
_Un profesor „original“ 


Ț renul sosi pe-nserat atît de încărcat în Oraşul Sta- 
lin, încît directorul şcolii, care aştepta în gară cu deta- 
şamentul de pionieri, rămase uluit. Unde să-şi urce de- 
taşamentul ? Cercetă cu ochii un vagon mai puţin aglo- 
merat. În vagonul din vecinătatea locomotivei recunoscu 
pionierii din Bucureşti. Vor încăpea însă acolo şi cei 
din Oraşul Stalin ? j 

Directorul Fişer se-nfurie deodată. Cum de nu se 
luase din vreme nici o măsură ? Poate că niţel vinovat 
era şi el... Ar fi trebuit să se intereseze la gară mai de 
mult | Cu cel puţin două-trei zile mai înainte. Nu mai 
încape îndoială că Getaşamentul din Oraşul Stalin va 
ajunge la Sovata, în tabăra de iarnă a acestei scurte 
vacanțe, cu întîrziere | Cu mare întîrziere | 

Directorul Fişer, cu faţa înroşită de ger, se înroşi 
parcă şi mai mult. De indignare | Se smube Gin pilcul 
pionierilor şi se repezi înapoi la biroul de mişcare unde, 
abia stăpînindu-și furia, întrebă de vagonul „rezervat“ 
pionierilor din Oraşul Stalin care trebuiau să ajungă 
neapărat a doua zi în tabăra de iarnă de la Sovata | 

— Tovarăşe Fişer | strigă la el şeful staţiei drept 
răspuns, dîndu-şi şapca pe ceafă, supărat că directorul 


intrase cu cizmele înzăpezite. N-am primit de nicăieri 
nici o dispoziţie specială în privinţa detaşamentului du- 
mitale | 


Şi, oftînd cu năduf, urmă: 

— Dumneata nu vezi ? În ajunul Anului Nou ţara 
asta se pune în mişcare. Nici pensionarii nu vor să mai 
stea acasă. Mai cu seamă pensionarii | Pleacă toţi — 

unii încolo, alţii încoace, de parcă nu e zăpadă şi la ei 
acasă | De ce or fi plecînd, unde s-or fi ducînd, neni- 
şorule, nici eu nu ştiu. Priveşte: Toate vagoanele sînt 
înţesate de călători | 

-— Foarte rău | strigă atunci şi mai tare directorul 
Fişer. Foarte rău că n-ai primit nici o dispoziţie spe- 
cială cu privire la pionierii mei ! Întîi pionierii, pe urmă 
pensionarii plimbăreţi | M-ai înţeles ? Înţîi pionierii, că 
ţara e a lorl Ei vor face ţara asta aşa cum va trebui 
să fie, adică mai frumoasă decit el Nici eu, nici dum- 
neata — eil 

— Întâi pionierii! Înti pionierii | îl îngînă furios 
şeful staţiei, împingînd binişor pe director spre uşă, ale 
cărui cizme şiruiau acum de zăpada topită. Vorbeşti ca 
la şedinţă. 

— Vorbesc ca la gară, tovarăşe | Și acum unde-mi 
urc pionierii ? În vagonul de marfă ? În vagonul de 
vite ? 

Un fluierat prelung anunţă plecarea trenului. 

Directorul Fişer nu mai adăstă nici un răspuns. Se 
repezi pe uşă ca luat de vijelie şi o rupse de fugă, 
bălăbănind în mîna stîngă geamantănaşul, cu dreapta 
sprijinindu-şi ochelarii pe nasul înroşit ca o pătlăgică. 

Dar unde erau copiii ? 

Copiii se urcaseră de mult în vagonul de lîngă lo- 
comotivă, unde fuseseră primiţi cu strigăte de bucurie 
de pionierii din Bucureşti, de parcă se cunoşteau de 
cînd lumea. 

Directorul Fișer îi găsi înghesuiți în compartimente, 
pe culoar, pe la ferestre, într-o hărmălaie de glasuri 
care acoperi pînă şi ultimul fluierat al trenului. Cum 

de încăpuseră douăzeci de copii într-un singur vagon 
năpădit şi de alţi călători încă de la Bucureşti ? Cum 
de încăpeau şi cei douăzeci de pionieri din Oraşul 
Stalin ? se întrebă în gînd directorul Fişer, gîfiind de 
iritare şi grabă, stîlcit aproape la intrare şi pe culoar. 

Dar îi ieşi înainte şi-i făcu loc tovarăşul Vasiliu, di- 
rigintele din București al clasei a 6- -a, conducătorul de- 
ragamentului 

Pînă la Deva, unde trebuiau să schimbe trenul pentru 
Sovata, vagoanele se mai goliră de călători. Copiii erau 
acum în largul lor — şi în noaptea aceea nimeni nu vru 
să doarmă. Toţi aveau ceva de istorisit, fiecăruia i se 
întîmplase ceva de haz. 

O controloare subţirică, bălaie, în uniformă neagră, 
cu şapca pe o ureche şi geanta atîrnată pînă la şold, 
vesti din compartiment în compartiment, cu glas în- 
groşat anume, că trenul se oprea la Deva numai două 
minute. 

Cum ? Au şi ajuns la Deva? Trecuse de miezul 
nopţii ? 

Trenul se opri dinaintea unei căsuțe, pierdută parcă 
între coline înzăpezite. 

Repede, pionierii părăsiră trenul de parcă ar fi luat 
foc, fără a mai privi la el, şi nici nu băgară de seamă 
cînd dispăru. Peronul descoperit al gării era alb de nea 
moale, proaspătă. În tăcerea nopţii reci răzbea tot mai 
depărtat gîfiitul ritmic și grăbit al locomotivei. 

La Deva sînt două săli mari de aşteptare. Pe amîn- 
două copiii le găsiră ocupate de călători şi călătoare, 
toți încotoşmăniţi în sumane, broboade, ascunşi în că- 
ciuli, în afară de cîţiva militari cu chipie şi feţele um- 
flate de ger, de nesomn. Copiilor li se făcu loc numai- 

decât. Cei mai mulţi, doborîţi de oboseala veseliei din 
tren, aţipiră unul cu capul pe umărul celuilalt, câţiva 
pe pieptul unor grase gospodine rurale, cu desagi de 
merinde la picioare, surizătoare, bucuroase de a spri- 
jini somnul fericit al copiilor. 

La Sovata noul tren pornea tocmai către ziuă. 

“Cei doi profesori aflară de existența unei ospătării 
cu firmă de „BUFET“ în dosul gării, de unde venea 
un ţîrîit de vioară subţirică şi tînguirea unei armonici 
cu başi răguşiţi. Găsiră mai toate mesele ocupate de 
militari în concediu, care  ciocneau des căni cu 
băutură fierbinte. 


Profesorii se-ncălziră şi ei cu ţuică fiartă şi îndulcită. 

Directorul Fişer din Oraşul Stalin, gras, rumen, 
poate mai friguros, se încălzi de două ori. Profesorul 
Vasiliu din Bucureşti, oacheş, cu o sclipire isteaţă în 
întunericul ochilor mari, blajini, se mulţumi cu un sin- 
gur ţoi. 

Dar cyrînd directorul Fişer simţi o foame atît de 
crîncenă, că ceru nimaidecît şuncă, ouă, pîine — orice 
i s-ar fi putut aduce mai repede. Şi, înarmat cu un cuţit 
şi-o furculiţă, pe care le folosea şi ca argumente, gesti- 
culînd cu ele prin aer, pe dinaintea surîsului neîn- 
trerupt al bucureşteanului, mesteca repede, poate numai 
pe jumătate, înghiţea furios, uneori striga, alteori şop- 
tea cu amară batjocură: 

— Aşa! Aşa! Tovarăşe Vasiliu |... Să vadă copiii 
cît sîntem noi de pricepuţi, ăştia, bătrînii |... De la Deva 
la Sovata nu ştiu dacă sînt mai mult de vreo sută de 
kilometri — şi trebuie să aşteptăm în gară jumătate de 
noapte, ca să prindem legătura trenului nou. E asta o 
socoteală ? 

Şi înghiţi repede un ou fiert, cojit şi mînjit în far- 
furioara cu muştar. 

— Aşa credeam şi eu, că nu e nici o socoteală, făcu 
profesorul Vasiliu, aşezîndu-se mai bine în scaun și des- 
chizîndu-şi scurta îmblănită. Dar e o socoteală | 

Directorul Fişer îl privi cu ochi atît de mari, că 
sticlele rotunde ale ochelarilor parcă se umflară şi ele. 

— Ce socoteală ? se miră, uitînd să mai mestece. 

-— M-a lămurit adineauri un mecanic de locomo- 
tivă..., urmă liniştit profesorul Vasiliu. Chestia stă așa: 
Linia ferată spre Sovata e laterală şi o străbat două 
trenuri pe zi, încrucişîndu-se dimineaţa şi seara, încăr- 

cate de muncitorii fabricilor de la mijlocul drumului. 
Noi sîntem numai nişte toleraţi. 

— Aha făcu directorul din Oraşul Stalin cu tot 
sarcasmul de care era în stare. Noaptea lucrătorii dorm, 
nu merg cu trenul | 

— Fireşte că nul Şi căile ferate nu pot programa 
un tren numai de dragul meu şi al dumitale | 

Directorul Fişer nu mai răspunse. Era ocupat acum 
cu bucăţile de slăninuţă afumată, pe care le tăvălea 
bine în ardei roşu, pisat. 

Şi înghiţi repede ultimul dumicat. 

Apoi, scoţîndu-şi ochelarii, frecîndu-i bine cu ba- 
tista, şopti controlînd sticlele cu ochii micşoraţi : 

— Şi ce te-a făcut, tovarăşe Vasiliu, să părăseşti 
dumneata frumuseţe de Bucureşti, cu bulevardele, cine- 
matografele, restaurantele şi bufetele lui atît de bine 
asortate — mi s-a spus — şi s-o porneşti pe frig cu 
pionierii, tocmai la Sovata şi tocmai în ajunul petrece- 
rilor de Anul Nou? N-ai la Bucureşti soţie, familie, 
prieteni ?... 

Profesorul bucureştean, drept orice răspuns, rîse 
o dată scurt. Dar întîmpinînd privirile uimite, parcă şi 
mai uimite fără ochelari, ale directorului din Oraşul 
Stalin, răspunse niţel încruntat : 

— Soţie n-am, tovarăşe Fişer, dar poate voi avea 
în curînd. Sînt logodit. Iar familia de la Bucureşti, pă- 
rinţii, fraţii şi fireşte prietenii îi văd tot anul. N-am 
cerut anume să întovărăşesc eu detaşamentul în tabăra 
de la Sovata pentru zece zile, ca să nu se spună că 
mă-nghesui la excursii. Dar dacă în consiliul profesoral 
m-au găsit pe mine cel mai potrivit, cică cel mai iubit 
de pionieri, ce era să fac P Puteam refuza ?... 

— Fireşte că nu... bombăni directorul Fişer încrun- 
tat potrivindu-şi iar ochelarii pe nasul gros. Dar ori- 
cum... 

— Adevărul — urmă profesorul Vasiliu — e că 
această excursie şi zece zile de jocuri în munte, la So- 
vata, cu douăzeci din cei mai buni elevi, aleşi pe sprîn- 
ceană, m-a încîntat de la început. Îţi mărturisesc că 
doream de mult să mai fiu şi eu o dată copil... 

Apoi ca între profesori, discutară îndelung despre 
metodele de predare ale materiei pe care unii elevi şi-o 
însuşesc cu ușurință, alţii foarte greu, ba unii de loc. 
Profesorul Vasiliu expuse o metodă atît de potrivnică 
regulamentelor, că directorul din Oraşul Stalin rămase 
îngrozit : Cică orice lecţie trebuie să fie atrăgătoare 
pentru copii, ca un joc! Rămînea cineva repetent la 
fotbal ? Nimeni| Deci, nu trebuie să rămînă nici la 
matematică, dacă profesorul găseşte mijlocul de a pre- 
schimba încurcata matematică într-o întrecere şi un joc 
VOios. 

— Şi sînt ceilalți profesori, colegii dumitale, de 
această părere ? întrebă directorul Fişer, făcînd ochii 
mari. 

— Nu prea... recunoscu profesorul bucureştean. 
Dar copiii sînt de această părere. Toţi |]... 

Profesorul Vasiliu mai era încredinţat că şi manua- 
lele ar trebui schimbate în acelaşi sens, adică în sensul 
unor povestiri minunate. Aşa se face de altfel că: cele 
mai bune manuale, deşi nu figurează în programe, sînt 
cele scrise mai de mult de un anume Jules Verne şi de 
unii scriitori sovietici din zilele noastre, Lev Kasil şi 

„Îsta e original de tot! Bun de legat! îşi spuse 
directorul Fişer“. Furios, îşi mai umplu un pahar pînă 
sus şi exclamă, bătînd cu palma umărul profesorului 
din Bucureşti : | 

— D-apoi, tovarăşe Vasiliu, să ştii că-mi placil Nu 
vreau să te ponegresc că eşti un original. Dar să ştii 
că-mi placi | Pe onoarea mea | Hahaha ! Hihihi]... 

Cei doi profesori părăsiră ospătăria şi se îndreptară 
spre peron. 

Pionierii nu mai erau în sala de aşteptare. Băncile 
lustruite, goale, luceau alb în lumina crudă a becului 
electric. 

Şeful gării adusese în gară pe linia treia trenul de 
Sovata, cu o oră mai devreme şi rezervă un vagon în- 
treg, micilor excursionişti. 

Trenul porni curînd. 

Directorul Fişer îşi aprinse o pipă şi se strecură în 
compartimentul învecinat, unde, cu nasul gros lipit de 
geamul rece, urmărea în întuneric ivirea şi dispariţia 
cîte unui felinar verde sau roşu la îmbinarea, bifurca- 
rea şinelor, hurducat adesea, de parcă trenul alerga pe 
un drum cu gropi. În curînd crestele dealurilor se lu- 
minară palid şi stelele rare îşi pierdură clipitul, pieriră 
cu totul. 

Era furios directorul Fişer. Nu ştia bine împotriva 
cui — a profesorului Vasiliu ? Împotriva lui însuşi ? Nu 
înţelegea bine din ce pricină. Oricum, dăduse peste un 
năstruşnic teoretician al pedagogiei | Se nimerise cu el 
laolaltă şi va trăi cu un zănatic zece zile în tabăra de la 
Sovata, pe care o dorise ca pe o întrecere foarte severă |! 

Cum de-l suportau ceilalţi profesori printre ei — şi 
încă la Bucureşti, în vecinătatea, sub privegherea au- 

-torităţilor superioare ? Ce fel de cursuri preda ? Ce fel 
de elevi promova ?... Ce spuneau pionierii de un ase- 
menea conducător ? Te pomeneşti că era şi dirigintele 
clasei |... 

Nu cumva întreținea şi pe elevi cu balivernele lui ? 
Atunci acest „original“ devenea un adevărat distrugă- 
tor al învățămîntului public! Un periculos explosiv 
strecurat în mijlocul unor profesori reglementari, cople- 
şiţi de sarcini şi răspunderi |... 

— Şi cum dracu de l-au ales tocmai pe el să-l tri- 
mită cu pionierii la Sovata ?... izbucni deodată cu glas 
tare. 

Directorul Fişer se clinti din loc şi, înaintînd cră- 
cănat pe culoar să nu-l doboare legănarea vagonului, 
se repezi spre compartimentul copiilor, de parcă avea 
de gînd să tragă pe bucureştean la răspundere, să-l 
arunce din tren la nevoie, să se scuture odată pentru 
totdeauna de acest răufăcător | 

Dar între copii, surizător, lîngă o fereastră pe cu- 
loar, profesorul Vasiliu, cu o mînă pe umărul unui pio- 
nier cam năltuţ, cu ochi alburii-albaştri neliniștiţi, as- 
culta istorisirea lui sacadată, întreruptă de rîsete scurte. 
Rideau şi pionierii din jur, între care directorul Fişer 
recunoscu pe cîţiva din Orașul Stalin. 

— Îmi povesteşte elevul meu Andrei Hudici — îl 
lămuri profesorul Vasiliu — ce mutră au făcut părinţii 
şi fratele lui mai mare, cînd au aflat că a fost ales şi 
el între pionierii care trebuiau să plece în tabăra de la 
Sovata. Cică nu le venea să creadă | 

— Jar tata, la cină, urmă Andrei Hudici cu haz fe- 
ricit, cînd s-a întors de la fabrică, a spus şi el că proştii 

au totdeauna noroc. Vorba aia: „„Fă-mă mamă cu no- 
TOC, şi m-aruncă-n foc |“ Că nici focul nu-l ardel... 

Riîsul zglobiu al copiilor umplu tot vagonul. Ciîţiva 
mai friguroşi din compartiment scoaseră capetele să 
vadă ce se petrece pe culoar, să rîdă şi ei. 

— Adevărul e că am pus şi eu un cuvînt pentru 
Andrei..., zise profesorul Vasiliu către directorul Fişer. 
Aşa e, Andrei ? Altfel consiliul profesoral şi colectivul 
de conducere al unităţii de pionieri poate nici nu s-ar 
fi gîndit la tine 

— Aşa e, tovarăşe diriginte! adeveri Andrei şi o 
roşeaţă bruscă îi acoperi figura prelungă. 

Se uită într-o parte şi mărturisi repede: 

”— Nici n-aveam de gînd să mai viu la şcoală |... Că 
am aflat că unii din pionieri n-au vrut să mă primească. 
Cică-i băteam | 

Profesorul Vasiliu zări deodată o spaimă lărgită pe 
faţa directorului Fişer : 

—- Nu e Andrei un bătăuş, cum vrea să se arate, 
tovarăşe director. Dar cum unii îl porecleau ,,haima- 
naua“ şi „lunganul“' mai repezea şi el câte un pumn. 

— Şi nici haimana nu e... gîfîi directorul. 

Răspunse Andrei : 

— Sîntem vecini cu unul de are şi o grădină de le- 
gume, tovarăşe director, dincolo de Dîmboviţa... 

Andrei îşi trecu o mînecă pe la nasul lunguieţ, în- 
gheţat, mai mult spre a-şi dobîndi oarecare siguranţă, 
căci vorbea cu un director. 

— Şi mai întîrziam şi eu cîte o zi-două pe la 
grădinărie, adăugă, ridicând din umeri. Dam o mînă de 
ajutor... 

— În zilele de şcoală ?... întrebă cu glas ridicat, 
indignat, uimit, directorul Fişer. 

Andrei înghiţi o dată în sec şi răspunse după o 
pauză neaşteptată, mai lungă decit era nevoie : 

— Şcoala o mai găseam eu... dar roşiile, castraveţii, 
ardeii, trebuiau culeşi în fiecare zi — altfel se duceau 
dracului. Nu ? | 

Și cu ochi rîzători privi pe rînd spre cei doi pro- 
fesori. 

Directorul Fişer trase pe profesorul Vasiliu în com- 
partimentul vecin, închise bine uşa şi, apucîndu-l de un 
nasture al scurtei, îl acuză cu glas sacadat: 

— Şi un asemenea bătăuş, o asemenea haimana ai 
luat dumneata în tabăra de iarnă, într-un detaşament 
care trebuia să fie alcătuit din cei mai disciplinaţi pio- 

nieri ai unităţii ?... Ce fel de om eşti dumneata, tova- 
răşe ? Mă îngrozeşti || 

Profesorul Vasiliu rîse încet, îndelung, împinse bi- 
nişor pe burduhosul director pe canapea şi, luînd şi el 
Joc pe cealaltă canapea, îi zise cu fața prefăcut în- 
cruntată şi cu scăpărări de veselie în ochi: 

— Dacă e vorba aşa, tovarăşe Fişer, să-l dăm pe 
Andrei Hudici în vileag cu totul! Azi s-ar ruşina, sînt 


sigur, de faptele din trecut. Dar nu e mai puţin ade- 
vărat că fusese făptaşul, oricît ar dori să se uite! 

Și directorul din Oraşul Stalin află că anul trecut 
Andrei Hudici făcuse aceste două isprăvi nemaipo- 
menite : 

Se înhăitase cu niște derbedei din marginea Capi- 
talei, care, într-o cărucioară trasă de un biet măgăruș 
bătut şi nehrănit, adunau din curţi fierul vechi. Cîşti- 
gau vreo cincizeci de lei pe zi, iar lui Andrei Hudici 
îi plăteau cinci, să care fierul în spinare pînă la că- 
TUCIOr, iar seara din cărucior în magazie. La şcoală 
venea o dată pe săptămînă, ba şi mai rar, nu de dragul 
şcolii, ci al prietenilor — să le arate el cine el Cîţi bani 
are |... Şi după aceea într-o jumătate de ceas mînca la 
cofetărie cu toţi prietenii, ba şi cu ceilalţi colegi de 
clasă, banii agonisiţi din munca lui grea de cincispre- 
zece-douăzeci de zile. Cînd au aflat părinţii, s-au plîns 
la şcoală — că ce creştere i-au dat lui Andrei, de s-a 
luat cu vagabonzii care erau poate şi tîlhari ? 

Din puţin s-a ţinut să nu piardă copilul anul şcolar. 

Şi cînd profesorul Vasiliu, care i-a dat lui Hudici 
cu acel prilej o mînă de ajutor, crezu că-l pusese pe 
calea cea bună, Andrei face altă poznă. Cu o zi numai 
înaintea examenelor, dispare de-acasă. L-a căutat frate- 
său mai mare pe la vecini, la grădinăria de zarzavaturi, 
la magazia cu fier vechi. Andrei nu fu găsit nicăieri. 
Profesorul Vasiliu, înştiințat numaidecît de această în- 
tîmplare, aproape îşi pierde speranţa că s-ar mai putea 
face un bun element din asemenea deşuchiat. Să treacă 
examenul nici nu mai era vorba, de vreme ce va lipsi 
de la examen | 

Dar cine intră în clasă 0 oră după începerea exa- 
menelor ? Andrei Hudici gîfiind, cu capul gol, ciufulit, 
cu pantalonii sumeşi mototoliţi, cu mînecile hainei 
zdrențe, acoperit tot de un strat de praf pînă 
pe gene. Fusese la o vie, în tovărăşia lăptarului 

mahalalei, dar nu stătuse degeaba. Învăţase |... Şi ve- 
nise în fuga mare, desculţ, pe mijlocul şoselei, să mai 
apuce examenul... Pe care l-a şi trecut... 

Andrei Hudici, luat din scurt de profesorul Vasiliu, 
i-a mărturisit mai tîrziu şi pricina acestei pozne : Îi vor- 
bise lăptarul de un pile de scatii din via lui şi îi făgă- 
duise un scatiu |... Scatiii sînt nişte cîntăreţi foarte vioi 
şi poartă pieptar de pene mici, galbene. Pentru ciri- 
pitul lor de-o zi întreagă, cer numai cîteva boabe de 
cînepă. 

Şi profesorul Vasiliu încheiă : 

— Toate acestea s-au petrecut anul trecut. Atunci 
avea treisprezece ani Andrei Hudici. Acum e cu totul 
altul — sau cel puţin aşa cred eu. Mi-a fost de ajuns 
să-i vorbesc blajin, să mă arăt numai ca un prieten mai 
mare, să mă bucur de bucuriile lui şi să-l fac să vadă 
de unde începe greşeala, care e de cele mai multe ori 
numai depăşirea unui gînd sau unei fapte bune. Şi 
acum, tovarăşe Fişer, te mai îndoieşti de metoda mea 
pedagogică ? Un bătăuş, o haimana care din puţin s-a 
ţinut să nu mai calce pe la şcoală, nu numai că părăseşte 
maidanele, dar e primit pînă la urmă într-o grupă de 
pionieri | lar consiliul profesoral, colectivul de condu- 
cere al unităţii, îl trimit la Sovata, laolaltă. cu cei mai 
buni pionieri ai şcolii. Îţi mai trebuie şi altă dovadă, to- 
varăşe director ? 

Directorul se încruntă şi cu pumnii pe genunchi 
începu a se legăna într-o parte şi alta, cu o nemulţumire 
şi o confuzie care-i zbîrcise faţa, ca un cozonac prea 
copt. Privi pe fereastra niţel aburită de ger, dar prin 

care răzbea acum, în lumina dimineţii, curba lină a 
dealurilor înzăpezite, pîlcurile de copaci răzleți. 

Trenul fluieră ascuţit, risipind un abur înalt în lu- 
mina viorie a dimineţii şi se opri. 

Din gara mică se urcară în vagoane, îndemnîndu-se, 
cîteva pîlcuri de muncitori. Năvăliră şi-n compartimen- 
tul pionierilor, unde fură primiţi cu întrebări şi strigăte 
voioase. 

Trenul porni iar numaidecât. Locomotiva gîfîia, ur- 
cînd o costişă în serpentină. Marama nesfîrşită de nea 
îmbrăţişa acum mici gospodării stinghere cu ogeacul în 
fum alb şi fîntîni cu roată şi lanţ. 

Directorul Fişer îşi istovise între timp, mistuise în 
sine argumenele potrivnice. Se mulţumi să întrebe, cău- 
tîndu-şi pipa în buzunare, fără s-o găsească: 

:— Te pomeneşti că eşti şi împotriva examenelor |... 

— Asta nu, desigur |... răspunse profesorul Vasiliu, 
desfăcîndu-şi încet scurta îmblănită, deoarece vagonul 
_se încălzise. 

— Hahaha | Hihihi |... rîse deodată directorul Fişer 
cu toată făptura. 

Şi abia mai putu îngăima în hohotele-i de rîs: 

— N-aş fi crezut, tovarăşe Vasiliu, să mă distrez 
atît de bine înainte încă de a ajunge la Sovata | Şi asta 
numai mulţumită dumitale |... Numai dumitale]... 

În sfârşit îşi găsi pipa. O umplu cu tutun gros, o 
aprinse şi, încruntat, începu să pufăie vijelios. Gîndi că 
avea datoria să rămiie vigilent : Cine ştie ce era în stăâre 
să mai puie la cale acest profesor din Bucureşti în ta- 
băra de la Sovata... 

Nu cumva ar fi bine ca el, directorul Fişer din Ora- 
şul Stalin, răspunzător poate nu pumai de echipa lui, 

să previe şi pe tovarășul Ştefan Tibor de la Uniunea 
Tineretului Muncitor din Bucureşti, viitorul comandant 
al taberei ?... 

Căci nu era de închipuit ca tovarăşul Ştefan Tibor 
să fie tot atît de „original“ ca profesorul Vasiliu. Era 
doar .de fel din Cluj! Din Cluj... Nu din Bucureştii 
plini de deşuchiaţi | 


Petrecere neașteptată 
L 


La gara următoare muncitorii coborîră — era echipa 
de lucru din ajunul Anului Nou. Dar trenul fu luat cu 
asalt de alţi muncitori, care ieşiseră de la lucru şi o dată 
cu lădiţa obişnuită tîrau după ei sau purtau pe umăr 
cîte un brădişor foarte verde. Se pregăteau de Anul Nou. 

Compartimentele vagonului fură ocupate la repe- 
zeală, ba şi al celor două echipe de pionieri, care se 
pomeniră luaţi pe genunchi de noii veniţi, spre a avea 
loc cu toţii. 

— Ioşcal Nu duci tu băiatul acasă ?... Vezi-l ce 
curăţel şi drăgălaş e | Tot se plînge muierea ta că n-a- 
veţi copii... 

Clumea un muncitor către cel care, cu mustăţi ră- 
sucite pînă la urechi, juca pe genunchiul acoperit de 
tureatca unei cizme uriaşe tocmai pe Andrei Hudici — 
care era curăţel într-adevăr, dar, cu nasu-i prelung şi 
ochii albaştri, cam spălăciţi, nu părea prea drăgălaş. 

Muncitorii, pionierii rîseră cu toţi. Apoi se-ncinse 
un taifas general. 

Şoseaua se apropiase de linia ferată, căreia cînd mai 
de aproape cînd mai de departe îi ţinea tovărăşie. 
Micile gospodării începură a se îndesa, pînă alcătuiră 
cîteva sate înşiruite de-a lungul drumului. Ogoarele, 

acoperite de zăpadă, urcau dealurile pînă-n zare, unde . 
străjuiau, ici-colo, copaci golaşi. Cîte un rîuleţ îngheţat, 
ca un colan sclipitor în bătaia soarelui de iarnă, cobora 
şerpuind din vîrful dealului, străbătea satul, se stre- 
cura sub podeţul de lemn gros şi alcătuia o prelungă, 
neîntreruptă oglindă ninsă, împrejmuită de rogoz şi 
trestie neclintită, întfe şosea şi linia ferată. Uneori apa 
din deal năvălea furioasă, spărgînd şi cărînd bolovanii 
de gheaţă, repezindu-se drept asupra trenului. Dar 
răzbea sub pod, de partea cealaltă a văii, pînă-n dealul 
dimpotrivă, unde se pierdea. Trenul trecea astfel cînd 
şi cînd pe poduri mici, fără parapete. Din vagon, copiii 
priveau cam înfricoşaţi mersul lin, încetinit, al trenului, 
pe şinele proptite de pari scunzi, scîrţiitori. Nu cumva 
se va răsturna trenul, de o parte sau alta ?... Nu se va 
prăbuşi deodată afund ? 

— Nu mişcă nimeni |! strigă mucalit muncitorul care 
glumise asupra drăgălăşeniei lui Andrei Hudici. Că pe 
urmă se răstoarnă trenul... 

— Nu se răstoarnă |... făcu Andrei, care ştia de 
glumă, dar inima neliniştită îi bătu mai repede, pînă 
văzu vagonul trecut dincolo de podeţ. 

Pe la amiază locomotiva apucă mai la dreapta, spre 
dealurile înalte şi împădurite şi începu a fluiera pre- 
lung, apoi cu întreruperi, ca şi cum da de veste că 
se pregătea pentru o mare alergătură. Ajunse şi depăşi 
o sanie grea, trasă pe şoseaua albă de un căluţ proptit 
în ham şi care mişca din picioare regulat, privind în 
jos, fără a ţine seama de balaurul de fier, duduind pe 
şinele de alături. Din pricina vitezei trenului, căluţul 
parcă tropăia în loc. La urcușul neaşteptat, locomotiva 
încetini, îngroşîndu-și respiraţia. Fu ajunsă din urmă de 

un autocamion încărcat de o droaie de fetiţe, încotoş- 
mănite pînă sub nas, dar cu roşia cravată de pionier 
bine legată peste paltonaşe, peste zăbune, peste co- 
jocele. Glasuri subţiri strigară către mutrele turtite la 
geamurile. vagonului cu băieţi şi mînuţele făcură semne. 
de salut, de prietenie. | 

— Cred că e echipa de la Cluj... făcu directorul 
Fişer, cercetînd în picioare, peste capul băieţilor. Toate 
şcolile din Cluj au cîte un autocamion. 

— De unde ?... îi răspunse muncitorul cu cizme 
uriaşe. Eu bănuiesc că vine tocmai de la Sibii camionul 
cu fetiţe |... Citiţi pe tăbliţa dinapoi, tovarăşe profesor | 

Dar autocamionul. o luase înaintea locomotivei, se 
depărtase şi nu se mai deosebeau pe tăbliţa dinapoi decât 
pete tulburi, 

— Oradea | Oradea |... strigară deodată băieţii din 
vagon, urmărind celălalt autocamion, încărcat de pio- 
nieri şi pioniere. 

— D-apoi Clujul nu vine ? se miră directorul Fişer, 
căutînd cu ochii în vagon, peste capul călătorilor, pe 
profesorul Vasiliu. 

Nu dete de el. Nu-l zări nicăieri. 

Pe neaşteptate, trenul se opri în mijlocul unui sat 
mai mare, străbătut de cîteva rîuri late, în marginea 
unei întinse fabrici de cherestea, în jurul căreia se înăl- 
țau construcţii fantastice de scînduri slobode, încît pă- 
rea că puteau fi doborite cu un brînci, cu o suflare, 
Locomotiva pufăia supărată, nemulțumită că fusese 
oprită aci, tocmai cînd credea că va putea întrece ca- 
mioanele care-i luaseră înainte. 

Vagonul copiilor se nimeri mult înapoia gării. Nu 
vedeau nimic altceva decît un copac uscat, pe stinga, 

lîngă o fîntînă pustie şi coperişul ca o cuşmă de zăpadă 
al unei locuinţe de sub malul gării, dincolo de şosea. 
Începură a se plictisi şi părăsiră fereastra, spre a trece 
pe culoar, când auzul le fu izbit de un guiţat puternic, 
disperat, repetat, care se pierdu într-un horcăit îndu- 
rerat, înăbuşit apoi cu totul. 

— Taie omul porcu”, să aibă slană şi came de An 
Nou | Tot omul taie porcu | se veseli muncitorul glumeţ, 
cu mustăţile lungi pînă la urechi şi trase cu o mişcare 
iute, mai pe sprîncene, şapca neagră de funingine. 

— Îmi place slana, îmi place şi friptura ! făcu în- 
cruntat muncitorul care ţinea în braţe pe Andrei Hu- 
dici. Dar porcu' să-l tai, asta nu-mi place | Nu-mi place 
de loc... 

Şi-şi strîimbă faţa încreţită, de parcă înghiţea o acri- 
tură, 

— Cum adică ai vrea dumneata, să trăim fără carne 
de porc ? îl mustră directorul Fișer. 

leşi pe culoar, unde zărise pe profesorul Vasiliu. 

— Şi noi am crescut un porcl|l povesti pe neaştep- 
tate cu glasu-i subţirel Andrei Hudici. 

Era o povestire bine venită. Mai alunga urîtul pînă 
la plecarea trenului. 

— S-a făcut porcul mare ? A fost gustos? 

— Mare s-a făcut! Mare-mare | Atît de mare... 

Şi Andrei arătă cu palma pînă deasupra genunchiu- 
lui cu tureatcă pe care şedea. 

— ÎI ţineam într-un grajd mare din fundul curţii 
— că noi locuim într-o stradă cam la marginea Bucu- 
reştiului — să nu se repeadă porcul prin răzoarele cu 
legume | Mama sădeşte şi legume, flori. Îi duceam de 
mîncare porcului dimineaţa, tata înainte de a pleca la 

fabrică, la amiaz fratele meu mai mare, Vasile, că după 
amiază urmează la politehnică, iar seara eu şi mama — 
şi ne mai jucam cu el. Îi vorbeam, îl scărpinam, bu- 
catele mai gustoase i le dam din mînă. Se învățase por- 
cul de ne cunoştea pe fiecare după mers, de departe, 
că-ntr-un fel guiţa la tata şi la frate-meu Vasile, în alt- 
fel cînd simţea paşii mei şi ai mamei. Odată a lăsat 
mâncarea în troacă şi a vrut să se ia după mine, să nu 
mai rămiie singur în grajd. S-a mai pomenit porc să 
lase mîncarea de dragul cuiva şi să se ţie după el... 
»Ghiţişor al nostru e om, nu mai e porc“... a rîs mama 
către ceilalţi, cînd ne-am aşezat la cină. „Nu vrea să 
mai stea în grajd. Vrea cu noi în casă... Aşa e, An- 
drei ?“ — „Aşa el Aşa e...“ am rîs şi eu. 

— Pe urmă l-aţi mîncat cu poftă 1... făcu scurt, cu 
glas îngroșat, muncitorul cel mustăcios şi-şi mută iar 
şapca pe ceafă. 

Înghiţi şi el cu poftă, în sec. 

— Ba de loc... se împotrivi Andrei. De Anul Nou, 
după ce l-a tăiat pe Ghiţă în fundul curţii şi l-a pregă- 
tit, l-a fiert, l-a afumat un măcelar, mama ne-a pus 
dinainte cârnaţi, caltaboşi, tobă... Nu ne venea de loc 
să luăm din bucate. Tata trăgea mereu ţuică din ţoi, 
să prindă curaj, să-i vie poftă. Degeaba | Vasile tuşea 
mereu, de parcă răcise deodată. Mie mi-au dat lacri- 
mile, gîndind că nu mai era nimeni în grajd care să ne 
recunoască de departe şi să ne cheme. 

— Sînteţi nişte proşti |... ne-a certat mama pe toţi. 

Dar şi ea se ţinea să nu plingă. A ridicat bucatele 
de carne, a plecat furioasă şi ne-a pus dinainte mai 
tîrziu ouă fierte. 

— Au fost bune? întrebă muncitorul, jucîndu-l 
pe genunchi cu haz. 

— N-au mai fost bune nici ouăle... răspunse bă- 
iatul posac. De Anul Nou am rămas nemîncaţi. Mama 
a doua zi a împărţit pe Ghiţă tot, între vecini... Noi 
de-atunci nu mai îngrășăm şi nu mai tăiem nici un porc. 

— Cumpăraţi de la măcelărie. E mai convenabil, 
aşa e... se auzi de lîngă uşa vagonului glasul piţigăiat 
al unui bătrînel ascuns ca un făt într-un cojoc uriaş. 

Copiii de la fereastră izbucniră deodată în rîs. Ve- 
deau ceva afară. Se uitară şi ceilalţi, apoi se ridicară 
cu toţi să privească năzdrăvănia. | 

Un ţăran voinic, numai în scurtă de oaie, cu cizme 
înalte şi o căciulă ţuguiată trasă pe chipu-i ţuguiat şi 
el, roşcovan ca de cărămidă arsă, urca prin zăpadă cos- 
tişea de la casa de sub mal. Pe umăr căra o jumătate 
de porc, aburinld de opăreala proaspătă. Jumătatea rîtu- 
lui scotea în lumină colții mari şi, cum era hurducat de 
mersul cam săltat al omului, porcul părea a se prăpădi 
de rîs. Dar numaidecât se ivi de sub mal şi cealaltă ju- 
mătate a porcului, rîzînd cu şi mai multă poftă, pe 
umărul unei ţărăncuţe în cizme, cu laibăr strîns bine 
sub piept, iar pe coadele groase, bălaie, ale capului, 
cu o pălărie de paie de grîu de astă-vară, mare cît 
roata carului. 

Unul din muncitori vru să coboare fereastra vago- 
nului, să schimbe cîteva glume cu veselul porc împărțit 
în două şi cu stăpînii lui, dar locomotiva şuieră o dată 
ascuţit şi, zgîlţiind trenul, de parcă trebuia să-l tre- 
zească din somn, o luă binişor din loc. 

Ajunse în Sovata cam tîrziu. vreo două ore după 
amiaza zilei. 

În gara mică, înţesată de nenumărați pionieri, băieţi 
şi fete, amestecați într-o zarvă neîntreruptă, întretăiată 

de rîsete ca de fulgere sonore în văzduhul limpede şi 
îngheţat, cei din Bucureşti şi Oraşul Stalin fură primiţi 
cu aplauze şi aclamaţi ca nişte musafiri mult doriţi. 
Adevărul e că întîrzierea trenului cam enervase pe cei 
care sosiseră cu autocamioanele mai înainte — şi |i se 
iscase o foame |... Parcă muşcau dulăi în pîntece, 

— De ce aţi întârziat atât ?... întreba mereu coman- 
dantul taberei, tovarăşul Tibor, pe noii sosiți, unul după 
altul, pe profesorul Vasiliu şi pe directorul Fişer, cînd 
dete cu ochii de ei, recunoscîndu-i după vîrstă. De 
ce aţi întîrziat atît ?... Ha? 

Conducătorii flămînzi şi mărunți ai echipelor întîr- 
ziate se prezentară milităreşte, dînd un scurt raport, 
dar nu fură în stare să explice cauza întîrzierii trenului. 

Nici nu mai era nevoie. 

Dinapoia gării izbucni deodată un marş de fanfară 
— numai din vreo cinci instrumente, încît se auzea 
lămurit fiecare. Cu toţii, cei din faţa gării, se repeziră 
spre muzică. 

— Au fost mai mulţi instrumentişti..., explică re- 
pede comandantul taberei, tovarășul Tibor, bătîndu-şi 
mîinile îngheţate în groasele mînuşi de blană albă, către 
cei doi profesori care-l luaseră între ei. Au mai plecat 
cîțiva din tormaţie, pesemne de frig. Vă aşteptăm de 
azi dimineaţă |... 

Comandantul taberei părea el însuşi un pionier ceva 
mai copt. Era Subţire, cu faţa gălbuie în linii şi un- 
ghiuri, ca un pergament uscat. Făcea pasul mare, cu 
autoritate apăsată şi glasul parcă, deşi subţiat, suna tot 
atît de apăsat, glas obişnuit să dea directive, să impuie 
horărîri. 

Fusese vorba ca echipa de pionieri şi pioniere. să 
se urce în cele cîteva căruţe care adăstau, zugrăvite în 
culori vii, roşu, negru, albastru şi trase de cai voinici 
cu coamele împletite ca de zile mari. Dar fanfara porni 
îndată pe uliţa întortochiată care ducea în inima tîrgu- 
lui, urmată de copiii nerăbdători. Se încolonaseră cam 
la întîmplare — în frunte cei din Orașul Stalin, urmaţi 
de fetele din Sibiu, care păreau toate nişte păpuşi în- 
velite de nu li se mai vedea decît năsucul degerat, şi 
de echipele mixte din Cluj, din Oradea. Bucureştenii, 
cam în neorînduială, pe urmele profesorului Vasiliu, ră- 
maseră rupţi de ceilalţi copii, de grupul profesorilor şi 
profesoarelor. 

Căruţele goale, pictate, veneau şi ele domol pe urma 
acestei mici oştiri. 

Caii purtau cîţiva şi zurgălăi, dar abia se mai auzeau 
în zarva pionierilor şi în valurile sonore ale fanfarei 
care înainta de zor pe drumul înzăpezit. 

— Părerea mea ar fi ca cel puţin tovarăşele să se 
urce în căruţe... Nu ?... propuse comandantul taberei, 
oprindu-se deodată în mijlocul tuturor, răsucit în căl- 
cîile cizmuliţelor şi arătînd cu braţul înmănuşat spre 
caii de dinapoia grupului, opriţi şi ei în drum. 

Vizitiii, în ţoale albe de dimie, ţărăneşti, cu arnici 
negru, cu biciul în mîinile roşii, şedeau înalt pe capră, 
cam plictisiţi că nu fuseseră luaţi în seamă şi n-aveau 
nici o întrebuințare. 

— Tovarăşă Ighel |! Tovarăşă Horvat]... Nu doriţi 
să vă urcați în căruţă ?... întrebă comandantul Tibor, 
făcînd ochii lui albaştri şi mai mici, încreţindu-şi şi mai 


mult pergamentul feţei. 

Tovarăşa Nina Ighel, de la Sibiu, roşcovană, cu pis- 
trui şi ochi mari ca două pansele de catifea vişinie, cu 
buzele subţirele şi palide, se feri ca de o glumă îndrăz- 
neaţă : 

— Nul Nu... Mai bine pe josl... 

Şi se repezi către echipa ei, luptînd cu nămeţii de 
pe marginea drumului, de parcă scăpa astfel dintr-un 
mare pericol. 

— Nici dumneata, tovarăşă Horvat ?... întrebă co- 
mandantul taberei, cu colţurile gurii lăsate jos deodată, 
ca un copil dezamăgit şi bosumflat. 

Tovarăşa Marga Horvat, cu echipa mixtă de la 
Oradea, se purta băieţeşte, cu o căciuliţă neagră pe 
ureche, peste pletele negre, în pantaloni de dimie albă 
şi cizmuliţe roşii, cu un stilet vînătoresc la coapsa 
stîngă, de sub cojocelul înflorat, bine strîns în spete. 

— În căruţă ?... şopti ea, lăsînd în piept chipu-i 
prelung. Vai, se poate ?... Singură-n căruţă, urmată de 
celelalte căruţe goale, aş părea baba-Dochia | 

Şi rîse singură, înaintea altora. Apoi, spre a-şi re- 
dobîndi stăpînirea de sine, mută un teanc de reviste de 
sub braţul stîng sub braţul drept. 

Tovarăşul Tibor, obişnuit să fie ascultat şi sfaturile 
lui urmate, se simţi jignit şi nu se putu opri, păşind 
mare şi apăsat între ceilalţi, să nu-şi dea gîndurile pe 
faţă : 

— Tovarăşul preşedinte al Sfatului Popular se va 
supăra |! Şi pe bună dreptate | După ce că am sosit atît 
de tîrziu cu maşinile şi cu trenul, de s-a răcit ceaiul de 
dimineaţă şi au fugit de la gară la căldură jumătate 
din instrumentiştii fanfarei, nici în căruțe nu ne-am 
urcat — nici măcar în căruţel|... 

Se opri o clipă, aruncă desperat o privire în jur, de 
parcă voia să se urce însuşi — măcar el| — în căruțele 
goale. Dar se răzgîndi şi se mulţumi a apăsa mai bine, 
cu mănușa uriașă, căciula pe sprincenele-i groase, al- 
burii. 

Alaiul străbătu uliţa principală, cu numeroase coti- 
turi, a Sovatei şi ajunse după vreo oră la clădirea înaltă, 
de piatră şi cărămidă roşie, a Sfatului Popular, de unde 
începea, pe dreapta, urcuşul în cotituri, spre vilele verzi 
dintre brazii ninşi. 

În sala cea mare adăstau mesele întinse cu tacîmuri 
pe rămurele de brad. Sfatul Popular alcătuit din băr- 
baţi voinici, cu scurte îmblănite, toţi cu înfăţişare de 
vînători, între care se aflau şi cîteva. gospodine cu piep- 
turile strînse în găitane, fu luat cu asalt de echipele de 
pionieri. Unele pioniere mai micuţe se pomeniră ridi- 
cate în braţe şi purtate pe umeri de voinicii bărbaţi ai 
Sfatului. Curînd se ivi şi preşedintele, gîfiind, cam pîn- 
tecos, cu mustăţi mari, albe, în mînă cu o pălărioară 
cu pană, cerînd scuze în dreapta şi stînga de neaştep- 
tata întîrziere — a lui ? a echipelor? ...Multă vreme 
luă pe directorul Fişer, cu înfăţişarea lui solemnă, cu 
ochelari, mai înalt decît toţi, drept comandant al ta- 
berei şi crezu că tovarăşul Tibor era numai un pionier 
mai vîrstnic. După ce se lămuri, ceru iar scuze de în- 
tirziere, dezmierdă în treacăt, rîzînd voios, pe Nina 
Ighel, care roşi toată şi pe care o socotea :de asemenea 
pionieră — frumuşică pionieră | — apoi se ridică în 
călcâie şi strigă spre uşa din fund, cu voce de bas, ri- 
dicînd  pălărioara cu pană deasupra capului cam 
pleşuv : 

— Tuşă Marta |... Tuşă Martal... 

9 — Jurnalul lui Andrei Hudici 


Şi întrebă pe tovarăşul Tibor, de parcă era şi el lo- 
calnic : 

— Unde o fi tuşa Marta ?... 

— Tuşa Marta |! Tuşa Marta | răcni el din nou în 
mijlocul copiilor, de părea o salcie pletoasă într-un 
zăvoi năpădit de ape mişcătoare. 

— Trebuie să vie şi tuşa Marta! căută să-l poto- 
lească tovarăşul Tibor, care nu ştia cine era tuşa Marta, 
iar zarva şi hărmălaia nu-i plăceau de loc. 

Primirea festivă pe care o făcea Sfatul Popular al 
localităţii echipelor de pionieri începu şi ea să-l co- 
pleşească. Dorea să vadă echipele împărţite pe la vilele 
din partea de sus a Sovatei, să adune pe conducătorii 
cei mari şi să stabilească mai curînd programul de ac- 
tivitate al taberei. Nu aveau dinainte decît zece zile — 
şi una cîte una, pe nesimţite, zilele trec repede. 

— D-apoi pînă vine tuşa Marta,.ia luaţi loc, mă 
rog dumneavoastră, la aceste mese |! îmbiă cu glas în- 
dulcit, surîzînd din toată gura și din mustăţile-i albe, 
răsucite, tovarăşul preşedinte al Sfatului. 

Directorul Fişer se amestecă violent printre copii, 
căutînd să-şi adune echipa, s-o aibe la îndemînă, la 
aceeaşi masă, dar se pomeni tras binişor de mînecă. 
Era profesorul din Bucureşti, care-i şopti cu o scăpă- 
rare în ochi: 

— Lasă copiii în pace, tovarăşe Fișer | De-abia s-au 
cunoscut, vor să se mai cunoască. Să stea la masă fie- 
care unde apucă, unde doreşte... 

— Crezi c-aşa se cuvine? îl fulgeră privirea al- 
bastră, rece a directorului. 

— Poate că nu se cuvine aşa, căută să-l îmbuneze 
profesorul Vasiliu. Dar cine să-i mai deosebească acum, 

cine să-i mai despartă pe aceşti copii din cele patni 
colțuri ale ţării ?... Ar trebui să-i scoatem iar în stradă, 
în zăpadă sau dacă rămînem aci, în sală, să răsturnăm 
băncile şi mesele cu tacîmuri... 

—— No, vezi dumneata, tovarăşe comandant, de ce 
întîrzie atîta la bucătărie tuşa Marta |... făcu duios pre- 
ședintele Sfatului Popular, de departe, către tovarăşul 
Tibor, arătînd cu pana tremurîndă de la pălărioară cele 
două mari uşi, alături de care tovarăşul comandant sta 
de vorbă cu prea înaltul instructor din Cluj. 

— Cine e tuşa Marta ?... întrebă profesorul Vasiliu 
cu gingăşie.în glasul scăzut, pe unul din cei doi flăcăi 
în cizme, în vestminte de dimie albă, fără căciuli şi 
care din vizitii se preschimbaseră deodată în ospătari, 
căci duceau de toartă un coş uriaş cu farfurii, pe care 
le potriveau pe masa lungă din fund, de lîngă perete. 

— Şi de ce întîrziegpare dacă e atît de importantă 
persoană această tușă Marta ? întrebă directorul Fişer 
cu autoritate, privind fix prin ochelarii de sticlă groasă. 

Flăcăii păreau foarte miraţi de neştiinţa celor doi 
profesori şi poate niţel jigniţi — ceea ce însemna că 
tuşa Marta era oarecum în localitate o instituţie. Încit, 
fără a se opri din potrivirea grăbită a blidelor pe masa 
lungă, unul din ei începu a vorbi în maghiară (de ne- 
caz) către directorul Fişer, mai autoritar se vedea bine 
decît profesorul Vasiliu : 

— N-aţi aflat de la Bucureşti 2? Nu vi s-a spus la 
Bucureşti ? 

Celălalt flăcău urmă romîneşte, către amîndoi pro- 
fesorii : 

— D-apoi foarte rău, că nu vi s-0 spus | Staţi numa 
o ţîră, c-o s-o vedeţi și o s-o aflaţi. Ea este muma co- 

piilor, a tuturora | Că de cînd i-o murit, acum cinci ani, 
mica lulişca, ea are grija copiilor, orcine or fi, or de 
unde or fi. Că n-are bucurie mai mare decît să vadă 
mulţi copii, şi ea să le pregătească bucate gustoase. 
De-aia o şi trimis după ea numaidecât tovarăşul preşe- 
dinte al Sfatului, cum o picat telegrama de sosirea co- 
piilor aici la noi, la Sovata. Şi iacă sînt două zile şi două 
nopţi de cînd tuşa Marta tot stă şi gătește pentru voi! 

(Voi, apăsat, căci voia să fie politicos şi nu-i veni în 
minte dumneavoastră). 

— al Ia |... făcu deodată celălalt fecior, clătinînd 
vesel din cap şi arătînd cu bărbia spre cele două uşi 
care se deschideau acum încet, ca la un descîntec, şi 
de unde venea un glas chicotit ca de fluier, cu sunete 
foarte înalte şi foarte joase cam în acelaşi timp. 

Pe cele două uşi, vreo cîteva cumetre şi fete duceau 
de toarte cazane cu aburi plăcut mirositori, diriguite de 
dinapoi, ca un capelmaistru, cu un linguroi uriaş ridicat 
deasupra capului, de tuşa Marta a cărei guriţă nu mai 
tăcea, amestecînd tustrele graiurile, nemţesc, maghiar 
şi român, într-o vorbire a ei, pe care nu se putea pînă 
la urmă să n-o înţelegi. 

Tuşa Marta era înaltă, uscată ca o scîndură, cu un 
şorţ fără buzunare de la gît la glezne, cu faţa prelungă, 
aproape fără obraji, numai oase şi piei, cu ochi mici, 
albaştri şi păr decolorat în boneta albă. Cînd zări cei 
peste o sută de copii, în amestecul neastîmpărat de la 
mese, dinaintea farfuriilor, ochii şi faţa i se luminară 
de un larg, nesfîrşit surîs şi deodată lacrimi începură 
să-i curgă îmbelşugat peste dungile uscate ale feţei, pe 
lungul şorţ alb. Dar gura ei dezmințea lacrimile, căci 
într-un chicotit repezit, ca de ccval care se lua la în- 

trecere cu un clarinet, striga mereu, clătinînd capul 
înainte şi înapoi: 

— Bun venit, copii! Bun venit, copii! Bun venit, 
copii |... cu o bucurie, cu o fericire de parcă-i cunoş- 
tea, de parcă-i aştepta de mult. 

Abia după ce linguroiul vîrît în cazanul dintîi umplu 
cîteva “talere dinaintea copiilor flămînzi, se auzi un cîrîit 
şi un fîsîit de gîscan furios. Directorul Fişer, care-l cre- 
dea scăpat din fundul bucătăriei, căută cu glasul răstit, 
cu mîinile și cu picioarele amenințătoare, să-l împie- 
dice din dreptul uşilor deschise să intre în sala de mese, 
de unde cu uşurinţă — credea, directorul ar fi pu- 
tut scăpa în uliţă. Nu- 
mai că repezitul de 
gîscan, cu aripile des- 
tinse şi gîtul lung, alb, 
ca un şarpe, mişcînd 
încoace şi încolo plis- 
cul roşu, ameninţa 
parcă şi el, căutînd o 


ieşire — cu orice preţ! 
— printre picioarele şi 
| brațele mişcate ale to- 
— varăşului director. Gîs- 
canul ţinea morţiş să 
ajungă îndată lîngă 
poalele mătuşei Marta, 
care se depărtau pas 
cu: pas. 

Simţindu-se neurma- 
tă, tuşa Marta se în- 
toarse deodată cu toa- 
tă făptura-i uscată şi, 
nezărind gîscanul, în- 
trebă repede : 

— Unde e Fişer ? 
Unde e Fişer ? 


— Aici e Fişerl... răspunse categoric directorul 
din Oraşul Stalin, întorcîndu-se gifiind şi lăsînd gîs- 
canul în voia lui. - 

Cei din jur riseră încet, sfiiţi. 

— Nu pe dumneata te caut eu, tovarășe profesor, ci 
pe giîscanul meu, pe Fișer, adică Pescarul pe nem- 
ţeşte, căci e un mare pescai la rîu şi la baltă, unde mă 
duc ades cu rufele. Că Fişer nu se desparte un pas 
de mine, un pas 

— Şi la biserică merge cu tuşa Marta Şi la bise- 
rică |... se auzi în sală glasul voios al preşedintelui Sfa- 
tului, care cu o mînă ridicînd iar pălărioara de pană de- 
asupra capului, cu cealaltă îşi netezi repede mustăţile 
mari, albe, în care se topeau acum subţiri ţurţuri de 
gheaţă. 

Gînsacul, cum ajunse la poalele tuşei Marta, se po- 
toli, ridică repede ciocul într-o parte şi alta, fără vreo 
teamă sau sfială, privi clipind din ochii mici, la cei care-l 
întîimpinau. 

— Asta-i nemaipomenit | Asta e obrăznicie | pufăi roşu 
deodată directorul din Oraşul Stalin către profesorul Va- 
siliu, care se nimerise 
în vecinătate. Auzi 
dumneata |... Să dea 
unui gîscan numele de 
Fişer | Fişer | 

— O coincidenţă |! 
căută să-l potolească 
profesorul Vasiliu, că- 
ruia ochii îi rideau to- 
tuşi de un haz cu ne- 
putință de ascuns. 


“Tuşa Marta, precedată de cazanele cu supă, apoi de 
tăvile cu bucate şi urmată nedesminţit de gîscanul ei, 
trecu de cîteva ori pe la mesele micilor musafiri — şi 
niciunul nu izbuti, nici cu firimituri de pîine, nici măcar 
cu bucățele de zahăr, să desprindă, fie şi numai pentru 
cîteva clipe scurte, pe gîscanul cu ciocul roşu, ridicat 
cercetător în sus, de poalele lungi ale tuşei Marta. Dar 
s-a lăsat dezmierdat de numeroase miini pe albele pene. 

Seara căzu repede în văile dintre acei munţi îm- 
păduriţi şi echipele de pionieri fură din nou rînduite 
de comandantul taberei, tovarăşul Tibor. În frunte cei 
din Bucureşti, cu tovarăşul Vasiliu, apoi cei din Oraşul 
Stalin, apoi cei din Cluj cu instructorul Nae Sticlete, 
înalt ca un steag, cu ochii pe jumătate închişi — de 
nesomn ? ide gîndire neîntreruptă ? — apoi pionierele din 
Sibiu cu. preasfioasa profesoară Nina Ighel, apoi cei 
din Oradea, cu mândra Marga Horvat, în pantalonii ei 
de dimie albă, bine strînşi pe picior, cu pumnalul vînă- 
toresc la coapsa stîngă. 

Fură duşi cu toţi pionierii şi pionierele din Sovata, 
dimpreună cu tuşa Marta şi gîscanul ei credincios, pe 
drumul în serpentină, sus, tot mai sus, pînă la sala de. 
spectacol din preajma lacului adînc şi îngheţat. Aci fură 
primiţi de o orchestră de muzicuţe a pionierilor local- 
nici şi poftiţi apoi de preşedintele Sfatului să ia parte 
la inaugurarea pomului de iarnă din ultima zi a anului. 

Petrecere neaşteptată |... 

Era un pom măreț, cu virful tocmai în tavan şi atît 
de încărcat de daruri, încât tuşa Marta, în seama că- 
reia căzu şi de data aceasta împărţirea, fu silită, spre 
a le desprinde, să se urce pe o scară cu două picioare 
mişcătoare. Giîscanul nu putu urma pe tuşa Marta pe 

treptele tot mai înalte ale scării şi, neliniștit, desperat. 
începu să gîgîie furios, cu ciocul roşu întins spre cei 
din jur, apoi, ridicînd gftul lung, alb, dădu vijelios din 
aripi. 

Numai glasul liniştitor, ascuţit ca de clarinet, coborât 
ca de oboi, al tuşei Marta care-i vorbi pe nemţeşte, apoi 
pe ungureşte şi romîneşte, izbuti să-l potolească în- 
trucitva. 

Copiii dobiîndiră mai toţi daruri pe gustul lor. Ast- 
fel, pioniera Hilda Stein din Sibiu primi un bloc mare 
de hîrtie de cretă, minunată pentru peisaje şi portrete, 
căci Hilda Stein era de preferinţă pictoriță. lar Ugron 
Mârişca din Cluj, o cutie cu numeroase creioane colo- 
rate, ea preferînd caricatura, de care s-ar fi folosit nu- 
maidecît, desenînd scara, în virf cu tuşa Marta şi pe 
întîia treaptă gîscanul cu aripile desfăcute. 

Ba nu fu uitat nici directorul Fişer care primi... o 
rindea, ca excelent tîmplar ce era. 

Aceste potriveli îşi aveau explicaţia — pe care o 
cunoștea însă numai tovanişul preşedinte al Sfatului. Cu 
fața acum încălzită pînă la roşu de sfeclă, îşi făcea vînt 
peste lungile-i mustăţi albe, căzute spre bărbia rotundă, 
cu pălărioara-i verde cu pană de cocoș sălbatic. O 
bună parte din daruri fuseseră trimise din timp de la 
Bucureşti, prin îngrijirea comandantului taberei, tova- 
răşul Ştefan Tibor, care cunoştea bine mai dinainte 
„specificul“ fiecărei echipe ce trebuia să ierneze aceste 
zece zile între brazii din Sovata. 

Dar unde era tovarășul Tibor ?... Căci dansurile în 
jurul uriaşului brad, care scăpăra de becuri mici şi 
lumînărele electrice reflectate de globuri colorate şi po- 
leiuri de cositor, începuseră. Erau două hore din care 

cea din mijloc, dusă de instructorul Nae Sticlete, înalt 
ca un catarg de vapor, cu pleoapele ca de obicei căzute 
pe jumătate pe luminile ochilor. Iar tovarăşul Tibor nu 
se vedea nicăieri | 

Cînd profesorii şi instructorul părăsiră hora şi se adu- 
nară într-un mic sfat, aproape de intrare, se ivi şi co- 
mandantul taberei. Era nins din vîrful căciulii albe pînă 
la cizmuliţe — urmat de tovarăşul Preşedinte al Sfa- 
tului Popular, nins de asemeni, numai cu pana din 
vîrful pălărioarei, proaspătă în toate culorile, de parcă 
nici un fulg nu îndrăznise s-o atingă. 

— D-apoi, tovarăşilor şi fraţilor, zise tovarăşul pre- 
şedinte cu surîs larg, potrivindu-şi iar lungile-i mustăţi 
albe, iată că m-am înţeles cu tovarășul comandant 
unde şi cum să găzduim echipele aici, în Sovata. Că 
tovarăşul Covaci, administratorul de vile, tocmai acum 
văd că o căzut bolnav, din pricina unor cîmaţi afumaţi 
pe care i-o mîncat dimineața cam lacom, pe inima 
goală... 

Tovarășul Tibor scoase carnetul de la piept şi scrise 
repede cu creionul, pe cîte o filă, numele vilei şi în- 
tinse profesorilor fila, dînd lămuriri. 

— Mai pot rămîne copiii la joc! fu de părere co- 
mandantul taberei. Vilele, aici în Sovata, sînt ca nişte 
colivii atîrnate în ramurile brazilor — mai toate de 
lemn şi cu pereţii cam subţiri... 

— Dar ce-are a face, tovarăşe comandant ?... Vă- 
zurăţi doar că am pus de s-au aprins focuri mari în 
sobe | strigă tovarășul preşedinte al Sfatului. Vilele sînt 
de lemn, aşa e! Dar fi-vor calde! calde! Şi dumnea- 
voastră nu luaţi nimic în gură, de cină ? 

Tuşa Marta împărțea acum copiilor brînzoaice fier- 
binţi, aburinde, urmată de credinciosul ei giscan. 

— D-apoi, ia poftiţi şi dumneavoastră în odaia has- 
talaltă că, tot umblînd pe la vile cu tovarăşul coman- 
dant al taberei, mi s-o deschis o foame... Tuşă Marta | 
strigă tovarăşul preşedinte ridicînd pălărioara cu pană. 
Nu ne uita nici pe noi, copiii cu mustăţi! Sîntem în 
hodăiţa asta, cea mică |]... 


Un program fără program 


CO onducătorii cei mari ai echipelor luară loc la 
o masă rotundă, pe scaune cu spătare înalte, de lemn 
înflorat cu fierul înroşit — şi aflară dinainte şi cîte un 
pahar mare cu bere. Curînd se pomeniră cu un cas- 
tron încărcat de brînzoaice, pus la mijloc, ca un buchet 
de flori. 

— Era să uit, tovarăşe Vasiliu |! zise comandantul 
taberei, înainte de a lua loc. Că mi se dete la poştă 
o scrisoare expresă pentru. dumneata, de la Bucureşti. 

— De la şcoală ? întrebă profesorul Vasiliu. 

— Nu cred Că nu poartă numele niciunei şcoli. 

Şi după ce căută scrisoarea prin buzunare, coman- 
dantul 6 găsi înăuntrul şubei scurte. Profesorul Vasiliu 
văzu numaidecît, pe dosul plicului, numele logodnicei, 
Profira Predescu, învăţătoare — şi surîse deodată, fe- 
ricit, de parcă-i vedea chipul. Scrisoarea sosise de la 
Bucureşti însă. Ce căuta Profira la Bucureşti ? Postul 
ei era tocmai la Pleniţa, în Dolj. 

Încruntat, profesorul Vasiliu vîri plicul repede în 
buzunarul din dreapta şi-şi dezbrăcă şi el scurta ca 
ceilalți. 

Începu discuţia asupra programului de activitate. 

Directorul Fişer îşi luă numaidecât sarcina ca, lao- 
laltă cu vreo câţiva din cei mai buni meșteri ai echipei 
lui — adusese de la Oraşul Stalin mai mult pionieri 
cu îndeletniciri manuale. tîmplari, sculptori, electricieni, 
lăcătuşi — să construiască stilpul înalt cu steagul ta- 
berei. Comandantul fu de părere să se înfigă pavi- 
lionul la -capătul străzii principale, care urca pînă-n 
marginea lacului adînc. Era punctul cel mai înalt al 
Sovatei şi tot aici se afla şi piaţa largă, atît de potrivită 
pentru adunarea celor. cinci echipe. Desfăşură steagul 
roşu şi-l ţinu ridicat deasupra mesei în văzul tuturor. 

— N-am mai avut timp la Bucureşti să-l împodo- 
besc cu insigna taberei, zise el cam nemulțumit. M-am 
grăbit să plec de la Bucureşti la Cluj întîi, unde am 
nişte surori.. 

Erau cuvinte aspre. Comandantul se certa singur. 

— Nu trebuia... şopti îmbufnat. 

Din scaunul ei, ascunsă aproape cu totul de făp- 
turile bărbăteşti, a directorului Fişer, cam burduhos, 
a instructorului Nae Sticlete, înalt şi neclintit, profe- 
soara Nina Ighel zise liniştită : 

— Am în echipa mea, de la Sibii, tovarăşe coman- 
dant, cîteva pictoriţe harnice şi de gust. Împodobim şi 
pictăm noi steagul. 

— Da ? făcu tare comandantul, luminat deodată la 
faţă, fericit ca un copil care, pe neaşteptate, scapă 
dintr-un bucluc. 

Glasul poruncitor al directorului Fişer se ridică, în- 
groşat, ca dinaintea unei grave hotăriri : 

— Şi acum, tovarăşi ?... Ce program alcătuim pen- 
tru următoarele zece zile P De petrecut văd că pe- 
trecem. Bere, brînzoaice, muzicuţe, hore...: 

Comandantul scoase iar carnetul şi, fără a răspunde 
de-a dreptul directorului îngrijorat prea de vreme, citi 
un frumos program de activitate, cu întreceri şi jocuri, 
toate prevăzute în activitatea pionierească. Se văzu însă 
numaidecît că echipele nu puteau fi înglobate în în- 
treceri, deoarece fiecare avea specialităţi pioniereşti cu 
totul deosebite de ale celorlalte echipe. Astfel, cele 
două grupe ale echipei de la Bucureşti erau alcătuite 
din  botanişti, istorici, chimişti, fotbalişti, cei din 
Oraşul Stalin erau lemnari şi fierari, din Sibiu veni- 
seră numai fete : actrițe, pictoriţe, iar din Oradea, bă- 
ieţii. erau agronomi, fetele croitorese şi brodeze de 
costume pitoreşti. Care echipă sau care grupă să se 
ia la întrecere cu altă echipă sau altă grupă ?... Nu 
se putea. | 

— Iată ce înseamnă a nu lucra planificat |... strigă 
iar directorul Fişer, atît de supărat, că se ridică repede 
şi se aşeză iar în scaun. Irebui să-şi sprijine cu mîna 
ochelarii numaidecît, care altfel ar fi căzut. 

— Cum planificat ?. întrebă domol profesorul Va- 
siliu, privind la cei din jur cu o scînteiere de veselie 
în ochi. Pentru tabăra de la Sovata s-au ales anul 
acesta pionieri din toate grupele, recomandaţi de con- 
ducere după meritele fiecăruia, nu după specialitatea 
lui pionierească. S-a avut în vedere copilul, sufletul 
lui — şi cred că a fost un plan minunat. 

Directorul Fişer nu se dădu bătut: 

— Minunat, minunat |... strigă el din nou. Dar ce 
întrecere vom mai putea face aici, la Sovata ?... Şi fără 
vreo întrecere — cum alcătuim un program ?... Numai 
din hore în jurul bradului ? 

Tăcu o clipă, se ridică din scaun şi zise ironic, pri- 
vind cu ochii mari prin ochelarii groşi la cei din jur: 

— Aud... 

Comandantul întinse mîna şi zise împăciuitor : 

— Putem alcătui un program de activitate şi fără 

întrecere între echipe sau între grupe. Putem stimula 
activitatea fiecăruia în parte — şi va fi un mare cîştig 
şi aşa. 
În strîmta încăpere se făcuse prea cald. Comandan- 
tul îşi scoase şi el căciula, pe care o uitase pe capuii 
mic şi lunguieţ. La fel se hotărî şi preşedintele Sfa- 
tului Popular, care-şi puse pălăria cu pană jucăuşă la 
mijlocul mesei, alături de castronul cu brînzoaice. Nu 
credea că ar fi fost cuviincios din partea lui ca per- 
soana cea mai oficială şi răspunzătoare din Sovata să 
părăsească pe tovarăşii profesori adunaţi în această 
şedinţă atît de însemnată şi să se ducă să se culce. 
Alergătura de peste zi îl istovise, şi acum, din pricina 
căldurii, abia-şi mai ţinea pleoapele îngreunate de somn. 
De altfel şi aţipi curînd, cu mîinile mari împreunate 
dinainte, cu capul niţel lăsat pe un umăr. 

De aceea, tovarăşa Nina Ighel socoti că trebuie să 
vorbească mai mult în şoaptă. Pionierele din grupa ei 
începuseră activitatea încă înainte de plecare: picto- 
riţele şi desenatoarele îşi luaseră angajamentul să alcă- 
tuiască un album cu cele mai caracteristice vederi din 
Sovata şi împrejurimi. _— 

— Am putea folosi îndemânarea cîtorva desenatoare 
la lucrările istoricilor mei ?... întrebă profesorul Va- 
siliu pe tovarăşa din Sibiu. Cred că monografia lor ar 
fi mai pitorească dacă ar fi împodobită şi cu două- 

trei desene de costume, de locuinţe mai vechi, în stilul 
locului... 

— Fireşte ! Fireşte | făcu tovarăşa Nina Ighel en- 
tuziasmată de această colaborare. Fetele vor fi încîn- 
tate |... 

Se înroşi de data aceasta atît de puternic, încât 
părul ei roşcovan, cîrlionţat, păru acum aproape alb. 

— Dacă e nevoie de dansatori la spectacolul de 
balet din seara carnavalului, am în echipa mea doi 
băieţi de la ţară, de lîngă Oradea. Vorbesc gros, dar 
sînt înalţi şi se mişcă uşor, zise cu oarecare mîndrie, 
înălţîndu-şi capul prelung şi bustul, tovarăşa Marga 
Horvat. 

Apoi se potrivi mai bine în scaun, cu mîna“ pe 
micul pumnal de la coapsă. 

În tăcerea care se lăsă deodată, răzbiră din sala 
de festivități muzicuţele care se legănau într-un vals 
încetinit. 

— Aşadar acum sînt la vals copiiil şopti Marga 
Horvat cu bunăvoință şi oarecare invidie către Nina 
Ighel, pe la spatele preşedintelui aţipit şi care sforăia 
delicat. 

— Ol Nu toţi copiii! răspunse Nina Ighel cu un 
mic rîs în guşă. Cred că balerinele mele, exchibiţio- 
niste cum sînt, au ţinut să arate de pe acum celorlalţi 
pionieri un vals stilizat şi armonizat pe mişcări clasice, 
cu trei perechi de dansatoare. Ce cabotine |... 

Şi rîse mai tare, dar se opri deodată speriată fă- 
cînd mari micii ei ochi albaştri şi ducînd la guriţă 
degetele prelungi ale mînuţii foarte albe, uitîndu-se 
dacă nu cumva l-a trezit pe tovarășul preşedinte. 

Comandantul era nemulțumit. Se vedea bine. Sta 
încruntat la locul lui, cu amîndouă miîinile alăturate 
pe masa rotundă, privind la ele adînc gfnditor. 

— Şi atunci eu cu pionierii mei ce fac? întrebă 
deodată cu glas furios directorul Fişer, privind la toţi 
cei din jur. Că doar n-am venit la Sovata să ne uităm 
unii la alţii! 

Nu-i răspunse nimeni. 

Tovarăşul Tibor propuse : 

— Cred că n-ar fi rău să vorbesc miine la telefon 
cu Uniunea Tineretului Muncitor. . Să expun situaţia, 
să vedem de-acolo ce sugestii primim. 

— Aşa da | declară mulţumit directorul care preţuia 
ierarhia. Sfaturile de sus sînt totdeauna cele mai bune, 
"încheiă el şi se ridică. 

Dar această soluţie nu mulţumi pe instructorul din 
Cluj, Nae Sticlete. Fără a se ridica de la locul lui — 
era destul de înalt — zise cu glas adînc de bas, miş- 
cînd un nod gros pe beregată, în sus şi în jos: 

— Nu e rău, tovarăşe comandant, să cerem un su- 
pliment de informaţii. Numai că miine fiind duminică, 
foarte greu vom putea fi lămuriţi. Tovarăşii nu vor fi 
toţi la sediu şi nu vor putea ţine şedinţă, să ne dea 
un răspuns. Pierdem 'ziua de duminică. Pierdem şi 
ziua de luni, pînă se va lua o hotărîre pe care o: vom 
primi marţi, încât nu vom fi în stare să alcătuim un 
program valabil decît miercuri, urmînd a-l aplica de 
joi. Şi ce ne-a mai rămas ?... Joi şi vineri. Că sîmbătă 
seara avem carnavalul de încheiere. Vă convine ? în- 
trebă ceva mai tare, privind pe cei din jur. 

Glasul lui bubuind în mica încăpere trezi deodată 
şi pe tovarășul preşedinte care, spre a nu se-crede că 

ar Hi aţipit la o atît de însemnată şedinţă, declară 
deschizînd niţel pleoapele îngreunate : 

— D-apoi mie, tovarășilor, fraţilor, îmi convine ori- 
cum | Numai să 5e simtă copiii bine şi să nu le pară 
rău că au fost aici, la noi, la Sovatal... 

Comandantul îşi retrase repede mîinile de pe mar- 
ginea mesei şi, privind drept în ochii profesorului Va- 
siliu în care citi un haz nespus, pe care nu-l înţele- 
gea, zise aproape cu învinuire: 

— Şi părerea dumitale care e, tovarăşe profesor ? 

Apoi cu ironie : 

— Dă-ne un sfat | Scoate-ne dumneata din încurcă- 
tură |... 

— Eu ?... se prefăcu mirat profesorul. Nu văd nici 
o încurcătură. Vacanţa e a copiilor. Aşa e... Să-i lă- 
săm să-şi petreacă vacanţa cum cred ei mai bine. Au 
conducători de grupă, se cunosc bine cei din aceeaşi 
grupă, din aceeaşi echipă şi mi se pare că de la amiaz 
pînă acum au izbutit să se cunoască foarte bine cu 
toţi, din toate echipele. Sînt încredinţat că-şi vor al- 
cătui singuri cel mai . potrivit program de activitate. 
Mi-aş permite numai un singur amestec şi anume în- 
tr-un joc care depăşeşte posibilităţile lor, dar fără de 
care această vacanță de iarnă n-ar fi de iarnă. 

— Da 2... S-auzim | izbucni abia stăpînindu-se di- 
rectorul Fişer, căci se aştepta la o trăznaie care să 
compromită şi în ochii celorlalţi pe acest trăznit pro- 
fesor din Bucureşti. 

— Ar trebui să facem rost numaideciît de vreo zece 
săniuţe. Să căutăm un loc mai ferit şi să punem la 
cale nişte întreceri. La acest joc cred că vor putea 
lua parte absolut toţi pionierii, 

— Şi noil Şi noil... strigă tovarăşa Marga Horvat, 
ridicîndu-se de pe scaun, uitîndu-şi ţinuta şi bătînd din 
palme. Nu e așa, tovarăşă Ighel ?... căuta ea ajutor la 
profesoara de la Sibiu. 

— Desigur ! Desigur |... La întrecerea cu săniuţele 
poate lua parte cred şi corpul profesoral ! fu de părere 
tovarăşa Ighel. 

Și urmă cu sinceritate, înroşindu-se deodată, adu- 
cînd argumentul cel mai puternic : 

— Noi de ce să nu ne jucăm ? 

— Apoi dacă se dă cu săniuţa onoratul corp di- 
dactic, zise cu gravitate tovarăşul preşedinte al Sfa- 
tului Popular, căruia roşeaţa feciorelnică a profesoarei 
sibiene îi plăcu foarte mult, no! musai atunci să ne 
dăm cu săniuţa şi noi, Sfatul Popular din Sovata... 

Şi cu voioşie îşi trînti pălăriuţa cu pană drept în 
vîrful capului. Ă 

Directorul Fişer fu şi el încîntat de propunere : pînă 
una alta avea de lucru. Chiar de a doua zi o grupă din 
echipa lui va porni în pădure cu uneltele pentru con- 
struoția săniuţelor, iar cealaltă grupă va urma să nete- 
zească o pîrtie mai în sus de vile, pe stînga, pe un 
drum neumblat şi care, după cîteva cotituri, da tocmai 
devale, dinaintea clădirii Sfatului Popular. 

Pînă noaptea tîrziu ţinu organizarea adăpostirii ce- 
lor cinci echipe în vilele atît de graţioase ale Sovatei. 
Fetele din Cluj fură mutate în vila celor 'din Sibiu, încît 
ocupară toate, împreună cu cele două profesoare, vila 
Viorica, încăpătoare, cu două etaje, în care se găsi şi O 
cameră mare la parter, cu fotolii, pentru şedinţele co- 
mandantului cu profesorii — la nevoie. 

Preşedintele Sfatului Popular nu-i părăsi decît tirziu, 
Gînd toţi musafirii Sovatei fură în camerele lor, bine 
încălzite. 

Şi cobori singur, clătinîndu-se în călciie pe mijlocul 
drumului, spre Sovata din vale, în tăcerea deplină a 
nopţii de iarnă, cu pălărioara cu pană căzută pe 
sprîincene. 


Scrisoare tulburătoare 


|. vila Campionilor=> nu departe de vila Viorica, 
dar de cealaltă parte a drumului, de mult dormeau 
„campionii“ — cum se porecliseră înşişi — din Bucu- 
reşti şi Oraşul Stalin. Numai în vila profesorilor, de pe 
coama împădurită a muntelui, lumina de la una din 
ferestre luci încă vreme îndelungată. Profesorul Vasi- 
liu din București citea şi recitea scrisoarea logodnicei. 
Nimic nu era nou în acea scrisoare, tot ce cuprindea 
el ştia de mult, ba chibzuise îndelung. Ceea ce-l mira 
era faptul că Profira, logodnica, fusese atît de bine in- 
formată şi mai ales era atât ide îngrijorată. Dacă n-ar fi 
fost chemată urgent de la Pleniţa-Dolj la Bucureşti, la 
minister, n-ar fi avut prilejul să afle toate amănuntele 
alcătuirii detaşamentului de pionieri. nu s-ar fi dus pe 
la unii şi pe la alţii după alte amănunte, care s-o în- 
fricoşeze atît. Mirat era profesorul Vasiliu şi de propria-i 
tulburare, căci gîndind bine, pricină de tulburare nu 
avea. Şi totuşi, era tulburat. Nu-şi putea ascunde cît 
era de neliniştit de această scrisoare. Poate că era nu- 
mai obosit. istovit de călătoria lungă, de ultimele două 
nopţi aproape nedormite. Desigur că mîine, după câteva 
ore bune de somn, va zîmbi de această nervozitate şi 
va rîde de frica, de îngrijorarea Profiriţei |... 


53 


Închise ochii cu scrisoarea în mîini şi văzu chipul 
logodnicei, de parcă se afla dinaintea lui, în această 
cameră din Sovata, chipul ei rotunjor, ochii negri, mari, 
atît de curaţi, buzele strînse ale gurii ei hotărîte — 
Chiar cînd zimbea — sănătoasă, gingaşă, ca „Ţărăn- 
cuţa“ lui Grigorescu. 

Profesorul Vasiliu încercă s-o. vadă zîmbind, dar nu 
izbuti. Năluca dintre pleoapele închise îl privea drept, 
aproape cu asprime. 

— Trebuie să dorm | îşi zise. Să dorm adîncl... 

Se dezbrăcă, se întinse în pat şi stinse lumina de la 
căpătii, alături de care lăsă scrisoarea deschisă. 

Dar somnul nu se lipi de el. În zadar strînse pleoa- 
pele, se întoarse pe partea cealaltă, numără pînă la cinci 
sute, încercă să cugete la treburile din ziua următoare, 
la ridicarea pavilionului, la clubul copiilor pe care-l vă- 
zuse în treacăt, în fundul unei vaste grădini cu brazi şi 
arbuşti împodobiţi de ciorchini de zăpadă... 

Nu putu adormi. Cînd şi cînd i se ivea în întuneric 
chipul rotund, palid, încruntat al frumoasei lui Profi- 
tiţe, care pierea pe neaşteptate. . 

Şi profesorul simţi o arsură între pleoape. 

Sări din pat, aprinse lumina, luă scrisoarea. 

În picioare, în mijlocul odăii, citi — pentru a cîta 
oară ? — silabisind fiecare cuvînt, gîndind îndelung 
fiecare frază. controlîndu-se cînd citea. dacă înţelegea 
aievea : 


„Dragul meu !... 
Nu-ţi închipui cu cîtă bucurie am primit telegrama 
de la minister care mă chema pentru o consfătuire 
urgentă, N-am voit să-ți scriu, să te vestesc, ca surpriza 

să fie şi mai mare, bucuria revederii și mai plăcută. 
Eram amândoi încredinţaţi că ne vom revedea abia în 
iulie, în timpul concediului tău, la Pleniţa. Nici mâh- 
nirea maichii, că o părăseam de sărbătorile Anului Nou, 
nu izbutea să-mi domolească fericirea neaşteptatei noas- 
tre întîlniri. Ba maica spunea că dacă mă duc eu la 
Bucureşti, la vară n-ai să mai vii la Pleniţa, că-ai să 
pleci în cine ştie ce excursie cu ceilalți profesori, ca 
anul trecut. 

Încît nu e nevoie de multe cuvinte spre u te iaca 

să înţelegi uimirea, părerea de rău că nu te-am păsit 
în Bucureşti. Mi s-a spus de la şcoală, unde-ţi telefonu- 
sem, că aş putea să te mai găsesc la gară. M-am repezit 
la gară, dar trenul plecase. M-am înapoiat la şcoală să 
iau adresa exactă de la Sovata şi să aflu dacă nu cumva 
te mai opreşti cu detașamentul de pionieri pe undeva, 
în Orașul Stalin poate, sau la Sighişoara. Am dat în 
cancelarie de directorul şcolii, tovarășul Popescu, îmbă- 
trînit parcă, cu ochelarii lui cu şiret negru şi sprincenele 
albite, mai adus din spate şi mai răgușit ca anul trecut. 
Am stat mult de vorbă despre tine, despre tabăra de la 
Sovata, despre detaşamentul pe care-l conduci. 
Și am cerut tovarăşului Popescu să-mi dea voie să-ţi 
scriu pe loc, din cancelaria unde au avut loc discuţiile 
dintre profesori, discuţiile cu pionierii, înainte de pri- 
mirea în detașament a pionierului Andrei Hudici. 

Cred că te-ai pripit, stăruind în favoarea lui. 

Am crezut la început că nu erai îndestul de lămurit 
asupra caracterului (sau lipsei de caracter), asupra min- 
ţii dezlinate uneori, asupra firii impulsive, năvalnice a 
lui Andrei Hudici, care şi-a speriat de-atitea ori părinţii. 
Îţi închipui că noi, cei din corpul didactic, avem toţi 

peniul unui Makarenko 2... Crezi oare că fiecare din noi 
poate preschimba un băiat cu urite purtări într-un mo- 
del de moralitate? Afară numai dacă n-ai de gînd să scrii 
şi tu, în limba română, un nou „Poem pedagogic !“ 

Și n-am dat pace tovarăşului Popescu pînă nu mi-a 
pus la îndemână toate elementele ca să-mi pot face şi eu 
0 judecată proprie, elemente pe care, dragul meu, nu mă 
îndoiesc că le cunoşti destul de bine. 

În familie, Andrei Hudici, deşi are 14 ani, e supra- 
vegheat cu teamă, de parcă ar avea cinci ani, să nu. dea 
foc casei, să n-o inunde, căci umblă mai cu seamă după 
jocurile periculoase. Nu seamănă de loc cu fratele-i mai 
mare, Vasile Hudici, de la politehnică, viitor construc- 
tor de locomotive. Bătrînul Hudici, mecanicul de la „[e- 
kătoarea“, se întoarce totdeauna acasă în grabă, chinuit 
de întrebarea : ce poznă o mai fi făcut Andrei ? Cite 
geamuri o mai fi spart prin vecini, ca să sperie fetele 
care-şi scriu temele ? Și e băiat mare, peste un an, doi 
va fi un tînăr. Nu i se mai potriveşte vorba unui teribil 
conducător de popoare de odinioară, că nu-i plac copiii 
care nu fac pozne, „căci nu vor ajunge niciodată oameni 
de seamă“. E drept că Andrei Hudici nu-şi mai bate 
colegii care-l copleşeau cu tot felul de porecle, ba mai 
dă unuia, altuia o mînă de ajutor, și că acum e foate 
jubit de camarazii de grupă. Întrebarea e: pe ce mo- 
tive au ajuns la prietenie? Nu cumva măgulindu-și 
unii altora slăbiciunile ? Şi cît va ţine la el această cu- 
minţenie ? Andrei Hudici făcea mare caz în familie şi 
la şcoală că el va întrece nu numai pe taică-său, exce- 
lentul mecanic de la „Țesătoarea“, care a fost evidenţiat 
de două ori şi e vorba să fie decorat cu ordinul „Mun- 
cii“, dar şi pe frate-său de la politehnică. Multă vreme 

Andrei a susținut că va deveni aviator, apoi şi-a schim- 
bat idealul, afirmând că dorinţa lui cea mai fierbinte e 
de a ajunge... comandant de vapor. Totuşi e slab la ma- 
tematică şi fără ajutorul grupei de şahişti, buni mate- 
maticieni, n-ar fi atins nici nota de limită. 

Dragul meu, mai ţii minte ce mi-ai spus odată de 
acest băiat pe care-l simpatizezi mai mult decît se cu- 
vine P Că suferă uneori de o scurtă orbire în faţa reali- 
tăţii. Mintea i se opreşte deodată, dar îşi revine, uimit, 
pe-ncetul, parcă ar fi trezit dintr-un somn. Mi-ai dat şi 
0 imagine : Cazul acelui mare violonist căruia la mijlo- 
cul concertului i se pune uneori pentru o secundă un 
cîrcel la inelarul miinii stîngi — adică tocmai la unul 
din degetele care calcă pe coarde — şi-i strică astfel 
toată fraza muzicală, tot concertul. Era un violonist de 
geniu, spuneai, şi numai din pricina acestui mic beteşug, 
de care nimeni nu l-a putut lecui, concertistul de repu- 
taţie: mondială a trebuit să se preschimbe într-un simplu 
profesor de vioară. | 

Și cunoaşte măcar cineva pricina acelor pierderi de 
sine ale lui Andrei Hudici, spre a încerca o lecuire ?... 
Cu bruştile lui evadări din realitate i s-ar putea întîmpla 
cine ştie ce nenorocire. Cine va răspunde, dacă nu tu ?... 

S-ar putea ca beteşugul lui Andrei Hudici să fie tre- 
cător căci — precum mi-ai scris odată — „cîrcelul“ lui 
mintal se arată tot mai rar. 

Totuși cred că ai exagerat cînd, luat de firea ta 
dăruitoare, ai propus şi apoi ai susținut primirea lui 
Andrei Hudici în detașamentul pentru tabăra de iarnă 
de la Sovata. S-au împotrivit mulţi profesori şi nici in- 
structorul de unitate, care ţinea totuşi la Andrei Hudici, 
nu l-a susţinut. Directorul, în acea şedinţă agitată din 

cancelaria şcolii, cu două zile înaintea plecării, a tăcut 
numai spre a nu te contraria. Din nefericire, colectivul 
de conducere al detașamentului, chemat în cancelarie 
să-și dea părerea, a fost în unanimitate de partea lui 
Andrei Hudici, bun prieten de joc. 

Nici părinţii n-au fost pentru plecarea băiatului. Imi 
spunea directorul Popescu, uimit şi el, că la această veste 
părinţii s-au speriat şi maică-sd a plins, de parcă-i pleca 
feciorul la capătul lumii sau la o luptă cu sălbaticii din 
Australia | 

Ai să mă-ntrebi, dragul meu, ce rost mai are această 
scrisoare după ce ai izbutit, biruind toate piedicile, să ai 
alături pe iubitul tău Andrei Hudici. Rostul ei este de 
a te preveni. 

Știi bine că ne apropiem de clipa hotăritoare a vie- 
ţii şi iubirii noastre. De căsătoria noastră ţine nu numai 
fericirea, dar rostul a două suflete. Cu fiecare clipă care 
trece şi care ne apropie de acest țel mi se pare uneori 
că o piază-rea, pînditoare — îiartă-mi superstiția ţără- 
nească | — se înfurie şi creşte și ne-ar putea strica no- 
rocul. Mi-e teamă uneori de propria mea umbră şi-mi 
zămislesc însămi superstiții noi, din cifre şi zicale, din 
vise şi întilniri, care să mă încredințeze că fericirea 
noastră se va înfăptui, că voi putea veni la 
Bucureşti unde, cu tine laolaltă, să păşim în sfîrşit pra- 
gul învățămîntului superior, spre înalta şi frumoasa 
noastră menire. 

Și nu crezi că gestul faţă de Andrei Hudici ar putea 
crea unele neplăceri de care am fi putut fi scutiți P Mai 
cu seamă dcum, în preajma marelor noastre hotărîri. 

Vei spune că exagerez... Poate | 

Nu pot încheia decît tot ca o cicălitoare — şi îm- 
pacă-mă cu vreo cîteva cuvinte, oricît de puţine. Să fii 
cu ochii în patru, să nu te laşi dus de sentimentele tale 
prea blajine, căci şi ele pot fi uneori o periculoasă orbire 
în faţa realităţii. Şi-ţi mai scriu spre a-ţi reaminti — dacă 
mai e nevoie — cât mi-eşti de drag şi că inima mea 
neliniştită, fericită, te aşteaptă. | 

: PROFIRA 


P.S. Maica te aşteaptă şi ea. Nu-ţi scrie, că e supă- 
rată pe tine | 


„Multă vreme a umblat profesorul Vasiliu cu scri- 
soarea în mînă prin încăperea mică, în tăcerea nopții 
de iarnă, gîndind le Andrei Hudici, la profesorii neîn- 
ţelegători din cancelaria şcolii, la părinţii neliniştiţi, la 
Profiriţa, al cărei glas limpede, ale cărei cuvinte saca- 
date, ca ciocănite pe o nicovală de argint, le auzea su- 
nînd dintre rîndurile scrisorii. 

— Gelozii neştiutoare, de logodnică prea iubitoare ! 
zise deodată cu glas tare. 

Şi, împăcat în cugetul lui, se culcă iar şi adormi în- 
dată adînc. 


Tabăra în activitate 


Ţ vvarăşul Ştefan Tibor. comandantul taberei, nu 
dormi nici el prea liniştit. Nu aprinse lumina în odaia 
învecinată -cu a profesorului bucureştean, nu se pre- 
umblă înfrigurat, dar se răsuci în pat ca un peşte pe 
uscat. Lipsa unui program bine ticluit de la început îl 
chinui pînă spre ziuă. Se trezi mai Ostenit decât se cul- 
case, şi în timp ce-şi împrospăta faţa cu apă foarte rece, 
pifîind, îi veni în gînd să se repeadă pînă la Bucureşti. 
Dar cînd îşi trase cizmele scurte peste pantalonii strîmţi, 
se răzgîndi : era mai practic, mai operativ, să folosească 
telefonul. 

Se uită la ceasornicul de pe măsuţă și tresări spe- 
riat : Era aproape de amiază | Dormise deci toată dimi- 
neaţa | Nu-l trezise nimeni, tabăra era un haos! Pavi- 
lionul nu fusese încă ridicat. La ora ll, duminica, va 
mai da oare de cineva la U.T.M.? 

Trecu aproape în fugă pe dinaintea cantinei în care 
zări, prin uşile deschise, cîteva fetişcane în şorţuri şi ti- 
chii albe punînd tacîmurile pentru dejun, zări în fund, 
în dreptul bucătăriei, şi cocul înalt, cărunt al tuşei Marta, 
care striga ceva într-acolo, cu glasul ei pe două note, 
unul subţire, altul gros, ba şi gîrîitul gîscanului, supărat 
de a tot aştepta între mese. 

Aşadar echipele luaseră gustarea de dimineaţă. Un 
punct câştigat ! O fi ridicat şi pavilionul tovarăşul Nae 
Sticlete; instructorul ? Te pomeneşti |... Fireşte, dacă 
directorul din Oraşul Stalin şi tîmplarii lui vor fi dat la 
rindea un par destul de lung, dacă Marga Horvat sau 
Nina Ighel vor fi brodat, vor fi pictat cu pionierele lor 
steagul taberei... 

Şi unde or fi, ce-or fi făcînd ceilalţi optzeci-nouăzeci 
de pionieri. dimpreună cu profesorii lor, cu toţii lipsiţi 
de un plan, de o cît de mică organizare ?... 

Cu asemenea gînduri învălmăşite de întrebări cu ju- 
mătăţi de răspuns sau fără de răspunsuri, comandantul 
taberei urcă treptele de piatră ale vilei telefoanelor cîte 
două-două, cu răsuflarea oprită şi năvăli mai încruntat 
'ca oricînd, cu privirile albastre sticlind crîncen ca-n 
apropierea unei încăierări, în încăperea vastă şi goală. 

La ghişeu, cu două căşti pe urechi, striga în piîlnia 
neagră o telefonistă uriașă, rumenă ca un cozonac, cu 
un glas plin ca de orgă. Ea cerea cînd Deva, cînd Cluj, 
cînd Tîrgu-Mureş, cînd Baia Mare, când Oraşul Stalin, 
mînuind nişte beţişoare negre, vîrîndu-le, scoţindu-le din- 
tr-un panou cu tot felul de găurele şi şnururi. Se ruga, 
implora, poruncea, ameninţa. 

lar se ruga, şoptit, ca o dezmierdare şi o făgăduială. 
Apoi, furioasă că toate vicleniile ei nu folosiseră şi nu 
primise nici un răspuns de nicăieri, scoase repede căştile 
din claia părului bălai, lipit la tîimple de sudoarea sfor- 
țării. Întrebă cu surîs chinuit : 

— Doriţi ?... E 

— Bucureşti, vă rog, zise cît mai politicos coman- 
dantul taberei, cu tocurile cizmelor alăturate, ca un sol- 

dat dinaintea unui general, storcînd şi el un surâs chi- 
nuit pe faţa-i aspră, gălbuie. 

— Bucureşti doresc şi eu! exclamă uriaşa telefo- 
nistă ridicînd braţele golaşe, -albe şi groase ca doi copii 
blajini, privind cu ochi mari, ca două petale gingaşe, 
drept în ochii zgrunţuroși ai tovarăşului Tibor. Îl doresc 
de două ceasuri! De două ceasuri îl chem, îl strig şi 
în romîneşte şi în nemţeşte şi în ungureşte, ah| şi nu 
răspunde nimeni... | 

— Ce e de făcut ? Sînt foarte grăbit ! 

— Parcă eu nu sînt grăbită ? făcu nefericita tele- 
fonistă şi pînă una alta îşi suflă bine năsucul trandafiriu 
într-o batistă cu mărgele, scoasă din sînul balonat şi 
vârîtă repede iar în sîn. Tot ce pot face e să chem Bucu- 
reştiul din nou, pînă o auzi |... pînă o răspunde... Azi 
e duminică, mai zise aruncîndu-i o privire de jale. 

Comandantul taberei înţelese că deocamdată nu era 
nimic de făcut la telefoane, că era mai urgent să dea de 
echipele neorganizate, lăsate 1 voia lor, fără un pro- 
gram, fără vreo activitate, şi se pomeni rugîndu-se şi el, 
şoptit, tot ca o desmierdare, tot ca o făgăduială : 

— Fii bună... Trebuie neapărat să vorbesc” cu 
U.T.M.-ul din Bucureşti. Chestiune importantă. Sînt aici 
cu vreo sută de pionieri, facem tabără de iarnă. Am 
de cerut cîteva directive concrete, cîteva aprobări... E 
duminică, ştiu. Dar nu se poate să nu fie cineva acolo. 
Exclus | Măcar o dactilografă, un tovarăş de serviciu... 
Pricepi ? Eu sînt comandantul taberei... Ştefan Tibor. 
Vă rog |! Te rog.l... 

Telefonista oftă adînc, ridicînd, scoborînd valurile 
sînului, apoi, cu braţele împreunate pe piept, zise ridi- 

cînd din umeri, lăsînd drăgălaş chipul bucălat şi mare 
într-o parte : 

— 'Ce pot face eu, tovarăşe comandant ?... Cu Bucu- 
reştiul avem cinci linii — şi prin Deva şi prin Cluj şi 
prin 'Tîrgu-Mureş şi prin Baia Mare şi prin Oraşul Stalin 
— şi duminică, mai cu seamă duminică, strig cîte un 
ceas întreg. Sau nu răspunde nimeni, sau cînd răspunde 
cineva, răspunde că e linia ocupată |... Unde e tabăra ? 
Unde vă pot găsi? La clubul pionierilor ?... E telefon 
şi-acolo | Da, sigur că e telefon |... Vă chem acolol... 

Și rîse deodată, fericită, ca şi cum ar fi rezolvat pro- 
blema. Dar adăugă prevăzătoare : 

— Numai să capăt legătura... | 

Tovarăşul Tibor, cu capul în piept, se îndreptă ne- 
mulțumit spre uşă, o deschise, dar înainte de a ieşi în- 
trebă : 

— La ce ră te schimbi dumneata ?... Cînd te 
schimbi, te rog fii bună şi comunică tovarăşei care... 

— Care-mi va lua locul ? 

— Dal Să mă caute cu legătura pentru Bucureşti 
la clubul pionierilor. Sînt acolo toată ziua. 

— Nici o grijă, tovarăşe comandant |... zise telefo- 
nista punîndu-şi iar casca. 

Și, clătinînd melancolică monumentalul păr bălai, zise 
cu un oftat de adîncă durere: 

— Nu mă schimbă nimeni. Sînt de servici pînă la 
miezul nopţii... Ah |... 

— Da ?... făcu tovarăşul Tibor cu o bucurie sinceră. 
Nu te schimbă nimeni ? Perfect! Perfect! Sînt la clu- 
bul pionierilor | 

Cînd scobori scara de piatră, îl ajunse din urmă stri- 
gătele “furioase, dulci, disperate ale telefonistei : „Alo 

Cluj ! Alo Deva ! Alo Tîrgu-Mureş ! Alo Oraşul Stalin [... 
Alo Cluj... Alo Deva ! Alo 1...“ 

„Nu cumva au îngheţat firele telefonice şi de aceea 
nu se poate face legătura ?“ gîndi în stradă comandan- 
tul taberei. Dar îşi dete seama îndată că explicaţia nu 
era ştiinţifică de loc. 

Clubul pionierilor se afla pe costişea din dreapta, al- 
cătuită din trei vile de lemn roşcat, îmbinate, purtînd pe 
umerii lor de bîrne alte două vile şi mai roşcate, alcă- 
tuite aproape numai din ferestre. O pădure de brazi 
deasă o împrejmuia, urcînd pînă aproape de cer, încît 
cele cinci vile păreau a se fi ghemuit una în alta, ase- 
menea unor copii care-şi şoptesc la ureche să nu-i audă 
brazii. 

Tovarăşul Tibor care venea repede, cu paşi mari şi 
căciula ţuguiată, de părea şi el un pitic, fu silit să se 
oprească chiar în poartă. Drumul larg pe coasta către 
club, mărginit pe o parte şi alta de un gard de brazi 
mici, cu ăcele dese ca peria, era ocupat de un cîrd de 
pionieri şi pioniere, încăierat într-un joc zgomotos şi 
de neînțeles. Unii ciuciţi, alţii în picioare, singuri sau 
într-un lanţ scurt, ţinîndu-se de mâini, se dădeau pe ză- 
pada bătătorită şi lustruită de alunecuşul lor. Cîţiva mai 
pretenţioşi îşi legaseră de tălpi cîte o scîndurică şi, prop- 
tiți în pari nestrujiţi, imitau pe schiori. Din pricina în- 
ghesuielii nimeni nu putea ajunge de la peretele de lemn 
al clubului pînă-n poartă, jos, fără a ciocni sau a fi 
ciocnit de alţii şi de-aci zarva, strigătele, învinuindu-se 
unii pe alţii, fără a fi vinovaţi, împăcaţi deodată în rîs 
general, de rostogolirea câte unui grup alunecat pieziş. 

— Ce faceţi voi aici ? Unde sînt tovarășii profesori ? 
Unde e tovarăşul instructor ?... 

Comandantul taberei nu recunoscu pe niciunul div 
copii, dar copiii îl recunoscură toţi. 

Şi toţi îi dădură deodată atîtea lămuriri la cele trei 
întrebări, că tovarăşul Tibor socoti mai nimerit să urce 
în vilele de la etajul doi, unde se putea dumiri însuşi, 
şi cît se poate de repede. 

Numai că pe mijlocul drumului bătătorit de tălpi şi 
lustruit de scîndurele, cizmele comandantului nu se prin- 
seră de loc, ci alunecară şi ele devale, încât tovarășul 
Tibor, cu braţele deschise deodată, făcu mişcări repezi 
ca o dansatoare în vîrful degetelor sau ca un saltimbanc 
pe sîrmă. Și ar fi căzut pe spate, dacă nu l-ar fi sprijinit 
pe neașteptate o voinică pionieră în lînuri albe şi tichie 
cu moţ roşu. 

— Cum te cheamă ? întrebă comandantul, dezmier- 
dîndu-i faţa cu mînuşa uriașă, oprit niţel ameţit lîngă 
stîlpul porţii. Îţi mulţumesc |... îi surise cu oarecare ne- 
caz pe caraghioasa întîmplare. 

— Sînt Ugron Mărişca, din echipa de la Clujl... 
răspunse fata cu glas îngroşat, privind pe comandant 
cu ochii ei niţel traşi spre tîmple, ca o chinezoaică, drept 
în ochi, fără nici o sfială. 

Comandantului îi plăcură obrajii plini, înroșiţi de 
ger și de joc ai pionierei, cu bogatul păr negru scăpat 
niţel din tichia albă cu moţ roşu, şi îi zîmbi, deşi nu 
obişnuia să zîmbească. 

— Mulţumesc, Mărişca |... îi zise prieteneşte. 

Apoi se prinse şi el cu amîndouă mînuşile de ramu- 
rile aspre ale micilor brazi care mărgineau lunecuşul şi. 
asemenea celorlalţi copii, se căţără pînă sus. 

În încăperea întîi, ca un cerdac numai din ferestre, 
comandantul dete peste trei mese de ping-pong la care 

- jucau fete şi băieţi din 
echipe diferite,  îm- 
prejmuiţi de alţii, 
adăstînd să le vie rîn- 
dul. Cele mai multe 
mingi cădeau pe jos. 

— De ce jucaţi 
atît de repede... 
Ping-pongul nu se 
joacă repede, ci ex- 
act | 

Comandantul se 
oprise în uşa care da 
în sala cea mare, dor- 
nic să-i lămurească, 
să le vie în ajutor. 

— Avem numai 
trei mese,  tovarăşe 


comandant, răspunse Andrei Hu- 
dici care, cu un ceas mare de ti- 
nichea, un deşteptător în mîna 
stingă, urmărea jocul cu o nuie- 


luşă în mîna dreaptă. Ca să ne vie tuturor rîndul la joc, 
am căzut la înţelegere să nu ţie decît cinci minute. Iar 
ca jocul să aibă un rost, am propus o întrecere după nu- 
mărul loviturilor bune pe minut. De-aia bat ăştia min- 
gea repede |... mai zise Andrei Hudici, arătînd băieţii 
cu o mişcare a bărbiei, căci nu prea ştia cum îi cheamă. 

— Bun! Bun]... zise comandantul şi surîse iar, în- 
cîntat de isteţimea copiilor. Şi pe tine cum te cheamă ? 

— Andrei Hudici, de la Bucureşti. 

— Şi ce-ţi trebuie ceasul ăla mare ?... De ce l-ai 
adus la Sovata ? 

Andrei Hudici lăsă capul în jos, niţel ruşinat, apoi 
ridicîndu-l răspunse cu oarecare sfială, înroşit deodată : 

— Adorm greu şi mă scol tîrziu, tovarăşe comandant. 
Nu ştiam că voi avea tovarăşi de odaie, așa că am luat 
ceasul ăsta vechi al tatei, care e mecanic la „Ţesătoarea“, 
şi-l trezeşte fix pentru schimbul de noapte... Vreau şi 
eu, la Sovata, să mă trezesc la fix | 

Copiii rîseră şi comandantul se depărtă repetînd: 

— Bun... Bun... Bun... 

În sala cea mare, cu măsuţe acoperite de reviste ilus- 
trate, cu fotolii, panouri, cu o galerie înaltă, îmbinată 
parcă idin popice sculptate ocolind sus cei patru pereţi, 
. tovarășul Tibor dete de Nae Sticlete. Instructorul sta 
de vorbă cu blajina Nina Ighel, rezemată cu spatele de 
soba călduţă. Priveghea mai de departe grupul de pio- 
niere care, la o masă lungă din mijlocul sălii, brodau 
steagul de mătase roşie cu litere galbene, lucitoare. Înalt 
cum era, instructorul părea un plop tînăr, în vecinătatea 
unei tulpine de trandafir. 

— 'Tovarăşa Ighel mă învinuia adineauri că sînt cam 
apatic pentru un instructor |! se plînse tovarăşul Sticlete 
cu vocea-i groasă, jucîndu-şi repede nodul gîtlejului, no- 
dul lui Adam. Tovarăşul Tibor mă cunoaşte de mult. 
Sînt eu apatic ?... 

— Nu, n-am vrut să spun că... vream numai să spun 
că..., încercă tovarăşa Ighel să se dezvinovăţească. 

— Din ce vă luarăţi, frate? Că de-abia vă cunoaş- 
teţi..., făcu rece comandantul taberei. Altă treabă 
n-aveţi ? 

Şi privi în jur. 

De sus, din galerie, veneau cînd şi cînd strigăte 
scurte : „Pionul! Nu! Nebunul! Nu! Ba da! Regina! 
Regina |“ Acolo se juca șah, o întrecere cu martori pa- 
sionați. * 

Alături de panoul din stînga, în jurul unui pionier 
cu părul bine netezit şi profilul desenat precis, cu nas 
de pasăre, cam adus, cum sta cufundat într-un fotoliu 
cu o hartă pe genunchi, se strînseră alţi cîţiva. O pio- 
nieră îngenunchiată arăta cu degetul liniile pe hartă. 

— Cercul de istorie şi geografie, lămuri instructorul, 
ducîndu-şi mîinile la spate şi privind grupul cu ochi în- 
tr-adevăr placizi, pe jumătate acoperiţi de pleoapele-i 
grele. Sînt din mai toate echipele istoricii şi geografii 
aceştia, adăugă instructorul fără a se grăbi. Cum de s-au 
recunoscut atît de repede, e de mirare. Au şi găsit nu- 
maidecît o hartă a ținutului cu Sovata la mijloc. Au fost 
şi la Sfatul Popular. Cînd a aflat ce vor copiii, preşedin- 
tele le-a făgăduit două căruţe cu patru cai, bucuros să 
aibe o hartă nouă şi o monografie. 

— Să nu se depărteze prea mult de Sovata... zise 
aspru, fără nevoie, comandantul taberei. Şi ar trebui să-i 
întovărăşească cineva... poate tovarăşul Vasiliu, care 
n-are o muncă specială în tabără. Dar unde e tovarășul 
director din Oraşul Stalin ? 

Instructorul nu putu răspunde. Dar din cealaltă 
parte a sobei veni glasul tovarăşei Marga Horvat care 
se ivi şi ea îndată, în mînă cu o carte, cu mîna cealaltă 
pe mânerul micului pumnal. Părea un băiat în pantaloni 
albi şi cizmuliţe roşii... 

— Directorul Fişer a plecat de mult... de mult... 

— Unde ? Şi de ce ?... se miră comandantul. 

— A plecat cu un consilier de la Sfatul Popular, cu 
doi pădurari şi o parte din echipă. Pentru săniuţe, 
spunea. 

Comandantul privi pe rînd la uriaşul instructor, la 
tovarăşa Ighel, măruntă acum cd un ghem de borangic 


69 


galben, apoi la tovarăşul Vasiliu, care se ivi şi el cu ochi 
surizători, înapoia înaltei coafuri desfăşurate a tova- 
răşei Marga Horvat. 

Comandantul îşi aminti de discuţia din ajun şi de 
întrecerea cu săniuţele. 

— Bun! Bun! făcu tovarășul Tibor, nu îndestul de 
sigur. 

Întinse un picior înainte, lăsă capul în piept. 

„Acum seamănă cu Napoleon gîndindu-se că va fi 
bătut de Kutuzov !“ gîndi amuzat profesorul Vasiliu. 

— Şi echipa dumitale ? se întoarse comandantul că- 
tre tovarășul Sticlete, ridicînd capul care ajungea numai 
pînă-n pieptul instructorului. 

Întrebarea păru o acuzare. 

— Băieţii mei sînt corişti o grupă, cealaltă grupă, 
orchestră de muzicuţe. I-am lăsat la vilă în două camere 
mai depărtate, la repetiţii. Aici ar fi făcut un tămibălău... 

— Aşa el Bun... Bun... făcu iar tovarășul Tibor. 

Apoi surîse larg, stricînd unitatea gălbuie a feţei 
care se încreți mărunt, ca un iaz în adierea vîntului de 
seară. Sufletul lui se mai linişti. Aşadar totul era în or- 
dine: echipele în plină activitate, planificată de la 
sine |... Nici nu mai avea nevoie de telefon, de Bucu- 
reşti... Un oftat stăpânit îi ridică totuşi pieptul. Îşi scoase 
mănuşile groase, le trecu dintr-o mînă în alta şi, negă- 
sind ce face cu ele, le trase iar în degete, cu mişcări 
energice. Apoi se întoarse către instructor, tachinîndu-l : 

— Şi zi aşa, eşti placid.!... Tovarăşa Ighel te acuză 
de apatie |... 

— Oh |... N-aş vrea să se creadă că... rîse tovarăşa 
de la Sibiu fără nevoie, scuturată toată, din creştet pină 
la călcîie, de această sforţare. Dar noi avem la Sibiu, 

la şcoală, un instructor de unitate care aleargă prin toate 
clasele, pe toate culoarele, odată l-am văzut şi în pomul 
din curte, după dude, cu copiii în jurul dudului 1... Nu, 
nu vreau să spun că... mai rîse ea o dată, cerînd parcă 
iertare, cu micii ei ochi albaştri, ochilor reci, pe jumă- 
tate închişi ai tovarăşului Sticlete, neclintit ca o statuie 
dinaintea ei. 

— Ce-ai vrea să facă ?... întrebă scurt comandantul 
taberei, crezînd că ar putea ieşi de-aici vreo sugestie, 
vreo completare folositoare a programului de activitate. 

— Nu ştiu... N-aş vrea să se creadă că... se încurcă 
şi mai rău tovarăşa Ighel, cu pieliţa albă a feţei ei aco- 
perită iar de o bruscă roşeaţă. 

Şi privi acum spre grupul de dinapoi, al tovarăşului 
Vasiliu şi al tovarăşei Marga Horvat, neclintiţi amîn- 
doi, ca la fotograf, de parcă le cerea un ajutor. 

Dar instructorul Sticlete întinse braţele ca un semn 
că ieşea din apatie şi placiditate. Se răsuci odată în căl- 
cîie, spre a-i cuprinde pe toţi cu privirile acum neacope- 
rite de pleoapele grele şi, înclinîndu-se politicos, îşi duse 
mîinile la spate. Şopti ca o taină, tremurînd glasul gros : 

— Cei mai cuminţi, cei mai disciplinaţi pionieri au 
fost aleşi să alcătuiască tabăra de iarnă de la Sovata. 
Aşa e? 

Nu răspunse nimeni. 

— Ce rost mai am eu aici, ca instructor ?... Copiii 
n-au nevoie nici de mine nici de dvs. Din întilia zi şi-au 
alcătuit singuri programul de activitate, n-a izbucnit nici 
un conflict în nici o grupă şi nici între echipe, care vin 
totuşi din locuri diferite. 

Tăcu o clipă. Mai înghiţi o dată nodul lui Adam şi 
izbucni cu toată puterea glasului de bas: 


Li 

— Mie mi-ar trebui o tabără de... lichele şi haima- 
nale |... De copii cuminţi sînt sătul |... 

Comandantul taberei privi pe instructor cu neîncre- 
dere. Vorbea serios ? Glumea ? 

Dar ceilalţi izbucniră deodată în rîs. Fu silit să rîdă 
şi comandantul. 

Un puternic gigîit de giscan urmat de aripi zbă- 
tute cu violenţă siliră pe cei de faţă să-şi întoarcă 
repede privirile spre uşă. Era tușa Marta, urmată de 
giscanul cam speriat. Ea îşi ştergea încă mîinile umede 
de şorţul roşu, prins peste halatul alb şi făcîndu-şi ochii 
mici căută pe cineva. Cînd descoperi pe mărunţelul 
camandant al taberei, se grăbi către el. 

— Nu s-ar putea oare, tovarăşe comandant, să vie 
copiii la dejun numaideciît ? zise cu oboiul şi clarinetul 
glasului ei amestecat. 

Şi, aplecîndu-se de la înlăţime spre creştetul mai 
scund al tovarăşului Tibor, îi destăinui cu toată încre- 
derea : 

— Am învârtit nişte clătite cu dulceaţă de gutui ||... 
Trebuie mîncate însă numaidecit, altfel se usucă pe 
plită. 

Copiii se adunaseră veseli în jurul gîscanului care 
privea cu mare interes, cînd c-un ochi, cînd cu celălalt, 
fără a se teme de mulţimea graiurilor şi strigătelor. 

Cu o mănuşă la gură, comandantul taberei tuşi ne- 
sigur apoi, ridicîndu-se niţel în vîrful cizmelor, înălţă şi 
capul, mirîndu-se către tuşa Marta : 

— Nu e prea devreme ? 

— Cum devreme ? E trecut de amiază! strigă tare 
tuşa Marta numai din clarinet. Tovarăşul de la Orașul 
Stalin, cel cu ochelarii groşi, a mîncat de mult! Au 

mîncat şi băieţii lui. Au plecat iar cu uneltele în pă- 
dure, drăguţii | drăguţii | 

Apoi cu glas adînc de oboi: 

— Spuneau că sînt grăbiţi... foarte grăbiţil... 

— Da? 

Comandantul se întoarse către instructor : 

— Tovarăşe Sticlete| Du numaidecît copii! la clă-. 
tite ! zise el cu prefăcută severitate. 

— Mă rog frumos stărui tuşa Marta. Că dacă se 
usucă,,, ” 

— Nu mai sînt gustoase, cine nu ştie? o completă 
instructorul, privind cu pleoapele lăsate iar pînă la 
jumătatea ochilor, pe tuşa Marta de la aceeaşi înălţime. 

Şi cu un fluier scurt adună în jurul lui pionierii. 

Apoi echipele în ordine coborîră scările clubului 
spre cantină, pe urma gîscanului şi a tuşei Marta. 

Dar în faţa uşilor cantinei privegheată de doi bră- 
duleţi ninşi, tovarășul Tibor îşi aminti de telefon şi o 
rupse la fugă, în sus, către vila poştei. 

— E vreo speranţă ? întrebă el gîfîind, năvălind 
deodată în camera mare, pustie. 

Tovarășa telefonistă îşi lua dejunul din poală, pe o 
farfurioară, nişte plăcintuţe rumene ca şi ea — uriaşă 
cocă bălaie. 

— Cum nul Cum nu | răspunse telefonista cu glasul 
înăbuşit de obrajii umflaţi ca două mingi. 

— Aţi căpătat legătura cu Bucureştiul ? . 

— Cu Bucureştiul nu, înghiţi ea. Numai cu Tîrgu- 
Mureş. Dar dacă am legătura cu Tîrgu-Mureş e ca şi 
cum aş avea lăgătura cu Bucureştiul. 

— Da? 


— No, sigur... 

— Şi ce-a spus Tîrgu-Mureş ? 

— Că e linia ocupată. 

Se priviră o clipă în ochi. Apoi comandantul taberei, 
lăsînd capul în piept, se-ndreptă spre uşă. Dar ce-i mai 
trebuia Bucureştiul ? Ce rost mai avea o convorbire cu 
U.T.M. ? La Sovata totul era în ordine! Ca să nu ră- 
miie totuşi de rîs faţă de telefonistă, zise înainte de a 
pleca : 

— Tot la clubul pionierilor sînt! Pînă în seară! 
Că pînă-n seară s-o libera de bună seamă linia de 
Bucureşti |... 

— Mussai |... îl încredinţă telefonista. 

Dar adăugă, pentru orice caz: 

— Numai să fie liber atunci Tîrgu-Mureş, şi să 
răspundă... 

Toată după amiaza clubul răsună de exclamaţiile 
unor pionieri şi pioniere în galeria din dreapta, care-şi 
arătau şahiştilor şi istoricilor măestria lor cea nouă. 
Era de față şi Nae Sticlete, instructorul, care-şi luase 
greaua sarcină de a alege din toate echipele o grupă 
de artişti amatori pentru spectacolul din seara carna- 
valului. Tovarăşa Nina Ighel ajuta pictoriţelor să pună 
ultimile flori galbene pe steagul de mătasă roşie al 
taberei, de care era nevoie a doua zi dimineaţă. Între 
fotbaliştii din Bucureşti şi cei din Oradea se încinsese 
în curtea clubului o luptă cu bulgări de zăpadă, idin 
care cîţiva se sparseră la marginea ferestrelor vilei de: 
sus. 

— Unde ne ascundem ? Că aici nu se mai poate 
citi, tovarăşe Vasiliu |... zise încruntată deodată tovarăşa 
Marga Horvat, sărind din fotoliu. 

Ţinea în mîna dreaptă cartea scriitorului sovietic 
Boris Polevoi, Povestea unui om adevărat, în maghiară, 
din care traducea tovarăşului bucureştean care-şi lăsase 
volumul romînesc logodnicei de la Pleniţa. 

Și supărată de tot tămbălăul clubului, vîri în teaca 
de la coapsă stiletul. care-i slujise la tăiatul foilor. 

— Să mergem în vila fetelor! zise ea cu hotăriîre. 
Acolo ştiu că e linişte acum | 

Dar nu mai putură pleca. Victorios, cu pieptul um- 
flat şi faţa îmbujorată ide aerul tare din pădurea de 
brazi, se ivi în sala mare a clubului directorul Fişer, 
trăgînd după el o săniuţă proaspătă, albă ca hîrtia. 
Era urmat de alţi zece pionieri, fiecare cu o săniuţă. 

— Unde e tovarăşul Tibor ? întrebă el poruncitor, 
rotindu-şi în jur ochelarii groși. 

Din vecinătatea mesei cu mătasea roşie se ridică 
dintre pioniere figura mică, uscată, alburie a coman- 
dantului, şoptind tovarăşei Ighel : 

— Lui îi arde de săniuţe şi noi n-avem încă parul 
pentru înălțarea pavilionului |... 

— De-aceea am şi venit, tovarăşe Tibor |... declamă 
directorul Fişer, ca să fie auzit de toţi cei de faţă. E 
oare destul jde potrivit parul la care am lucrat de azi 
dimineaţă ? | 

— Care par ? Unde e? 

Directorul Fişer arătă pe fereastra cealaltă care da 
spre costişea muntelui cu vile între brazi ninşi, un brad 
cojit, atît de gros şi de lung încît vîrful lui, de care 
trebuia prinsă mătasea roşie, ajungea pînă în vecină- 
tatea sălii clubului. 

— Bravo, tovarăşe Fişer |... strigă profesorul Vasi- 
liu, cu ochi scăpărători. Aşa pavilion zic şi eul... Au 

să-l vadă şi cei din vale, de la gară! şi cei din satele 
de miazănoapte, de dincolo de lac! 

Comandantul taberei n-avu vreme să-şi exprime 
uimirea, admiraţia, că de cealaltă parte a sălii, într-un 
colţ, aparatul telefonic începu să zbîrniie atît de nerăb- 
dător, că toţi tresăriră: parcă vestea izbucnirea unui 
incendiu. Se repezi întîi într-acolo, în salturi largi, abia 
îngăduite de strîmţii pantaloni de dimie, tovarăşa Marga 
Horvat, încredinţată că-i telefona soţul din Oradea. 

— Bucureştiul |... strigă ea cu pîlnia în mîna stîngă 
spre profesorul Vasiliu, pe care-l ştia din Bucureşti. 

Dar îi luă piîlnia din mînă repede comandantul ta- 
berei care, dîndu-şi căciula albă pe ceafă cu o mişcare 
repezită a miîinii drepte, strigă în pilnie cu o putere, 
de parcă trebuia să fie auzit în Africa de Sud. 

— Alo! U.T.M. ?... U.T.M.? Aici tabăra de iamă 
de la Sovata. Da, da, de la Sovata. Cum 9... Tovarăşul 
Ştefan Tibor | Ti-bor !... Exact. Şi acolo cine e? 

Cu ochi mari, comandantul ascultă o vreme, apoi 
depărtînd pîlnia de la gură vorbi repede către grupul 
profesorilor, adunaţi în jurul lui. 

— E portarul... Tovarăşul Stan, cel cu piciorul de 
lemn |! Cică a fost o şedinţă lărgită şi a ţinut toată ziua, 
pînă adineauri... 

Apoi strigă iar în pilnia telefonului : 

— Şi ce s-a discutat, nea Stane?... 

Și mai tare, dîndu-şi iar căciula albă pe sprîncene: 

— Ce s-a dis-cu-tat... idis-cu-tat... | 

După o clipă făcu: | 

— Aha... 

Şi ascultă mai departe, împrejmuit de tăcerea abso- 
lută şi atenţia încordată a celorlalţi. 


76 


— Aşteaptă niţel, nu pleca de la aparat, nea 
Stane |... Numai o clipă! strigă iar tovarășul Tibor. 

Şi cu receptorul în mîna stîngă ţinut în sus, în 
dreptul căciulii, vorbi repede celor din jur: 

— A fost discuţie mare! S-a dezbătut în amănunt 
programul de activitate al taberelor de iară. S-a pus 
accentul pe specificul local. 

Comandantul se strîimbă ca de o cruntă durere 
lăuntrică şi repetă : 

— Specificul local | 

Apoi cu uimire : 

— Specificul local ? Asta înseamnă că fiecare ta- 
bără va trebui să-și alcătuiască programul ei, după 
locul unde se află. Așa e ?... Şi ce specific local facem 
noi aici la Sovata ?... Ce program ne putem alcătui, a 
cărui substanţă să fie specificul local? 

Comandantul era atît de uluit de răsturnarea, înlă- 
turarea a tot ce se discutase la Bucureşti cînd se plă- 
nuiseră taberele, că dinaintea unui asemenea vid pri- 
virile-i mici, albastre, îşi pierdură orice cuprins şi 
deveniră netede ca ale statuilor. | 

— D-apoi ce facem noi aici decît specific local? 
exclamă directorul Fişer. 

Şi cu o. zmucitură trase pînă-n 'mijlocul profesorilor 
săniuţa de brad proaspăt cojit. 

— Asta ce e? Nu e specific local? gemu el indig- 
nat, de parcă înlătura o învinuire. 

Comandantul taberei, iluminaţ deodată, cu ochii 
rizători şi isteţi, strigă în piîlnia telefonului : 

— Nici o grijă, nea Stane |... Programul nostru aici 
la munte, între zăpezi, nici nu e altceva decît specific 

local 1... Ne dăm cu săniuţele. Toată ziua ne dăm cu 
săniuţele |... 

Se auzi de la Bucureşti un rîs gros. Îi răspunse de 
la Sovata şi tovarășul Tibor, cum îi era glasul: 

— Hihihi]... 

Apoi serios : 

— Altfel ce mai nou ? 

Şi ascultă cu luare aminte, cu buzele întredeschise. 

După cîteva clipe comandantul taberei vesti pe cei 
din jur, cu o bucurie emoţionată, amestecată şi cu 
puţină teamă : 

— Cică s-a hotărît să se trimită pe la tabere şi 
cîte un tovarăş Scriitor, să stea de vorbă cu pionierii... 

— Da ? făcu tovarăşa Horvat fericită de a cunoaşte 
un Scriitor viu, ea însăşi mare iubitoare de eroi şi 
autori de eroi. Cu ochi mari, negri, înflăcăraţi deodată, 
căută o încuviinţare, un ecou sufletesc în ochii tovară- 
şului Vasiliu. 

— Apoi să ne vedem cu bine, tovarăşe Stane ! zise 
comandantul în pîlnie. Noroc | 

— Noroc! auziră slab de la Bucureşti cei de la 
Sovata. 

Tovarăşul Tibor atîrnă receptorul telefonului, expli- 
cînd niţel îngrijorat şi încurcat : 

— Miine e aci şi Scriitorul. Cică-l cheamă Buzdu- 
gan-Ciuperca. 

Și strîimbă gura mirat. 

— A auzit cineva ide el ? întrebă în jur, cu mîinile 
date în lături. 

N-auzise nimeni. Dar după nume trebuia să fie 
desigur un fel de Uriaş înfiorător, cu buzdugan, trimis 
în Ţara Piticilor. 


Ridicarea pavilionului 


| 1 acea seară, în drumul spre cantină, profesorul 
Vasiliu felicită pe instructorul Nae Sticlete pentru cuvin- 
tele lui cu privire la „haimanalele şi lichelele“ care ar 
trebui adunate şi ele în cîte o tabără. Cu acest prilej, 
instructorul mărturisi că de mult îl frămîntau aceste 
idei. De altfel dragostea lui pentru copii fusese din 
totdeauna atît de puternică, încît împotriva multor sfa- 
turi hotărîse a rămîne instructor de pionieri, urmînd 
totuşi la facultate pedagogia, psihologia, filozofia. 

— Poate că închipuirea mea e cam năzdrăvană, 
urmă instructorul, călcînd cu paşi mari pe trotuarul cu 
zăpada bătătorită. Dar nu mă pot opri de a crede că 
toţi copiii cuminţi, harnici, ascultători, care nouă, în- 
structorilor, profesorilor, nu ne dau aproape nici o bă- 
taie de cap, pot fi asemuiţi cu un şes neted, uşor de 
arat, uşor de semănat, uşor de recoltat. 

— Şi crezi că „haimanalele, lichelele““ au sufletul 
asemenea unui peisaj muntos, cu prăpăstii şi piscuri ?... 
îl iscodi profesorul Vasiliu, încîntat de acest nou to- 
varăş. 

Instructorul privi în jur de-sparcă se temea să nu mai 
fie auzit de altcineva, apoi oprindu-se în vecinătatea 

cantinei, în vreme ce echipele intrau pe rînd spre a lua 
loc la mese, zise: | 

— Asta e ciudăţenia mea, tovarăşe Vasiliu: Am 
toată încrederea în „haimanale şi lichele“, căci în sufle- 
tele cu genuni trebuie să fie neapărat şi cîteva culmi. 
Rămîne numai să le descoperim. Și te rog să ştii, tovarăşe 
Vasiliu, înainte de a lua cina alături de mine, că eu 
însumi în copilărie am fost o... mare haimanal... 

Tovarăşul Vasiliu rîse scurt şi cuprinzînd mijlocul 
instructorului îi şopti, în vreme ce intrau în acelaşi 
timp pe uşa cantinei: 

— lar eu în copilărie am fost o... lichea! 

Luară cina la aceeaşi masă, lăsînd mai deoparte pe 
tovarăşele Marga Horvat şi Nina Ighel. Directorul Fişer 
se afla între pionierii echipei lui, la celălalt capăt al 
sălii, iar comandantul taberei plecase la gară să se 
intereseze de sosizea trenurilor pentru întîmpinarea la 
timp a Scriitorului. . 

Instructorul şi profesorul Vasiliu găsiră soluţia preo- 
cupării lor, cînd li se aduse compotul: să deschidă 
discuţia asupra „haimanalelor şi lichelelor“, la analiza 
muncii, la Bucureşti, la U.T.M., după închiderea taberei 
lor. Problema trebuia neapărat adusă în dezbatere şi 
era întîiul cîştig, întîiul pas înainte | 

După ora zece seara, profesorul Vasiliu trecu pe la 
vila Campionilor, unde se. aflau pionierii de la Bucu- 
reşti şi de la Oraşul Stalin. 

Cei mai mulţi dormeau. În camera lui dormea adînc 
şi directorul Fişer, pe bună dreptate, căci muncise cu 
echipa, din întîia zi în chip exemplar. Tabăra avea 
douăzeci de săniuţe, iar Pavilionul, mulţumită de-ase- 
meni directorului şi meşterilor pionieri din Oraşul 

Stalin, putea fi ridicat a doua zi — răşluiseră un brad 
cît un catarg | 

Profesorul Vasiliu schimbă cîteva cuvinte cu porta: 
rul şi vru să se retragă, dar un rîs zglobiu, înăbuşit, îl 
ajunse pe trepte, venind din camera vecină cu scara 
care da la etaj. Se opri. Ascultă cu luare-aminte. Rîsul 
care voia să fie ascuns izbucni din nou. . Profesorul 
se întoarse şi deschise binişor uşa. În mijlocul odăii, 
Andrei Hudici, în genunchi, în mîna stîngă cu ceasor- 
nicul de tinichea, juca ping-pong cu un băieţaş roşcovan 
pe care profesorul nu-l cunoştea — desigur un pionier 
din Oraşul Stalin. 

În jurul lor alţi cîţiva pionieri priveau cu încordare, 
rizînd cînd şi cînd. Toţi erau în cămăşuţe lungi de 
noapte, cu picioarele goale. 

— Ce faceţi voi aici ? întrebă cu blajinătate profe- 
sorul. 

Cei doi jucători ascunseră la spate mingile şi rache- 
tele, privitorii se repeziră în pat, la locurile lor. 

— Nu''v-aţi jucat toată ziua ?... Miine o să fiţi obo- 
siţi, n-o să vă mai puteţi juca. 

Apoi cu oarecare asprime : 

— Tocmai tu, Andrei? Aşa ne-a fost vorba la 
Bucureşti ?... | 

Vinovaţii se ridicară. Profesorul Vasiliu aștepta un 
răspuns, | 

— Nu ţi-a fost de-ajuns jocul de la club ? întrebă 
cu prietenie şi ridică chipul lui Andrei Hudici, apu- 
cîndu-i bărbia. 

Băiatul, cu faţa înroşită pînă sub părul viîlvoi, îşi 
privi drept în ochi profesorul şi răspunse : 

— Eu n-am jucat, tovarășe profesor, am numărat 
numai loviturile celorlalţi şi le-am scris din minut în 
minut, că am vrut să joace toţi ceilalţi... La club erau 
numai trei mese de ping-pong! Numai trei]... 

Profesorul Vasiliu văzu că vina lui Andrei Hudici 


avea — cum se spune la tribunal — „circumstanţe 
antenuante“, dar vina era vină.., 
— Ce pedeapsă meriţi ?... Spune singur]... vorbi 


profesorul aproape în şoaptă. Să convoc mîine colecti- 
vul de conducere al echipei ?... 

— Şi-a primit pedeapsa mai dinainte |... Se auzi un 
glas gros din patul de lîngă fereastră. 

De sub plapomă se ivi capul lui Marin Stroe din a 
7-a, conducătorul echipei, sprîncenat, dîrz, bun prieten 
cu Andrei şi care făcuse şi pe ceilalţi pionieri să-l sus- 
ţie în cancelaria şcolii, la alcătuirea echipei pentru 
tabăra de iamă. 

— Ce pedeapsă ? întrebă profesorul neliniștit de- 
odată. 

Nu cumva Andrei Hudici mai făcuse vreo poznă ? 

Cîteva hohote de rîs copilăreşti, abia înăbuşite sub 
plapomă, potoliră însă numaidecît teama profesorului 
Vasiliu. Dacă prietenii lui Andrei rîdeau, însemna că 
pozna nu era chiar atît de gravă... 

Dar Andrei Hudici nici nu făcuse vreo poznă! 
„Pedeapsa“ de care pomenise Marin Stroe era... o ca- 
ricatură |... 

De la capătul patului învecinat cu al lui Andrei, 
conducătorul echipei, ridicat în genunchi, smulse un 
carton prelung, smîngălit de cîteva linii colorate. 

În mijlocul odăii, sub lumina puternică a becului, 
profesorul Vasiliu cercetă caricatura. În jurul lui se 

adunară pe-ncetul mai toate cămăşuţele lungi ale echi- 
pei, scoborîte din paturi : prietenii erau bucuroşi să mai 
vadă şi să rîdă şi cu profesorul de mutra de pe carton. 

Două trunchiuri îmbinate oblic — picioarele lungi 
— întindeau două ramuri înmănuşate : braţele şi miîi- 
nile. Vîrful înfăţişa un cap dreptunghiular, ca o rîndea 
cu limba roşie scoasă, cu părul zbiîrlit, galben şi negru, 
cu ochii plîngăreţi şi gura cu dinţii rînjiţi. De-asupra, 
cu litere mari, spre a nu încăpea nici o confuzie, scria: 
Andrei Hudici, cel mai înalt pionier din Republica 


Populară Romiînă, iar dedesubt, într-un colţ, o graţioasă 
iscălitură cu ultimile litere neglijate: Mârișca. 

— Cine e Mărişca ? întrebă profesorul Vasiliu. 

— Ugron Mărişca, din echipa de la Cluj, răspun- 
seră amestecat ciţiva. 

— Din echipa tovarăşului instructor ? 

— Da, răspunse numai Marin Stroe, privind drept 
în ochii profesorului. | 

Toţi erau curioşi de cele ce vor urma. 

— Aţi supărat-o cu ceva ?... întrebă profesorul pe 
Andrei. De ce ţi-a făcut o caricatură atît de urîtă?... 
Ce-avea cu tine Mărişca ? ) 

— Nici n-o cunoaştem |! izbucni băiatul. M-am po- 
menit că mi-o pune dinainte, la masă, pe farfuria mea, 
cînd pleca echipa de la Cluj şi tocmai venisem noi, cei 
de la Bucureşti şi Oraşul Stalin. „Poftim! Miutră de 
Bucureşti 1“... mi-a spus şi a început să rîdă cu prie- 
tenele ei. 

— Şi tu ce-ai făcut? 

— Eu ? Nimic|... 

Dar intră în vorbă Emil Duică, prietenul bălai din 
echipa de la Oraşul Stalin, privind mai mult în tavan 
şi căutîndu-şi bine cuvintele, puţin gifîit: 

— Nimic, nu... nu i-a făcut, to... tovarăşe profesor... 
Nimic... Andrei Hudici s-a supărat foarte rău atunci, 
to... tovarăşe profesor, a vrut să... să se ia după Mă- 
rişca Ugron, că se... se făcuse foarte ro... roş la faţă, 
Andrei. 

— Am vrut să-i trag vreo două scatoalce |... măr- 
turisi smerit Andrei. 

Şi apoi repezit: 

— Să se-nveţe minte să-şi mai bată joc de... 

— Dar nu l-am lăsat noi! zise tare, victorios, Emil 
Duică. 

— Nu l-am lăsat!... se auziră şi alte glasuri subțiri 
dintre cămăşile lungi. 

Profesorul surise. Echipa se dovedea unitară, Andrei 
Hudici nu era de capul lui, nu va fi niciodată de capul 
lui ! 

Îi puse mîna pe umărul uscăţiv, peste cămașa aspră, 
şi-i vorbi prieteneşte : 

— Acum nu mai eşti supărat, Andrei, aşa ef... E 
şi caricatura un fel de artă... 

— Nu oricui i se face o caricatură | încercă Marin 
Stroe, conducătorul grupei, să mai sprijine o dată mora- 
lul prietenului. 

Profesorul urmă cu glas liniştit : 

— Am să vorbesc şi cu Mărişca şi cu instructorul, 
să vedem ce rost a avut acest desen... Îmi laşi mie 
caricatura ?... 

Şi, făcînd cartonul sul, îl vîri în buzunarul dinăun- 
tru al scurtei. 


A doua zi dis-de-dimineaţă, înainte de întîia ridi- 
care a pavilionului taberei de iamă, natura se învest- 
mîntă în lumini sărbătoreşti. După zile şi zile de ceruri 
cenușii, cu zări înzăpezite de ninsori liniștite, neîntre- 
rupte, în care culmile împădurite. ale munţilor pieriseră 
ca vagi imagini de ceaţă, soarele se ridită deodată în- 
tr-un cer ca de cristal albastru. Şirul munţilor se pro- 
fila pe toată rotunjimea zării, de parcă se luase la 
întrecere pisc eu pisc, spre înălţimi. Zăpezile nu mai 
înecau formele copacilor, ci le desenau cu dungi albe, 
de la poale pînă-n creste, o întreagă oştire neclintită 

pe un munte, pe alt munte, pe ceilalţi munţi de jur 
împrejur, pînă departe, privind încoace spre Sovata, 
neclintită, în bătaia soarelui rece. 

În văzduhul translucid în care sunetele se împlineau 
deodată cu propriile lor ecouri iscate de costişele cu 
vile, începură a se auzi trîmbiţele echipelor, la locul de 
adunare dinaintea căminelor. Apoi tobele puseră în 
mişcare fiecare echipă, cu micul steag în frunte. 

Cînd cele cinci detaşamente se strînseră în piaţa de 
unde coborau scările spre lacul adînc, îngheţat, o adiere 
clătină brazii din jurul vilelor învecinate şi ghirlande de 
mici curcubee plutiră din înălţimi, întîrziind în văzduh, 
dornice parcă, desferecatele omături, să se scalde înde- 
lung în luminile scăpărătoare ale soarelui de iarnă. 

Dar nu sosise comandantul taberei. El nu întârzia 
niciodată. Instructorul îşi cerceta mereu ceasornicul de 
la mîna stîngă. 

O muzicuţă se auzi deodată în detaşamentul pionie- 
rilor din Cluj. În celelalte detaşamente aliniate, unii 
pionieri începură a bate în loc zăpada îngheţată, să se 
mai dezmorţească. 

La un semn al instructorului care se uită încă o 
dată la ceas şi apoi în vale, pe strada albă, pustie. cei 
din Cluj învîrtiră o horă, cu steagul detaşamentului în 
mijloc. Nu se lăsară mai prejos nici pionierele din 
Oradea, din Sibiu, care luîndu-se de mijloc sau cu 
mîinile de umeri. două-două, începură şi din gură şi 
din picioruşe un joc bine ritmat, cu strigături hazlii. 
Priveau de la locul lor, în formaţie neclintită, cei din 
Oraşul Stalin şi din Bucureşti. 

Trompeta sună pe neaşteptate. Jocurile încetară şi, 
cu obrajii înroşiţi, jucătorii, jucătoarele, trimițind pe 

“nări fuioare albe ale. respirației înfierbîntate, grăbite, 
intrară în rînduri. 

Venea repede comandantul taberei, împreună cu 
preşedintele Sfatului Popular, urmaţi de cîţiva bărbaţi 
vînjoși, în cizme înalte, bine lustruite, foarte mustăcioşi 
— membrii Sfatului. 

Conducătorii detaşamentelor, ieşind pe rînd înainte, 
dădură raportul cu salutul pionieresc, opriţi în faţa 
instructorului care, alături de bradul cojit, înfipt adînc, 
era el însuşi, prin înălțime şi seriozitate, impunător, 
conştient de solemnitatea clipelor. La ridicarea pavilio- 
nului luau parte pionierii celor cinci detaşamente, cu 
două lipsuri motivate, două pioniere oprite la infirmerie. 

Instructorul întîrzie anume cîteva clipe : zări venind 
repede, gîfîind, pe tuşa Marta, urmată de gîscanul care 
şi el făcea paşii mari, rezămîndu-se în aripi, din pricina 
grabei să nu se răstoarne. 

La cantină cafeaua cu lapte, ceaiul, feliile de pîine 
cu unt şi marmeladă, toate fuseseră de mult pregătite, 
şi tuşa Marta, zărind pe fereastră Sfatul Popular, cum 
ar fi putut să lipsească de la întîia ridicare a pavilio- 
nului „copiilor ei“ ? 

Într-o linişte desăvîrşită, mătasea roşie cu semnele 
galbene şi aurii ale detaşamentelor fu ridicată sus, sus, 
în vîrful: stîlpului atît de înalt, că mătasea parcă se 
micşora. Se opri: Ajunsese în dreptul culmilor de 
munţi care priveau şi ei din zările brumării ale dimi- 
neţii luminoase. ii 

Toate privirile urmară înălţarea pavilionului, cu ace- 
laşi salut pionieresc, neclintit. 

Salutau la fel profesorii, membrii Sfatului Popular. 

Numai tuşa Marta, neştiind ce să facă şi privind la 
cei din jur care n-o luau în seamă, cum sta cu amîn- 
două braţele goale la piept, îşi puse şi ea repede o mînă 
pe cap, pe care o scobori apoi încet, de-asupra ochilor. 
Plîngea fără voie : lipsea fetiţa ei dintre aceste fetiţe şi 
băieţi, care erau totuşi ai eil tot ai eil... 

Profesorul Vasiliu căută între pionierii detaşamen- 
tului Bucureşti pe Andrei Hudici. Nu cumva întîrziase ? 
Se ascunsese ? Ar fi fost în stare, năzdrăvanull... ÎI 
văzu în capul coloanei, în vecinătatea lui Marin Stroe, 
și-l recunoscu numaidecît după înălțimea făpturii, lun- 
gimea braţelor. Îl izbi pe profesor şi chipul parcă alun- 
git al băiatului, ochii mari, urcînd spre cer o dată cu 
mătasea roşie — pasăre adiind domol din aripi, sus. 

De multe ori Andrei Hudici fusese de faţă la ridica- 
rea pavilionului unităţii din Bucureşti. Socotise această 
solemnitate ca o îndatorire şcolărească, nici mai plăcută 
nici mai neplăcută decît facerea temelor. Şi iată că-n 
această dimineaţă de iarnă, în culmea Sovatei, între 
oştile brazilor înzăpeziţi, veghind pe coastele munţilor 
rotunzi din jur, ridicarea pavilionului îl uimea, îl în- 
cînta şi dobîndea un înţeles. Nu mai era singur acum, 
Andrei Hudici, pîndit de răutatea altora, dornic de a 
plăti înapoi cu aceeaşi răutate. În micul detaşament se 
simţi între prieteni, numai între prieteni, pe care-i cu- 
noştea atît de bine, iar dincolo de detașamentul lui, ce- 
lelalte patru detașamente, din Oraşul Stalin, din Oradea, 
din Cluj, din Sibiu, alcătuite tot din prieteni, numai din 
prieteni, toţi, toți uniţi de acest steag înalt, de jură- 
mîntul întrupat în pasărea roşie de sus, filfiind attt de 
vie, atît de voioasă în scăpărătoarea lumină a dimineţii, 
pasărea lor, a tuturor] 

Andrei Hudici se simţi depăşit, înmulţit cu toţi cei 
din jur, împărţit însuşi în toţi cei din jur, şi ca şi cum 
ar fi avut nevoie de o adeverire a acestei nemaicunos- 
cute minuni, căută cu ochii un ajutor în jur. 

Astfel întîlniră ochii lui ochii parcă severi ai profe- 
sorului Vasiliu, ţintiţi drept asupra lui. 

Severi ? Nu |... Profesorul Vasiliu n-a fost niciodată 
sever şi uneori. nici măcar „profesor“ | Mai curînd un 
frate mare. Iată, ochii profesorului Vasiliu încep a ride, 
micşoraţi de lumina prea puternică a soarelui care-l 
bate drept în faţa oacheşă — şi fără sfială, pionierul 
Andrei Hudici răspunde fericit surîsului, dezgolindu-şi 
şi el dinţii albi. 

Cît e de frumos Andrei Hudici cînd surîde |... Cum 
de i-a venit pionierei din Cluj să facă din asemenea 
chip o caricatură, gîndi jignit profesorul Vasiliu. Şi cine 
era această Ugron Mărişcă ? 

Vorbea acum comandantul taberei. 

Adesea auzeau copiii după ridicarea pavilionului cîte 
o cuvîntare ţinută de instructorul unităţii, de directo- 
rul şcolii, ba uneori numai de conducătorul unui deta- 
şament. Se amintea atunci vreo directivă de folos tu- 
turor, vreo abatere sau numai pericolul vreunei greşeli 
în care ar fi putut cădea unii sau alţii, se discutau 
modalităţile de realizare a unui plan de lucru şi alege- 
rea celui mai bun. 

De data aceasta cuvîntarea comandantului cu prilejul 
întîii ridicări a pavilionului într-o tabără de iamă cu 
detaşamente de pionieri din locuri atît de diferite fu 
parcă aşteptată anume — era o cuvîntare fără de care 
solemnitatea ar fi fost numai pe jumătate împlinită. Cu- 
vintele simple, calde ale comandantului Tibor, rostite 

sacadat, cu mică asprime, semnul unei voinţi hotărite, 
răsunară în văzduhul cristalin şi mai limpede parcă în 
această radioasă limpezime a dimineţii de iamă. 

Erau fraze mici, încărcate de gînduri şi simţiri atât 
de adevărate, că-n nemişcarea peisajului păreau ascul- 
tate şi de graţioasele vile ajurate ca şi de brazii din 
vecinătate, încărcaţi de nestemate albe, de podoabele 
tot mai albăstrite ale oștilor de păduri depărtate, în- 
şiruite pe uriaşele cupole ale munţilor rotunzi, adunaţi 
în jur, 

Ascultau şi profesorii, cu ochii măriţi, cu auzul 
atent, căci de data aceasta adevărurile rostite de co- 
mandantul taberei erau înnoite, asemenea obişnuitului 
omăt devenit pretutindeni ghirlande, podoabe și biju- 
terii. 

Cu inima înfiorată, Andrei Hudici mai aruncă odată 
ochii asupra profesorului Vasiliu, spre a se încredința 
că tot ce se întîmpla atît de frumos, atît de măreț acum, 
nu era o închipuire, o nălucire. Chipul profesorului- 
prieten, de obicei niţel aplecat pe un umăr, cu o scă- 
părare de glumă, ba şi de ironie în ochii rotunzi, se 
ridicase într-o severă seninătate şi ochii sorbeau toată 
lumina albastră a cerului, proaspăta culoare roşie a 
pavilionului, cu mătasea adiind la acea nemaipomenită 
înălţime. 

Şi ceea ce rostea comandantul taberei nu erau lucruri 
necunoscute — și erau totuși lucruri noi, pe care copiii, 
acum cu luare-aminte mai încordată ca oricînd, ascultau 
ca la o istorisire pe care o auzeau pentru întîia oară. 

Ce frumoasă e Sovata ! spunea comandantul taberei. 
Frumoasă și în timpul verii și în timpul iernii, fru- 
moasă şi pe ninsoare şi în limpezimile soarelui! Copii 

din locuri diferite au fost trimişi aici la joc şi la în- 
treceri, se întîlnesc aici pentru întîia oară, se împriete- 
nesc. 

Ştefan Tibor care a crescut cu cinci fraţi mâi mici 
nu-şi aminteşte ca tatăl lor, muncitor în atelierele gării 
Cluj, să fi avut norocul — pe vremea boierilor din conace 
şi a grofilor din castele — să-şi vadă copiii duşi în ta- 
bere de iarnă şi de vară. EI, Ştefan Tibor şi fraţii lui au 
crescut şi s-au jucat pe maidanele de gunoaie ale ma- 
halalei, din care pricină doi, îmbolnăviţi, s-au şi pră- 
pădit de miri. Acest steag roșu e semnul vremurilor noi. 

E. drept că mulţi copii au rămas încă acasă — a re- 
cunoscut tovarășul comandant — căci începutul e lu- 
crul cel mai greu. Dar va veni curînd şi rîndul acelor 
copii |... Neapărat se apropie timpul cînd toți copiii se 
vor întîlni şi se vor împrieteni în taberele pioniereşti ! 

Cînd încetă de a vorbi, tovarăşul Tibor rămase încă 
neclintit, cu ochii spre steagul roşu, de parcă adăsta şi 
auzea cuvinte nerostite. Apoi privi spre pionierii celor 
cinci detaşamente aliniate. Un surîs îi încreţi chipul alb, 
copilăresc. Se întoarse către profesorii din jur, cu ace- 
laşi surîs. 

Și două păsărele cu pieptare galbene, cu moţ ascuţit 
şi pinteni roşcovani, trecînd repede, cu o spulberare de 
fin omăt, din doi brazi, una spre alta, încheiară solem- 
nitatea cu un ciripit îndrăzneţ şi nesfîrşit. Apoi zburară 
peste lacul adînc şi-şi duseră glasurile departe, în pă- 
durea de argint a muntelui rotund. 

Instructorul Sticlete făcu doi paşi înainte, ridicîndu-i 
înalt, ca un cocostîrc gînditor, scoase o foaie din buzu- 
narul hainei îmblănite şi cu glasu-i gros citi rar pro- 
gramul zilei. Era gata să dea semnul întoarcerii la vile 

şi la club, cînd se auzi glasul răsunător al preşedintelui 
Sfatului Popular : 

— Numai un pic zăbavă, dragii mei! 

Şi întrebă pe tovarăşul instructor : 

— E slobod să pun şi eu copiilor două întrebări ? 

— De bunăseamă | îi răspunse numaidecît tovarăşul 
Tibor, mărunt între profesorii 'mai înalți. 

Și preşedintele Sfatului Popular, care se socotea în- 
datorat şi el să aibă grija copiilor veniţi în Sovata, îi în- 
trebă de-a dreptul dacă sînt lemne destule în vile şi de 
se face cald bine în hodăile unde dorm. Apoi încă o 
întrebare : foame îi e cuiva ?... Pită e destulă sau mai 
trebă ? 

— No, bine! făcu şi mai tare preşedintele Sfatului 
Popular, mulţumit de răspuns, ridicînd repede sus şi 
punînd la loc pălărioara cu pană. 

În grupul profesorilor, pe cînd coborau spre cantină, 
tovarăşul Tibor, cercetîndu-şi ceasul de la încheietura 
miîinii stîngi, fluieră scurt: 

— Fiu |... Mi se pare c-am întîrziat |... E ora zece 
fără un sfert şi trenul de la Deva cu tovarăşul Scriitor 
Ion Buzdugan-Ciuperca soseşte la zece jumătate |... 

O rupse de fugă pe cărarea bătătorită a trotuarului 
înzăpezit şi ajunse din urmă detaşamentele de pionieri 
care, pe mijlocul drumului, în sunetul tobelor, își urmau 
steagurile din frunte. Se opri în dreptul detaşamentului 
din Oradea, pe care-l desprinse din coloană, apropiin- 
du-l de trotuar. 

— "Tovarăşă Horvat, dorinţa dumitale se va împlini 
curînd. Cam peste o oră, soseşte trenul cu tovarăşul 
Scriitor. Îl vei primi cu detaşamentul! Am puţină 
treabă tocmai la această vreme la Sfatul Popular, aşa 

că vă aştept acolo, de unde pornim cu toţii încoace. 
Tovarăşul Fişer va rosti la club cuvîntarea de bun- 
sosit, în prezenţa tuturor. 

— Eu ce spun la gară 2... întrebă tovarăşa Horvat, 
neliniştită deodată şi fericită. 

Prea mult dorise această întîlnire cu un om de seamă, 
cu un erou în felul lui, ca momentul să nu fie mai mult 
decît emoţionant. 

— Ce să-i spui la gară? făcu şi tovarăşul Tibor. 
D-apoi ce să-i spui ?... zise tare deodată, căci nu se gîn- 
dise de loc la această treabă. Îi spui ce se spune la 
gară : că bine o venit şi că cum o petrecut în tren! 

Tovarăşa Marga Horvat îşi strînse cu necaz mînerul 
pumnalului de la coapsă şi făcu un pas mare cu celă- 
lalt picior, lărgind pantalonul de cavalerist. Era nemul- 
ţumită. Se opri cu faţa spre comandant. 

— Om îi şi el, Scriitorul, ca mine, ca dumneata... 
Ce poţi să-i spui ?... adăugă tovarăşul Tibor încruntat. 

— Dar a scris cărţi, tovarăşe comandant... Nu oricine 
poate scrie |... Dumneata ai scris vreo carte ?... 

Întrebarea din urmă fu răzbunarea profesoarei. 

— Vorbeşte-i atunci ceva despre cărţile lui. Ai citit 
vreo carte de el? 

— De unde ? făcu profesoara disperată. 

Comandantul rămase pe gînduri dinaintea profesoa- 
rei în aşteptare. | 

— Atunci deschide vorba despre Mihail Eminescu... 
Veţi fi amîndoi de aceeaşi părere. Sigur... 

Tovarăşa Marga Horvat privi cu admiraţie şi recunoş- 
tinţă în ochii comandantului. Era salvată ! Încă o dată 
Mihail Eminescu se dovedea mai mult decît un mare 
poet — un geniu salvator... 


O întîmplare de demult 


La club, celelalte detaşamente îşi reluară activita- 
tea, în adăstarea Scriitorului lon Buzdugan-Ciuperca, pe 
care în sunete de tobă şi trompete trebuia să-l aducă 
în curînd de la gară detașamentul tovarăşei Marga 
Horvat. 

Pionierii din echipa de istorie şi geografie nu avură 
încă putinţa să plece pe teren. Rămaseră şi ei spre a fi 
de faţă la primirea solemnă a Scriitorului. Se mulţu- 
miră să copieze harta regiunii în mai multe exemplare, 
la o masă lungă din încăperea bibliotecii. Pe şahişti nu-i 
tulbură nimeni în galeria de sus a clubului, de unde 
venea cînd şi cînd un sfat hazliu, urmat de rîsul şahiş- 
tilor mai pricepuţi. În sala cea mare a clubului, profe- 
sorul Fişer umbla încruntat cu mîinile la spate, în vreme 
ce detaşamentul lui şi al profesorului Vasiliu încercau 
săniuţele cele noi în curte, pe drumul scurt, în 
pantă, ce da de la club în strada principală. 

Profesorul Fişer era de-a dreptul indignat de sosirea 
acestui Scriitor cu nume atît de caraghios, ide care 
n-auzise decit bibliotecara — cititoare mai în vârstă. 
Vizita neașteptată şi nedorită îi strica toate planurile. 
Cînd să mai caute o cărare lungă în Sovata pentru exer- 
ciţiile şi întrecerile cu săniuţa ?... Poate că poteca tre- 

buia abia bătătorită, marginile bine întărite la cotituri 
cu buşteni... Şi ca să nu piardă vremea, profesorul 
Fişer se aşeză şi el la o masă cu reviste ilustrate, pe 
marginile cărora începu să tragă linii şi curbe, desene 
ale armăturii unor sculpturi de zăpadă, pe care trebuia 
să le dea în seama grupei de plastici. Băieţii doreau să 
împodobească intrarea sălii de festivități cu o alee de 
urşi, lupi şi veveriţe de omăt, prevăzuţi cu o glazură 
de gheaţă. 

Profesorul Vasiliu urcă şi el scările clubului, după ce 
ocoli pe la gardul de brazi pitici alaiul de săniuţe din 
curtea scurtă. Andrei Hudici lăsase în faţă, pe săniuţa 
lui, un pionier cam roşcovan şi pistruiat, mărunţel, iar 
el, din spate, ocrotitor, îi arăta cum se mînuia săniuța. 
Băiat bun, Andrei Hudici! gîndi profesorul. Cum s-a 
împrietenit el cu cel mai mărunțel, mai pirpiriu dintre 
pionieri |... Cu Emil Duică din Oraşul Stalin |... 

În sala cea mare de la etaj, zări pe profesorul Fişer 
aplecat peste desene — şi-l lăsă în pace. Într-un colţ 
profesoara Nina Ighel, înconjurată de un grup de fete 
şi băieţi, făceau exerciţii de desen. Luaseră ca model, 
văzut din spate, pe profesorul Fişer. Profesorul Vasiliu 
nu tulbură nici această activitate. 

Zări un fotoliu, adînc; în care luă loc şi scoase car- 
netul să facă vreo cîteva însemnări, cînd auzi în faţă 
paşii măsuraţi, rari ai instructorului Sticlete. Ridică 
ochii : Instructorul se îndrepta spre el. 

— Mi-a fost cu neputinţă, zise tovarășul Sticlete cu 
glasu-i gros, să-mi aduc grupa de corişti şi grupa de 
instrumentişti de la vila Viorica, unde repetă | Nu vor 
să piardă o clipă | Şi-au luat angajamentul să vie încoace 


95 


în pas alergător, cum se va anunţa sosirea la club a 
tovarăşului Scriitor |... 

Instructorul voia să pară indignat, dar profesorul Va- 
siliu înţelese că era numai o mândrie care, deşi îndrep- 
tățită, ţinea să se ascundă sub o supărare, spre a nu 
părea îngîmfare. Căci era mîndru de „artiştii“ lui. Şi 
vor arăta ei ce pot într-adevăr în seara carnavalului, în 
ajunul închiderii taberei de iarnă | 

— Nu iei loc? întrebă profesorul Vasiliu, arătînd 
fotoliul de cealaltă parte a măsuţei rotunde. Cred că 
tovarăşul Scriitor va mai întîrzia, adică va întîrzia tre- 
nul, bănuiesc. N-a întîrziat şi la sosirea noastră ? 

— Nu e un motiv!... rise instructorul, fără a-şi 
schimba seriozitatea chipului, jucîndu-şi mereu pe be- 
regată mărul lui Adam. Tovarăşul Scriitor trebuie să 
sosească îndată. De altfel vom auzi de-aci, peste vreo 
zece minute, fluierul locomotivei. Vom avea şi un dejun 
straşnic | adăugă. Nu ştiu cine a vestit pe tuşa Marta 
de sosirea musafirului, că şi-a încuiat gîscanul în ma- 
gazia de lîngă sala de mese, ca să n-o încurce nimeni 
în munca ei. Şi face gîscanul o gălăgie în închisoarea 
lui de lemn, de se aude în toată Sovata... 

După o clipă de tăcere, în marea sală se auzi numai 
glasul subţirel al Ninei Igheli îndreptînd cu ascuţişul 
creionului şi explicînd, într-o blajină melodie ca un 
zumzet, aplecată peste desenul unei pioniere subţirele, 
cu o grea cunună de păr bălai împletit strîns. 

— A, da! făcu profesorul Vasiliu, întorcîndu-se către 
instructor, de parcă voia să-i încredinţeze o taină. Ai 
în detaşamentul dumitale o pionieră Ugron Mărişca, 
din Cluj mi se pare... 

— Da, din Cluj. E de altfel singura pionieră din 
detaşamentul meu. şi nu cîntă nici în cor, nici în or- 
chestra de muzicuţe. Preferă dansul. E foarte inteli- 
gentă şi are mult spirit, cam răutăcios uneori, încît 
unele din caricaturile ei sînt excelente |! excelente |... 

Profesorul Vasiliu se încruntă. Instructorul, care 
nu băgă de seamă, urmă: 

— Are acasă o colecţie de caricaturi cu mai toţi pro- 
fesorii. Folosim talentul ei la gazeta de perete şi te 
asigur că multe lipsuri şi defecte ale unora din pionierii 
noştri au fost înlăturate mulţumită desenelor ei atît de 
spirituale. Totuşi... 

Profesorul Vasiliu, împotriva obiceiului, luă cuvîntul . 
înainte de vreme, întrebînd : 

— Nu cumva daţi o direcţie greşită spiritului ei ?... 
Nu cumva exageraţi, silind-o și pe ea să exapereze? 

Instructorul privi o clipă cu ochi măriţi în ochii pro- 
fesorului din Bucureşti şi niţel enervat ridică din umeri. 

— Se poate | Se poate |! zise repede, încruntat şi el, 
căci ideea profesorului Vasiliu nu-i trecuse încă prin 
minte. 

— Şi alte însuşiri nu mai are Mărişca ? 

— Ol desigur! desigur! exclamă instructorul, bu- 
curos de a se 'depărta acum de cea mai preţuită şi folo- 
sită însuşire a pionierei din Cluj. E o excelentă dansa- 
toare, cum spuneam. Cred că o vom vedea și în grupa 
de balet a Ninei Ighel, nu numai în cea de desen... 

Nici această explicaţie nu părea să mulțumească pe 
profesorul Vasiliu, a cărui încruntare se accentuă, fără 
ca instructorul să înţeleagă pricina. 

— Dar de unde o cunoşti pe Ugron Mărişca ? în- 
trebă instructorul. Ţi-a vorbit cineva de ea? 

— Nu, nu mi-a vorbit nimeni, răspunse profesorul 
Vasiliu. Am văzut însă din întîmplare o caricatură fă- 
cută pe seama lui Andrei Hudici, din detaşamentul meu. 
Și-a bătut joc crunt, ridiculizînd statura cam năltuţă a 
băiatului, şi Andrei Hudici e foarte simţitor la... la ase- 
menea nedreptăţi. Nu se cuvenea |... Căci nimeni nu e 
răspunzător de înfăţişarea .cu care vine pe lume şi 
Andrei Hudici e acum pionier şi un camarad excelent. 

Instructorul roşi deodată, de parcă el era vinovat de 
fapta pionierei. Dar. profesorul Vasiliu, deşi niţel su- 
părat de toate acestea, căută să uşureze situaţia intruc- 
torului, adăugînd : 


— În sfîrşit... Ugron Mărişca e aşa cum e, şi cei 


care se ocupă de educaţia ei vor trebui să fie foarte 
atenţi. Caricatura, dansul, iată arte care scot în primul 
plan făptura fizică, viziunea foarte personală, arte — 
dacă pot spune aşa — expozitive, exhibiţioniste şi care 
tind deci să exagereze eu-l, simţul propriu, uneori pînă 
la monstruozitate. 

— Ugron Mărişca un monstru ?... zise tare instruc- 
torul şi chipul lui luă expresia unei comice uimiri, 
Atunci n-o cunoşti! E cea mai drăgălașă din toate 
fetele Clujului. Vino să schimbăm cîteva cuvinte 
cu ea... 

Şi instructorul -apucă braţul profesorului din Bucu- 
reşti, grăbit să-l ducă să se încredinţeze însuşi că teme- 
rile erau neîndreptăţite şi învinuirea lipsită de orice 
temei. , 

Găsiră pe tovarăşa Nina Ighel în mînă cu două de- 
sene. Le cerceta cu luare-aminte. Dar simțind apropie- 
rea celor doi străini, ea tresări, se ridică deodată ca şi 
cum ar fi fost-surprinsă asupra unei taine. Recunos- 
cîndu-şi colegii, le surîse cu încredere. Apoi, vorbind 
repede cu glasu-i subţirel, arătă profesorilor însuşirile 
şi defectele celor două desene. Ba descoperi la una o 
născocire neașteptată, care înfățișa realitatea mai reală 
parcă, printr-o reliefare, printr-o delicată exagerare. 
Amîndouă desenele înfăţişau acelaşi grup de brazi uriaşi 
care ocroteau o vilă mică, asaltată de zăpezi — natura 
putea fi văzută pe fereastra din stînga, şi da în sBatele 
celor două etaje ale clubului pionierilor. 

— Acest desen, zise profesoara Nina Ighel cu un 
mic surîs, acoperindu-şi iar pieliţa feţei cu o fină ro- 
şeață, e opera pionierei Ugron Mărişca, aci de faţă. 

Și ridicînd căpşoru-i roşcovan, căută drept în ochii 
instructorului Nae Sticlete. 

— Poţi fi mîndru cu asemenea pionieră, adăugă. 
Vezi aceste ramuri ale bradului ? Parcă se grăbesc să 
îmbrăţişeze mica vilă, căzută într-o parte de greutatea 
acoperişului, încărcat de cîteva straturi de zăpezi. 

Aruncă ochii pe fereastra din stînga, şi ceilalţi îi ur- 
mâră privirea : 

— Nici ramurile bradului, nici mica vilă n-au aevea 
accentul dureros din acest desen. Aşa e? 

Cîteva clipe profesorul Vasiliu, instructorul Sticlete 
şi Nina lghel comparară priveliştea de-afară cu dese- 
nele pionierei din Cluj. Era într-adevăr o deosebire. 
Peisajul de pe hîrtie era mult mai sufletesc. 

— Bravo, Mărişca |... răsună gros, ca o. bubuitură, 
glasul instructorului. Am să scriu mamei tale de suc- 
cesul de-aici, din tabăra de iarnă. Va fi foarte fericită, 
aşa e? 

— Foarte fericită |! încuviinţă repede fata şi un surîs 
larg de mulţumire îi lumină chipul. 

Apoi oftă din adînc, ridicînd şi lăsînd pieptul 
bogat, ca şi cum se elibera de o grea povară. 

Profesorul Vasiliu îmbrăţişă cu încîntare, într-o pri- 
vire hazlie, pe această „adversară“ a lui Andrei Hudici. 
Îi plăcu nu numai ridicătura spre tîmple a ochilor, 
nasul scurt cu zbor îndrăzneţ, dar întreaga ei făptură 
copilărească, bine zidită. Se deosebea de celelalte pio- 
niere mai mult castanii şi bălăioare, prin culoarea ca- 
fenie a chipului, prin coadele grele şi sprîncenele puter- 
nice, foarte negre. Parcă şi glasul ei limpede se încărca 
uneori de o sarcină molatică, obişnuită mai ales la cei 
maturi. Nu cumva era ameninţată de o timpurie creş- 

tere şi îngrăşare ?... Altfel nu s-ar explica acel început 
de guşuliță, care de cele mai adeseori lipseşte copiilor, 
şi o oarecare lăţime a coapselor. 

Glasul instructorului izbucni din nou, ca din ţeava 
unui tun: | 

— Cred, tovarăşă Ighel, că n-ar fi rău să ridicăm 
aceste exerciţii la nivelul unei întreceri ! Şi să încheiem 
apoi zilele de la Sovata cu o expoziţie de artă plastică, 
desene, acuarele... Ce părere ai ? 

Nu mai încăpea îndoială că instructorul Sticlete, în 
detaşamentul căruia se afla şi Mâărişca, ţinea să crească 
micul succes al pionierei pînă la faima pe care o merita, 
printr-o biruinţă pe întreaga tabără. 

— Şi acest desen al cui e? întrebă profesorul Va- 
siliu, care luase din mînuţa tovarăşei lIghel cealaltă 
foaie şi o cerceta, comparînd-o cu ochii micşoraţi, pri- 
vind scurt cînd desenul, cînd brazii uriaşi şi mica vilă 
de pe fereastră. 

Era un (desen aparent lipsit de orice suflu poetic, o 
precisă transpunere a realităţii, prin numai cîteva linii, 
îndelung căutate, şterse, înlocuite, iar şterse şi corectate, 
ba unele părăsite cu totul, existînd însă pe hirtie prin- 
tr-o dibace îmbinare a altora. Grea îndeletnicire dese- 
nul ! gîndi profesorul Vasiliu. Unele imagini, absente în 
pagina albă, se iscă în ochi și în suflet, prin prezenţa 
exactă a unor imagini învecinate, bine creionate. Era 
aici o altfel de creaţie, care se înfiripa atît de straniu 
şi de neprevăzut, dintr-o experienţă de fiecare minut 
a ochiului care înfruntă mereu realitatea văzută, cu sin- 
teza ei desenată. lar identitatea atît de greu dobîndită 
şi care ar fi putut fi stîrpită de o singură liniuță sau 
curbă nepotrivită, era atît de desăvirşită în acest de- 

sen, că el părea ide la sine înţeles,“ întocmai ca brazii 
şi mica vilă de pe fereastră. Şi acest simplu desen ex- 
prima astfel subțila, pătrunzătoarea poezie a realităţii, 
care nu se banalizează şi nu se istoveşte niciodată. 

De la a doua privire asupra celuilalt desen, senti- 
mentul cu vila îmbrăţişată de copaci se subţiă, de la 
a treia privire puterea lui emoţională pieri cu totul: 
brazii păreau doar strîmbi, nu se ştia de ce. 

Dar profesorul Vasiliu nu vru să tulbure unanimita- 
tea preferințelor pentru desenul sentimental al frumoa- 
sei Mărişca şi se mulţumi să întrebe iar, ceva mai tare, 
în mînă cu desenul prețuit numai de el: 

— Şi acest desen al cui e? 

— Acest desen ? întrebă profesoara Ighel. 

Şi căută cu ochii printre pionierele din jur. 

— Hilda Stein | chemă ea cu glasu-i cristalin. Unde 
eşti, Hilda Stein ?... 

— Aici sînt, se auzi un glas, mai mult şoaptă şi 
suspin. 

Şi de sub cotul profesoarei, unde desenase ciucită, se 
ivi în cercul pionierelor, ridicînd ochii, o fetiţă ca o 
păpuşă mare. Era atît de firavă, că te aşteptai să se 
desprindă, la cea mai mică mișcare, un braţ din umăr, 
sau să se rupă gîtul prea subţire pentru căpşorul în- 
cărcat de prea groasa coadă bălaie, împletită pe creştei, 
pînă peste fruntea netedă, albă. Păreau ciudate sub 
nasul drept, cam lunguieţ, buzele subţirele şi mici care 
se mişcau, guriţa care articula cuvinte, sunînd ca din- 
tr-un ceasornic cu clopoțel. Dar uimitori erau ochii, atît 
de mari, cu gene bălaie, aproape nevăzute, neobişnuit 
de mari pentru chipu-i miniatural şi palid, abia tran- 
dafiriu, ca o petală, ochii albaştri tari, mişcîndu-se fără 

grabă între gene, oprindu-se siguri, cuprinzînd totul 
odată pentru totdeauna, ca nişte gheare nevăzute. În 
aceşti ochi, chiar mişcarea lucrurilor de bună seamă. ori- 
cît de repezită, încremenea la voia fetei în fragmente de 
secundă, pentru verificare. lar în jurul irisului albastru 
se ivea cînd şi cînd, ca un surîs, ca un curcubeu uni- 
color, un fin ineluş verzui. 

— Sînt prietene | O! Sînt cele mai bune prietene ! 
rîse profesoara Nina Ighel, scuturîndu-şi fiinţa gingaşă. 

Puse mîinile pe cîte un umăr al celor două excelente 
desenatoare. | | 

— Paturile lor sînt alături la vila Viorica, deşi fetele 
se cunosc numai de ieri, una din Cluj, cealaltă din Sibiu, 
de la şcoala mea, urmă profesoara acum foarte seri- 
oasă. Cine se aseamănă se adună! Nu? Două talente 
excepţionale | 

Apoi rîse iar, fericită, privind pe rînd pe instructorul 
Nae Sticlete cel 'nalt, apoi pe profesorul Vasiliu, cel cu 
ochii uneori cam vicleni. 

Și adăugă: 

— Nu ştiu zău cum le vom despărţi la închiderea ta- 
berei |... | 

— Despărţire scurtă | zise grav, de la înălţime, in- 
structorul. Se vor întîlni curînd la Cluj, la institutul 
de artă plastică ! Sigur | Aşa e, Mărişca ? Aşa e, Hilda ?... 

Și dezmierdă părinteşte obrajii fetelor, care priviră 
în jos. Apoi fetele se priviră drept în faţă, rîzînd una 
alteia cu multă plăcere. Mărişca rîse mai îndelung. 

— E de mirare că nu sînt geloase, invidioase, una 
pe cealaltă | zise instructorul, depărtindu-se de grupul 
desenatoarelor, cu profesorul Vasiliu. Invidia e un şarpe 
teribil. Deşi bine ascuns, își arată deodată limbile ju- 

căuşe, încurcate în priviri uluite... Dar Mârişca are o 
inimă de înger! de înger... urmă instructorul, luînd 
loc într-un fotoliu, nu departe de soba înaltă. O cunosc 
bine şi pe mama ei, doctoriţa Ugron de la spitalul de 
copii din Cluj. De altfel locuim în aceeaşi casă înaltă, 
bătrînească, nu departe de catedrală şi de statuia lui 
Mateiaş Corvinul. De dragul acestei fete atît de în- 
zestrate, suport şi firea cam ciudată, cam rea şi întune- 
cată a mamei... Altfel de mult mi-aş fi căutat altă ca- 
meră, în altă parte. 

Profesorul Vasiliu ocupă fotoliul învecinat, înţelegînd 
că instructorul era dispus, pînă la sosirea tovarăşului 
Scriitor care cam întîrzia, să-i dea şi alte amănunte 
asupra pionierei, a familiei ei. 

Şi spre uimirea. lui, află, cutremurat, această întîm- 
plare de demult, înfiorătoare : 

Prin 1938, doctoriţa, încă studentă la Cluj, cunoscu 
un tînăr doctor, cam sfios de felul lui, mai mult poet. 
Și, măgulită de versurile admirative, se logodi, se că- 
sători cu el. Izbucni războiul. Doctoriţa nu putu părăsi 
Clujul, căci tocmai venise pe lume şi Mâărişca. Doctorul 
Ugron, inimă nobilă, îşi dăduse mai de mult seama de 
sălbăticia armatelor hitleriste, năvălite în ţara Sovie- 
telor. Refuză cît putu mai multă vreme, cam bolnav, 
să se înroleze, să plece cu regimentele într-un război 
de jaf. Soţia era furioasă de această dirzenie a soţului. 
Ea văzu numaidecît că doctorul Ugron prin purtarea 
lui îşi închidea orice putință de avansare, şi ceea ce 
legase pe doctoriţă de soţul ei era tocmai o neobişnuită 
sete de faimă, de glorie. Era glorios desigur un poet de 
talent, dar cu cît mai glorios un piept acoperit de de- 
coraţii militare |... Și în acest tainic şi crîncen război 

din familia Ugron, doctorul căzu bolnav cu adevărat, o 
ciudată boală fără nume, care nu putea fi nici operată, 
nici lecuită cu vreun ser. Zăcu astfel aproape un an, 
pierzînd şi clientela. Şi de n-ar fi fost hărnicia, bărbă- 
ţia — s-ar putea spune — a doctoriţei, familia ar fi 
rămas fără pîinea de toate zilele. Ea înţelese pînă la 
urmă că boala soțului era mai mult sufletească. Încercă 
să-l încredinţeze că numai viaţa activă l-ar pune pe 
picioare şi stărui din nou să ceară înrolarea şi să plece 
îndată pe front. Se va întoarce apoi cu oștile „„victori- 
oase“ şi atunci toate drumurile care duceau spre mă- 
rire şi avuţie îi vor fi deschise lui şi întregii familii. 
Doctorul Ugron, simțind că nu va mai putea trăi sub 
acelaşi acoperiş cu soţia, atît de cruntă, atît de orbită 
de îngîmfările ei, fugi la un bătrîn profesor de istorie, 
vechi şi bun prieten. Soţia fu cuprinsă atunci de o furie 
atît de cumplită, încît bătînd pe la uşile tuturor au- 
torităţilor militare, explicînd în felul ei ciudata boală 
a soţului, făcu să fie concentrat împotriva avizului co- 
misiei medicale. Cînd primi hiîrtia verde care-i porun- 
cea să se înfăţişeze cît mai curînd la un regiment din 
faţa Odesei, doctorul Ugron ghici de unde i se trăgea 
această groaznică siluire sufletească. Avu în aceeaşi 
noapte o lungă discuţie cu profesorul, bătrînul prieten, 
care căută să-l înduplece la supunere, care-i arătă că 
o schimbare a situaţiei va aduce şi o schimbare a rela- 
ţiilor cu familia şi se va întoarce astfel doctorul Ugron 
din nou la teribila dar mult iubita soţie, la fetița care-i 
lumina zilele. Rămas iar singur, doctorul văzu că o 
nouă viaţă cu soţia, după cele întîmplate şi cele ce 
s-ar mai întîmpla pe front, i-ar fi cu neputinţă, că va 
pierde, o dată cu soţia, şi pe mica Mărişca. Şi în aceeaşi 

noapte, cu puţin înainte de revărsarea zorilor, cu un 
praf alb, fulgerător, pus pe limbă, îşi luă viaţa. 

— Acum doi ani, cînd am devenit vecinul doctoriţei 
Ugron, urmă instructorul, Mărişca avea doisprezece ani 
şi am putut băga de seamă că nimic din tragedia 
aceasta nu lăsase vreo urmă în viața copilei. Era vo- 
joasă, energică, întocmai ca şi mama ei, cu câre de 
altfel seamănă ca două picături de apă, iar rîvnele ei 
artistice merită încurajate şi-i fac cinste. Aşa e? 

Instructorul îşi întoarse făptura înaltă către profeso- 
“rul Vasiliu şi-şi împreună palmele, lipindu-le, la înăl- 
ţimea nasului puternic, 

Profesorul Vasiliu, după cîteva clipe de tăcere, vorbi 
domol, cumpănindu-şi cuvintele cu acea seriozitate de- 
prinsă îndeosebi din patima lui pentru călăuzirea, în- 
dreptarea firii copiilor, pentru surprinzătoarele lor des- 
tine. Vorbi privind drept înainte, ca şi cum gîndea, 
grăia pentru sine, răspunzător pentru fiecare idee, de 
fiecare cuvînt care în viaţa copiilor la această vîrstă pot 
fi hotărîtoare : 

— Că teribila tragedie, tovarăşe instructor, pe care 
mi-ai istorisit-o n-a lăsat în viaţa copilei nici o urmă, 
e o fericire. Nu trebuie să uităm însă că una din pri- 
cinile morţii doctorului Ugron e firea crîncenă şi ambi- 
țioasă a mamei. Și nici nu putem interveni, nu putem 
schimba nimic. Fata însă trebuie ferită de satisfacţiile 
nefireşti ale unei îngîmfări exagerate. Am mai vorbit 
de predilecţia ei pentru dans și caricatură, amîndouă 
artele putînd da naştere unui egoism dăunător dezvol- 
tării şi desăvîrşirii însuşirilor ei reale. Mi se pare că 
fata e ameninţată — dacă am văzut bine — şi de un 

dezechilibru glandular, care ar putea să-i diformeze 
proporţiile... | 

— Da 2? se miră instructorul, căci îl surprinse ob- 
servaţia profesorului Vasiliu. Şi ea ? şi Mărişca ?... S-ar 
putea să ia proporţii ca şi maică-sa ? 

Profesorul Vasiliu ridică un deget, apoi se ridică în- 
suşi din fotoliu. 

— Atenţie deci, tovarăşe instructor! Mărişca are 
nevoie de permanente corectări, trupeşti ca şi sufle- 
teşti | 

Şi instructorul, în vreme ce-şi înălța pavilionul pro- 
priei făpturi, încuviinţă, niţel încruntat, căci preţuia pe 
Mărişca : 

— Da, da, corectări trupeşti, corectări sufleteşti |... 

Apoi, după o clipă de gîndire, oprindu-se şi reţinînd 
pe profesorul Vasiliu : 

— Ce părere ai ? Să scriu doctoriţei la Cluj chiar 
acum, sau să aştept mai bine, să-i vorbesc după închi- 
derea taberei ? 

Profesorul Vasiliu nu mai apucă să-i răspundă. 

Năvăli în sala mare a clubului tovarăşa Marga 
Horvat, furioasă, cu ochii mari, guriţa întredeschisă în- 
tr-un zîmbet fioros, care-i arăta şirul alb al dinţilor ame- 
ninţători. Dîndu-şi cu o mînă căciula de pe.urechea 
dreaptă pe cea stîngă, mişcă un picior înainte şi, cu 
amîndouă mîinile în şolduri, strigă spre Nina Ighel, 
care se apropia de grupul celor trei profesori : 

—  Închipuie-ţi Nina |... Scriitorul n-a venit | 

— N-a venit trenul azi ?: întrebă fără mirare Nina 
Ighel, căci întîmplările cele mai năstruşnice i se păreau, 
ca-n basme şi legende, fapte fireşti. 

Dar de data aceasta nevinovăția profesoarei din 
Sibiu o înfurie şi mai mult pe viteaza din Oradea, că 
strîngînd cu mişcări spasmodice pumnalul de la coapsă, 
zise sacadat, cu vocea îngroşată bărbăteşte, în cel mai 
curat accent ardelenesc : 

— No, trinu o vint, numa că n-o vint Scriitorele RR 
Acum ai priceput ? Pictoriţă ce eşti |... 

Şi-i întoarse spatele, voind să plece nici ea nu ştia 
unde. Dar se răzgîndi, îşi scoase de-a binelea căciula 
şi se potoli pe încetul, potrivindu-şi cu luare-aminte ră- 
văşeala frizurii lucioase şi negre — prea negre — în 
luciul ferestrei oblonite din vecinătatea uşii. | 

— Copiii unde sînt ? întrebă comandantul taberei 
de la înălţimea scării răsucite pe care tocmai o cobora, 
venind din biblioteca de pe galerie. 

- Fără a se întrerupe de la potrivirea prea negrelor 
şuviţe care-i făceau acum o deosebită plăcere, tovarăşa 
Horvat, niţel îndoită din genunchi, ceea ce-i rotunjea şi 
mai mult turul pantalonilor strîmţi, răspunsese privin- 
du-l prin luciul geamului : 

— Unde să fie copiii ? Unii au rămas în curte la să- 
niuțe, alţii au urcat la ping-pong, iar toba, steagul şi 
trompeta sînt aici alături, că tot trebuie să mergem în- 
dată la masă | 

Tovarăşul se documentase la bibliotecă pe fugă, spre 
a putea cita măcar una-două din operele cunoscutului 
dar — precum se vedea — totuşi necunoscutului Scri- 
itor din vechea generaţie, Ion Buzdugan-Ciuperca, spre 
"a-l primi cu o scurtă, elogioasă şi competentă cuvîntare. 
Cu ajutorul bibliotecarei, scundă şi căruntă, pricepută în 
cele trei graiuri ale ținutului, se dovedi că Scriitorul de 
la Bucureşti era autorul a numeroase opere şi legende 

istorice, ba tipărise de curînd la Editura Tineretului o 
povestire de pe vremea străveche, cînd oamenii, făpturi 
mărunte, erau vînaţi de balaurii numiţi azi ichtiozauri 
şi pleziozauri, reptile uriaşe, cu aripi şi solzi. Numai că, 
spre fericirea tuturor, a copiilor ca şi a comandantului 
taberei, această îngrozitoare născocire nu ajunsese încă 
pînă la biblioteca din Sovata. 

— Dacă nu despre carte, zise comandantul taberei, 
încreţindu-şi într-un surîs faţa mică, albă, către ceilalți 
profesori, tot aş fi putut spune cîteva cuvinte Scriito- 
rului Buzdugan-Ciuperca drept bun venit, despre mon- 
ştrii epocii terțiare... Aşa € 2... Şi eşeam cu faţa curată)... 
Aşa e? 

Tocmai începu să sune repede clopotul de la uşă. 
care vestea ora dejunului. 

Profesorii rîseră toţi şi se îndreptară spre ieşire, în 
larma uşoară a unei discuţii voioase. 

Le părea rău de bunăseamă că nu sosise Scriitorul 
trimis de la Bucureşti, dar oricum situaţia era acum mai 
uşoară... Aşa e? 


Ciudata propunere 


|. şedinţa de după-amiază a profesorilor pentru 
analiza muncii de pînă acum şi stubilirea mai precisă a 
activităţii pioniereşti din zilele următoare, se primi fără 
vreo împotrivire programul alcătuit de comandantul ta- 
berei şi de directorul Fişer din Oraşul Stalin : grupa de 
istorici şi geografi, întovărăşiţi de profesorul Vasiliu, 
va scoboriî chiar din ziua următoare în Sovata din vale, 
unde se aflau monumentele cele vechi ale locali- 
tăţii, iar dacă va fi vreme prielnică, vor cerceta şi îm- 
prejurimile. Se va lua însemnare de priveliştele, locu- 
inţele, mobilierul şi vestmintele pitoreşti pe care le vor 
desena şi picta după aceea pionierele, sub privegherea 
tovarăşei lIghel. 'Tovarăşa Marga Horvat va pune în 
scenă, cu cele mai valoroase elemente artistice, panto- 
mima „Frumoasa din pădurea adormită“, în care se 
desfăşoară şi un balet cu diferite dansuri ale popoarelor 
globului, muncă în care va fi ajutată de tovarășul in- 
structor cu muzicanţii lui, corul şi orchestra de muzi- 
cuţe. O parte din detaşamentul tovarăşei Ighel şi al 
tovarăşei Marga Horvat, în care se găseau cele mai is- 
teţe croitorese şi brodeze, vor avea grijă de confecţio- 
narea costumelor şi perdelelor decorative. Tot în seama 
tovarăşei Ighel se afla şi organizarea expoziţiei de cari- 

caturi şi desene în holul cel mare şi luminos al vilei 
Viorica. lar profesorul Fişer, care se şi întreţinuse cu 
preşedintele şi cîțiva membri ai Sfatului Popular, asi- 
gură pe cei de faţă că peste o zi, două cel mult, cărarea 
din culmea de lîngă pavilion, pe costişea din stînga, va 
duce pînă-n vale, în serpentină, cu toate cotiturile bine 
întărite şi îngroşate cu ramuri împletite, bătătorite cu 
zăpadă. Exerciţiile cu săniuţele vor începe deci de în- 
dată, iar întrecerea în cursa finală va putea avea loc 
în penultima zi a taberei. Jucătorii de şah şi de ping- 
pong, în orele cînd nu vor fi săniuţe — căci la săniuţe 
intrau în competiţie toţi pionierii! — vor fi antrenați 
de comandantul taberei, tovarăşul Ştefan Tibor, însuși 
straşnic jucător de fotbal, de tenis şi de şah. 

S-a dat o deosebită atenţie organizării carnavalului 
din seara închiderii taberei, cînd — după făgăduiala 
primită de tovarășul Fişer în plenul Sfatului Popular — 
îşi va da concursul şi fanfara Sovatei. lar duminică di- 
mineaţa, în prezenţa autorităţilor locale, va avea loc 
deschiderea expoziţiei de caricaturi şi desene, cu pre- 
mierea operei celei mai izbutite. 

Tovarăşul Fişer propuse ca operele să fie lăsate Sfa- 
tului Popular din Sovata, drept mulţumire pentru toate 
înlesnirile şi pentru bună amintire. Ceea ce se aprobă 
cu aplauze. Emoţionat, directorul Fişer îşi potrivi mai 
bine ochelarii groşi, încîntat că activitatea lui era una- 
nim recunoseută şi răsplătită. Încît se simţi încurajat, 
îndatorat să ia asupra detaşamentului său de meşteri şi 


sculptori în zăpadă — alt material n-aveau la So- 
vata | — şi sarcina de a împodobi intrarea sălii de fes- 
tivităţi. 


Lă 

— Am uitat pe tuşa Marta |... zise comandantul ta- 
berei. Şi nu se cuvine |... Ştiţi bine cît de mult se oste- 
neşte pentru noi | Nu trebuie să ne arătăm nerecunos- 
cători | I se cuvine o satisfacţie şi anume una publică. 

O satisfacţie i se putea da tuşei Marta public numai 
în seara carnavalului. Dar nimeni nu găsi ceva potrivit 
pentru tuşa Marta... 

Pînă la urmă dete soluţia tovarăşa Marga Horvat care 
făgădui să adauge o mică scenă la spectacolul „Fru- 
moasei din pădurea adormită“, la sfîrşit. Împodobită 
cu un frumos testemel de mătase roşie, cu semnele 
celor cinci detaşamente pictate galben, urmată de gîs- 
canul cu o tichie mică, albă, de bucătar, tuşa Marta pe 
scenă să primească mulţumirile tuturor — şi testemelul 
să-i fie lăsat în dar. 

Mai rămînea ca tovarăşul instructor să compuie re- 
pede „Marşul Giîscanului“ pentru muzicuţe, necesar la 
intrarea în scenă a tuşei Marta şi a gîscanului ei. 

Întreaga şedinţă se mută după aceea, din îndemnul 
directorului Fişer, pe colina din stînga, unde o echipă 
de pionieri din Oraşul Stalin împreună cu nişte voinici 
din Sovata, trimişi de Sfatul Popular, bătătoreau zăpada 
la cotiturile unei cărări late, şerpuind printre vile, de 
vale. În timp ce directorul Fişer da explicaţii şi arăta 
locurile mai curbe, unde trebuiau puşi observatori ai 
întrecerii săniuţelor, comandantul Tibor îşi aminti de- 
odată de pionierii de la club. 

— 'Tovarăşă Ighel | Tovarăşă Horvat |... se tîngui el 
exagerat, cu glas copilăresc, căutîndu-le cu ochii mic- 
şoraţi din pricina sclipirii zăpezilor în soare. Au rămas 
copiii singuri la club, la ping-pong, la şah, la biblio- 
tecă. Ce-ar fi să vă duceţi în mijlocul lor ? Curînd ve- 

nim şi noi|... Numai să controlăm bine poteca pînă-n 
vale, în tîrg, că de mîine dimineaţă musai să-ncepem 
cu toţii exerciţiul |... 

Avea de gînd să-ncerce însuşi cu directorul Fişer pe 
o săniuţă-n lunecuş, ei amîndoi întîi şi-ntii, cărarea pe 
toată întinderea ei. cu ceasornicul în mînă, pentru o cro- 
nometrare a distanțelor. 

Cu părere de rău părăsiră profesoarele colina vilelor 
verzi cu brazii şi băncile, cu chioşcurile acoperite de hor- 
bote de zăpadă, decor de teatru pentru o piesă cu zîne 
şi pitici (gîndi tovarăşa Horvat), uriaş gobelin în verde 
şi alb (gîndi tovarăşa Ighel). | 

În dreptul infirmeriei, tovarăşa Ighel îşi aminti de 
două pioniere care în ajun avuseseră puţină febră şi 


care aşteptau cu nerăbdare — nu mai încăpea îndo- 
ială |.— să scape de doctoriţa în halat, cu buzunarul 


plin de piramidoane |... Tovarășa Horvat porni singură 
-mai departe, apăsă pe sprîncene căciula haiducească şi, 
cu paşi mari, trecu drumul către înaltele, vastele vile 
îmbinate ale clubului pionierilor, plin de zumzetul co- 
piilor, ca stupii de albine. | 

Curînd se ivi şi tovarăşa Ighel, ducînd de amîndouă 
mîinile cîte o fetişcană, fericite de a fi scăpat pe ne- 
aşteptate din infirmeria-închisoare. 

Cei mai mulţi copii se înghesuiau la cele trei mese 
de ping-pong, unde supraveghea Andrei Hudici cu 
ceasul deşteptător în mîna stîngă, ridicată pînă-n drep- 
tul nasului, în mîna dreaptă cu o nuieluşă cu care nu- 
măra tactul bătăii mingilor şi care-i slujea şi la păstra- 
rea ordinei între pretendenţii la joc. 

Tovarăşa Ighel se apropie de masa lungă a fetelor. 
Ele discutau ațîțate de o prematură nerăbdare, subiec- 

tele pentru viitoarea expoziţie de desen. Cerură sfatul 
comandantei lor, care se găsi deodată într-o încurcă- 
tură : să aibe loc întrecerea pe aceeaşi temă, astfel ca 
îndemînarea artistelor să se descopere mai lesne, sau 
să fie lăsate artistele la propriul lor gust, ca preferința 
să scoată la iveală caracterul deosebit al fiecăreia ?... 
Întrebarea. fu pusă la vot, prin ridicarea de miini: 
Toate mîinile ridicate fură pentru subiecte proprii. 
Tovarăşa Horvat urcă treptele de lemn în spirală şi 
întîrzie o vreme sus la bibliotecă, în căutarea unei lec- 
turi cu subiect eroic, ceea ce cam ului pe cărunta biblio- 
tecară, ea fiind de mult încredinţată că orice carte e în 

felul ei eroică. Şi tovarăşa Horvat, apropiindu-se ceva 
mai tîrziu de balustrada galeriei cu chipul încruntat, 
zări la intrarea de jos din sala cea mare un moşulică. 
Purta un palton alb de lînă groasă împletită, ţesut parcă 
la război de lemn, țărănesc, în cap cu o căciuliță de 
lutru negru-lucios, iar la gît un fular gros, albastru, cu 
pătrate mari şi romburi roşii-galbene. Necunoscutul, care 
pesemne rătăcise calea şi nimerise aiurea decît la vila 
şi familia căutată, arunca priviri iuți de jur-împrejur. 
Apoi, fără a se mira sau teme de ceea ce vedea, îşi 
scoase cu mişcări încete paltonul gros, fularul, căciula 
şi le prinse pe rînd în mînerul care încuia şi descuia 
fereastra înaltă ce da spre stradă. 

Însetată de întîmplări neobişnuite, de evenimente sen- 
zaţionale şi dacă se putea cît mai misterioase, tovarăşa 
Horvat luă mîna stîngă de pe mînerul stiletului şi cu o 
mişcare graţioasă, deşi repezită, îşi ridică cîţiva cîrlionţi 
foarte negri care-i jucau pe sprîncenele groase, dungîn- 

du-i uneori vederea. Bătrînelul în haină de catitea vi- 
şinie, în pantaloni gri, bine strînşi în cizmuliţe scurte, 
îşi scotea acum domol mînuşile de piele, ridicînd ochii 
lui vii ca de viezure — verzi ? — către singura făptură 
matură de pe galerie şi care căuta încordat spre el. Și. 
salută cu o uşoară aplecare a bustului, surizînd încîntat, 
vîrîndu-şi mînuşile împăturite în buzunarul din dreapta 
al catifelei. Nu mai părea atît de bătrîn, deşi părul alb, 
rar în creştet, mustăcioara deasă, căruntă, accentuînd 
surîsul, încurcau noţiunea vîrstelor. De altfel sprînce- 
nele fin arcuite erau negre, iar cizmuliţele vesteau 
parcă un călăreț. Şi cum privea în sus, surîzînd în ace- 
laşi timp cu buzele şi cu ochii micşoraţi de o inteli- 
genţă înveselită, părea un romantic cavaler. Tovarăşa 
Horvat nu s-ar fi mirat să-l vadă scoţind o ghitară de 
sub pulpana hainei şi să intoneze o serenadă cu glas de 
tenor, pătimaş, ca un nou Romeo pentru o nouă Julietă. 

“Tocmai voia să-i răspundă de sus, de pe galerie, cu 
cel mai cast şi mai distins surîs, cînd tovarășa Horvat 
zări uşa împinsă violent şi întregul sfat al profesorilor 
în scurte îmblănite, în căciuli, înconjurînd şi apostrofînd 
în fraze şi graiuri amestecațe pe noul venit. 

Ce dramă începea aici, sau poate ce tragedie neaş- 
teptată ? 

Cu inima bătînd, totuşi mai curînd nerăbdătoare 
decît neliniştită, tovarăşa Horvat se repezi în jos pe 
scara de lemn în spirală şi alergă drept spre grupul 
care asalta din toate părţile — pentru orice eventuali- 
tate | — pe tainicul intrus. 

— Ce se va mai întîmpla ? îşi şopti bănuitoare. 

Dar spre uimirea ei, tovarăşa Horvat apropiindu-se, 
auzi .rîsul subţirel al necunoscutului, apoi articularea 

'maltă, ca din cap, cu o ciudată întîrziere în şirul cu- 
vintelor : 

— Nu! Nu... Aţi fost greşit informaţi... E drept, 
sînt scriitorul Ion Buzdugan-Ciuperceni, nu Ciuperca, 
de fel din comuna Ciuperceni, din apropierea Craiovei, 
dar niciodată nu m-am ocupat de ichtiozauri, de plezio- 
zauri |... Îmi pare rău, tovarăşe comandant, că de dra- 
gul meu te-ai documentat atît de amănunţit precum 
văd asupra acestor monştri antideluvieni | 

Tovarăşa Horvat îşi făcu loc între profesorul Vasiliu 
şi instructorul Sticlete, pînă-n faţă, alături de Nina 
Ighel şi, la surîsul amuzat al profesoarei din Sibiu, 
luminoasă acum şi afînată ca un scul de borangic auriu 
în bătaia soarelui, adăugă şi surîsul ei, ca un luminiş de 
lună într-o pădure neagră. Scriitorul, care cerceta cu 
bunăvoință pe rînd feţele tuturor, se opri cu preferință 
vădită la cele două suriîsuri, istorisind fără vreo supă- 
rare : 

— -Aşa se face de bună seamă că nu mă cunoaşteţi şi 
n-aţi dat încă de micul meu roman din vechi, din vremea 
cînd întîile obştii omenești, luîndu-se după un pile de 
oi domesticite, au descoperit pentru întîia oară bunătatea 
unui mic lan de grîne, pe care: nevinovatele dobitoace 
începuseră a le smulge şi mesteca pe-ntrecute... 

Directorul Fişer, surprins şi destul de jignit în ne- 
ştiinţa lui — el care se ţinea la curent cu toate cataloa- 
gele editurilor — socoti de cuviință, pentru prestigiul 
corpului profesoral, să dea: odată la mir acestui scriito- 
raş care face pe neînfumuratul : 

— Şi s-a publicat azi o asemenea istorie străveche, 
cînd avem nevoie de înfăţişarea realizărilor actuale, re- 
voluţionare ale omului socialist ?... 

Scriitorul căută între profesori înfăţişarea şi chipul 
celui care vorbise atît de imperativ din guşă şi, desco- 
perindu-i ochelarii, îi vorbi niţel încruntat : 

— Acuzarea, tovarăşe profesor... profesor... 

— Fişer din Oraşul Stalin! Oraşul Stalin | 

— Acuzarea, tovarășe profesor din Oraşul Stalin, 
mi-a adus-o numaidecit şi un ziarist frenetic, pre- 
schimbat ;de circumstanţă în romancier patetic, ba mi-a 
şi refuzat la gazeta lui pe acest motiv un scurt episod, 
după ce mi-l ceruse. Am crezut însă, cînd mi-am ales 
subiectul tocmai din epoca de piatră, că puterile care 
duc şi puterile care încearcă să frîneze mersul înainte 
al societăţii sînt aceleaşi, deşi în tot alte forme — de 
cînd s-au ivit oamenii pe această lume. Încît compunînd 
eu o asemenea năzdrăvănie, numai aparent imaginativă, 
aduceam la ştiinţa cititorului fapte stranii, puţin cu- 
noscute, şi-l lămuream în acelaşi timp asupra mecanis- 
mului de neoprit al evoluţiei societăţii. Cărticica mea, 
neputînd avea un caracter de actualitate tendenţioasă, 
devenea mai folositoare şi mai actuală pentru un citi- 
tor inteligent, decît bunăoară un roman prea entuziast 
și idilic asupra întemeierii unei gospodării colective. 
Fără să se bage de seamă, povestirea mea era instructiv- 
educativă şi progresist-socială, laolaltă. Ofeream o 
pilulă de chinină lecuitoare de superstiții, într-un în- 
veliş de şocolată fantastico-ştiinţific |... 

Privind iar cu ochii micşoraţi de haz prietenesc pe 
ascultătorii din jur, încheie rîzînd : 

— Şi am prins astfel sub palmă, cu o singură lovi- 
tură, două muşte ! 

Dar Scriitorul se grăbi să nu lase în stare de cadavru 
moral pe cel cu obiecţia, după lovitura ripostei, ci se 

întoarse către el cu o vivacitate rămasă neanchilozată 
de vîrstă : 

— Nu, nu e vina dumitate, tovarăşe profesor din... 
de la... 

— Fişer, din Oraşul Stalin !... se auzi hotărît. 

— „„tovarăşe  Fişer din Oraşul Stalin, că nu ţi-a 
căzut cărțulia mea în miîini. S-au tipărit numai cîteva 
zeci de mii de exemplare smulse din librării în două- 
trei săptămîni. Te-aş ruga dacă ai timp şi doreşti să 
mă verifici, să fi atent la apariţia ediţiei următoare 
— dacă va aparel... 

Și se înclină cavalereşte dinaintea tovarăşelor înve- 
cinate, Ighel şi Horvat, care-l priveau încă uimite, cu 
guriţele întredeschise. 

Între timp, vestea sosirii Scriitorului „Ciuperca“ se 
răspîndi în tot clubul ba ajunse pînă-n curte, la săniuţe 
şi pe neaşteptate întreaga sală a clubului pionierilor în- 
cepu a fremăta de valurile şi șoaptele curioase, grăbite, 
ale copiilor înghesuiți, dornici să vadă, să audă pe ciu- 
datul musafir. | 

— Pionierii doresc să vă cunoască, tovarăşe Scriitor | 
zise comandantul taberei, sfărîmînd cu braţ hotărît şi 
blajin încercuirea strînsă a profesorilor. 

— Doresc să-i cunosc şi eu | De aceea am şi venit |... 
mărturisi tare Scriitorul, cu amîndouă braţele deschise 
ca pentru o vastă îmbrăţişare. 

În munţi iarna, seara cade repede şi sala clubului se 
pomeni deodată aproape în întuneric. Luceau numai de 
afară palid, ca luminate de lună, omăturile moi care 
învestmînau braţele întinse ale înalţilor brazi din jurul 
uriaşelor colivii, vilele înalte, îmbinate, atîrnate parcă 
şi ele în văzduhul amurgit. 

La un semn al comandantului taberei care aprinse 
cu o singură învîrtire a comutatorului toate candela- 
brele în ciorchini de becuri, directorul Fişer, profeso- 
rul Vasiliu, se repeziră pe scări în jos să aducă şi pe 
ceilalţi pionieri, rămaşi la vile. 

Tovarăşa Horvat, cu un pas întins înainte, cu bustul 
ridicat, mai zbătînd o dată mîna dreaptă prin arhitec- 
tura aplecată a negrei frizuri, s-o mai înalțe, întrebă cu 
glas emoţionat de propria-i cutezanţă : 

— Cînd aţi sosit în Sovata şi pe unde, tovarăşe 
Scriitor ? Că v-am aşteptat însămi cu întregul detaşa- 
ment azi la ora zece în gară. 

— Da ? se minună Scriitorul şi ridică în unghi sprîn- 
cenele negre care-i accentuau atît de puternic ochii 
mMiCcşoraţi. | 

— Da | Doream să vă salut la sosire în numele ta- 
berei noastre de iară şi să vorbim niţel despre... des- 
pre Mihail Eminescu, da | 

— Îmi pare rău... dar despre Mihail Eminescu, 
draga mea tovarăşă, putem vorbi oricînd, oricât! 
N-am luat trenul spre Deva şi de la Deva spre Sovata. 
Am preferat drumul mai lung de la Bucureşti la Tîrgu- 
Mureş, anume, ca să văd între Tîrgu-Mureş şi Sovata 
munţii care taie ţara şiruri-şiruri, de la miazănoapte la 
miazăzi. | 

Se întoarse binişor către comandantul taberei şi, 
niţel ruşinat parcă de nepoliteţa făptuită, lămuri cu 
glasul scăzut, lăsînd capul în piept: 

— De aceea am întîrziat. Da, de aceea... Mă ier- 
taţi |... 

Apoi, ridicînd capul, adăugă surîzător : 

— Trebuie să mai trec pe-acolo... E prea frumos ! 

Să treceţi şi dv. pe acolo, de la Sovata la Tîrgu-Mureş, 
la vară, pe jos... zise celor două profesoare. 

Curînd sosiră şi pionierii aduşi de cei doi profesori, 
iar zarva lor voioasă nu mai fu în stare s-o potolească 
nimeni, împingîndu-se, înghesuindu-se să ajungă mai 
aproape, să vadă măcar o parte din Scriitorul de la 
Bucureşti. | 

Tovarăşul Ion Buzdugan-Ciuperceni, împins binişor 
afară din încercuirea profesorilor, se pomeni în mijlocul 


copiilor, care îl priveau cu. ochi mari, uimiţi că aseme- 
nea fiară miraculoasă avea totuşi înfăţişare omenească 
şi încă atît de blajină. Scriitorul zise, aducînd deodată 
tăcere cu mina întinsă : 

— Mă bucur mult că sînt cu voi, şi putem să stăm 
niţel de vorbă. Dar aş dori întîi să vă pun o întrebare... 

Tăcerea se făcu deplină, ca-n adîncul unui codru. 

— E oare şi printre voi vreun Scriitor ? Nu se poate 
să nu fie]... Şi înainte de orice taifas, aş dori să-mi 
cunosc colegul sau colegii. 

Ici-colo, ca mici rachete, izbucniră câteva rîsete. 

— Ionescu ştie o mulţime de poveşti... se auzi din 
fund, ca un denunţ. 

— Le scrie |... întări alt denunţător. 

— Nu le scriu! Le copiez din cartea lui Ispirescu, 
pentru soră-mea mai mică, de la ţară, care n-are carte | 
se scuză glasul subţirel al lui Ionescu. 

Ancheta stăruitoare a Scriitorului nu duse la prea 
mari rezultate, căci „colegii“ şi „colegele“ de scris erau 
încă în formaţie şi se găseau în faza cititului pătimaș. 

— La atîţia pionieri de ispravă, sînteţi cam puţini 
Scriitori | mărturisi deschis Scriitorul. Toţi trebuie să 
fiţi Scriitori — adăugă. Toţi | 

— Se poate ?... întrebă fără voie comandantul ta- 
berei, care vedea bine că tovarăşul lon Buzdugan-Ciu- 
perceni nu glumea de loc. 

— Şi cunosc o metodă care, dacă o veţi urma, pe 
toți vă va ajuta să puteţi scrie bine | 

Din mijlocul sălii, în tăcerea adîncă, lăsată de ui- 
mitoarea făgăduială, veni glasul cam îngroşat al unui 
pionier năltuţ, cu nasul lunguieţ : 

— Tovarăşe Scriitor... 

Pionierul înghiţi un nod şi prinse iar gîndul care-i 
scăpase : | 

— Tovarăşe Scriitor... De ce v-aţi făcut Scriitor ?... 

Izbucniră câteva rîsete. Profesorii se mulţumiră a 
surîde la asemenea întrebare care părea destul de ne- 
roadă. Numai Scriitorul nu surîse ci, încruntat deodată, 
lăsă capul în piept, încurcat — se vedea bine — ne- 
ştiind ce să răspundă... 

Profesorul Vasiliu încremeni : Andrei Hudici ! Toc- 
mai Andrei Hudici se găsise să puie asemenea între- 
bare |... 

Dar glasul blajin al Scriitorului, mai adînc ca de 
obicei, răsună din nou. Vorbi tuturor: 

— De ce am devenit Scriitor ? Spun drept, dragii 
mei, că nu ştiu şi adesea, cînd în meşteşugul meu mă 
lovesc de o greutate, îmi pun şi eu cu necaz această 
întrebare, de parcă ar fi pe lume o îndeletnicire lipsită 
de greutăţi | Îmi aduc aminte că-ncepusem în copilărie, 
împreună cu un tovarăş de joc, să dăm iama prin mai 
toate artele : Cîntam amîndoi cu rîndul la o singură 
vioară, pictam ulucii şi pereţii caselor cu o singură 
pensulă, când eu, cînd el, ba am şi scris un cor pe două 
voci, pe care-l executam eu şi prietenul meu. Scriam 
şi poezii, eu în caietul de matematică, el în caietul de 
latină — materii la care nici eu, nici el nu făceam două 
parale |... 

Această nepricepere produse între pionieri un aseme- 
nea haz, că tovarăşul Scriitor fu silit să se oprească şi 
să aştepte potolirea rîsetelor. 

— Noi eram acasă trei copii şi doi cai, cu tata şi 
mama şapte guri. De unde să rupă bietul tata, om sărac, 
bani să-mi cumpere o vioară sau o cutie de culori şi 

pensule ? N-aveam cu ce lua măcar o coardă de vioară 
sau un tub de culoare, care atingeau fiecare preţul a 
cîtorva piîini. Încât de nevoie am rămas la scris — con- 
dei şi caiet de matematică tot aveam | Şi aşa m-am po- 
menit Scriitor. Dar nu pot să spun că trecerea prin ce- 
lelalte arte nu mi-a fost de folos: De-atunci am rămas 
cu obiceiul să pun în frază .cuvîntul care să aibe cu- 
loare, să aştern fraza în aşa fel, încît să şi sune, să şi 
cînte... 

— Apoi atunci e greu să fii Scriitor |... Se auzi deza- 
măgit, aproape supărat glasul unui pionier. 

Era tot Andrei Hudici |... 

Profesorul Vasiliu strînse pumnii. Cum să-l facă 
să-şi ţie gura ?... Să ajungă pînă la el era cu neputinţă. 
Să-i facă semn era în zadar, căci Andrei Hudici, înalt, 
ridicat parcă în vîrful picioarelor, se uita drept în ochii 
Scriitorului, ale cărui cuvinte le sorbea. 

— Fireşte că nu e uşor! Nimic nu e uşor cînd vrei 
să faci un lucru de ispravă | Cine scrie, apoi ştie numai- 
decît că lucrul de mîntuială nu foloseşte câtuşi de puţin. 
Rămîne o smîngălitură | 

— Şi... şi... cum faci cînd vrei să scrii, tovarăşe 
Scriitor ?... Scrii aşa, cum îţi trece prin minte ? 

Tot Andrei Hudici... 

Profesorii, cu coada ochiului, începură a privi spre 
tovarăşul Vasiliu. 

— A, nul Asta nul... se feri tovarăşul Scriitor şi 
făcu un pas înapoi, ridicînd amîndouă mîinile mici şi 
albe în dreptul pieptului, ca şi cum trebuia să se apere 
de lovitura unui duşman nevăzut. Vreau să scriu, 
bunăoară — urmă Scriitorul privind drept la pionierul 
Andrei Hudici — că un cal fuge. Dacă aş pune pe 

hîrtie : Calul fuge, aş da numai ideea fără viaţă. 
Nu l-aş vedea pe cal fugind, ar lipsi frazei şi culoa- 
rea şi mişcarea. Atunci schimb rînduiala cuvintelor 
în câteva feluri, pînă găsesc una mai bună. Bună- 
oară: Fuge calul! Sau: Fuge calul, fuge! Aşa că 
ideea de la început nu mai e atît de seacă... Parcă-l 
ai înaintea ochilor, parcă-l vezi fugind. Dar nu mă mul- 
țumesc cu atît şi, adăugînd o comparaţie sau două, dau 
imaginii faptului şi mai multă viaţă: Fuge calul, fuge 
— ca vântul, ca gîndul. 

Domnea o tăcere deplină. 

Scriitorul urmă : 

— Mai avem şi alte mijloace să însufleţim ceea ce 
vrem să exprimăm mai puternic în scris. Bunăoară: 
Valurile aleargă pe-ntrecute spre țărm, asemenea unor 
armăsari cu coamele înspumate. Am dat valurilor, care 
sînt lucruri moarte, însuşirile unor fiinţe vii: asemenea 
unor armăsari cu coamele înspumate. Nu vi se pare că 
vedeţi valurile alergînd, asemenea unor cai ? 

Scriitorul adăstă o ripostă, o nouă întrebare şi cum 
liniştea nu fu tulburată urmă: 

— Cuvintele sînt la. îndemîna tuturor. Noua lor 
rînduire însă, imaginile născocite pentru învierea lor, 
rămîne strădania fiecăruia. Aşa se face că nici un 
Scriitor nu e aidoma cu altul şi nici nu trebuie să fie, 
căci atunci ce folos ar mai aduce ?... lar menirea Scrii- 
torului e nu numai de a rîndui cuvintele, de a le însu- 
fleţi prin imagini noi, ci de a oglindi prin aceste ima- 
gini cît mai adevărat lumea din jur... 

Îți recunoşti simţirile în spusa lui? E un artist. 

După o clipă de gîn- 
dire Scriitorul adăugă 
parcă mai mult pen- 
tru sine, ridicînd pri- 
virile spre constelația 
unui candelabru : 

— Pentru a-ţi în- 
suşi asemenea măes- 
trie, pentru a ajunge 
la asemenea ţel, nici o 
trudă, nici o strădanie 
nu e prea mare. Ba devine această neîntreruptă oste- 
neală o fericire atît de vie, că adevăratul Scriitor nu 
încetează niciodată, în toate împrejurările de a gîndi, 
de a crea. — ,,Ţi se pare oare că mă plimb, hai-hui? 
Că nu fac nimic? Te-nşeli prietene! Culeg imagini |“ 
a spus odată Maiacovski, marele poet revoluţionar rus. 


126 


.„„.„Un clopot sună deodată cu zgomot uluitor, la 
capătul de jos al scării. _ 

Apoi se făcu iar linişte. Copiii adăstau urmarea cu- 
vîntării, cu răsuflarea aproape tăiată, cu ochii deschişi 
mari, cu auzul încordat. Ei doreau să ajungă tovarăşul 
Buzdugan mai curînd la metoda minunată care ajută 
fiecăruia, ţinîndu-se de exerciţiu, să devină şi el 
Scriitor | 

Nimeni nu luă aminte, în vreme ce Scriitorul destăi- 
nuia secretul metodei, la al doilea zgomot, de data 
aceasta scandalos, al clopotului de jos, vestind cina în- 
târziată. 

Metoda era destul de simplă şi toată isteţimea — 
precum dovedea Scriitorul — era numai să te ţii de ea. 
Şi nu era măcar secretă, cum se aşteptaseră ascultă- 
torii, mari şi mici. Căci tovarăşul lon Buzdugan-Ciu- 
perceni propunea ca fiecare pionier să ţie un JURNAL, 
să însemne înainte de culcare, în fiecare seară, într-un 
caiet în care să nu citească nimeni altcineva, întîmplările 
de peste zi, părerile asupra prietenilor, asupra unora din- 
tre profesori, şi asupra fraţilor, părinţilor, asupra lec- 
ţiilor, asupra jocurilor, asupra cărţilor — chiar şi asu- 
pra întrebărilor şi nedumeririlor. Acest JURNAL trebuie 
bine ascuns de ochi străini, să ştie Scriitorul lui că ce-n- 
seamnă el acolo sînt tainele lui cele mai mari şi mai 
dragi. 

O pionieră strigă bucuroasă, în apropiere, în faţa 
tovarăşului Ciuperceni, că ea de mult ţine un JURNAL, 
dar înseamnă în el numai lecţiile de peste zi, de la 


şcoală. 

— Bun şi JURNALUL ăsta |... o încurajă Scriitorul. 
Dar el trebuie completat şi cu celelalte întîmplări de 
peste zi. Aşa e ?... Atunci va fi un JURNAL întreg... 

Acei dintre pionieri care mai stau la îndoială, adăugă 
Scriitorul către ceilalţi, să-şi amintească de atîtea alte 
JURNALE care se ţin. Nu există oare un JURNAL al 
detaşamentului ? Există | Și. ce e Gazeta de perete a 
clasei ? Tot un JURNAL. Cine nu ştie că există un 
JURNAL DE ZI al conducerii unităţii ?... lar în 
excursie, nu e îndatorat oare secretarul să ţie un JUR- 
NAL al tuturor întîmplărilor şi descoperirilor ? 

— Fiecare zi de altfel e şi ea un fel de excursie, cu 
descoperiri nebănuite, cu întîmplări neobişnuite, șopti 
Scriitorul cu glas niţel acoperit. Şi scriind în fiecare 
zi, condeiul devine mai lesnicios, cuvintele potrivite 
curg aproape de la sine, gîndurile se înlănţuie fără vreo 
silă. 

Scriitorul oftă uşor : 

— Rău îmi pare că nu m-a îndemnat nimeni să ţin 
de copil un JURNAL! Nu am păstrat în amintire decît 
icoane tulburi şi nu mai sînt în stare azi să retrăiesc 
simţirile de-atunci |... Cine n-ar vrea să mai treacă o 
dată prin clipele de bucurie, să-şi dea seama în amă- 
nunt, cu prospeţime, de unele din întîmplările hotări- 
toare ale vieţii ? Dar nu sînt în stare decât cei care au 
ţinut un JURNAL |]... Şi înţeleg acum de ce marele 
scriitor rus, Lew Nikolaevici Tolstoi a scris un JURNAL 
pînă la adînci bătrîneţi, pînă-n preziua morţii şi în care 
nimeni în afară de el n-avea voie să citească, nimeni |... 
În acele file, ca şi în cele mai bune din scrieri, găsim 
azi sufletul lui întreg. 

Glasul cunoscut, îngroșat se auzi deodată iar în 
mijlocul pionierilor : 

— Şi acum ţineţi un JURNAL, tovarăşe Scriitor ? 

Scriitorul îl recunoscu : Era tot Andrei Hudici |... Nu 
se lăsa | 

— Nu ştiu | N-am voie să spun |... răspunse repede 
tovarășul Scriitor, ferindu-se iar cu amîndouă mîinile. 
Nu trebuie să afle nimeni |... 

Sala se umplu de un rîs repetat. Scriitorul făcu iar 
linişte cu mîna întinsă şi urmă: 

— Cum se potrivesc uneori lucrurile pe lumea asta | 
Şi dacă ai un gînd folositor, toate împrejurările, chiar 
cele neprevăzute vin în ajutorul lui. În tren îmi dete 
în gînd să vă fac pe toţi Scriitori, îndemnîndu-vă să 
ţineţi cîte un JURNAL. Dar cum să vă încredinţez de 
folosul şi frumuseţea unui asemenea JURNAL ? Nu prea 
eram lămurit... Şi iată că citind o Gazetă Literară în 
tren, aflai de această întîmplare: O familie din Ger- 
mania, a unui anume Otto Franck, urmărită de hitlerişti, 
căută scăpare în Olanda, la Amsterdam. Aci e adăpos- 
tită de oameni de inimă. Dar fasciştii cotropesc şi 
Olanda. Fugarii se ascund atunci într-un pod, unde mai 
vine să se ascundă o familie olandeză şi un dentist. 
Doi ani trăiesc ei nebănuiţi de nimeni, pînă cînd sînt 
descoperiţi de poliţia hitleristă şi trimişi cu toţii în la- 
gărul de la Belsen, lagăr de exterminare. Nimeni n-a 
scăpat din ei, în afară de bătrînul Otto Franck, eliberat 
o dată cu înfrîngerea hitleriştilor. Îşi pierduse soţia şi 
cele două fiice. Dar îi rămase o amintire, un caiet în 
care fiica mai mică, Anna Franck, în vîrstă de treispre- 
zece ani, scrisese zi de zi, fără ştirea cuiva, viaţa, în- 

timplările din pod, toate suferinţele lor. Îndemnat de 
prieteni, bătrînul Otto Franck publică JURNALUL mi- 
cei Anna, iar povestirea ei simplă e atît de zguduitoare, 
că doi autori dramatici, cercetînd podul din Amsterdam 
și lagărul de la Belsen, au alcătuit o piesă, care se joacă 
acum în cele mai de seamă teatre al lumii. Şi astfel, 
ȚURNALUL micei Anna Franck a devenit o pagină 
vie în istoria luptelor de eliberare a omenirii. 

Am tăiat din gazetă chipul Annei Franck, pe care-l 
voi înrăma şi-l voi pune pe masa mea de lucru... 

Şi Scriitorul scoase dintr-un carnet o bucăţică de 
hîrtie de ziar, păstrată cu îngrijire, şi ridicînd-o, o pre- 
umblă încet cu. mîna deasupra capului, s-o vadă toţi cei 
de faţă. 

Mica Anna Franck din peticul ei de hîrtie surîdea 
prieteneşte şi acum necunoscuţilor prieteni care o pri- 
veau mişcaţi, într-o tăcere prelungă. 

Dar liniştea fu stricată “brusc de dangătul furios al 
clopotului, cu lovituri în auz, ivit chiar în ușa sălii celei 
mari. 

Toate privirile se îndreptară spre intrare. 

Cu giscanul în vecinătatea fustei ei lungi, încreţite, 
tuşa Marta, cu şorţ şi bonetă albă, cu privirile albastre 
fulgerînd ascuţit peste întreaga adunare, mînuia clopotul 
deasupra capului, să fie şi văzut, nu numai auzit. 

Gâscanul întinse ciocul roşu, hîrîind şi el furios asu- 
pra mulţimii, mişcă de câteva ori din aripile-i mari, albe, 
destinse, ridicat în ghearele care lunecau pe podeaua | 
lustruită, ducîndu-l fără voie mai departe, apoi se-ntoarse 
iar legănat la creţurile tuşei Marta, care suna mereu din 
clopot. 

Tuşa Marta lăsă deodată clopotul în jos şi întoarse 
chipul prelung spre grupul profesorilor, repezindu-şi cu 
tărie glasurile de sus, apoi cele de jos, după obicei: 

— Nol Da cină astăseară nu mai luaţi P Mereu tre- 
buie să vă aduc aminte ? C-am pregătit şi nişte colţunaşi 
cu unt şi brînză de vaci. Mult să se mai coacă ? 

Şi fără a mai aștepta de la cineva vre-un răspuns, 
ieşi dreaptă, urmată de gfîscan. 


Săniuţele zboară ca vintul, 
'ca gîndul ! 


A treia zi a taberei de iarnă. 

Profesorul Vasiliu, după ridicarea pavilionului, ceru 
comandantului Tibor vreo douăzeci de caiete. La fel 
cerură şi ceilalţi profesori. Toţi copiii doreau să ţie câte 
un JURNAL şi să devie Scriitori |... 

Fiind nevoie de vreo sută de caiete, cobori în So- 
vata de vale însuşi comandantul taberei, o dată cu grupa 
de istorici şi geografi ai profesorului Vasiliu. Dar aci nu 
găsiră decît vreo treizeci de caiete, încît puseră mîna pe 
toate coalele de hîrtie de care au mai dat, urmînd ca ele 
să fie predate viitorilor poeţi, dramaturgi şi romancieri, 
să le preschimbe înşişi în caiete şi JURNALE. | 

Desenatoarele, pictoriţele tovarăşei Nina Ighel se 
apucară numaidecât de lucru, pentru expoziţia cu pre- 
miu. Unele desenară vilele mai mici, care puteau fi 
zărite de la ferestrele clubului pionierilor, altele încer- 
cară să puie pe hîrtie gîscanul dînd din aripi şi pe tuşa 
Marta bălăngănind un clopot. Asupra acestui subiect se 
opri pînă la urmă un pionier din Oraşul Stalin — Emil 
Duică. Şi Nina lghel îl sfătui să pîndească în sala 
de mese, pe unde treceau ades spre bucătărie cele două 
„modele“. Nu atît de norocoasă fu mica Hilda Stein, 

cea cu ochii mari, albaştri, reci, căci ea dori să picteze 
chipul Scriitorului Ion Buzdugan-Ciuperceni : figura 
înălţată către luminile candelabrului și surîsul isteţ, 
cînd Scriitorul, cu mîinile mici, întinse în dreptul piep- 
tului, se ferea de un duşman nevăzut. Dar cum să mai 
dea de tovarășul Scriitor ? Că dispăruse tot atît de mis- 
terios din tabără precum sosise! Nina Ighel sfătui pe 
mica artistă să renunţe la acest „model“, acum inex- 
istent, după ce încercă însăşi, fără mare succes, să redea 
din amintirea proaspătă liniile feţei atît de cunoscute : 

— Mi se pare, Hilda, că acel Buzdugan-Ciuperceni 
nu e un subiect bun de a fi portretizat, zise profesoara, 
oftînd uşor. Chipul lui nu are linii prea sigure, precise. 
E mişcător şi alcătuit din curbe elastice, ca valul de 
apă... 

— Toomai de aceea vreau să-ncerc |... hotărî pio- 
niera cu glasu-i subţirel, care suna ca un clopoțel. 

Căci Hilda Stein, deşi cu înfăţişarea de păpuşă, era 
uneori destul de încăpăţînată. 

Şi aplecată cu ochii mari peste smîngăliturile din- 
tii, oftă şi ea: 

— Dacă mă gîndesc bine, mult, la uimirea şi apoi 
la surîsul lui, poate dau şi de liniile cele mai potrivite... 

Şterse repede cu o gumă întîia încercare şi se apucă 
să deseneze iar. 

Tovarăşa Marga Horvat umbla furioasă prin toate 
încăperile clubului, ceru ajutor paznicilor de la vile. 
doctoriţei de la policlinică, telefonistei celei grase şi 
coborî apoi de vale, unde cotrobăi prin toate rafturile 
magazinului cu imprimeuri de vară, înflorate. Îi tre- 
buiau vreo sută de metri de pînzeturi pentru echipa de 
dănţuitoare, 

Astfel o găsi tovarășul Ştefan Tibor, în picioare pe 
tejghea, ajutînd vînzătorului să dea jos un balot greu 
din raftul de sus. Dar cumpărăturile fiind costisitoare 
şi tovarăşa Horvat nevoind să renunţe în ruptul capului 
la costume şi decoruri. interveni împăciuitor şi binevoi- 
tor tovarăşul preşedinte al Sfatului Popular, la care se 
repeziră, | | 

-— Nu-i de lipsă |... îi asigură el numaidecât. în sala 
cu multe dulapuri a Sfatului. 

Şi luîndu-şi dintr-un cui bătut în uşă pălărioara cu 
pană, trecu în odăiţa tovarăşubui casier, un bătrînel cu 
ochelari prinşi după urechile mari, cu sfoară bine îm- 
pletită : 

— Dacă rămîn costumele la teatrul pionierilor noş- 
tri din Sovata, putem da ceva parale, tovarăşe casier ?... 
întrebă cu prefăcută îndoială preşedintele Sfatului. 

Căci cuvîntul lui era o hotărîre : casierul ştia de ani 
mulţi. 

— D-apoi de bună seamă | răspunse casierul cu 
entuziasm. 

La ping-pong şi la şah, instructorul Nae Sticlete 
puse oarecare rînduială. ca să ia parte şi copiii aceştia 
la o întrecere cu premiu. Ceasornicul deşteptător al lui 
Andrei Hudici fu consfințit drept cronometru oficial şi 
se recunoscu viteza bătăilor rachetei, ca element po- 
zitiv. 

Numai echipa de sculptori a directorului Fişer nu-şi 
putu începe activitatea, deşi băieţii împrumutaseră de 
la bucătărie căldarea de apă, ca s-o toarne, să îngheţe 
crusta de zăpadă a sculpturilor pe care aveau de gînd 
să le ridice în marginile aleii ce ducea în sala de festi- 

vităţi. Fusese unită cu echipa meşterilor pentru o ul- 
timă bătătorire a cotiturilor potecii săniuţelor. 

Şi cînd se află prin detașamente — cum să nu se 
afle ? — că săniuţele intraseră în funcţiune, cine mai 
putu fi ţinut la activitatea lui ?... Toţi şi toate voiau să 
se dea măcar o dată cu săniuţa, din ziua întîi a exer- 
ciţiilor. Încît la sfatul profesorilor după dejun se luă 
hotărîrea — care de altfel se impusese de la sine — ca 
la exerciţiul cu săniuţele să ia parte toate detașamen- 
tele în primele trei ore după ridicarea pavilionului. 
Apoi echipele, cu pofta satisfăcută, să treacă la activi- 
tăţile lor speciale. 

— Nu cred să fie de ajuns numai trei ore... fu de 
părere instructorul Sticlete. Avem în tabără peste o 
sută de pionieri. Să se dea copiii cu săniuţele până la 
dejun, propun eu, să vie rîndul fiecăruia măcar de 
două-trei ori | 

— Sînt de aceeaşi părere ridică mîna profesorul 
Vasiliu. 

— Şi eu, izbucni scurt direetorul Fişer. 

Şi întorcându-se către comandantul taberei, ame- 
ninţă cu glas ridicat: 

— Să nu uităm recomandaţia de la Bucureşti: 
Specificul local | 

Miercuri dimineaţa, a patra zi, cele cinci detaşa- 
mente, după ridicarea pavilionului, se adunară aliniate 
mai sus de vasta clădire verde, sala prelungă de festi- 
vităţi cu turnulețe de lemn, pe colina de unde pornea 
poteca bătătorită. Comandantul taberei şi directorul 
Fişer verificară cu amănunţime săniuţele cu frînghioa- 
rele lor scurte, groase, asemenea unor hățuri pentru 

minuire. Două sănii fură cam şubrede pentru lungi- 
mea cărăruii şerpuitoare printre vile, iar altora coman- 
dantul fu de părere să li se schimbe frîrighioarele. Cînd 
totul fu gata, trecură în față pionierii detașşamentului 
de la Oraşul Stalin să înceapă alunecuşul, ca unii ce 
construiseră săniuţele. 

Dar băgară de seamă că trebuiau să mai aştepte, 
căci pusese mîna pe săniuţe corpul didactic şi câţiva 
membri ai Sfatului Popular, în frunte cu preşedintele 
cu pană. 

"— No, păcat că n-am adus şi fanfara se căină el 
către ceilalți membrii şi către comandantul taberei. 

Și mânios cu veselie, ridică pălărioara cu pană şi 
o puse la loc în creştetul capului,,după vechiul obicei. 

— Dar la încheierea exerciţiul, la ziua din urmă, 
de întrecere, musai să cînte aci fanfara, deasupra So- 
vatei | făgădui el fără genetiv şi solemn celorlalţi pro- 
fesori, că răsună glasu-i puternic în hăurile văgăunilor 
şi pădurilor învecinate, de unde se întorcea mereu ca o 
îngînare. 

Cu întfia săniuță porni tovarăşul Ştefan Tibor, care 
luase asupră-şi supravegherea exerciţiilor. Cînd pieri 
după întîia cotitură, îl urmă numaidecât directorul Fi- 
şer, responsabilul tehnic al campionatului. Ummară cu 
aceeaşi nerăbdare şi abia ascunsă fericire, înapoiaţi pe 
neaşteptate în copilărie, un membru al Sfatului Popular 
şi un profesor. Numai Nina Ighel se cam temu şi ceru 
ajutorul tovarăşului instructor, care deşi îi lăsă pe să- 
niuță locul în faţă, păstră el pe de lături frînghioara 
hăţurilor, pentru siguranţa mînuirii. Marga Horvat văzu 
că pe săniuţa ei picioarele bine strînse în pantaloni 

erau prea lungi pentru o asemenea călătorie în viteză 
accelerată. Ceru o frînghie şi, lungind hăţurile, porni 
binişor de vale, în picioare, singură pe săniuţă, niţel 
încovoiată din genunchi, ca o pricepută călăreață de 
circ, cu neagra-i căciuliță pe o ureche, cu pumnalul 
neclintit la coapsă. Curînd pieri şi ea după un pîlc de 
brazi. Toate pionierele doreau acum să se dea cu să- 
niuţa în poziţia cavalerească a tovarăşei Horvat, dar 
îngăduia oare „regulamentul“ ? 

Săniuţele ajunseră toate cu bine în vale dinaintea 
clădirii Sfatului Popular, păstrînd distanţele. Numai 
săniuţa tovarăşei Horvat ajunse din urmă pe tovarăşa 
Ighel şi tovarăşul Sticlete, care mînuise cu luare-aminte. 
domol-domol, îngrijorat de ţipetele mici ale prea spe- 
rioasei tovarăşe de la Sibiu. Dar în dreptul bisericii. 
de unde panta devine vertiginoasă, tovarăşa Horvat 
le-o luă înainte, depăşi chiar săniuţa preşedintelui Sfa- 
tului, lăsîndu-i pălărioara cu pană mult în urmă şi 
„descălecă“ — precum spuse — întîia ! spre admiraţia 
mulţimii adunate pe neaşteptate dinaintea Sfatului. 

Pînă sus, înapoi, era o distanţă şi profesorii, trăgînd 
cîte două săniuţe pe şosea, cale mai scurtă, ajunseră în 
vîrful colinei abia după o jumătate de oră. 

Sfatul Popular rămase la Sfat. 

Copiii folosiră numaideciît, rămaşi singuri, uriaşa 
scoică de ecouri a acelui loc împrejmuit de văgăuni. de 
văi şi de munţi rotunzi împăduriţi. Cu palmele apără- 
toare în jurul gurii, ca sunetul să meargă departe, Emil 
Duică, cel bălai, strigă într-o parte două sunete, unul 
mai înalt, altul mai adînc: 

— UV-ul 

Şi din peretele codrului albit dimpotrivă, cineva 
nevăzut îi răspunse mai slab, după o vreme: 

— U-ul 

— U-gron |... strigă numele prietenei ei Hilda Stein 
care, măruntă cum era, credea că trebuie să se ridice 
în vîrful picioarelor. 

— U-gron | îi răspunse de departe, ca o şoaptă, alt 
glas de fetiţă. 

Mult mai limpede veni de cîteva ori numele: 

— Hu-dici | Hu-dici |... strigat sacadat de prietenii 
lui Andrei Hudici şi care se întoarse într-un vaier de 
tînguiri amestecate : 

— Hu-hu-dici... Ici-hu-hu-dici... 

În adăstarea săniuţelor din vale, detaşamentele se 
cam amestecară, luate de horele care se deschiseră şi 
se înteţiră în același timp, îndemnate de un cîntec cu 
strigături, de o muzicuţă cam slăbuţă. 

Din corpul didactic, care fugise devale cu săniuţele, 
se ivi întîi pe neaşteptate profesorul Vasiliu, trăgîndu-și 
gifiind săniuţa, căci luase costişele în piept, peste omă- 
turi adînci, spre a scurta calea şi a ajunge mai repede. 
Îl întîmpină Andrei Hudici care se plînse că la împărţi- 
rea caietelor de către tovarășul instructor, la vila Cam- 
pionilor, lui nu-i căzuse niciunul. Și dorea şi el să ţie 
un JURNAL, dorea mult, avînd a scrie în el „,o sume- 
denie“. 

— Nici măcar hîrtie n-ai primit, Andrei ? întrebă 
profesorul. 

— Hiîrtie am primit, destulă |... Dar ce fel de JUR- 
NAL o să fie ăla, cu filele desfăcute ?... JURNALUL tre- 


buie să fie bine închis | N-a spus aşa tovarășul Scriitor ? 

Profesorul Vasiliu rămase pe gînduri o clipă, apoi 
întrebă : 

— Vrei tu să ţii un JURNAL, Andrei ?... Serios ?... 
N-ai să uiţi de el a doua zi ?... Că te apuci de multe şi 
te cam laşi curînd... - 

Băiatul jură, cu ochii deschişi mari în ochii neîn- 
crezători anume ai profesorului, că avea de scris „o: 
sumedenie“ şi că dacă nu scrie numaidecit, o să uite 
multe, că ştie el — uită uneori. 

— Părerea mea e să te dai bine pe lîngă Emil 
Duică. E în detaşamentul „„meşterilor“ de la Oraşul 
Stalin, aşa e ?... Să-ţi facă el dintr-o scîndură mai 
subțire, cu ferăstrăul, cu rindeaua; două coperte, pe 
care cu sfredelul să le găurească în două locuri la mar- 
gini. Pui filele între copertele de lemn şi cu patru sfori 
vîrîte în găuri, legi şi cotorul şi muchiile dinainte. 
Poate creşte JURNALUL, oricît, că filele încap toate 
— e de ajuns să lărgeşti mereu sforile. Condei ai? 
N-ai |... la deocamdată creionul ăsta albastru şi cînd 
ajungi la Bucureşti, scrii JURNALUL cu cerneală. Sau 
la Bucureşti nu mai ţii JURNAL ? 

Ochii profesorului sfredeliră cu haz ochii fericiţi ai 
băiatului. 

— La Bucureşti ? Cum să nu-l ţin la Bucureşti ?... 
Ba-l ţin şi la Bucureşti |... 

“Luă din mîna profesorului un bont gros de creion 
albastru şi, mutînd deşteptătorul în mîna cealaltă — 
căci de ceasornic nu se despărțea — vâri creionul adînc 
în buzunarul pantalonilor. 


Comandantul taberei şi instructorul fură de părere, 
la sfatul adunat pe loc, în culmea Sovatei — cu să- 

niuţe ţinute încă de frînghioare — ca exerciţiile pionie- 
rilor să fie cercetate cronometric în două puncte: La 
mijlocul traseului, adică în dreptul bisericii, cînd săniu- 
țele taie şoseaua de-a curmezişul şi la capăt, în dreptul 
Sfatului Popular. Directorul Fişer ceru să rămiie în vale, 
să stabilească el viteza şi timpul definitiv al parcursului 
fiecărei săniuţe. Tovarăşul Tibor, spre a rămîne liber 
pe mişcările lui, numi pe instructorul Sticlete priveghe- 
tor la start, la plecarea săniuţelor: Avea şi el un ceas 
mare, rotund ,„,Roskopf“ moştenire de la bunic, fost 
mecanic la căile ferate. 

Profesorul Vasiliu trebuia să observe trecerea săniu- 
ţelor prin dosul bisericii, dar voind să-i ofere o plăcută 
ocupaţie, propuse pe lunganul de Andrei Hudici, care 
tot avea ceasornicul deşteptător, folosit pînă acum la 
ping-pong. Și i se dete ajutor cu un carnet şi un creion 
pe Emil Duică, mai scund, mai îndesat şi mai bălai, 
noul prieten. 

Exerciţiile începură numaidecit şi copiii erau mai 
veseli ca oricînd. Rîsetele, cîntecele lor din culmea cu 
ecouri cuprinseră toate văgăunile, toate văile, pînă 
departe. Detaşamentele se amestecară într-o singură 
mulțime, cu îngăduirea instructorului Sticlete: copiii 
din detaşamente diferite cerură de cîteva ori să se dea 
cu aceeaşi săniuță, după noile prietenii legate în ta- 
bără. 

Nu mai rămase multă vreme pînă la ora dejunului 
care nu putea fi amânată fără a stîrni iar uimirea, ne- 
răbdarea tuşei Marta şi a giîscanului ei, încît coman- 
dantul taberei, care se afla în faţa Sfatului Popular cu 
directorul Fişer, trimise vorbă sus că exerciţiile vor ţine 
toată ziua, în chip „excepțional , 

Întiile săniuțe, mai mult cu băieţi, ajunseră în vale 
destul de repede. Apoi ajunseră în faţa Sfatului şi să- 
niuţe cu o fată şi un băiat. 

În dreptul bisericii, Andrei Hudici şi Emil Duică 
se-nţeleseră, spre a nu pierde plăcerea de a suprave- 
ghea şi însemna timpul de trecere al săniuţelor, ca ei 
să se dea cu săniuţa la ultima cursă, înainte de cină. 
Nu era oare un post de încredere şi de onoare? 

Numai că exerciţiile fură întrerupte pe neașteptate 
cu puţin înaintea dejunului, în urma unui accident fără 
prea grave urmări, dar care ar fi putut fi catastrofal. 
În bătaia soarelui de amiaz care aprinse scăpărări de 
diamante în ciorchinii de gheaţă de pe ramurile bra- 
zilor, de pe coperișurile vilelor, de-a lungul potecii 
şerpuitoare, o săniuţă venea.cu viteză deosebită, oco- 
lind vilele, ivindu-se, dispărînd. Andrei Hudici era cu 
ochii cînd la minutare, cînd la săniuţă. Nu putu vedea 
limpede cine ducea atît de bine sania. Abia în dreptul 
ultimei vile, dinaintea căreia săniuța cotea pe stînga 
şi, lunecînd pe lîngă uluca de zid a bisericii trebuia să 
taie şoseaua spre a coti din nou pe dreapta, recunoscu 
pe Ugron Mărişca. În spatele ei se zgribulise Hilda 
Stein, care-i venea pînă la umăr, unde chipu-i alb, în 
albul împrejmuitor, se deosebea numai prin lumina al- 
bastră a ochilor mari, acum verzi de reflexul copacilor 
sub care luneca. 

Prin buclele părului ei negru — de ce şi-o fi lăsat 
sus căciula şi paltonul ? — Mărişca voia parcă anume 
să treacă umflîndu-le, zbătîndu-le adierea vitezei. Ri- 
dicase capul şi, cu ochii micşoraţi ca două tăişuri întu- 
necate spre tîmple, cu pieliţa oacheşă întinsă peste 
umerii niţel înălţaţi ai feţei, cu gura cărnoasă între- 

deschisă şi bărbia rotundă, hotărîtă, venea într-o beţie 
a vitezei care-i da o frumuseţe nouă. Îi plăcea această 
viteză şi după abia zăritul surîs al gurii, se ghicea că 
Ugron Mărişca dorea ca lunecuşul prin transparenţa văz- 
duhului să ţie mereu | mereu | 

Cînd săniuţa trecu pe dinaintea lui Hudici, care 
fermecat uită să mai arunce ochii pe minutarul cea- 
sornicului deşteptător, înălţat de mîna stîngă până-n 
dreptul nasului, Emil Duică strigă : 

— Minutul şi secunda, Hudici |... Minutul şi se- 
cunda | 

Emil Duică sta cu creionul într-o mînă şi cu carne- 
tul în cealaltă și neobişnuit cu asemenea neglijenţă. 
bătu furios cu piciorul în zăpadă: 

— Minutul şi secunda, Hudici |... mai strigă el, de 
data aceasta însă mai slab, cu privirile furate de fulge- 
rul împletit bălai şi negru al părului Hildei şi al Mă- 
rişcăi, trecînd vijelios devale pe dinaintea lor spre uluca 
bisericii de unde începea cotitura. 

Să fi fost numai uimirea şi admiraţia pentru viteza 
săniuţei, pentru frumuseţea atît de nouă a celor două 
prietene ? Să fi fost acel „cîrcel“ al atenţiei de care 
uneori suferea ?... Andrei Hudici, cu ochii după săniuţa 
în viteză, nici nu auzi strigătele lui Emil Duică, pio: 
nierul totdeauna gata la datorie, 

La a treia secundă, săniuţa ajunse în dreptul bise- 
ricii, dar în loc de a coti, talpa dreaptă, înălţată a să- 
niuţei, de care era legat unul din capetele hăţului, izbi 
muchia de piatră a unghiului ulucii. Sămiuţa gata să 
se răstoarne, fu reţinută totuşi de greutatea celor două 
pioniere. Dar se învîrti de două ori ca o sfirlează. Fri- 
nată de Miărişca, săniuța de-a-ndăratelea urcă dîmbul 

din spate al cărăruii şi pieri de cealaltă parte, în vă- 
găuna fără fund, pe care fusese nevoit s-o ocolească şi 
drumul pietruit. 

Andrei Hudici cînd zări i izbitura se trezi din uimi- 
rea-i uitucă şi o rupse de fugă spre săniuţă. Ceasorni- 
cul deşteptător îi scăpă din mînă. Nu mai apucă să 
ajungă la timp pe dîmbul de zăpadă. Emil Duică, în- 
cremenit de spaimă, îl văzu aruncîndu-se în patru labe 
dincolo de dîmb şi pierind şi el în adînc. 

Abia atunci se repezi şi el. Cînd ajunse în buza pră- 
pastiei cu răsufletul tăiat, dar cu inima bătînd grăbită, 
se opri cu ochii mari deschişi spre ceea ce vedea şi nu 
putea să creadă: săniuța se răsturnase într-o parte, la 
numai cîțiva paşi în vale, reţinută de tălpile dinapoi 
de mîinile lungi ale lui Andrei Hudici, întins cu faţa 
în jos, aproape în întregime acoperit de omătul 
spulberat. 

Tocmai se ridica Hilda Stein, măruntă, cu părul 
zbîrlit de tăvăleală, fără căciulița repezită cât colo, 
scuturîndu-şi uluită poalele. Nu se clintea nici Andrei. 
cu faţa în zăpadă, cu mîinile roşii, încleştate ca nişte 
gheare pe cele două tălpi încovoiate ale săniuţei. Nu se 
ridica nici Ugron Mârişca pe jumătate îngropată în ză- 
_padă, cu.un genunchi îndoit, descoperit, cu braţele des- 
tinse, cu ochii deschişi mari, cu părul răvăşit, parcă 
fără respiraţie. 

Cutremurată pe neaşteptate, Hilda Stein începu să 
plîngă fără lacrimi. mai mult sughițînd, privind în jur. 
neştiind ce să facă. Atunci îşi reveni şi Andrei Hudici 
care, scuipînd omătul rece din gură, se înălță în palme 
şi genunchi, recunoscu pe Emil Duică, îi surîse şi se 
ridică de-a binelea. 

— Nu mai plingel o certă cu asprime pe mica 
Hilda Stein şi vru să apuce hăţul săniuţei. 

Dar o zări pe Marişca de 
care parcă uitase. Lăsă frîn- 
ghioara şi se repezi spre fata-n 
neştire. [Îi apucă o mînă şi 
vru s-o ridice. Era grea. Cu 
ajutorul' lui Emil Duică o puse 
pe picioare, dar fata nu se 
putu ţine drept. Băieţii îi tre- 
cură brațele peste umerii lor. 
Auziră  suspinul ei adînc, în 


vreme ce Hilda Stein se apropia, rostind tot felul de 
cuvinte ne-nţelese. 

— Tu ia săniuţa ! îi porunci Emil Duică. 

Băieţii încercară să urce buza dîmbului, încovoiaţi 
sub greutatea fetei care tot nu-şi revenise. Abia-şi mişca 
picioarele. Mai mult o tîrîţă. 

Cînd ajunseră la cărăruie, Mărişca se liberă deodată 
cu o mişcare scurtă de cei doi sprijinitori, îşi potrivi 

buclele negre, vestmintele, privi niţel uimită în jur, 
zări pe Hilda Stein tîrînd jalnic săniuţa şi se-ncruntă. 

— Voi sînteţi de vină | strigă ea băieţilor. 

— Noi? zise Emil Duică uimit. arătîndu-se cu 
mîna dreaptă dusă la piept. 

— Voil Desigur că voi| 

Glasul bogat al fetei, modulat cu o furie nereţinută, 
voia să acopere cu ocară cînd pe unul cînd pe celălalt, 
strigînd la ei pe rînd. 

— De ce aţi stat la marginea cărării ? De ce aţi 
stat aşa de aproape ?... V-am văzut bine pe amîndoi |... 
Aţi avut de gînd să ne opriţi din drum |... Lasă că ştiu 
eu |... Aşa e, Hilda ? N-au vrut ei să ne oprească ?... Şi 
tu, aşa stăteai cu ceasornicul ridicat în sus, de parcă 
voiai să mi-l arunci în cap| Aşa e, Hilda ? 

— Eu am văzut numai carnetul şi creionul lui Emil 
Duică... mărturisi Hilda Stein. Şi ţinea un pas înainte, 
aşa... 

— Un pas înainte... Am văzut şi eul... De ceai 
ţinut un pas înainte ? reîncepu Ugron Mărişca, a cărei 
furie îi aduse acum din bătaia neîntreruptă a buzelor 
o mică spumă albă la colţul gurii. Lasă că ştim noil... 
Aşa e, Hilda ? Voiau să ne oprească... Au văzut că 
sania noastră alerga mai repede ca toate celelalte... 
Aşa e, Hilda ? 

Băieţii, uluiţi de asemenea presupunere, de aseme- 
nea acuzare, încremeniți în marginea cărăruii, nu erau 
în stare să rostească un cuvînt. Tăcerea lor părea o re- 
cunoaştere a vinei. Încît Mărişca porni pe şoseaua largă 
înapoi, spre colina de pornire, trăgînd săniuţa pe care 
o smulse din mînuţa îngheţată a Hildei. Îşi striga me- 

reu acuzarea, fiecare cuvint fiind pentru ea o nouă 
dovadă. 

— Dacă n-aţi avut de gînd să ne opriţi, de ce n-aţi 
stat mai la o parte ?... întrebă ea, fără a întoarce capul 
spre băieţii care o urmau încurcaţi, neştiind dacă tre- 
buiau să-i răspundă ceva, dacă trebuiau să se urce şi 
ei la colina de pornire sau să rămînă la postul lor, la 
cotitură. De ce n-a lăsat Andrei Hudici ceasul în jos, 
să-l privească ?... La ce minut am trecut cu sania, An- 
drei Hudici ?... Vezi că nu ştii ?... Emil Duică, aşa e 
că n-ai însemnat nimic în carnetul tău ?... Pe toate cele- 
lalte săniuţe le-a însemnat numai pe-a noastră nul... 
Ți-am spus eu, Hilda ?... Nu voiau să ajungem noi întii, 
să-i întrecem pe toţi | Le era necaz... 

În vârful colinei, în mulţimea pionierilor care adăs- 
tau cîte doi-doi rîndul la exerciţii în jurul instructoru- 
lui, Ugron Mârişca începu să povestească întîmplarea, 
dar nu fu în stare să lege două fraze limpezi. Izbucni 
în plâns violent. Se linişti deodată şi trecîndu-şi încet o 
mînă peste ochi, peste frunte, îngălbeni. Ar fi căzut 
moale în zăpadă la picioarele instructorului, dacă n-ar fi 
fost sprijinită de băieţii şi fetele de-alături. 

Exerciţiile încetară. 

Întinsă pe o săniuţă, Ugron Mâărişca, aproape fără 
ştire de sine, fu dusă la policlinică, într-o mică vilă de 
lemn din vecinătatea poştei. 


Cine e vinovatul ? 


(Cina cele cinci detașamente sosiră la cantină, bu- 
catele erau gata, dar nu şi prăjiturile — după soco- 
teala de mai înainte a tuşei Marta care; cunoscînd acum 
unele întîrzieri, nu voia să i se mai usuce coca îndul- 
cită. Domnea în rîndurile pionierilor o tăcere neobiş- 
nuită. | 

— Ce e cu voi ? Nu v-aţi dat cu săniuţa ?... întrebă 
ea cu faţa brobonită de căldura bucătăriei, pe cei de 
la masa întîi. 

Cînd află de ciudata întîmplare, lăsă bucatele pe 
plita încinsă şi se repezi urmată de giîscan prin nămeţii 
de zăpadă, tăind calea prin curţile vilelor nelocuite, 
pînă la policlinică. Nu întârzie mult. Se întoarse curînd 
şi cu faţa-i roşie acum ide ger striga voioasă cu sunetele 
de contrabas şi de clarinet ale gîtlejului ei prelung, ri- 
dicînd braţele deasupra scufiei albe, către grupul pro- 
fesorilor încruntați : 

— Nu e nimic! Vă spun eul Mă pricep la fetiţe. 
Aşa sînt ele, mofturoase | 

Cu gîscanul între fuste, giîfiind şi el de atîta neaş- 
teptată alergătură al cărei rost nu-l pricepea căci 
fusese lăsat afară, la uşa policlinicii, tuşa Marta se 
întoarse repede către tăvile din cuptor. 

În vilele pionierilor, în cele două ore „de odihnă“, 
nu se odihni mai nimeni. Ca în ceasurile de mare răs- 
pundere, detaşamentele se adunară în jurul conducă- 
torilor de grupe; prietenii din celelalte detaşamente fură 
uitaţi deocamdată. Se discută cazul lui Andrei Hudici, 
acuzat de o faptă nedemnă de un pionier — şi încă 
a unuia din Bucureşti || — căci de Emil Duică din deta- 
șamentul directorului Fişer nu îndrăzni să se atingă 
nimeni. De altfel purtarea lui fusese exemplară, el 
strigase mereu către Andrei Hudici care ţinuse în aer 
deşteptătorul: 

* — Minutul şi secunda | Minutul şi secunda |... 

Deci era evident că n-avusese nici o intenţie deo- 
sebită la trecerea fulgerătoare a săniuţei cu Ugron 
Mărişca şi Hilda Stein. De altfel directorul Fişer po- 
runci îndată cu glas înfundat lui Emil Duică să se 
descotorosească de asemenea prietenie periculoasă şi să 
se mute numaideciît în alt pat, cît mai departe de pio- 
nierul din Bucureşti, capitala unde era acum încredinţat 
că pionierii sînt sau foarte buni sau foarte răi — mai 
mult foarte răi. 

Marin Stroe din a şaptea, conducătorul uneia din 
cele două grupe de la Bucureşti, bun jucător de ping- 
ping şi bun prieten cu Andrei Hudici căruia îi ajuta 
adesea la temele de matematică, adună detaşamentul 
în holul mare al vilei. Aci, în picioare, discutară oarecum 
fără ordine şi câte doi-trei deodată. Împotriva lui Hudici 
era numai Vasilescu cel cîrn, scund şi burtos, poreclit 
şi „„Bufti“, din a şasea, vecin de bancă. El nu şi-ar 
băga mîna în foc, spunea, pentru nevinovăția lui Hudici, 
deşi nu credea că Hudici ar fi mers pînă acolo cu rău- 
tatea, încât să fi împiedicat anume și să fi pricinuit 

răsturnarea săniuţei celor două pioniere. Hudici îi dă- 
duse odată un ghiont în curtea şcolii cînd el, Vasilescu, 
îl poreclise tare „lunganul“, dar la al doilea repaos 
s-au împăcat, Hudici împărțind cu el covrigul, dovadă 
că Hudici fusese „sincer“... Marin Stroe încruntat, cu 
sprîncenele-i negre îmbinate peste fruntea şi mai încre- 
țită ca de obicei, trase repede „concluziile“, cu vocea 
în șoaptă, ca să nu fie auzit şi de pionierii „lui Fişer“. 
Andrei Hudici nu putea fi socotit vinovat pînă nu se 
vor aduce dovezi sigure sau pînă nu va mărturisi că 
avusese vreo intenţie. Andrei, uluit de pacostea care-i 
căzuse pe cap pe neaşteptate, vorbea repede cu oricine 
se afla alături de el şi întreba mereu, neştiind bine 
parcă, dacă era vinovat sau nu: 

— Ce-aveam eu cu fetele, bă, ce-aveam cu ele ? 

Apoi se întorcea cu spatele, repede, fără a mai 
adăsta răspunsul, spre a întreba pe cei în faţa cărora 
se pomenea : 

— iCe-aveam eu cu fetele, bă, ce-aveam cu ele? 

Cînd bucureştenii porniră în ordine — acum în 
strictă ordine | — spre club, Vasilescu cel cîrn în rîndul 
din urmă întreba mereu : 

— Dacă e nevinovat, de ce n-a strigat Hudici mi- 
nutul şi secunda ? Hai ? De ce n-a strigat? 

Căci nu-i făcea plăcere ca Andrei Hudici să fie fără 
nici o vină, şi astfel să-l scape din mî.ini. 

Cu o privire crîncenă, Marin Stroe care conducea 
detaşamentul rămase cîţiva paşi în urmă şi şopti gura- 
livului : 

— Mai ţine-ţi fleoanca, bă, caraghiosule | Ţii să ne 
facem de rîs aici, în Sovata ?,.. 

Vasilescu se înroși deodată, lăsă capul în jos, îşi 
trase nasul, tăcu şi făcu paşii mai mari, la fel ca cei- 
lalţi. Onoarea detașamentului, pe care o simţea deasupra 
oricărei discuţii, îi rectifică îndată raţiunea: văzu şi 
el cît era de stupidă acuzarea adusă lui Hudici | 

În acelaşi timp avu loc în cantină, la masa de lîngă 
fereastra din fund, o şedinţă a profesorilor. Directorul 
Fişer rămase în picioare, cu mîinile la spate, privind în 
jos, cu ochii mari, prin lentilele groase ale ochelarilor 
care se abureau prea des. El era încredinţat, fără alte 
dovezi, de vina acelui bucureştean. Nu mai încăpea 
nici o îndoială. Avea de gfnd să-i spuie profesorului 
Vasiliu, de la obraz, în plină şedinţă : 

— lată, tovarăşe, rezultatele teoriilor dumitale pe- 
dagogice prea tolerante |... 

Comandantul taberei îşi dete căciula pe ceafă şi se 
aşeză la masă cu gesturi neobişnuit de înfrigurate, el 
de obicei atît de stăpîn pe sine. Profesorul Vasiliu su- 
rîdea cu ochii niţel acoperiţi de pleoape, spre a nu 
jigni pe cineva cu scăpărările cam  batjocoritoare ale 
privirilor. Nina Ighel şi Marga Horvat oftau cînd şi 
cînd, intrate în rolul lor solemn de educatoare, con- 
ştiente de marile răspunderi. 

Dar şedinţa se ridică numaidecât, la propunerea atât 
de firească la care nu se gîndise nimeni, a instructo- 
rului Stiolete : 

— Să mergem la Mărişca, bubui glasul lui de bas. 
Să vedem ce face şi ce spune Miărişcal Noi ce putem 
discuta aici ?... 

Doctoriţa scundă, cu plete tunse scurt, băieţeşte, cu 
ochelari bărbăteşti, mari, în ramă neagră, întîmpină 
corpul didactic cu un surîs în care luceau doi canini de 

aur şi asigură pe toată lumea că nici una din cele trei 
pioniere din camera învecinată, cea care tuşise, cu puţină 
febră, cea cu gastrita şi cea care căzuse cu săniuţa, nu 
mai aveau de ce rămîne în infirmerie. De altfel fetele 
cereau stăruitor să se înapoieze la detaşamente. 

— Și Ugron Mărişca ? întrebă uimit, cu glas tremu- 
rător, directorul Fişer. / 

— Toate trei fetele. Am spus doar. 

Şi doctorița deschise uşa spre camera bolnavelor. 
Fetele, surprinse la un joc de loton, săriră repede fiecare 
în patul ei. Apoi surîseră toate surîsului doctoriţei. 

— la spune tu, Mărişca, încă o dată, cum s-au pe- 
trecut lucrurile cu săniuţa ta |... zise instructorul, apro- 
piindu-se şi punînd mîna, prieteneşte, pe umărul rotund 
al fetei. Povesteşte amănunţit, ca să putem lua măsuri 
la faţa locului, asemenea lucruri să nu se mai întîmple. 

Directorul Fişer rămase cu gura întredeschisă, cu 


răsuflarea tăiată — instructorul vorbea de „faţa lo- 
cului“, de „asemenea lucruri“ — nimic despre Andrei 
Hudici |... 


Cu glasu-i niţel muiat de emoție, Mărişca mărturisi 
„că dorea mult, mult, să iasă întîia la întrecerea cu 
săniuţa, că numărul exerciţiilor, după socoteala ei, era 
prea mic, aşa că de la început trebuia să se obiş- 
nuiască să alunece cu săniuţa în viteză cît mai mare! 
cît mai mare |... O! Ce bucurie ar fi făcut mamei la 
Cluj, cînd tovarăşul instructor Sticlete, care e prietenul 
familiei Ugron, ar fi povestit de faţă şi cu alte prietene 
ale mamei cum au decurs întrecerile cu săniuţa şi cum 
la proba din urmă săniuţa pe care o conducea pioniera 
Ugron Mărişca a primit premiul întâi |... Căci mama la 
început nu voise ca Mărişca să petreacă zece zile „în 

colectiv“ în tabăra de la Sovata — aşa „e tovarăşe 
Sticlete ? — căci mama o iubeşte atît de mult pe 
Mărişca, încît se teme ca „,în colectiv“ să nu întîlnească 
cine ştie ce pionieri „prost crescuţi“ şi să se înapoieze 
copila cu cine ştie ce „apucături mojiceşti“. Dar tova- 
răşul Sticlete — el îşi aminteşte bine, nu? — a în- 
credinţat-o pe mama prea îngrijorată că-n tabăra de 
iarnă se adună pionieri şi pioniere cu cele mai alese 
însuşiri, care nu sînt de loc „prost crescuţi“ şi nici n-au 
„apulcături mojiceşti“. Şi unde-şi poate dezvolta şi arăta 
mai bine Mărişca noastră talentele dacă nu într-un co- 
lectiv de băieţi şi fete, la tot felul de întreceri ? Căci 
Mărişca — aşa a încredinţat instructorul Sticlete pe 
mama din Cluj — va fi întfia la toate întrecerile! 
întâia |... El jură |... Şi tovarăşul Sticlete în mijlocul sa- 
lonului, de faţă fiind şi alte prietene ale mamei, a jurat 
spre bucuria nespusă a fetei. Şi cînd mama a spus cu 
jumătate de glas: „Bine... dacă spui dumneata“, 
Mărişca a sărit în vîrful picioarelor, căci e şi dansa- 
toare, şi a rîs fericită, bătînd voios din palme. Aşa e ?... 
Îşi mai aduce aminte, desigur, instructorul Sticlete |... 
Aşa e ?... Şi iată, de la întîiul exerciţiu i s-a răsturnat 
săniuţa şi erau să se prăbușească amîndouă prietenele, 
Ugron Mărişca şi Hilda Stein, în prăpastia din vecină- 
tatea bisericii | Cum va mai lua premiul întîi ?... Ahl| 
Cum va mai lua premiul întfi ? 

Ochii. deschişi mari ai pionierei în care mijea o dis- 
perare vecină cu  halucinaţia se umflară deodată de 
lacrimi, stingîndu-le nebunia, şi lacrimile se rostogoliră 
pe rînd pe pieptul lăsat şi ridicat de o respiraţie frene- 
tică. Apoi fata îşi acoperi chipul cu palmele. 

— N-ai nici o grijă, Mărişca |... bubui glasul prie- 


153 


tenos al instructorului. Dacă ai să fii cu băgare de 
seamă săniuţa nu se va mai răsturna la celelalte exer- 
ciţii. Şi de unde ştii că n-ai să iei premiul întîi 2... De 
aJtfel o să avem noi grijă ca la cotitură să nu se mai 
întîmple ce s-a întîmplat... | 

Această asigurare linişti fata. Cu ochii încă umezi 
privi drept în ochii instructorului, apoi surîse tuturor 
celor de faţă. 

— Desigur că ce s-a întîmplat nu se va mai în- 
tîmpla, rosti directorul Fişer, dînd la o parte cu un gest 
scurt pe comandantul taberei şi pe profesorul Vasiliu, 
spre a ieşi înainte. Dar cum rămîne cu vinovatul ?... 
Trebuie să ne spui amănunţit cum a procedat pionierul 
care trebuia să strige minutul şi secunda de trecere. A 
intrat cu picioarele în potecă? A strîmtat locul de 
trecere ? 

Ugron Mărişca lăsă pleoapele grele peste ochii ei 
codaţi şi oftă încet. 

„ — Şi de la ce distanţă ai băgat de seamă că ţi-a 
strimtat locul de trecere? urmă directorul Fişer cu 
glas şi mai ridicat, acuzator. 

— Nu mi-a strîmtat locul de trecere... şopti fata 
fără a-şi ridica privirile, bine ascunse în sine. 

Şi-şi acoperi iar faţa cu amândouă palmele, într-un 
gest repezit de vină şi ruşine. 

— Dacă nu ţi-a strîmtat locul de trecere, stărui sa- 
cadat directorul Fişer, ce a făcut pionierul Andrei 
Hudici de te-a silit să abaţi săniuţa şi s-o izbeşti de 
uluca bisericii ?... Din puţin s-a ţinut să nu vă duceţi 
peste  pietroaiele ascuţite pînă-n fundul prăpastiei, 
adăugă directorul Fişer, îngrozit ca la teatru şi privind 
cu ochelarii mari feţele neclintite ale celor din jur. 

Doctoriţa tuşi încet de cîteva ori şi strică astfel cu 
totul efectul dramatic al directorului. 

Urmă o tăcere prelungă. 

Mărişca își arătă iar faţa şi, privind drept în ochii 
instructorului, mărturisi : 

— Andrei Hudici şi Emil Duică n-au nici o vină... 
Vina e a mea |... Căci deodată n-am mai văzut nimic |... 
Luceau direle săniuţelor pe cărare din pricina soarelui. 
Şi mereu mă-nţepa în ochi câte o rază... O rază galbenă, 
una albastră... Nici n-am zărit pe Andrei Hudici cu 
ceasornicul cel mare... Am auzit numai înapoia mea 
glasul lui Emil Duică. Şi am închis iar ochii o clipă, 
căci mă izbea un mănunchi întreg de raze tremură- 
toare, dar tot am cotit săniuţa căci apucasem să zăresc 
uluca... 

Glasul instructorului trase concluzia, limpede, sa- 
cadat : 

— Şi ai cotit niţel cam mult, dînd cu săniuţa în 
muchia ulucii |... Aşa că dacă ne trebuie neapărat un 
vinovat, urmă instructorul întorcîndu-se către directorul 
Fişer, lăsîndu-şi capul niţel între umeri de parcă era 
gata să pomească la atac, vinovatul nu e nici Andrei 
'Hudici, nici Emil Duică. Vinovat e soarele! E] s-a 
jucat cu pioniera noastră, trimiţindu-i prin micile oglinzi 
ale zăpezii lucioase razele colorate, drept în ochi | 

Şi rise, clătinîndu-și întreaga-i făptură. Rise şi doc- 
torița, după care rîseră şi ceilalţi, profesorul Vasiliu, 
profesoarele, pionierele „bolnave“. Numai directorul 
Fişer, rămas încruntat, cu braţele în jos, gîndea adînc. 
Apoi ridică din umeri, fără a mai rosti un cuvânt. 

Corpul didactic voi să părăsească odaia, când fu 
oprit de glasul rugător al pionierei: 

— Vă rog să-i mulţumiţi pionierului Andrei Hu- 
dici |... Dacă nu sărea el să oprească săniuţa... Nu i-a 
fost frică. A sărit... deşi mi se pare că avea și o pică pe 
mine... Pentru o caricatură |... 

Întinse braţele către instructor, cuprinsă deodată de 
teamă : 

— Să nu scrii mamei, tovarăşe instructor| Să nu-i 
scrii | Nu s-a întîmplat nimic... De ce să-i mai scrii ?... 
Ar suferi atît de mult]... Şi în fiecare zi ar fi speriată 
că mi s-ar putea întîmpla ceva !... 

Dar instructorul, cu toată atenţia deosebită pe care 
o arăta fetei, o privi niţel încruntat şi zise încet, cu 
glasul parcă şi mai adînc: 

— De ce să nu afle mama? E mai bine să afle, 
Mărişca. Trebuie să se încredinţeze şi ea că-n colectiv 
eşti mai ocrotită decît singură, că pionierii în mijlocul 
cărora te afli sînt cei mai buni prieteni, gata oricînd 
să-ţi sară-n ajutor | | 

Fata lăsă capul în jos spre mîinile pe care le îm- 
preună în poală. Suspină uşor, nu întleajuns de liniştită, 
căci ea cunoştea firea mamei mai bine decît instruc- 
torul. 

Comandantul taberei se sfătui o clipă mai la o parte 
cu doctoriţa care fu de părere ca Mărişca să mai ră- 
mîie sub priveghere pînă a doua zi — să rămiie, ca 
să-şi ţie de urît una alteia, şi celelalte două „bolnave“. 

— Dar să ia parte mîine dimineaţă la ridicarea 
pavilionului | stărui comandantul taberei. 

— Fireşte | exclamă  doctoriţa, ducîndu-şi mîna 
stîngă peste pletele scurte. Cînd trec detaşamentele prin 
faţa vilei moastre, iau şi fetele. 

Profesorii fură duşi în sala de mese unde coman- 
dantul taberei voia să ţie o mică şedinţă. Nu se putea 
trece prea uşor peste întîmplarea care ar fi putut avea 
un sfîrşit grav. Trebuiau luate cîteva hotărfîri. Direc- 
torul Fişer arăta că altă potecă ar fi şi mai periculoasă, 
iar dâmbul era suficient de înalt şi de întărit. Propuse 
ca cei doi observatori să se mute mai jos și anume 
tocmai în faţa dîmbului sau chiar pe dimb. În felul 
acesta ei ar putea opri numaidecît lunecuşul abătut 
al vreunei alte săniuţe. 

— Şi nici fapta frumoasă, atit de îndrăzneață a lui 
Andrei Hudici nu trebuie trecută cu vederea, zise co- 
mandaatul taberei. IE 

Se ridică de pe scaun şi se rezemă de masa lungă, 
privind pe cei de faţă. 

— 'Ce părere aveţi? 

După o clipă de tăcere, profesorul Vasiliu socoti 
de datoria lui să amintească : 

— Sînt încredinţat că Andrei Hudici nu aşteaptă 
nici o recunoaştere publică. E] ştie bine că a făcut ceea 
ce trebuia să facă şi cea ce ar fi făcut alt pionier în 
locul lui. 

Tovarăşa Horvat se simţi jignită personal 'de ase- 
menea cuvinte, ea care văzuse numaidecât caracterul 
eroic al faptei pionierului Hudici, şi nu înţelegea ca 
un erou să nu fie recunoscut erou, şi anume în văzul 
tuturor |... 

Se ridică şi ea, puse un pumn mic pe masă şi-şi 
exprimă scurt părerea despre erou şi despre recunoaş- 
terea eroului. Apoi ceru ca întregul colectiv de con- 
Wucere al taberei să aducă mulţumiri pionierului Andrei 
Hudici în faţa drapelului desfășurat al taberei. 

— Nu... nu... Asta nul 

Se împotrivea profesorul Vasiliu. El nu voia ca 
Andrei Hudici să dobîndească o părere exagerată despre 
sine. Mai avea băiatul multe de îndreptat în firea lui 
şi trebuia să i se lase credinţa că frumoasa-i faptă era 
doar o treaptă, pe care avea datoria s-o depășească. 

Profesorii hotărîră ca la club, în faţa pionierilor care 
se vor afla de faţă, să se recunoască meritul lui Andrei 
Hudici, iar curajul, spiritul lui tovărăşesc, să fie înfă- 
ţişate ca pildă. 

— Şi u-i dăruiţi nimic ? Nici măcar un ceas de 
mână ? întrebă indignată tovarăşa Horvat. 

Privi la ceasul-brăţară de la mîna-i stîngă: Era prea 
mic pentru un băiat | 

Și mişcă din loc brăţara, cu necaz. 

— Andrei Hudici are ceas deşteptător |... glumi ca 
s-o împace profesorul Vasiliu. 

Pe şoseaua înzăpezită, scoborînd 'către club, profe- 

sorul Vasiliu se pomeni cu o mînă grea pe umăr: Era 
direotorul Fişer. 
„_— Te rog să nu iei în nume de rău intervenţia mea 
de la policlinică. Nu puteam şti că Andrei Hudici e 
tu totul nevinovat. De altfel fata la început îl acuzase 
de-a dreptul. Şi datoria noastră e să nu ascundem pe 
vinovat, să nu mușamalizăm greşelile, oricât de puţin 
grave. 

Profesorul Vasiliu aruncă peste umăr o privire spre 
directorul Fişer. Şovăia : să-i răspundă ? Să nu-i răs- 
pundă ?... Se mulţumi a tuşi uşor, şoptind apoi: 

— Desigur, desigur... 

Dar cînd urcară treptele spre sala cea mare a clu- 
bului, profesorul Vasiliu zise directorului Fişer : 

— Cine n-are o dragoste adîncă pentru copii, cu 
toate lipsurile lor şi poate tocmai pentru lipsurile lor, 
să nu intre în învățămînt, să nu devie profesor. Mai 
Sînt o mie de alte îndeletniciri, de munci folositoare 
Societăţii. Copiii nu sînt, nu trebuie priviţi ca nişte 
acuzaţi, şi deci nici profesorul nu are dreptul să fie un 
procuror. 

Directorul Fişer era departe de a bănui că profe- 
sorul Vasiliu, rostind aceste grave cuvinte, se referea 
la atitudinea de la polidlinică, încât rosti acum şi el, 
potrivindu-şi ochelarii grav : 

— Desigur, desigur... 

Instructorul se” despărţi din uşa cantinei de grupul 
profesorilor şi se repezi pînă la telefoane. Ceru Clujul, 
apoi spitalul unde lucra doctoriţa Ugron şi cînd îi auzi 
glasul, se ploconi uşor, politicos, de parcă era însuşi 
în fața ei: 

— Respectele mele... Aici Sticlete |... Da, dal. In- 
struotorul | Nu |... mu... Nimic răul... Numai binel 
Vreau să vă comunic numai lucruri bune.... 

Telefonista uriaşă ascultă şi ea convorbirea, de parcă 
citea o pagină pasionantă de roman, îşi trecu din cînd 
în cînd o mînă prin claia bălaie a părului bogat, uitînd 
să-şi mai închidă gurița ţuguiată de atenţie încordată. 
Astfel află şi ea de „accidentul“ de la exerciţiile cu 
săniuţa, de îndrăzneala, de viteza pionierei Ugron 
Miărişca, de curajul pionierului Andrei Hudici şi că 
fata era acum în afară de orice pericol. Telefonista auzi 
țipătul de spaimă dat la Cluj, plînsetele mamei, rugă- 
minţile fierbinţi să i se trimită numaidecât fata înapoi 
— ah cît se împotrivise ea de la început ca Mărișca 
să plece în tabăra de iarnă de la Sovatal O mare ne- 

plăcere avusese şi ea, de mult, în tinereţele ei, la 
Sovata. Ah | Sovata e o staţiune climaterică sinistră, 
fatală familiei Ugron | 

Instructorul îi vorbi însă atît de liniştit, îi explică 
atît de amănunţit totul, o făcu să vadă cât ar suferi 
Mărişca dacă ar fi despărțită de noile ei prietene, de 
întrecerile la dans, la teatru, la desen, care de-abia 
incep, încât pe-ncetul doctoriţa de la Cluj se linişti. Ba 
Se interesă de pionierul cu inima atît de nobilă care-i 
salvase fata, abia vru să creadă că era totuşi un pionier 
din Bucureşti şi nu din Cluj şi întrebă cât o va costa 
fapta băiatului. Cînd află că pentru asemenea faptă 
un pionier nu primeşte bani, doctoriţa izbucni iar, stri- 
gînd că nu înţelege ca familia Ugron să rămîie mai pe 
jos decât familia unui mecanic din Bucureşti... 

Telefionista oftă adînc, emoţionată de „mândria“ — 
foarte justificată, credea ea | — a doctoriței Ugron din 
Cluj, pe care parcă o şi vedea: uriaşă, bălaie ca ea 
însăşi, telefonista. 

Convorbirea se încheie cu făgăduiala tovarăşului 
instructor că va telefona în fiecare zi mamei din Cluj 
despre bunăstarea fiicei şi că va face neapărat un dar 
pionierului bucureştean. 

— Pentru încurajare | Neapărat | Dacă nu vrei ca 
recompensă... Auzi, prietene Sticlete ?... Pentru încu- 
rajare, din partea tovarășei doctor Ugron din Cluj|... 
mai auzi telefonista în pflnia tovarăşului instructor, ca 
o încăierare de greieri furioşi. 

Telefonista sări de la locul ei şi, cu ochi înflăcăraţi, 
exclamă către instructorul Sticlete : 

— O! Ce doamnă nobilă! Cum se cunoaşte că a 
fost contesă |... 

*  — Nu, n-a fost contesă... făcu instructorul încruntat, 


mulţumit că trebuie s-o dezamăgească. 

— Oricum, trebuie să aibe înfățișarea unei con- 
tese |... urmă telefonista şi se alintă însăşi, dîndu-şi cu 
o mişcare a capului buclele mari spre ceafă, arătîn- 
du-și şirul dinţilor albi şi guşa bine împlinită. Cred că 
e înaltă, grasă, blondă... Nu ?... 

„— Nu, răspunse instructorul scurt, cu glasul lui cel 
mai adînc. Tovarăşa doctor Ugron e mică, slabă, neagră 
şi încurcată ca un ghem de lînă ţurcană, minţi el. 

Şi cu pași mari fugi aproape din sala telefoanelor. 

La club, cu puţin înainte de cină, comandantul ta- 
berei, înconjurat de profesori, adună pionierii, lăudă în 
puţine cuvinte, dar bine apăsate, purtarea cu adevărat 
pionierească a lui Andrei Hudici, îl scoase afară din 
rînd şi-i strînse mîna. La fel făcură ceilalți profesori. 
Înainte de plecare, profesorul Vasiliu ajunse pe Andrei 
Hudici lîngă uşă, unde-l îmbrăţişă: 

— Bravo, Andrei | Să trăieşti | 

Andrei Hudici încurcat, privi în toate părţile, apoi 
fără nevoie îşi căută batista, o mută dintr-un buzunar 
în celălalt şi întrebă privind drept în ochii profeso- 
rului : 

— Să scriu în JURNALUL pe care l-am început, 
tot ?... tot... ? Şi întîmplarea cu săniuţa... şi... cuvintele 
de laudă ale tovarăşului Tibor | Şi că mi-a strîns mîna ?... 
Că mi-a strîns-o de faţă cu toţi? 

Profesorul Vasiliu rîse, apoi răspunse serios : 

— Nu e JURNALUL tău ?... Ce ne priveşte pe noi 
ceilalţi, Andrei, ce scrii tu în JURNALUL tău? Scrii 
tot ce crezi tu de cuviință că trebuie să scrii, tot! Ni- 

meni n-are dreptul să-ţi ceară socoteală | Nimeni n-are 
dreptul să te împiedice | 

Andrei Hudici se pătrunse greu de toată seriozitatea 
acestor cuvinte. Dar cînd înţelese bine, se înroşi deo- 
dată fericit : Niciodată pînă acum nu se simţise atît de 
liber | Liber să scrie în JURNAL tot ce voia | Nicăieri, 
nici la şcoală, nici acasă nu fusese atît de liber cum 
va fi între filele încă albe ale JURNALULUI ! 

' Şi alergă să ajungă din urmă detașamentul care 
pornise către cantină. 

Pe la zece seara, înainte de culeare, intră într-una 
din sălile de dormit ale vilei Campionilor directorul 
Fişer, întovărăşit de profesorul Vasiliu şi de instruc- 
torul Sticlete care purta sub braţ un pachet. Căutau pe 
Andrei Hudici. Îl găsiră scriind în picioare, la fe- 
reastră, cu spatele către lumină şi către ceilalți pionieri. 

— Dacă vrei, te poţi muta iar alături de patul lui 
Hudici | şopti directorul Fişer în treacăt pionierului 
Emil Duică. 

Instructorul aducea în dar lui Andrei Hudici, din 
partea familiei Ugron, ca „amintire a zilelor petrecute 
în tabăra de la Sovata“: Un pulover de lînă groasă 
albă, împletit chiar în vale, de o meşteră lucrătoare 
din Sovata. | 
» — Dacă pun şi pe ăsta peste celălalt, făcu mirat și 
foarte bucuros Andrei,. nici nu-mi mai trebuie palton 
la săniuţă |... 

Dar îi plăcură îndeosebi cei doi cerbi albaştri, ale 
căror coarne lungi se uneau la nijlocul pieptului — 
bodoabă obişnuită la flăcăii din Sovata, pesemne vînă- 
tori sau urmaşi de vânători de cerbi. 

După plecarea profesorilor, Andrei însemnă în JUR- 
NAL şi întîmplarea cu cei doi cerbi albaştri care ajun- 
seră din adîncul pădurilor pe pieptul lui. 


11% 


În iureşul întrecerilor 


oi dimineaţa, înainte de ridicarea pavilionului, se 
încinseră ca de obicei cîteva hore. Nori cenușii treceau 
vijelioşi, muţi, amenințători, peste cupolele munţilor, 
mult deasupra Sovatei, spre cîmpiile de miazăzi. Fulgi 
răzleţi se desprindeau din înălțimi ameţitoare şi cu o 
lene graţioasă, răsucindu-se ca mici rochii de balerine, 
se lăsau pe gemele băieţilor, pe gura fetelor, cu toţii 
îmbujoraţi de joc. Glasuri subţiri întovărăşeau chiuitu- 
rile muzicuţelor. 

Andrei Hudici, cu căciula pe o sprînceană, cu pu- 
loverul nou peste cel vechi, amîndouă îngroşîndu-l ca 
pe un oier în şubă, trecea de la horă la horă, căutînd 
pe cineva. La subsuoară strîngea o cutie nouă de scîn- 
dură subţire, legată cu o panglică roşie, încheiată cu 
o fundă. 

"Ve opri la hora din marginea stîngă a pieţii, o horă 
uriaşă în mijlocul căreia cînta şi un clarinetist, alături 
de trei muzicuţe mari, cu sunet gros. Aci oftă şi-şi făcu 
ochii mici. Apoi mută cutia sub braţul drept. Aşteptă 
o vreme răbdător, rezemîndu-se cînd pe un picior cînd 
pe celălalt. Apoi îşi pierdu răbdarea, temîndu-se că s-ar 
ivi pe şoseaua din vale grupul profesorilor, cu instruc- 

torul şi comandantul taberei, şi va începe solemnitatea 
ridicării pavilionului. 

După aceea va fi poate prea tîrziu... 

Se pomeni tras de cotul drept, de două ori, scurt. 
Se răsuci în călcîie furios, socotindu-se victima vreunei 
glume, şi se pomeni dinaintea pionierei Ugron Mărişca. 

— Te rog să mă ieri, Andrei Hudici... zise fata 
aproape şoptit, privindu-l drept în ochi, în sus, căci 
băiatul era mai înalt. 

Chipul fetei părea mai tras, ochii parcă şi mai înăl- 
țaţi spre timple, buzele mai palide, bărbia mai puţin 
rotundă, mai „mică. Deşi trecuse de paisprezece ani, 
părea acum de zece. 

— "Ce să iert ? făcu băiatul, deschizînd ochii mari. 

— Că-n loc să-ţi mulţumesc, te-am acuzat... ştii, 
atunci, cînd te-ai aruncat pe brînci şi ai oprit săniuţa, 
de ne-am răsturnat în zăpadă. Altfel ne rostogoleam 
pînă-n fundul prăpastiei |... 

Andrei Hudici clătină din cap îngăduitor, apoi zise 
repede : | 

— Nu sînt supărat. N-am de ce să te iert. Ce, parcă 
nu ştiam de ce... de ce mă-njurai ?... Ţi-a părut rău că 
s-a răsturnat săniuţa şi au să iasă alții întîi... Nu? 

— Da, da |... Nu-ţi închipui ce rău mi-a părut! 

— Mie-mi spui ? La de astea mă pricep. 

— Şi eram atît de furioasă... atît de furioasă... 

Mârişca rîse deodată scurt, arătîndu-şi şirul alb al 
dinţilor mărunți. 

Rînji şi el. 

— Mi-a venit atunci să te bat, zăul făcu fata 


cu haz, 

Andrei privi în jos. Ştia bine că asemenea insultă 
n-ar fi răbdat, cu toată virtutea lui de pionier înţele- 
pător. Aşa că nu mai stărui şi schimbă vorba: 

— Dacă vrei să ieşi întiia la săniuţă, vino cu mine, 
pe săniuţa mea | leşim la sigur | Ce, nu crezi ? Dacă-ţi 
spun eu... | 

Fata îl privea acum cu o admiraţie neascunsă, expri- 
mată în lucirea caldă a ochilor, în buzele tremurătoare, 
întredeschise, pe care Andrei văzu topindu-se un fulg 
de nea. 

— Am o metodă... îi destăinui Andrei, aplecîndu-se 
niţel spre ea. Sigură! O metodă sigură |... Nu ţi-o 
spun încă... 

Mărişca îşi îmbină la spate amîndouă mîinile niţel 
înroşite de ger, se clătină de citeva ori în călcfie, privi 
în jos şi zise repede, cu glasul îngroșat : 

— Nu Cu săniuţa nu mai încerc | 

Apoi, privindu-l : 

— Nu că mi-ar fi frică... Nu mi-e frică |... Dar nu 
mai vrea mama şi eu o iubesc prea mult pe mama, ca 
Să n-o ascult! 

Asemenea supunere din partea unei fete atât. de cu- 
tezătoare miră pe Andrei Hudici, care ţinea şi el la 
mama lui, la tatăl lui, la fratele lui, dar de dragul că- 
ora n-ar renunţa niciodată la nici un joc. 

— Cred că am să dansez în baletul „Frumoasa din 
pădurea adormită“, urmă fata. Dacă... dacă mi se dă 
rolul Frumoasei | Şi am să iau parte sigur la expoziţia 
de pictură şi desen. Vrei să-mi pozezi ?... 

Andrei Hudici se-ncruntă. Avea de gînd fata să-i 
Wesăvfrşească acum caricatura, să rămiie de rîs pe tot- 

deauna în amintirea pionierilor din tabăra de la 
Sovata ? | 

— Nu-mi plac caricaturile... răspunse el la modul 
general. | 

— Nu o caricatură, Andrei Hudicil Un portret... 
Eu așa încep: Întîi fac caricatura, pe urmă portretul. 
Cînd mi-e drag cineva, numaidecît îi fac caricatura. 
Mamei i-am făcut o mulţime de caricaturi. Şi-am să-i 
mai fac |... 

Riseră amândoi. 

Andrei Hudici îşi aminti de cutia de lemn, o trase 
repede de sub braţ şi-o întinse fetei : 

— Din... din partea mea | îngăimă el solemn. 

— Ce să fac cu ea? întrebă fata, luînd cutia şi 
privind-o lung. | 

— Sînt bomboane. Le mănînci, explică băiatul. 

Şi înghiţi un mod. 

Cum Miărişca îl privi şi mai nedumerită, Andrei o 
lămuri repede, căci zărise grupul profesorilor înaintînd 
prin zăpada şoselei spre piaţa cu steagul taberei. Prie- 
tenii de la vila Campionilor îl întrebaseră: pentru 
puloverul cu cerbi albaştri ce avea de gînd să dăruiască 
fetei ?... E] ştia de la Bucureşti că de obicei, de ziua 
onomastică. mai ecu seamă, fetelor li se duc bomboane. 
Aşa că a strîns în cutie bomboanele lui din seara tre- 
Cută şi a împrumutat şi de la ceilalţi băieţi bomboanele 
lor, urmând să le înapoieze în fiecare zi din porţiile lui, 
pînă la plecare. L-au ajutat mai cu seamă Marin Stroe 
şi Vasilescu cel cârn, din aceeaşi echipă, care au strîns 
aseară atîtea bomboane, că au umplut cutia ochi. A 
scurtat mânecile unei cămăși, le-a tăiat fişii, ca să aibe 
şi de fundă. I-au mai rămas fişii. Dacă vrea să facă şi 

Mărişca nişte funde, Andrei Hudici i le poate aduce la 
prînz, la cantină... 

Fata rîse măgulită, rostogolindu-şi rîsul în guşă, cu 
capul niţel dat pe spate, privind lung printre gene pe 
acest Andrei Hudici, cam urîţel băiat — ca toţi băieţii 
de altfel — dar atît de simpatic... 

După ridicarea pavilionului, în locul instructorului 
a luat cuvîntul comandantul taberei. Într-un vîrtej de 
fulgi de zăpadă care cuprinse cele cinci detașamente, 
zărindu-se unii pe alţii printr-un zăbranic mişcător, el 
strigă : 

— Pionieri | Numai două zile ne mai stau în faţă 
pînă la întrecerile definitive de sîmbătă. Rog pe con- 
ducătorii detaşamentelor ca împreună cu cei ai grupelor 
să ia măsuri ca fiecare pionier să activeze numai , în 
colectivul de specialitate pe care şi l-a ales. Doresc ca 
xezultatele, care se vor vedea sîmbătă, să ne facă cinste. 

Privi lung peste capetele detaşamentelor, deşi în 
zare nu se mai vedea decât fina pînză unduitoare a ful- 
gilor prin care abia mai răzbeau cînd şi cînd nălucile 
munţilor rotunzi, împăduriţi, acum parcă atît de înde- 
părtaţi. 

Sacadat, glasul lui răsună iar : 

— Pionieri | Sîmbătă seară are locg carnavalul, du- 
minică dimineaţa deschiderea expoziţiei de pictură şi 
desen la vila Viorica, apoi la club decernarea premiilor, 
duminică seara coborîrea definitivă a pavilionului, în- 
chiderea taberei şi îmbarcarea în autobuze şi vagoane | 

Apoi instructorul Sticlete citi programul de activi- 
tate al zilei, care însă abia fu auzit, din pricina gla- 
sului cam răguşit, din pricina atenţiilor cam risipite de 
cuvintele comandantului : Tabăra mai ţinea trei zile | 


ss 

Numai trei zile |... Cum de trecuse vremea atît de re- 
pede ?... Pionierii se simțeau nedreptăţiţi... Ei erau în- 
Credințaţi — fără să şi-o spuie, fără să cugete — că 
nouă zile trebuia să ţină cât toată iarna. |... 

Dar neașteptatul adevăr că timpul totuşi trece, a 
trecut şi va trece, îi însufleţi deodată în asemenea mă- 
sură, că tolate jocurile deveniră mai iuți, mai îndiârjite. 

Din pricina iernii care se cam încrunta, echipa de 
geografi şi istorici fu silită să-şi mărginească activi- 
tatea în Sovata din vale şi la o mare fabrică de scânduri 
din vecinătate. Profesorul Vasiliu îndruma pe câţiva ma- 
tematicieni să îmbogăţească hărţile cu statistici, după 
cifrele adunate la Sfatul Popular, la sindicat. Un pio- 
nier din Cluj trânscrise un basm maghiar auzit de la 
un bătrîn lăutar chior şi apoi îl traduse în romîneşte 
spre a fi publicat şi la Bucureşti. Istoricul localităţii fu 
numai început, după istorisirea preşedintelui Sfatului 
care opri textul spre a-l desăvîrşi cu ajutorul pionierilor 
din vară şi al documentelor pe care le va cerceta şi 
Scoate din arhive pînă atunci. Mult fi plăcu harta în 
culori a localităţii, pe care o bătu numaidecât în perete, 
dinaintea biroului, ca s-o aibe mereu în faţa ochilor, şi 
mulţumi frumos întregei echipe, ridicându-şi pălărioara 
cu pană sus, pînă unde ajunse mâîna-i lungă. Alte două 
hărţi fură păstrate, pentru a fi expuse duminică, la 
expoziţia de pictură şi desen. 

În ultimele trei zile, mereu se întâlni profesorul 
Vasiliu în Sovata din vale cu tovarăşa Horvat, urmată 
de tuşa Marta şi gîscanul ei. Tuşa Marta purta câte un 
coş de răchită pe: fiecare braţ şi da lămuriri tovarăşei 
Horvat. Umblau repede, nemulţumite, ba alteori foarte 
bucuroase, prin magazinele cam mici şi intrau şi prin 


169 


locuinţele oamenilor: Căutau vestminte alese, după 
gustul locului, pentru carnaval şi tot felul de stămburi 
înflorate, coli de hîrtie albastră, şipei de scândură sub- 
ţire pentru baletul „Frumoasa din pădurea adormită“. 
Cine ar fi crezut că problema bărbilor de vată — 
pentru împărat şi curteni — va fi atît de greu de rezol- 
vat ?... Această problemă a pricinuit tovarăşei Horvat 
o noapte de insomnie şi a trezit-o din somn şi pe Nina 
Ighel, care i-a dat numai decât soluţia : 

— Vată prea multă în Sovata din vale n-ai găsit, iar 
doctoriţa te-a refuzat scurt. Ce-ar fi, draga mea, să fo- 
loseşti cîteva fuioare de lînă ?... Vei avea bărbi de toate 
vârstele, şi mai cărunte şi mai negre şi mai roşcovane. 
lar mătuşa Marta nu se poate să n-aibe în lada ei lînă 
de toate felurile |... 

Mătuşa Marta n-avea lină, dar a silit vecinele ei, 
muieri cam acre şi fără copii, să-i împrumute douăzeci 
de fuioare. A strigat la ele şi le-a ameninţat în limba 
maghiară, de s-a auzit din cămările scunde pînă-n 
uliţa pe unde treceau sănii încărcate de saci de făină. 
Şi s-a pomenit tovarăşa Horvat cu cinci femei pe braţe 
cu fuioare de lînă, pe care, cu buzele strînse dar mîndre 
în ţinuta capului şi în mersul în tocuri, le-au adus 
pînă-n culmea Sovatei, în marea sală de festivități, unde 
lucrau la 'costumele pantomimei şi carnavalului cea 
mai mare parte din pionierele de la Sibiu. | 

Femeile din Sovata rămaseră o vreme uimite, cu 
mâini aspre asupra gurii, privind îndemînarea copilelor, 
care atît de repede croiau, însăilau, îmbinau tot felul 
de vestminte, pălării ciudate cu panglici şi păsări colo- 
rate, mici acoperișuri chinezeşti pe care şi le lăsau apoi 
în creștetul capului, mai către sprîncene. Nu băgaseră 

de seamă femeile, la intrare, pe directorul Fişer care 
cu sîmmă îndoită închipuise tot felul de forme. La ieşire 
(eteră câte un strigăt şi voiră să se retragă iar în sala 
de festivități, căci de o parte şi de alta a potecii largi se 
pomeniră între urşi albi şi alte soiuri de dihănii, pe 
care parcă îi dezmierdau rîzînd o ceată de pionieri cu 
mîinile înroşite de ger. 

— Nu vă temeţi! Urşii, lupii, mistreţii pe care-i 
Vedeţi sînt numai de zăpadă !... le strigă directorul 
Fişer, în mfini cu două căldări cu apă. Şi ca să nu fugă 
sălbăticiunile în pădure, la noapte, unde le e locul — 
glăsui directorul din Oraşul Stalin (fost Braşov) dedat 
tu braşoavele — iată, arunc câte o 'căldare de apă peste 
ele, să le preschimb în gheaţă | 

Şi goli dintr-o singură mişcare una din găleți pe 
ursul din faţă, ridicat pe labele dinapoi şi ţinînd cu 
dreapta deasupra capului steagul în miniatură al ta- 
berei. Apoi făcu o baie şi unui şir de lupi, cu ochi şi 
urechi de cărbuni negri. 

Micii sculptori rîseră îndelung. Femeile se depărtară 
încruntate, grăbite, de parcă erau luate în bătaie de 
joc. Numai una, mărunţică şi îndrăzneață, cu tulpan 
“verde, întoarse o singură dată capul, se opri şi strigă 
ceva către fiarele de zăpadă şi ziditorii lor. Apoi se luă 
după muierile care coborau şoseaua înzăpezită, repede- 
repede, de parcă cineva nevăzut le da brînci din spate. 

Fură zilele cele mai liniştite, mai fericite, ale pro- 
fesorului Vasiliu, care se simţi în sfîrşit uşurat de po- 
vara ascunsă pe care, fără ştirea lui, o purtase de cînd 
Stăruise şi izbutise să ia pe Andrei Hudici în tabăra 
de iamă. Andrei Hudici se dovedise un adevărat pio- 

nier şi niciodată atenţia lui, uneori oprită-n loc, nu-i 
fucase în Sovata vreo festă | 

Vineri, după cină, găsi pe instructor în faţa can- 
tinei, stînd de .vorbă cu Ugron Mărişca şi cu Andrei 
Hudici, în vreme ce detașamentele se depărtau spre 
vile. Instructorul părea. încruntat, iar glasul lui bubuitor 
se rostogolea hurducat ca o căruţă pe bolovani: 

— Mărişca, de ce nu te mulţumeşti cu o singură 
întrecere ? stăruia instructorul. 

Și, întorcînidu-se către profesorul Vasiliu, pe care-l 
trase numaidecît în discuţie : 

— Mărişca ţine să fie întîia şi în pantomima-balet 
Şi la expoziţia de pictură şi desenl!... E prea mult!... 
Îşi iroseşte puterile, aşa e, tovarăşe profesor ? | 

— Cine aleargă după doi iepuri nu prinde nici- 
unul |... zise profesorul Vasiliu şi cu prietenie puse o 
mînă pe umărul fetei. Renunţă la desen... o sfătui pro- 
fesorul bucureştean. Căci oricum arta desenului cere 
un mult mai îndelung exerciţiu decât dansul! Eu aşa 
cred... 

— Să renunţe la portretul meu? izbucni Andrei 
Hudici, arătîndu-se cu mîna. | 

Şi privi cu uimire drept în ochii profesorului, de la 
care nu se aştepta la asemenea nedreptate. 

— De două zile lucrează la portretul meu şi eu 
stau nemişcat pe scaun |! explică pionierul, pentru a-şi 
lămuri definitiv profesorul. 

Fata bătu nerăbdătoare dintr-un picior, ca acasă, la 
Cluj, şi zise cu glasul îngroşat, certîndu-şi instructorul : 

— Trebuie să iau un premiu | Nu, tovarăşe 3ticlete ? 
Stii bine că trebuie |... Ce va spune mama dacă mă-n- 
torc fără nici un premiu ?.. Şi dumneata ce-i vei 

spune ?... Dacă încerc în două locuri, unul tot câştig, 
aşa e?,; 

— Portretul e gata |... exclamă Andrei Hudici, te- 
mîndu-se ca Mărişca să nu fie îndemnată să rămiie 
primă balerină. 

— Aproape gata! Aproape gata |... îl corectă fata. 
Dar pînă mfine la amiaz, cînd: se duc desenele în expo- 
ziție, cred că e gata... Vreţi să-l vedeţi ?... 

Şi repede pomi înainte, spre vila Viorica. 

În holul vilei îşi arătă desenul: 

Andrei Hudici în picioare, cu capul gol, cu părul 
zbîrlit, niţel aplecat înainte, de parcă ar privi cu încor- 
Hare la o întîmplare neașteptată, ţinea în mâna dreaptă 
— ridicată mult deasupra capului — un uriaş ceasornic 
deşteptător. Desenul era destul de viu şi la întfia arun- 
cătură de ochi, privitorii fură siliți să suridă de izbi- 
toarea asemănare a atitudinii. Numai o cercetare mai 
amănunţită putea dovedi că liniile trupului erau cara 
tepene, iar chipul cu totul rigid. 

Aceste lipsuri ale desenului le recunoscură curînd şi 
instructorul şi profesorul. Cu bunăvoință gîndiră la fel: 
să fie de vină încordarea excesivă a modelului sau neiîn- 
demânarea artistei ? 

— Desenul e totuşi remarcabil |... zise profesorul 
Vasiliu, amintindu-și că Mărişca e numai o fată de pai- 
Sprezece ani. 

Şi întorcîndu-se către Mărişca şi Andrei : 
| — Sînteţi siguri că nu se va ivi la expoziţie altă 
lucrare şi mai bună? E. singurul pericol |... Altfel cred 
că acest desen merită premiul întîi. Nu, tovarăşe in- 
structor ? 

— Mârişca, eşti o artistă |... bombăni rar, mulţumit, 
instructorul, lovindu-i obrazul părinteşte. Desenul tău e 
mai bun decît mă aşteptam |... Şi mai lucrează și mîine 
la el, la amănunte... Înţelegi ?... 

În mijlocul şoselei, dinaintea vilei Campionilor, pro- 
fesorul Vasiliu, înainte de despărţire, întrebă pe Andrei : 

— Şi tu n-ai de gînd să iei nici un premiu ?... Te 
mulțumeşti să fii numai modelul pionierei din Cluj ?... 

În bătaia becului de la intrarea vilei, profesorul 
Vasiliu observă roșeaţa bruscă năvălind peste chipul 
prelung al băiatului. 

— La ping-pong ?... întrebă Andrei Hudiki, cu un 
aer de mică sfruntare. De vreme ce i-am ,cronome- 
trat“ pe toţi — ştiu cât poate fiecare... 

Şi cu îngăduinţă : 

— Nu pot fi atît de aș, tovarăşe profesor, ca să 
fe iau dreptul la întrecere. Că dacă intru şi eu în joc, 
îi bat. Ştiu şi ei. Mulţi s-au retras. Dar dacă mă retrag 
eu, joacă toţi | 

Şi rîse scurt, cu două glasuri — glasul copilăriei şi 
noul glas, albia mijit, al întâii tinereți. 

— Cum adică, te laşi fără premiu ?... căută să-l 
ajiţe instructorul. e 

— A! Nul... Fără premiu nu mă lasl... Îl iau la 
săniuţe | 

Instructonul și profesorul îl priviră uimiţi. Căci la 
săniuţe hazardul juca un rol mult mai mare. 

— Am eu metoda mea... îi asigură Andrei şi se lăsă 
pe celălalt picior, apăsîndu-şi mai bine căciula. Că la 
viteză se cer două condiţii : să fie săniuţa cu greutăţi 
mari, ca să alerge tot mai repede. Şi mai e o condiţie: 
„Timpii leneşi“ de la început să fie. înlocuiţi cu „timpi 

în viteză“. Am discutat chestiunea cu Emil Duică două 
seri la rînd şi de aceeaşi părere e şi el. Pe urmă l-am 
văzut că a plins. Că fusese vorba-să fim amîndoi pe 
aceeaşi săniuță. Dar el e mic şi nu e greu. Dar e băiat 
bun şi m-a întovărăşit numaidecât să-i propun lui Marin 
Stroe, ăla grosu, sprîncenatul, şi Marin Stroe a spus că 
(de când a aflat el de metoda mea |! lar Emil Duică se 
jurase mai dinainte pe orice, chiar pe sora lui mai mică, 
de acasă, că va ţine secretul şi nu va trăda metoda, de 
l-ar ruga orişicine, chiar şi directorul Fişer. 

i Andrei Hudici tăcu, socotind că spusese tot ce avea 
de spus, şi privi cu ochi rîzători la instructor, la pro- 
fesorul Vasiliu. 

— Dar cum preschimbi „timpii leneşi“ în „timpi în 
viteză ?“ întrebă profesorul Vasiliu. Aici e secretul| 
Aici e metoda | Nu ? 

Şi adăugă : 

— Nu stărui să le dai pe faţă | Poate n-ai încredere 
în noi... 

Băiatul se rezemă în piciorul celălalt şi, privind în 
jos, îngăimă : 

— 'Cum să n-am încredere în tovarăşul instructor ? 

(Asupra profesorului Vasiliu nu putea avea nici O 
bănuială.) 

— Chiar dacă nu jură... urmă Andrei Hudici. Cum 
să nu ţie secretul? E instructor |... 

Şi Andrei Hudici istorisi că experimentase metoda 
de trei ori cu Marin Stroe, în dosul vilei Campionilor, 
într-o după amiază, de faţă fiind numai Emil Duică. 
Pe săniuţă, în faţă, cu frînghioara în mînă, stă numai 
Marin Stroe. Andrei Hudici îi dă un brânci din toate 
buterile, încât săniuţa porneşte de la început „în vi- 

teză“. Pe urmele săniuţei, alergînd cu paşi mari, după 
întâia cotitură Andrei Hudici îi mai dă un brînci, când 
săniuţa dobîndește „viteza maximă“ şi atunci se aruncă 
și el în spatele lui Manin Stroe. Pînă de vale, săniuţa 
zboară apoi ca linia în curbe a unui fulger negru prin 
mori albi. 

— Metoda are şi riscurile ei, zise gros instructorul. 
S-ar putea să nu mai ajungi din urmă săniuţa după 
întâiul brînci sau după all doilea brînci, s-o răstorni cînd 
te arunci în spatele lui Marin Stroe, sau... 

— Păi de aia am şi experimentat metoda! zise 
Andrei Hudici şi rise repede, de parcă ar fi dat pe faţă 
viclenia 'cuiva. Dacă am experimentat, înseamnă că am 
eliminat şi riscurile. Nu ? 

— Asta rămîne .de văzut, Andrei Hudici |... rîse 
încet profesorul Vasiliu. Noapte bună | 

Şi-l bătu pe umăr. | 

În camerile învecinate din vila lor, instructorul 
Sticlete şi profesorul Vasiliu nu fură în stare să aţi- 
pească. Se învârtiră în aşternut din vreme în vreme, cu 
luare-aminte, spre a nu-şi trezi vecinul, gîndea fiecare, 
deoarece pereţii erau subţiri şi se auzea orice mişcare. 
Apoi rămaseră neclintiţi, pe spate, cu ochii deschişi. 
mari în întuneric, şoptind : 

Instructorul Sticlete : — Ce ar fi ca Ugron Mărişca 
să ia amâîndouă premiile, ca dansatoare şi ca desena- 
toare ?... Nu e exclus | Nu e exclus | Dansează excelent 
“şi a desenat surprinzător de real pe acel pionier cu 
ceasornicul deşteptător... Ce va mai spune după aceea 
la Cluj tovarăşa doctor Ugron ? 

' Profesorul Vaşiliu : — S-ar putea ca metoda lui 
Andrei Hudici cu eliminarea „timpilor leneși“ să dea 

rezultate şi să ia într-adevăr premiul întîi la săniuţe. 
Numai de nu şi-ar rupe nebunul gâtul... De ce n-a 
rămas el la ping-pong, joc în care a devenit maestru ?... 
Aici era sigur de premiu şi nici nu risca vreun acci- 
dent... Ciudat băiat! Trebuie să recunosc în el o no- 
bleţe de caracter puţin obişnuită; cu toate pauzele lui 
de atenţie, beţeşug care se iveşte, văd, tot mai rar... 
Fie şi premiul întîi la săniuţă |... Să ia altul — cu mai 
puţine riscuri sau cu nici un fel de risc — premiul la 
ping-pong, dacă aşa vrea Andrei Hudici, excelentul, 
lealul camarad, „lunganul“ Andrei Hudici |... 


_O întîlnire neaşteptată 


A 

Întâia bănuială pe instructorul Sticlete îl muşcă a 
doua zi înainte de amiaz, cînd trecu pe la sala de 
festivități, unde aveau loc repetițiile baletului-panto- 
imimă cu muzicuţe, sub conducerea tovarăşei Horvat. 

Cât timp se mişcară pe scenă împăratul cel şchiop 
Cu regina chioară, cu bufonii şi curtenii lor slugarnii, 
săriturile şi învîrtirile în vîrfuri ale fetei de împărat, 
Ugron Mărişca, au părut desăvîrşite, iar frumuseţea ei 
mongolică — fermecătoare. Dar după ce vrăjitoarea 
ispiti fata cu fusul cel drăcesc în care Prea-frumoasa, 
înţepîndu-se, adormi laolaltă cu tot ce wieţuia în castel, 
Mărişca pierdu rolul principal. Scena fu ocupată de un 
Făt-frumos atît de zvelt, că mişcările lui păreau doar 
mlădierile unei mlădiţe în adierea zefirului. Abia acum 
îşi dete bine seama instructorul Sticlete că arta dan- 
ului nu înseamnă numai înfrângerea greutăţii corpului, 
tare trebuie să umble ca fulgul, ci şi o îmbinare de 
gesturi precise, fără întiîrzieri şi fără prelungiri, ca o 
arhitectură de marmură în mişcare. | 

Veni clipa sărutului : Prea-frumoasa trezită după o 
sută de ani de amorţire fu dusă de Făt-frumos într-un 
dans de fericire ameţitoare, în vreme ce se trezeau la 

viață, uluiţi, împăratul şchiop, regina chioară, bufonii 
şi curtenii cei slugamici. 

Instructorul trebui să recunoască, umilit fără a şti 
de ce, că Ugron Mărişca, Prea-frumoasa, era numai un 
balonaş grațios pe lîngă tînărul "nalt şi zvelt, atît de 
sigur în mişcările -lui aeriene, stăpîn pe el fără vreo 
osteneală, din creştet la călciie. 

— Cine e flăcăul ? întrebă instructorul pe tovarăşa 
Horvat, după încheierea repetiţiei. Bun dansator |... 

— Bun? E fără pereche! Îl cheamă Ion Nicuţă, 
dintr-un sat de oieri, ajuns la şcoala de timplărie din 
Onadea. Dar n-ai mata grijă, tovarăşe instructor, adăugă 
tovarăşa. Horvat cu mîndria-i obişnuită. Îl duc la Insti- 
tutul de arte din Cluj, că tîmplari buni or mai fi, dar 
ba el dansatori ba ! 

Ultimul cuvînt fu ca o tiflă pentru bietul instauctor. 
Mărişca îşi putea lua gîndul de la premiul întîi | 

— Nu vreau să spun că Ugron Mărişca nu e pe 
scenă încântătoare, zise tovarăşa Horvat, călcînd reţinut 
Ca un husar pe mijlocul. şoselei către cantină, urmată 
de întreg corpul de balet înfometat. Dar e departe de 
tăietura făpturii lui Ion Nicuţă, şi-mi pare rău că n-am 
găsit în nici un detaşament o fată dănţuitoare pe po- 
triva lui — aş fi realizat aici, la Sovata, pe neaşteptate, 
un spectacol de înaltă artă coregrafică. 

Și cum instructorul Sticlete cu paşi mari, ca un Co- 
costîrc uriaş, înainta înlcruntat şi tăcut, tovarăşa Horvat 
căută să-l îmbuneze : 

— Aud că Mărişca e o excelentă desenatoare ? 
Adevărat ? 

Instructorul nu mai apucă să răspundă. Grăbi paşii, 
căci zări celelalte detaşamente care ajunseseră mai cu- 
vînd dinaintea cantinei şi-l adăstau. 

Nu sosise încă de la club Nina Ighel cu pictoriţele, 
Cu desenatoarele. Să le mai aştepte ? | 

Instructorul hotărî să nu mai rămiîie în stradă cu 
toţi copiii, pînă-şi va aduce aminte la club şi Nina Ighel 
că sunase ora dejunului. | 

Nina Ighel nu uitase | Numai că la club, aţiţată de 
profesorul Vasiliu care-i punea tot felul de întrebări, 
Căuta să-l încredințeze că-ntre cele două portrete, al 
pionierului cu ceasornicul deşteptător, realizat de Ugron 
Mărişca, şi portretul scriitorului Ion Buzdugan-Ciuper- 
ceni, realizat de Hilda Stein, era o mare deosebire | Nu 
de îndemînare tehnică, ci de esenţă. 

— Cum de esență? întreba mereu profesorul 
Vasiliu, mâhnit că premiul fetei era ameninţat şi o dată 
Cu el faima lui Andrei Hudici, modelul. „, 

— Dar înţelege odată, tovarăşe Vasiliu, se răsti fu- 
rioasă Nina Ighel, aruncînd pe masa rotundă mutra pre- 
lungită a lui Andrei şi ridicînd figura ovală, aproape 
rotundă, ca o lună în preajma împlinirii, a scriitorului. 

Echipa, în celălalt col al sălii, îşi punea paltoanele 
într-o discuţie tot atît de zgomotoasă, enervată desigur 
He apropierea zilei hotărîtoare. 

— Mi se pare că înţeleg prea puţin... şopti profe- 
sorul Vasiliu şi fața-i oacheşă se acoperi de o fină ro- 
eaţă, ridicînd ochii asupra profesoarei. 

Nina Ighel luă şi celălalt portret şi, înfăţişîndu-le 
hlăturate, oftă, închise odată ochii şi reîncepu expli- 
caţia cu glasul ei cel mai suav : 

— Portretul pionierului cu ceasornicul deșteptător... 

— Al lui Andrei Hudici, preciză profesorul Vasiliu. 

— Al pionierului Andrei Hudici, repetă Nina Ighel 
spre a-i face plăcere şi a începe cu un consens. Portretul 
lui Andrei Hudici îşi dobindeşte asemănarea şi oarecum 
Caracterul din îmibinarea unor linii destul de precise. 
Şi dacă observăm bine, caracterul reiese aproape numai 
din rigiditatea liniilor. E o rigiditate de atitudine, pro- 
brie oricărui individ care ar lua această atitudine, pro- 
nunţă sacadat Nina Ighel, ea care era de obicei atît 
de mătăsoasă şi numai foşnitoare. Ce suflet se ascunde, 
Ce suflet anume, sub atitudinea rigidă, desenul nu ne 
mai spune. Desenatoarea n-a văzut acest suflet propriu 
care se preumblă sigur pe orice faţă, pe orice chip, 
oricât de „inexpresiv“ — ca „duhul peste ape“, c 
spune poetul biblic — sau dacă desenatoarea l-a desco- 
berit cumva, nu l-a putut reda. 

— Aşadar acest portret nu va lua premiul întîi ? se 
grăbi profesorul Vasiliu. 

Nina Ighel oftă, lăsă capul pe un umăr, privi galeş 
cu ochii ei albaştri spre mutra întunecată a profeso- 
rului bucureştean şi urmă explicaţia cu dulceaţă exage- 
rată acum, ca spre a îmbuna un copil mofluz şi încă- 
păţinat : ” 

— Dar nu e vorba de premiul înffîi, tovarăşe 
Vasiliu | Acum ne ocupăm de deosebirea dintre cele 
două portrete | 

Luînd adînc aer în piept, ca armonica pentru o mai 
lungă melodie, Nina Ighel unină : 

— Portretul cestălalt, al scriitorului, e prins în mo- 
mentul cînd, trăgîndu-şi către piept mîinile cu care se 
ocrotise, îşi înălța chipul cu ochii micşoraţi către lumi- 
nile candelabrului, de parcă ar fi privit: foarte departe, 

spre o zare abia mijind. Desenatoarea n-a izbutit 
vreme de cinci zile, exersînd de dimineaţa pînă seara, 
bă prindă această expresie, cu nici o linie sau vreo îm- 
binare de linii. Nici mie nu mi-a dat în gînd că figura 
scriitorului e alcătuită din forme pline, nu de unghiuri, 


iar liniile — în orice direcţii — îngroşau sau subţiau 
forma, o denaturau. Încît biata Hilda, cu ochii ei al- 
baştri, mari, plini de lacrimi — precum mi-a istorisit 


— a hotărît într-o noapte de lucru, pe cînd celelalte 
fete dormeau, să folosească numai estompa tăvălită în 
praf de cărbune. Şi a încercat chiar în acea noapte. 
Astfel a dat, pe-ncetul, de adevăratele forme care, îm- 
binate mai mult pieziș, alcătuiesc chipul adevărat şi 
această expresie a scriitorului. 

Nina Ighel ridică pînă sub nasul, parcă lungit de 
uimire, al profesorului Vasiliu, portretul în extaz al 
scriitorului Ion Buzdugan-Ciuperceni, extaz pe hirtie, 
neîntrerupt, înmărmurit. 

— Nu-mi pot da seama cât e de autentică această 
expresie, urmă Nina Ighel parcă mai mult pentru sine. 
Îmi aduc însă aminte foarte bine de eal... Îmi aduc 
aminte şi n-o pot uita | 

— Atunci premiul întîi îl va lua Hilda Stein, nu ? 
se repezi iar profesorul Vasiliu, spre a pune capăt 
acestor abstracții care amenințau să-i dea dureri de cap. 

— Părerea mea, urmă gînditoare Nina Ighel, de 
parcă n-ar fi auzit glasul aspru al profesorului, e să 
trimitem acest portret chiar scriitorului. Numai el e în 
stare să ne destăinuiască apoi cît de adînc a fost scor- 
monit şi descoperit de ochii mari şi reci ai micei 
noastre Hilda | 

Şi Nina Ighel rise deodată din toată inima. 

În aceeaşi seară, în holul vilei unde locuiau, înainte 
de a se despărţi spre a intra fiecare în camera sa, 
instructorul Sticlete se: încruntă şi zise profesorului 
Vasiliu : - 

— Ai aflat ?... În pantomimă joacă un băiat de la 
şcoala de tîmplărie din Oradea, unul Ion Nicuţă. 

— N-am aflat, răspunse profesorul Vasiliu. Şi ce e 
cu el? 

— lon Nicuţă ia premiul la dans. L-am văzut. 

Profesorul Vasiliu trase încheierea, care — ghiocise | 
— era gîndul fix şi dureros al instructorului : 

— Aşadar nu ia premiul la dans Ugron Mărişca. 
Păcat..., adăugă profesorul, fără să spuie de ce. 

De ce ? Pentru el era limpede : Căci Ugron Mărişca 
nu va lua nici premiul de desen. 

Dar nu destăinui această încredințare. Strînse re- 
pede mîna instructorului, bombănind un „noapte bună“ 
şi se îndreptă spre camera sa. 


Sîmbătă : Ziua cea mare| Ziua încercărilor | 

Pavilionul fu ridicat în bătaia unui soare radios, în 
văzduhul rece şi cristalin dintre munţi, ca şi cum voia 
să se mai arate odată în cele mai feerice jocuri de 
lumini şi raze, înmulţite de scăpărările atîtor ghirlănzi, 
ciucuri, inele, cercei şi brățări de omăt îngheţat. 

Toată dimineaţa fu ocupată de întrecerile cu să- 
niuța, după amiază fură de faţă toţi pionierii, toţi pro- 
fesorii la ultima bătălie pe frontul şahului şi ping-pong- 
ului. La ora cinci avu loc reprezentarea baletului- 
pantomimă „Frumoasa din pădurea adormită“, primele 
bănci din sală fiind ocupate de preţioşii musafiri, mem- 

brii Sfatului Popular cu soțiile, pionierii şi pionierele 
Sovatei. 

Costumele, muzicuţele şi mai cu seamă jocul artişti- 
lor fură pentru autorităţile Sovatei şi întregul corp 
didactic o adevărată surpriză. Copiii din sală nu băgară 
de seamă — cei mai mulţi — valoarea deosebită a 
spectacolului, din pricină că nici nu-şi închipuiau că ar 
fi putut fi mai puţin încîntător şi mai puţin adevărat. 
Cei mici fură de părere că Vrăjitoarea, care ispitise cu 
furca ei drăcească pe Prea-frumoasa din castel şi înţe- 
pînd-o la deget o făcuse să aţipească dimpreună cu 
toate vieţuitoarele din jur, trebuia așteptată la sfîrșitul 
spectacolului şi bătută măr! Tovarăşa Marga Horvat 
dintre culise duse cu ajutorul cîtorva gesturi dansatorii 
şi dansatoarele ca pe sîrmă, ca din sfori, numai Ugron 
Mărişca scăpă de cîteva ori din plasa jocului colectiv 
şi se încurcă în unele gesturi cu totul nepotrivite. De 
altfel, de cînd se urcase pe scenă, Mârişca nu părea în 
apele ei şi răspunsese furioasă la cîteva întrebări ne- 
vinovate ale tovarăşelor de joc. 

Cînd se ivi în scenă tuşa Marta urmată de gîscan, 
ca să ia parte la bucuria reînvierii Prea-frumoasei şi a 
logodnei cu Făt-frumosul care trezise la viaţă întregul 
castel, spectatorii izbucniră în aplauze furtunoase, deşi 
nelalocul lor. Din partea Împăratului şchiop şi a Împă- 
rătesei lipsită de un ochi, ea primi cîteva daruri, între 
care o scufă roşie pe care fusese brodate cu fir galben 
insignele taberei de iamă. Tuşa Marta nu se aștepta 
şi ochii i se umplură de lacrimi. Îndepărtă cu un picior 
giscanul stăruitor şi îndreptîndu-se către luminile ram- 
pei, ceru îngăduirea să cînte şi ea cîntecul preferat al 
copiliţei pe care o pierduse. Cu glasul cel mai sub- 

țire — ea care avea în gitlej şi un glas de corn gros 
de vînătoare — cîntă rar, tremurat: 


O brad frumos, o brad frumos 
Ce verzi sînt ramurile tale... 


fără întovărăşirea muzicanţilor. 

Apoi plecă repede, niţel aplecată înainte, urmată de 
gîscanul uimit de acest nemaipomenit spectacol. 

Abia după ce tuşa Marta şi gîscanul ei dispărură 
între culise, fu răsplătită deodată cu aplauze nesfîrşite 
şi, desigur, binemeritate. | 

Cina fu luată la repezeală, copiii trebuind să se 
pregătească de bal mascat. 

Tovarăşa Nina Ighel şi profesorul Vasiliu rînduiră 
din vreme expoziţia de picturi şi desene, precum şi hăr- 
ţile, modelele de costume locale, mai noi şi mai ve- 
chi — se afla şi uniforma unui miner din veacul trecut, 
cu pompon la șapcă — culese de echipa de istorici şi 
geografi. :Se alesese în vila Viorica sala cea mare de 
la parter, lipsită de mobilă şi cu un perete larg în 
fund, luminat de ferestrele înalte ale celorlalţi trei 
pereţi. 

Carnavalul începu numaidecît după cină, sub pri- 
vegherea tovarăşei Marga Horvat, însăşi costumată în 
husar cu brandeburguri, sabie de carton, cizme înalte 
cu pinteni bronzaţi, fără capelă, ca să i se vadă bine 
pletele negre bogate, totuşi cu o mască cruntă, mustă- 
cioasă, spre a nu fi uşor recunoscută, și contrastul la 
ridicarea măștii să producă haz. 

Corpul didactic ţinu o scurtă şedinţă la club, în 
prezenţa comandantului taberei care mai toată ziua fu- 

„_sese ocupat la gară şi la telefoane cu pregătirile de 
plecare. | 

Era bine ca solemnitatea de duminică dimineaţa, 
din sala expoziţiei, să se desfăşoare în afară de orice 
dezbateri, iar premiile şi menţiunile să fie acordate prin 
unanimitate. de voturi. Încît premiile se fixară pe loc. 
La sănjuţe primiră întîiul premiu Andrei Hudici şi Ma- 
rin Stroe, amîndoi 'din Bucureşti, la ping-pong se clasă 
întîia Maria Felber din Oraşul Stalin, o pionieră mică 
şi iute în mişcări ca un titirez, la şah Marcu Leibovici 
din Cluj, un pionier cam tăcut de felul lui, scund, pă- 
trat în toată înfăţişarea, de parcă imita. cutia cu figuri. 
Se acordă o menţiune echipei de geografi şi istorici de 
sub conducerea profesorului Vasiliu pentru frumoasele 
rezultate, timpul prea scurt neîngăduindu-le să ajungă 
la realizări mai însemnate. O menţiune de asemeni 


9 echipei de meşteri şi sculptori în zăpadă de sub con- 
ducerea |directorului Fişer. Comandantul taberei aduse 
mulţumiri instructorului Sticlete pentru disciplina păs- 
trată în tot timpul activităţii pioniereşti de la Sovata, 
fără ca autoritatea să-i fi înstrăinat iubirea cuiva. O 
distincţie specială s-a recunoscut tovarăşelor Marga 
Horvat şi Nina Ighel, asupra activităţii cărora se va 
face raport la Bucureşti. Premiul coregrafic se va de- 
cerna la recomandarea personală a tovarăşei Horvat, 
iar cel de plastică la recomandarea tovarășei Nina 
Ighel. 

Şi corpul didactic se îndreptă repede spre sala ex- 
poziţiei, pentru o scurtă vizită, fiecare dorind să mai 
apuce după aceea în sala de festivități cîteva din as- 
pectele carnavalului copiilor. | 

Cînd coborîră scările clubului, profesorii intrară 
într-o lumină de lună plină atît de limpede, că Sovata 
părea întreagă un orăşel de vile într-un teatru de pă- 
puşi. Pașii marilor păpuşi care erau acum profesorii, 


înşiraţi pe cărare unul după altul, scîrțiiau zăpada ca 
minuscule orchestre de ţitere. Şi nimeni nu cuteză cu 
vreun cuvînt sau măcar cu vreo şoaptă să tulbure seni- 
nătatea şi liniştea de basm în care se mişcau. 

Fiecare îşi simţi deodată chipul şi apoi sufletul 
limpezit, răcorit, înălţat. 

Luna îi prinsese şi parcă îi legăna acum sus, în 
nesfîrşita ei plasă aeriană. 

Dar această plutire ca-n legendă fu scurtă, căci vila 
Viorica se afla numai la cîțiva paşi de vila clubului, 
pe şoseaua ce urca spre piaţa rotundă din culmea So- 
vatei. La întîile trepte dinaintea uşii fură întîmpinaţi 
de panoul taberei, pe dreapta, pe care erau înscrise 
echipele adăpostite în vilă, şi de panoul împodobit în- 
tr-o ghirlandă multicoloră, pe stînga, al „Expoziţiei de 
pictură şi desen“. Becul aprins deasupra celor două 
uşi cu ferestre părea de prisos, într-atât îl desfiinţa lu- 
mina vrăjită a lunatecei nopți. 

Apăsă clanţa cu putere comandantul taberei, dar 
ușa opuse rezistenţă. 

— Să fi încuiat cineva uşa ? întrebă către şirul tă- 
cut al profesorilor, opriţi în juru-i. 

Şi fără a mai adăsta răspuns se opinti şi cu umărul. 
Uşa cedă pe-ncetul, de parcă ar fi împins un arc — şi 
se deschise deodată. 

Pe întîia treaptă a scării late de piatră ce ducea 
spre holul vilei se afla înmărmurit, cu o capă cavale- 
rească pe umeri, cu o cuşmă înaltă, albă, încovoiată 
din pisc, în botfori de tinichea lucioşi, cu sabia lungă 
de lemn la coapsă, galben, cu ochii măriţi de spaimă, 
cu miîinile-i roşii depărtate de trup, tremurătoare — 
Andrei Hudici. Într-o mînă ţinea masca bărboasă. 

— Ce cauţi aici ? întrebă comandantul aproape fără 
glas, uimit de această arătare, în realitatea căreia parcă 
nu-i venea să creadă.. 

Cavalerul cu înfăţişarea de Mihai Viteazul nu răs- 
punse. Nu se clinti din loc. Nici pleoapele măcar nui 
se băteau. Fără tremurătura miîlinilor roşii, ar fi părut 
o zămislire de lemn sau de lut. | 

— Ce cauţi aici ? strigă deodată comandantul, mă- 
surînd pe „eroul“ înţepenit, de parcă ar fi voit să-l 
trezească din strania-i veghe adormită. 

Apoi comandantul se-ntoarse uluit către grupul pro- 
fesorilor, . întrebîndu-i pe ei, de parcă ar fi ştiut mai 
mult : 

— E nebun ? Ce caută aici?... 

Se desprinse din grup profesorul Vasiliu care, tre- 
cînd înaintea comandantului, puse mîna pe umărul ca- 
valerului — căzut în vreo hipnoză ? — şi-l scutură de 
cîteva ori, repetînd foarte aproape de chipul lui: 

— Andrei... Andrei... Andrei... 

Un suris lumină chipul băiatului. Dar zărind grupul 
profesorilor din uşă 'şi cu deosebire faţa încruntată a 
comandantului taberei, zîmbetul i 'se preschimbă în 
rînjet înţepenit, dezgolind şirul dinţilor albi, amenin- 
țători. 

— De ce ai părăsit carnavalul ? De ce ai venit la 
vila asta ?... Vila voastră, a băieţilor, e de partea cea- 
laltă, mai sus. Ai trecut pe dinaintea ei... vorbi pro- 
fesorul Vasiliu cît putu mai limpede, ca Andrei să-şi 
revie bine în fire şi să priceapă cuvintele. 

Andrei Hudici oftă uşor, își duse o mînă sub nas, 
frecîndu-l repede, scurt, şi lăsă capul în piept rezemîn- 
“du-se, cum obişnuia, în piciorul drept, apoi în piciorul 
sting. 

Profesorul Vasiliu înţelese că nu mai avea nici un 
rost să chinuiască băiatul care, căutînd ceva la vila 
Campionilor nimerise la cealaltă şi surprins, i se oprise 
mintea în loc.- 

— Hai. du-te la carnaval, Andrei |... Şi să nu mai 
părăseşti sala. Joacă-te acolo, pînă la sfîrşit. Vin şi eu 
numaidecît, să-mi spui ce s-a întîmplat, mai zise pro- 


fesorul. 

Luîndu-l de braţ, îl ajută să coboare treptele pe 
dinaintea grupului de profesori şi îl duse pînă la căra- 
rea trotuarului înzăpezit. Aci îi dete un brînci priete- 
nesc, strigîndu-i : 

— Cară-te |... Premiatule |... 

Andrei Hudici o rupse de fugă şi mai privi înapoi 
o singură dată, cînd trecu drumul spre trotuarul celă- 
lalt. Apoi umbra i se topi, i se pierdu în umbra deasă 
a vilelor şi brazilor neclintiţi, bătuţi de lună. 

Urcînd treptele spre expoziţie, profesorii ascultară 
explicaţia dată de tovarășul Vasiliu asupra lui Andrei 
Hudici şi a rătăcirii lui, dar nu-i deteră prea mare în- 
semnătate. Numai comandantul o găsi cam neîndestulă- 
toare. Ce rost “avusese împotrivirea băiatului, care în- 
cercase a îndepărta grupul profesorilor, voind a-i face 
să creadă că uşa era încuiată şi deci nu se putea 
intra ?... Căci el ţinuse uşa în loc o vreme, nu mai în- 
căpea îndoială | 

Altă nedumerire încurcă puţin gîndurile Ninei Ighel. 
Lăsase aprinsă lumina în expoziţie şi acum o găsea în 
beznă. 

Cine stinsese becul ? Şi de ce? 

Dar o dată cu ivirea puternică a luminii electrice, 
dispărură şi nedumeririle, înlocuite cu preocupări mai 
rele, Întreg peretele din fund era acoperit de tablouri 
de toate mărimile, prinse în rame mici de scînduri albe 
de brad. Miulţimea desenelor, picturilor — mai mult 
acuarele — uluia: Cînd avuseseră oare micii artişti, 
micile artiste, răgazul unei asemenea activităţi ? 

Privitorii recunoscură amuzaţi portretul cu pălă- 
rioară şi pană al preşedintelui Sfatului Popular, ba şi 
gîscanul tuşei Marta în vecinătatea poalelor întlorate, 

increţite. Nenumărate privelişti readuceau Sovata în pro- 
porţii minuscule : vile suspendate, brazi cutezători, la- 
cul din marginea pieţei, pavilionul taberei cu detaşa- 
mentele aliniate, un colţ cu flori al sălii de mese, cîteva 
gospodine din vale, în vestminte de sărbătoare, cu mâini 
mari pe gurile ţuguiate, capete bălăioare de fetiţe, ochi 
încruntaţi de mici maghiari în cizmuliţe negre. 

Deasupra întîiului şir de desene şi picturi, se afla 
— oare din pricina proporţiei care se apropia de mări- 
mea naturală ? — portretul lui Andrei Hudici, aplecat 
înainte, atent, încordat, cu ceasornicul deşteptător în 
mîna dreaptă, ridicat deasupra capului... Şi toţi cei de 
faţă ghiciră că Andrei Hudici cronometra jocul de ping- 
pong în viteză sau trecerea săniuţelor pe poteca bătă- 
torită. 

Un cerc gol la mijlocul peretelui părea lăsat anume, 
ca un medalion vid, pentru odihna ochiului şi zămisli- 
rea unei delicate simetrii în acea înşiruire şi năvală de 


opere. 

În tăcerea admirativă a celor de faţă, străbătu un 
mic țipăt. 

Apoi : 


— Ce este asta ?... se auzi glasul tovarăşei Ighel. 
Lipseşte portretul scriitorului | Al tovarăşului Buzdu- 
gan |... A 

— Care portret ? întrebă comandantul. 

Şi se apropie de profesoara din Sibiu. 

— Portretul de aici | Desenat de Hilda Stein ! Pus 
de mîna mea... ide mîna mea... 

Şi puse mîna în mijlocul cercului gol. 

— Portretul cel mai bun |... Lucrarea cea mai izbu- 
tită | Biata Hilda Stein |... Cine a luat portretul de-aici ? 

Ultimele cuvinte fură strigate cu desperare nestă- 
pînită şi Nina Ighel, fără a-şi retrage mîna crispată de 
pe medalionul vid, privi pe rînd, cu ochii speriaţi, pe 
cei din jur. 

— Cum, cel mai bun ?... se miră instructorul venind 
şi el spre Nina Ighel. Cel mai bun nu e portretul cu 
ceasornicul deşteptător ?... 

— Ah! Ce ştii dumneata ?... făcu profesoara din 
Sibiu şi, trăgîndu-şi deodată mîna, se îndreptă repede 
spre uşă, de parcă voia să scape dintr-o cameră de 
tortură. 


— Fără portretul Hildei Stein nu deschid această 
expoziţie | Trebuie să-mi găsiţi, să-mi aduceţi înapoi 
portretul Hildei Stein |... 

Ca şi cum aveau vreo vină profesorii, ca şi cum 
profesorii ştiau ceva despre dispariţia portretului care 
înfăţişa pe marele scriitor lon Buzdugan-Ciuperceni |... 

Profesorul Vasiliu îşi aminti numaidecît de acest 
portret, de care atît de amănunţit şi cu atîta căldură îi 
vorbise de curînd profesoara din Sibiu. Îl impresionase 
îndeosebi stăruința micei artiste, urmărită ziua şi noap- 
tea de visul ei de artă. 

— N-ai de ce să te îngrijorezi, tovarăşă Ighel, zise 
liniştit profesorul Vasiliu. Bănuiesc, ba sînt încredinţat 
că portretul scriitorului se află tot la mica noastră 
Hilda Stein, aici, în vilă, în camera ei, unde pesemne 
mai are de gînd să-i aducă vreo îmbunătăţire, după 
încheierea carnavalului. N-o cunoşti pe Hilda Stein ?... 
Niciodată nu i se pare că a isprăvit un desen... 

Se lăsă o tăcere grea. 

— Afară numai dacă portretul marelui nostru 
scriitor lon  Buzdugan-Ciuperceni, se auzi deodată 

dinapoia grupului glasul solemn, agravat, al directoru- 
lui Fişer, n-a fost furat şi distrus de zăbăucul ăla, de... 
Andrei Hudici |... 

Şi rîse voit. 

— Cum ? De ce să-l fure? De ce să-l distrugă ?... 
şopti încurcată Nina Ighel, revenită deodată la cu- 
noscuta ei naivitate. | 


Bal mascat 


l locul orchestrei de muzicuţe, profesorii, intrînd 
pe aleea privegheată de urşi şi lupi de gheaţă către 
sala de festivități, fură întîmpinaţi de o puternică fan- 
fară care intona înăuntru atît de legănatul vals „Pe 
valurile Dunării“ de căpitan Ivanovici. Tot atît de 
ciudată fu aroma de friptură ardeiată şi înmiresmată, 
care parcă-i poftea să grăbească paşii, spre a-şi potoli 
o foame trezită deodată, aproape uitată. 

Se îndreptară grăbiţi către ușa din stînga a unei 
mici încăperi, spre a nu tulbura petrecerea copiilor, 
dar fură opriţi numaidecît. Căci se deschise uşa odăii 
din dreapta, din care se ivi tuşa Marta, cu tichia-i albă, 
naltă. de maestră a bucătăriei, în mîna dreaptă cu o 
frigare în care tocmai rumenise două găinuşe sălbatice. 
Gîscanul sîsîi furios la noii veniţi şi, recunoscîndu-i 
după ce-i măsură cu ochiul drept, apoi cu ochiul stîng, 
se retrase iar în fustele creţe. Dar se ivi mai înapoi pana 
cu pălărioară, apoi chipul rumen cu mustăţi albe, al 
preşedintelui, în jur cu capetele neacoperite ale Sfatu- 
lui, înroşiţi de ger, apoi ide căldura încăperii şi de pofta 
bucatelor adăstate. 

— No, bine c-oţi vint]... strigă preşedintele voios, 
ridicîndu-şi pălărioara sus. Că de două ceasuri răbdăm 
de foame, de dragul vost | 

Şi înghiţi în sec. 

— "Toată ziua a bătut ieri pădurile după găinuşile 
astea |... lămuri tuşa Marta pe două glasuri. Spunea 
că-mi aduce un cerb... 

— Cerb n-am găsit !... se scuză preşedintele în rîsul 
membrilor. Dar nu vă temeţi |... Nu veţi răbda şi nu 
veţi pleca flămînzi din Sovata |... 

— A adus şi doi purcei din coteţul de-acasă, din 
vale... făcu în taină tuşa Marta şi rîse şi ea, de data 
aceasta cu un singur glas, înalt. 

— Mulţumim foarte |! răspunse tare directorul Fişer. 
Chiar că ne era foame! Numai îngăduiţi încă un bob 
zăbavă. O mică şedinţă | 

— Şedinţele nu sînt niciodată mici |... se auzi cu 
jale glasul preşedintelui. 

Dar tuşa Marta trase bine ușa verde, proaspăt vop- 
sită, închizînd cu ea pe cei nerăbdători. 

Nina Ighel se repezise mai dinainte în sala de festi- 
vităţi. Izbită de perechile cam înghesuite ale micilor 
valsatori, unii în costume antice, alţii în costume arde- 
leneşti, albe şi înflorate cu arnici negru, alţii în costume 
extrem-orientale, profesoara căută de zor mica făptură 
a Hildei Stein, ascunsă sub cine ştie ce falduri sau ce 
mască de moşneag. 

O găsi în vecinătatea fanfarei pe care o conducea un 
chipeş flăcău cu plete haiduceşti, purtînd totuşi în vîr- 
tul capului — ca şi ceilalți suflători — cîte un con de 
carton roşu, împodobit cu monştri galbeni, asemenea 
medicilor din evul mediu. Fata desena repede, pe o 

bucăţică de scîndură albă, găsită la întîmplare, făptura 
bondoacă, urcată pe un scăunel, a bunei prietene Ugron 
Mărişca, în costumul ei alb de Prea-frumoasă, cu văluri 
lungi din creştet pînă la călciie, cu mijlocul subţiat şi 
prelungit într-o împletitură de şirete negre şi aurite. 
Păreau amîndouă fericite. Numai ochii Prea-frumoasei 
alergau neliniştiţi de la mica idesenatoare asupra valu- 
rilor de dansatori, învîrtiţi şi duşi de puterile nevăzute, 
numai simţite ale muzicii. 

Profesoara, pe la spate, puse mîna pe umărul Hildei 
Stein şi zise cu asprime neobişnuită : 

— Ce te-a apucat ? De ce ai luat din expoziţie por- 
tretul scriitorului ? 

Fata întoarse capul surprinsă şi prinzînd chipul 
încremenit al profesoarei în oglinda albastră, neclintită 
a marilor ei ochi albaştri, şopti : 

— Eu ? De ce am luat portretul ?... N-am luat nici 
un portret... nici un portret... 

— Atunci unde e? 

Fata rămase uimită, fără vreun răspuns. 

În aceeaşi clipă Ugron Mărişca sări de pe scăunel. 

— Ajunge, Hilda | strigă ea fără nevoie, căci fan- 
fara încheiase valsul. Nu mai vreau să mă desenezi |... 

Şi nemaiadăstînd vreun răspuns, îşi făcu loc printre 
măştile acum amestecate şi se pierdu în mulţime. 

Profesorii aflară cu uimire în camera strîmtă, fără 
masă, fără scaune. luminată de un bec slab, atîrnat cu 
o sîrmă de plafonul de scînduri. că Hilda Stein nu 
luase portretul din expoziţie, că nu ştia nimic de dis- 
pariţia lui. 

— Cine avea interesul ca această capodoperă să 
dispară ? declamă directorul Fişer, care auzise ceva, 

dar nu văzuse niciodată „capodopera“. Numai două per- 
soane : Ugron Mărişca, concurenta premiului, după cît 
se pare, sau Andrei Hudici, modelul şi prietenul ei sal- 
vator. Să fie aduşi aici | Numaidecit |... | 

Comandantul taberei atrase atenţia cu glas blajin 
dar hotărît că ancheta trebuie dusă altfel decît cu mij- 
loace polițienești. Copiii nu trebuie jigniţi în nici un 
caz. De vreme ce nu există motiv serios de acuzare, 
nimeni nu are dreptul să ridice glasul împotriva cuiva. 
în faţa cuiva | 

Se lăsă o tăcere îndelungă. 

— Poftim | Anchetaţi dumneavoastră cum credeţi de 
cuviinţă ! zise răstit directorul Fişer, îndreptîndu-se că- 
tre E: . 

O deschise şi adăugă înainte de a ieşi : 

— Şi vă rog să-mi comunicaţi şi mie la ce rezultat 
aţi ajuns ! Sînt în camera alăturată. 

— Frumos final de tabără de iarnă ! bombăni ieşind. 

Comandantul taberei se împotrivi din nou — aşa 
cum propusese Nina Ighel — ca cei doi presupuşi vi- 
aovaţi să fie chemaţi pe rînd în faţa profesorilor, să fie 
interogaţi, apoi confruntaţi. Cercetările trebuiau făcute 
altfel — credea el — ca nimeni să nu ştie că e anche- 
tat, ci numai întrebat, pentru lămurirea unui caz destul 
de ciudat. Şi rugă pe instructorul Sticlete să stea niţel 
de vorbă cu Mărişca îndată după hora care tocmai în- 
cepuse, şi anume chiar în marea sală de festivități, 
făcîndu-se a o întîlni ca din întîmplare. 

— Cu Andrei Hudici vorbesc eu, zise profesorul 
Vasiliu. 

— Nu... nu... se împotrivi comandantul taberei. La- 
să-l deocamdată pe Andrei Hudici. Să vorbesc întîi cu 

prietenul lui, Emil Duică, şi cu Marin Stroe, tovarăşul 
de săniuţă. lar dv. — se întoarse comandantul către 
Nina lIghel şi profesorul Vasiliu — treceţi în camera 
alăturată şi luaţi cina cu membrii Sfatului Popular. O 
voi trimite şi pe tovarăşa Marga Horvat. În curînd 
ne-ntoarcem şi noi. 

Făcu un semn scurt instructorului şi amîndoi pără- 
siră încăperea. Fură urmaţi de ceilalți. 

Rămase de veghe singur, în adăstare prelungită, 
becul electric. 

Marin Stroe cel dîrz şi sprîncenat, conducătorul 
uneia din grupele bucureştene, travestit într-un vrăjitor 
cu pene-n cap şi sutană zdrenţuită, cu o mască băr- 
boasă, purtînid şi o lulea uriaşă, umbla încurcat printre 
dănţuitori. Unde i se părea, muia pămătuful de busuioc 
în căldăruşa pe care o purta după el puiul de vrăjitor, 
Vasilescu cel scund şi burtos, şi stropea de la înălţime, 
sporovăind pe nas formule cabalistice. Doi cîntăreţi din 
muzicuţe completau alaiul, intonînd un soi de litanie 
plîngăreaţă. Erau vrăjite, descîntate şi udate mai cu 
seamă acele măști nu îndeajuns de ascunse şi numai- 
decît recunoscute. Astfel fu bine stropită dintr-o parte 
şi tovarăşa Marga Horvat, trădată de bogăţia cîrlionţi- 
lor negri şi mersul ţeapăn, încoace şi încolo, cu Ion Ni- 
cuţă, „Făt-frumosul“, într-un ceardaş neîntrerupt. 

Îl trase de mânecă pe caraghiosul vrăjitor instructo- 
rul Sticlete şi-l duse, urmat de Vasilescu şi de cîntăreţi, 
pînă la şirul de ferestre prelungi, de unde priveau, cu 
picioarele în zăpadă, locuitorii curioşi ai Sovatei. 

— Voi plecaţi, zise alaiului, oprind lîngă sine nu- 
mai pe nedumeritul vrăjitor. Apoi, cu blajinătate : 

— Ascultă, Stroe, am încredere în tine, eşti băiat 
mare. Nu ştiu cine a făcut proasta glumă de a se stre- 
cura în expoziţie nu de mult... 

— Eu nul ripostă Stroe scurt şi hotărît. 

— Ştiu. Nu eşti în stare de asemenea ispravă. A dis- 
părut desenul făcut de Hilda Stein — pare-se cel mai 
bun — şi căreia îi era destinat premiul. Ce părere ai? 
Pe cine bănuieşti ?... 

Stroe îşi scoase încet masca bărboasă. Instructorul 
îi văzu sprîncenile groase, îmbinate a ciudă, a gîndire 
încordată, în vreme ce privirile băiatului căutau nesi- 
gure în jur. Apoi, privind drept în ochii instructorului : 

— Nu bănuiesc pe nimeni, tovarăşe instructor. 

Şi adăugă repede : | 

— Din echipa noastră nu cred să fi îndrăznit vre- 
unul. Îi cunosc bine pe toţi. Îmi sînt buni prieteni. 
Mi-ar fi spus, să rîd şi eu. i 

Instructorul şovăi îndelung. Să pomenească numele 
lui Andrei Hudici ? 

Se hotărî. 

— Am întîlnit adineauri pe Andrei Hudici ieşind 
din expoziţie. Tocmai cobora scările vilei. 

— Da ? se miră conducătorul grupei. De ce nu l-aţi 
întrebat pe el ?... 

— N-ar fi mărturisiț... Sau ar fi spus că intrase în 
vilă din greşeală... Nu ?... 

Marin Stroe nu mai zise nimic. 

— Cine e prietenul lui cel mai bun ?... Mi se pare : 
că Emil Duică, din detaşamentul de la Oraşul Stalin... 

— Andrei Hudici e prieten cu noi toţi, răspunse 
Marin Stroe. 

Aruncă pămătuful. 

-— Bine, Stroe. Mulţumesc. Să nu mai afle nimeni 
de bănuiala asta... Înţelegi de ce. Nu trebuie să facem 
nimănui nici un rău pentru o simplă bănuială. 

Rămas singur, Marin Stroe nu-şi mai puse mascaile 
vrăjitor şi înaintă domol, fără plăcere, în mulţimea dăn- 
țuitorilor. | 

Cercetat de aproape de instructor, nici Emil Duică 
nu fu în stare să idea vreo lămurire. Nici el nu credea 
că Andrei Hudici ar fi putut face o glumă atît de idioată 
— şi periculoasă. 

În acest timp înapoia fanfarei unde se refugiase. 
Ugron Mărişca, în pofida vestmîntului ei de Prea-Fru- 
moasă, cu 'văluri din creştet pînă-n călciie, cu brîul 
strîns în împletitura graţioasă ca o mreajă, se urîţise 
parcă dinaintea celor două profesoare Nina Ighel şi 
Marga Horvat. Aflase fără uimire de dispariţia portre- 
tului din expoziţie şi cînd fu întrebată pe cine bănuia, 
privi în jur de parcă atunci căuta pe vinovat şi: izbucni 
deodată în plîns. Liniile fine ale chipului ei uimit se 
boţiră. Ochii erau acum numai două dungi oblice, as- 
cuțite, din care picau des boabe scăpărătoare. 

— Lasă bocetul ! o certă Marga Horvat. Şi spune 
mai bine ce părere ai despre prietenul tău cel nou, 
Andrei Hudici. 

Fata încetă deodată din plîns, făcu ochii mari şi 
răspunse cu glasu-i îngroşat, de parcă n-ar fi plins nici- 
odată : 

— Prietenul meu ?... Cine a spus că Andrei Hudici 
e prietenul meu ?... Abia îl cunosc... Mi-a istorisit cite 
ceva despre şcoala lui din Bucureşti, despre un frate 
de la politehnică, mai mare, care ar avea de gînd să-şi 

cumpere o bicicletă... Mai mult nu ştiu despre Andrei 
Hudici. | 

Nina lghel stărui cu glas ascuţit, repezit, enervat, 
nefiind în stare să-şi ascundă multă vreme adevărata 
stare sufletească : 

— Cum, nu sînteţi prieteni ?... Tot timpul aţi fost 
împreună, aţi stat de vorbă. V-am văzut şi eu. 

— Desigur. Dacă-mi poza pentru portret, cu cea- 
sornicul deşteptător ridicat sus de tot, trebuia neapărat 
să-l ţiu cu vorba ca să pot desena. Nu... 

Şi privi cu ochi micşoraţi din nou la Nina Ighel,. 
apoi, de parcă i-ar fi cerut ajutor — la Marga Horvat. 

Fanfara începu o bătută îndrăcită, cu accente dese 
la tobă şi trombon, încît profesoarele şi pioniera mai 
schimbară cîteva cuvinte, dar fără a se auzi. Îşi vedeau 
numai mişcarea tremurată, repezită, a buzelor. 

Profesoarele se depărtară în acelaşi timp, lăsînd-o 
pe Mărişca singură, dezorientată, între ultimul şir al 
fanfarei şi podiul înalt al scenei. 

Dar fata se reculese numaideciît, îşi şterse cu dosul 
miîinii ochii înlăcrimaţi şi vru să se depărteze — nici 
ea nu ştia încotro. 

Se pomeni cu Andrei Hudici în faţă, în mîna 
dreaptă cu masca-i bărboasă de viteaz. Chipul lui lun- 
git şi mai mult de îngrijorare înfurie pe Mărişca peste 
fire : 

— Fugi |! strigă ea cu glas înăbuşit, bătînd cu picio- 
rul în duşumea. Fugi! Nu trebuie să mă mai cunoşti. 
Auzi ?.,. | 

Şi întorcîndu-i spatele o rupse de fugă. Ochii băia- 
tului n-o mai putură urmări în idesimea dansatorilor 
mascaţi. 

În camera strîmtă de la intrare, sub becul electric, 
prea rece, prea palid parcă în acea noapte nelinişită, 
profesorii ţinură un ultim sfat. Căzură toţi la înţelegere 
că nici un desen nu mai putea fi premiat, de vreme ce 
dispăruse lucrarea pe care Nina Ighel o socotea cea 
mai bună. Întreaga expoziţie va primi însă o menţiune. 
Directorul Fişer stărui ca „problema să fie rezolvată“ 
înainte de închiderea taberei. El nu putea părăsi loca- 
litatea mai înainte de a se fi stabilit precis asupra cui 
cădea vina unui asemenea fapt „nemaiauzit“, Dorea 


203 


confruntarea pe loc: a lui Andrei Hudici, care atrăsese 
asupră-i cele mai temeinice bănuieli, cu Ugron Mărişca, | 
concurenta cea mai serioasă la premiul expoziţiei. Şi 
propuse ca anchetarea lui Andrei Hudici s-o facă însuşi 
profesorul Vasiliu, iar a fetei, instructorul Sticlete : Voia 
să pară obiectiv. 

— A, nu! Dimpotrivă | Mie daţi-mi voie să mă re- 
trag, zise profesorul Vasiliu. Ţin prea mult la Andrei 
Hudici, sînt încredințat de nevinovăția lui şi doresc să 
nu influenţez, nici măcar prin prezenţa mea, concluziile 
la care veţi ajunge. 

— Atunci mă retrag şi eu, zise instructorul, cu ochii 
înroşiţi de nesomn şi enervare. Nu doresc ca Mărişca 
să caute vreun sprijin la mine și să pară că l-a găsit. 

Rămaseră patru anchetatori. Fură aduşi îndată pre- 
supuşii vinovaţi. 

— Ce crezi de Andrei Hudici? E în stare să se 
strecoare pe furiş în expoziţie şi să distrugă desenul 
prietenei. tale Hilda Stein ?... întrebă comandantul ta- 
berei, făcînd un pas înainte, pînă aproape de pieptul 
fetei, care se zbătea puternic. neregulat. 

Mărişca respiră greu de cîteva ori, privi la băiatul 
de alături, cu un cap mai înalt decît ea, îl măsură, apoi 
şopti, privind în jos: 

— Nu... Nu cred că Andrei Hudici ar putea face 
vreodată o faptă urîtă. Nu cred... 

Şi pe neaşteptate izbucni într-un hohot de plins atît 
de violent, fără a-şi mai acoperi faţa cu mîinile, încît 
se mirară toţi că un chip atît de proaspăt şi încîntător 
se poate preschimba într-o mutră veştedă şi zbîrcită. 

Nina Ighel şi Marga Horvat se apropiară de ea re- 
pede şi o îmbrăţişară, şoptindu-i cuvinte de alinare. 

Fata rămase în braţele Margăi Horvat, la pieptul 
căreiâ plînse mai departe, în vreme ce profesoara îi vor- 
bea domol în auz, potrivindu-i zulufii răvăşiţi. 

— Tu, Andrei Hudici, strigă asprit comandantul. 
crezi că Ugron Mărişca ar fi în stare să distrugă dese- 
nul unei concurente ? 

Băiatul nu răspunse. Cu ochi mari, neliniştiţi, căută 
chipul profesorului Vasiliu. Se vedea bine că nu era în 
stare să răspundă. 

— Sau crezi că Ugron Mărişca ar fi în stare să puie 
pe altcineva, un bun prieten, să-i facă această treabă ? 

La ultima întrebare Andrei Hudici răspunse numai- 
decit : 

— Ugron Maărişca nu are nevoie de ajutorul cuiva. 
Ei nici nu-i place să primească ajutorul cuiva. Eu aşa 
cred... 

— Atunci ce-ai căutat în vila expoziţiei ?... strigă 
directorul Fişer, ieşind înainte pînă-n dreptul coman- 
dantului. 

Andrei Hudici schimbă ide cîteva ori piciorul pe 
care se rezema, clipi de două ori, uluit ca un elev prins 
asupra unei lecţii neînvăţate, şi băigui : 

— Nu ştiu... M-am pomenit acolo... 

— De ce ai părăsit balul ? întrebă calm dar hotă- 
rît conducătorul taberei. 

— Vream să... să iau cutia de bomboane... A lui 
Emil Duică... El nu şi-a mîncat bomboanele, că-l dor 
dinţii... Spunea că mi le dă mie... De-aia... 

— Adică ai nimerit din greşeală în vila expoziţiei ?... 
zise rîzînd fals directorul Fişer. Dar vila Campionilor e 
cu trei vile mai în sus ! Trebuia să nimereşti întîi în vila 
voastră, a băieţilor |... 

Raționamentul nu era convingător. Oricine, după un 
spectacol în noaptea cu lună, putea greşi vilele atît de 
asemănătoare între brazii înzăpeziţi, atît de asemănători. 

Anchetatorii se priviră în tăcere. 

— Duceţi-vă |... zise îngîndurat comandantul tabe- 
rei către pionieri. 

Profesorii, chemaţi iar stăruitor de însuși preşedintele 
Sfatului care se ivi fără pălărioară dar cu faţa aprinsă 
şi o mustață albă cu vîrful în jos, intrară în camera în- 
vecinată la o gustare — mai îmbelşugată decît era nevoie. 

— N-am putut ajunge la un rezultat hotărîtor, zise 
comandantul taberei, care luase loc la masa lungă. în- 
tre profesorul Vasiliu şi instructor. Nu am aflat cine a 
sustras desenul Hildei Stein. Această întîmplare mă în- 
tristează. Nu ştiu ce să spun, cum să-mi explic... Ade- 
vărul pînă la urmă nu se poate să nu iasă la lumină. 
Dar cînd? Miine coborîm pavilionul şi închidem ta- 
băra. După amiază începe îmbarcarea în vagoane şi în 
autobuze. Rămîne să cercetăm mai departe. Toţi tre- 
buie să ne ocupăm de această chestiune, să cerem aju- 
torul conducătorilor de grupe, al grupelor... Şi să ne 
comunicăm rezultatele. În ce mă priveşte, aştept cu 
mare nerăbdare | 

Şi rămase cu ochii mari deschişi în talerul de lemn, 
pe care se răcea o uriaşă friptură de purcel întovără- 
şită de un castravete. acrit, înfăşurat în fire de mărar 
aromat. 

— Dar biata Hilda Stein |! exclamă deodată profe- 
soara Nina Ighel, potrivindu-şi cu degete  înfrigurate 
fuioarele de păr bălai, înălțate acum ca o căpiţă de îîn 
în apus de soare. Ce va spune miine biata Hilda Stein, 

ea care a lucrat cu atîta rîvnă la acel portret! cu atîta 
rîvnă |... 


A doua zi după amiază, în timp ce cîteva detaşa- 
mente se îndreptau spre gară, pe trotuarul acoperit din 
nou de-o ninsoare deasă, directorul Fişer zise în grupul 
profesorilor, întinzînd un pumn : 

— Eu bag mîna în foc că furtul din expoziţie e 
isprava lui Andrei Hudici |... 

— Ţi-ai putea arde mîna |... rîse Marga Horvat, 
călcînd mare, ostăşeşte şi clătinînd căciuliţa. 

Comandantul taberei se opri o clipă să-l ajungă 
profesorul Vasiliu rămas în urmă, şi-i şopti: 

— Nu te pot felicita, dragul meu, c-ai luat în deta- 
şament un asemenea element. Căci aşa cum stau lucru- 
rile, împrejurările în care a dispărut portretul sînt toate 
împotriva lui Andrei Hudici. Acest lucru nu se poate 
nega. Aşa e? 

Profesorul Vasiliu nu răspunse. 

Încruntat, privea poteca strîmtă, înzăpezită, pe care 
înainta, 


Furtună între profesori 


(ana se făcu la Bucureşti, la Uniunea Tineretu- 
lui Muncitor, analiza muncii taberelor de iarnă, tovară- 
şul Ștefan Tibor îşi făcu o severă autocritică. Arătă că 
ceea ce se întîmplase la expoziţia din Sovata se datora 
în primul rînd lipsei lui de atenţie şi mai cu seamă 
dezlînării activităţii lui. Şi îşi luă angajamentul ca în 
timpul cel mai scurt, prin măsuri potrivite, să fie cer- 
cetaţi în amănunţime toţi cei ce fuseseră în tabăra de 
la Sovata şi să se afle astfel mîna vinovatului. 

Adresa confidențială către instructorul unităţii de la 
şcoala lui Andrei Hudici ajunse şi sub ochii directorului 
Popescu. Fu chemat şi profesorul Vasiliu. Erau toţi trei 
în discuţie aprinsă şi nici nu băgară de seamă cînd se 
umplu cancelaria de profesori şi profesoare. Adresa con- 
fidenţială, deschisă pe masa lungă, nu mai fu de loc 
confidențială. Şi reîncepu zarva care avusese loc înainte 
de plecarea detaşamentului, la înlocuirea pionierului 
căzut bolnav şi alegerea lui Andrei Hudici. 

— Toată discuţia mi se pare de... prisos (vru să 
spuie „absurdă“), strigă directorul Popescu, ai cărui 
ochelari cu ramă neagră scăpară de pe nas şi se legă- 
nau acum pe şiret. Precum bine au observat tovarăşul 
Vasiliu ca şi tovarăşul instructor, acel nesocotit de An- 

drei Hudici n-a fost prins asupra faptului. Suferim nu- 
mai povara unei grave bănuieli, cu atît mai dureroasă, 
mai nesuferită, cu cît va ţine mai mult. Îşi ia cineva 
însărcinarea de a lămuri acest... acest caz ? 

Şi punîndu-şi repede ochelarii pe nas privi drept în 
ochii instructorului Cara Ivan. 

— Trebuie să ne încredinţăm în acelaşi timp, zise 
îndirjit, înroşit ca în toiul verii profesorul Vasiliu, punînd 
mîna pe catalogul clasei și strîngîndu-l sub braţ, căci 
se auzea soneria pe sală, trebuie să ne încredinţăm bine 
că şi la celelalte detaşamente din tabăra de iarnă se 
fac cercetări pentru lămurirea acestui... acestui caz. 

(Îngînarea era voită). 

— Fireşte |... gemu directorul. Această adresă con- 
findenţială a fost trimisă şi celorlalte detașamente ! 

Profesorii părăsiră grăbiţi neplăcuta furtună din can- 
 celarie. 

Rămase numai directorul, care n-avea oră de clasă, 
şi instructorul. 

Cara Ivan era un tînăr scund, bine legat, cu un cap 
colţuros, acoperit de un păr bogat, negru, încîrlionţat 
de la sine. Cu toată înfăţişarea-i de luptător, el avea 
un glas aproape copilăresc. 

— Nu cred, tovarăşe director, cîntă glasul subţirel 
al instructorului, să ajungem prea curînd la vreun re- 
zultat, cu toată graba noastră. Mai cu seamă dacă 
Andrei Hudici e nevinovat. 

— Crezi că e nevinovat ? tresări directorul privind 
pe instructor peste rama groasă, neagră a ochelarilor. 

Era o privire acuzatoare, de parcă avea dinainte un 
complice al furtului. 

— Lasă, lasă că ştiu eul mai adăugă ridicînd gla- 
sul, deși instructorul nu spusese nimic. 

Căzu o tăcere grea în cancelaria care pînă mai adi- 
neauri răsunase de atîtea glasuri potrivnice. ' 

— Ca instructor al unităţii, tovarăşe director, nu 
cred să intru prea uşor şi prea curînd în secretele 
copiilor, zise gînditor, parcă întristat, Cara Ivan. Sînt 
şi eu un fel de profesor, adică unul din polii contrari ai 
tensiunii educative, dacă mă pot exprima electric. 

(Cara Ivan se pregătea pentru electrotehnică). 

Şi adaose.: 

— Mai curînd ei între ei, băieţii, pot dibui adevă- 
rul... Voi vorbi cu Marin Stroe, conducătorul echipei. 

— Cum adică „unul din polii contrari ?“ se miră 
directorul. Nu face parte Andrei Hudici din echipa de 
box pe care ai întemeiat-o zilele trecute ?... Boxul, mai 
mult decât orice alt sport, mi se pare că e în stare să 
creeze o încredere... o intimitate... scînci directorul, fără 
să creadă în acest principiu născocit anume. După o 
şedinţă-două de box, Andrei Hudici îţi va destăinui şi 
laptele care l-a supt de la mă-sa... 

— Nu cred... scînci şi înstructorul cu glas subţirel, 
strîimbîndu-şi a plîns frumosu-i chip pătrat. Andrei 
Hudici s-a înscris numaidecît la box, cum se înscrie el 
repede la orice inovaţie. Dar cînd a aruncat în perete, 
cu braţul lung, bine întins, pe măruntul de Vasilescu, 
ăla cîrnu, Andrei Hudici a îngălbenit. Şi de atunci cine 
l-a mai prins pe la exerciţiile de box ? 

— Va să zică nu facem nimic cu boxul... şopti direc- 
torul şi se opri în mijlocul cancelariei, privind lung 
spre picioare, cu ochii lui mari, miopi, în vreme ce 

ochelarii cu ramă groasă atîrnau de şiretul negru, legă- 
nindu-se uşor. 

— S-ar putea să nu facem nimic nici cu Marin 
Stroe ! pronunţă hotărît instructorul, spre a nu se crea 
speranțe deşarte. Ce garanţie avem că vinovatul e An- 
drei Hudici ?... Vinovatul sau vinovata s-ar putea 
ascunde foarte bine în orice alt detaşament al taberei 
de la Sovata. Nu ? Şi au fost cinci detaşamente | 

Aceste cuvinte i se părură directorului atît de 
năstruşnice, atît de potrivnice realității — căci Andrei 
Hudici fusese doar surprins singur, în puterea nopţii, 
în holul vilei, în ajunul deschiderii expoziţiei — că nu 
mai socoti de cuviință să stea de vorbă. Ridică din 
umeri şi, căutîndu-şi cu o mînă ochelarii legănători pe 
care nu-i nimerea, ieşi fără nevoie pe gangul lung al 
şcolii, pe care-l străbătu pînă-n fund. 

Aci intră în una din micile încăperi cu lavabouri. 

Profesorul Vasiliu ajunse curînd la încredințarea — 
pe care o împărtăşi de altfel într-o lungă scrisoare şi 
logodnicei din Pleniţa — că Andrei Hudici fusese sur- 
prins în vila pionierilor dintr-o nefericită întîmplare. 
Îi rugase pesemne Mărişca să-i aducă din cufărul ei o 
batistă, un vestmînt, sau cine ştie ce alt obiect — şi 
cum era să destăinuiască băiatul sau fata această prea 
încrezătoare prietenie ? Mărişca Ugron, ca fată fru- 
moasă şi cam riîzgîiată, prefera să fie servită. Şi toate 
acestea n-aveau nici în clin nici în mînecă, fireşte, cu 
dispariţia desenului Hildei Stein — dispariţie care în- 
ţepenise gîndirea, intuiţia anchetatorilor | 

Încît profesorul primi surîzător pe Andrei Hudici, 
care-l ajunse din urmă într-o seară, după încheierea 
orei de clasă. 

— M-au convocat la o şedinţă de grupă, tovarăşe 
profesor | M-au convocat |... strigă el, ţinînd geanta sub 
un braţ şi ridicînd mîna cealaltă cu pumnul strîns. Îi 
bat! Zău îi bat!... 

Profesorul se opri sub un salcîm înţepenit cu ramu- 
rile înnegrite de ger, acoperit cu urme de zăpadă spul- 
berată. | 

— Cum să-i baţi Andrei? îl certă profesorul. Ce 
eşti tu, derbedeu ? bătăuş? 

Băiatul rămase uimit, dezorientat, cu buzele între- 
deschise. Cuvintele profesorului anulau singurul lui 
mijloc ide apărare a demnităţii, credea. 

— Atunci... atunci... Ce să fac ? Ce-au cu mine ?... 
se tîngui băiatul, cu sufletul copilărit deodată, ca 
dinaintea mamei. 

— Cum, ce să faci ?... vorbi profesorul, serios, cu 
încredere. Te duci la şedinţă şi răspunzi liniştit la toate 
întrebările. Ai vreo vină pe sufletul tău ? Nu. Aşa că 
de ce te-ai teme? De ce te-ai supăra ?... Eu în locul 
tău așa aş face, ba la nevoie aş scorni şi niscaiva glume. 
Niciodată adevărul nu e mai puternic, mai convingător 
şi biruitor, ca atunci cînd ride! 

Peste cîteva zile în cancelarie se dezlănţui o nouă 
vijelie şi mai violentă, de faţă fiind conducătorul grupei 
din a şaptea, Marin Stroe, care istorisi de cîteva ori, 
cu mici schimbări, cum decurse şedinţa cu Andrei 
Hudici. 

La început Andrei Hudici nu mai recunoscu faptul 
bine ştiut că fusese găsit noaptea, singur, mascat, în 
holul vilei pionierelor. 

— Eu? De unde? 
A fost Mihai Vitea- 
zul |... Întrebaţi şi pe 
profesorul Vasiliu, că 
m-a văzut! a strigat 
Andrei Hudici. 

Mai tîrziu a lăsat 
de o parte gluma asta 
şi a retunoscut că dacă 
fusese întîlnit în holul 
vilei, Andrei Hudici nu 
fusese aevea Andrei 
Hudici, ci numai... fan- 
toma. lui. 

— Spune tu, Ma- 
rine, nu m-ai întîlnit 
de cîteva ori în timpul 
carnavalului.? a între-: 
bat cu toată seriozita- 
tea pe conducătorul 
grupei. Aşa e că ai dat 
mereu de mine ?... Şi 
ce făceam ?... Stam de 
vorbă cu Mărişca Ug- 


Ton. Aşa e că te-ai lovit 

de umărul meu, cînd stam de vorbă cu Mărişca Ugron, 
care nu voia să danseze ?... Şi dacă eram în sala de fes- 
tivităţi în timp ce eram şi în holul expoziţiei, unul din 
cei doi trebuie neapărat să fi fost fantoma celuilalt |... 
zise către pionerii din jur. Aşa e ? 

Şi, sărind pe catedră, se aşeză în scaunul profesoru- 
lui şi îşi puse repede, făcînd ochi mari, rotitori, barba 
lui Mihai Viteazul. 

După ce s-a spart „şedinţa“ — că numai şedinţă nu 
fusese această farsă — Andrei Hudici, pe stradă, a 
vorbit serios cu Marin Stroe şi Vasilescu cel cîrn care, 
ca un căţeluş, sărind prin zăpadă, se ţinea după ei: 

— Ce e prostia asta, bă 2... Ce-mi trebuia mie por- 
tretul scriitorului, ca să-l fur 2... Şi de ce să-l fi rupt ?... 
Că de n-ar fi fost el, aş mai fi scris JURNALUL 9... Că 
scriu JURNAL în fiecare zi! Am să scriu şi despre 
şedinţa asta cu Mihai Viteazul şi cu fantomele! Hahahal 

Băieţii tăceau întristaţi, abia ţinîndu-se după „lun- 
ganul“ cu paşii mări. 

Marin Stroe nu avu mult de vorbit după aceea ca 
să-l facă pe Andrei Hudici să priceapă că el, deci în- 
tregul detașament de la Sovata, se află sub o grea, sub 
o ruşinoasă bănuială. Că această bănuială trebuia spul- 
berată neapărat şi cît mai curînd. 

Se opriseră în colţul străzii, în amurgul cenușiu de 
iarnă, de unde trebuiau să se despartă. 

— Ce pot eu să fac ?... şopti Andrei Hudici cu dis- 
perare abia ascunsă. Ce pot să fac... N-am furat 
desenul | N-am rupt desenul |... 

Şi privi în sus, cu buzele strînse, cu ochii strînşi, în 
care parcă oprea năvala unor lacrimi. Ca a doua zi, în 
curtea şcolii, să se laude, după o scurtă încăierare cu 
bulgări de zăpadă, către Vasilescu cel cârn şi ceata din 
jurul lui : 

— Eu am furat portretul scriitorului, bă ! Eu !... Ce, 
nu era mai frumos portretul meu cu ceasornicul deştep- 
tător ? Spuneţi şi voi 1... Că dacă lăsam mutra scriito- 

rului, profesoara aia leşinată din Sibiu, Nina Ighel, ar 
fi pus premiul întîi pe scriitor | Ce, nu ştiu eu ?... 

Şi a aruncat un bulgăr de zăpadă drept în pieptul lui 
Vasilescu. | 

— Mare mincinos |... zbieră Vasilescu, scuipînd şi 
ieşind de sub omătul spulberat. Te lauzi ! rîse. I-auziţi 
cum se laudă |! strigă şi celorlalţi. 

Şi o luară toţi la fugă, la sunetul clopotului, către 
scările de piatră ale şcolii. 

S-a aflat în cancelarie şi de conflictul din sînul fa- 
miliei lui Andrei Hudici. Luat din scurt la cină de 
bătrînul Hudici, băiatul ar fi strigat la taică-său : 

— Bă taică, bă |... Dacă era să fur, furam desenul 
ălălalt, pe care mi l-a făcut fata din Clujl Ce-mi tre- 
buia mie mutra scriitorului ? 

Profesorul Vasiliu primi pe neașteptate un amănunţit 
comentar de la Pleniţa. Cazul lui Andrei Hudici era 
discutat de tovarăşa învățătoare Profira Predescu — 
după un lung taifas cu bătrîpa, foarte interesată şi ea, 
în lunga tăcere a satului, de întîmplarea de la Sovata. 
Logodnica, folosind nu numai ascuţimea minţii dar şi 
delicateţea simţirii, propunea o ipoteză nouă, senzaţio- 
nală : Nu cumva portretul scriitorului Buzdugan-Ciuper- 
ceni, al cărui surîs metafizic apărea de altfel de-o vreme 
în mai toate ziarele şi revistele literare, fusese sustras 
în clipele premergătoare hotărîrii supreme, de chiar au- 
toarea lui, mica Hilda Stein, cea cu ochii ca nişte căngi 
albastre ? După cum aflase logodnica din scrisorile lo- 
godnicului, artista cea măruntă de la Sibiu avea o 
conştiinţă foarte pretențioasă. Poate că nu se mai sim- 
ţise satisfăcută de realizările ei cu estompa. Poate că 
i se năzărise o altă viziune a expresiilor acelui literat 

cu formele chipului atît de parabolice. O cercetare în 
această direcţie ar putea da rezultate surprinzătoare, 
dacă nu chiar „soluţia problemei“. N-ar fi bine să se 
încerce ?... 

Încîntat de faptul că logodnica nu mai credea în 
vina „zănatecului“, a „zăbăucului“ Andrei Hudici, mai 
mult decît de noul drum pe care-l deschidea anchetei, 
profesorul Vasiliu era cât pe-aci să scrie tovarăşei Nina 
Ighel. Dar cum se-ncredința mereu că raporturile dintre 
profesori și elevi sînt foarte complicate, uneori nu se 
poate mai stranii, stătu de vorbă cu instructorul Cara 
Ivan. Ajunseră la încheierea să lase pionierii să cores- 
pondeze între ei, să lămurească ei înşişi cazul din 
tabăra de iarnă de la Sovata. 

Şi astfel se pomeni mica Hilda Stein, într-una din 
primele zile ale primăverii, cu o scrisoare foarte priete- 
nească şi foarte lungă din partea lui Marin Stroe şi a 
pionierilor care făcuseră parte din detașamentul de la 
Sovata. Ea o citi într-o şedinţă de lucru a echipei dese- 
natoarelor şi luă înţelegere şi cu profesoara Nina Ighel. 
În preziua vacanței de primăvară, pionierii din Bucu- 
reşti ascultară apoi această scrisoare din Sibiu, sosită pe 
adresa şcolii şi pe care le-o citi cu glasul lui subţire 
instructorul Cara Ivan : 


Dragi prietene şi prieteni, florile albe de zarzăr şi 
de măr din livezile de la marginea orașului, pe unde 
noi, desenatoarele și pictoriţele din Sibiu colindăm 
adesea, ne amintesc de fulgii din Sovata, 'unde um 
petrecut atîtea zile frumoase. Şi iată că soseşte scri- 

soarea voastră |! Nu vă închipuiţi ce bucuzie ne-a fă- 
Cut |... Fiecare din noi s-a repezit să răspundă cu 0 
scrisoare, dar cum toate spuneau cam acelaşi lucru, 
conducerea echipei a hotărît să vă scriu numai eu în 
numele tuturor, mai cu seamă că aţi amintit și de 
hazlia păţanie a portretului marelui nostru prozator şi 
orator lon Buzdugan-Ciuperceni. La început mi-a părut 
foarte rău că n-am mai putut concura şi chiar am plins 
niţel la întoarcere, în tren, cînd tovarășa profesoară 
Wina Ighel mi-a spus că fusese vorba să fiu premiată. 
Dar ce înseamnă întîmplarea 1... Cum ne vine ea în 
ajutor, tocmai cînd ne gîndim mai puţin 1... Abia după 
ce am ajuns acasă și am reluat studiul figurii genialului 
nostru povestitor pentru copii, după unele fotograţii în 
reviste, am înţeles că schița de la Sovata nici nu merita 
altă soartă. Cine a furat-o mi-a făcut un serviciu. Și 
dacă aş şti că n-a păstrat-o, c-a aruncat-o în foc, îi-aş 
mulțumi și i-aş fi recunoscătoare toată viaţa. După 
îndemnul tovarășei profesoare Nina Ighel — care a 
phicit desigur tocmai ce doream şi eu în adîncul inimii 
mele — vă trimit unul din portretele cele noi, în pastel, 
căci am făcut mai multe. Dacă-l veţi pune în biblioteca 
pionierilor, în dreptul cărţii lui — mi se pare că 
deocamdată a scris numai una, pe care noi aici, la 
Sibiu, la întoarcerea din Sovata n-am mai găsit-o în 
nici o librărie — îi veţi aduce omagiul binemeritat. 
(Voi i-aţi mai găsit cartea ?) Şi vă veţi aduce aminte şi 
de buna prietenă care, în numele. ei şi al întregului 
detaşament, vă trimite un salut pionieresc. 


HILDA STEIN 

Ce i-o fi venit profesorului Vasiliu să ia scrisoarea 
micei artiste de la Sibiu, între rîndurile căreia vedea 
parcă cercul subţire, verde, al ochilor ei încadrînd 
marile oglinzi albastre, s-o citească în cancelarie c-un 
aer aproape triumfător ? 

Unii din profesorii de faţă se ridicară în acelaşi timp 
împotriva încercării de a minimaliza, dacă nu chiar de 
a muşamaliza o faptă care a compromis reputaţia 
şcolii. | 

— Şi îţi închipui (dumneata că vom lăsa chestiunea 
baltă ? ameninţă, cu ochelarii ridicaţi cu violenţă de pe 
nasul păros, directorul Popescu, parcă şi mai cocârjat, şi 
mai îmbătrânit. 

Şi întorcîndu-se către instructorul Cara Ivan care 
tolomai intra în cancelarie cu pardesiul ud de ploaie și 
capul mare, îmblănit în cârlionţii deşi şi negri ca de 
păcură, strigă în loc de bună-ziua : 

— Te rog să mergi cu dumnealui (arătă pe profesorul 
Vasiliu) la Uniune, la secţia tovarăşului Ștefan Tibor, să 
afle şi dumnealui că niciunul din detașamentele de astă 
iarnă nu ia asupra lui fapta de la Sovata. Să i se arate 
negru pe alb rapoartele de la Cluj, de la Sibiu, de la 
Oradea, de la Oraşul Stalin |... Să citească, cu ochii 
dumnealui ironici, ce scrie instructorul Sticlete, ce scrie 
directorul Fişer, ce scrie tovarăşa Nina Ighel, ce scrie 
tovarăşa Marga Horvat — după mai bine de patru luni 
de cercetări. Poate să scrie şi dumnealui un asemenea 
referat ?... Nul Dumnealui l-a dus la Sovata, să ne 
compromită, pe Andrei Hudici, compromis de mult | 

Niciodată soneria nu sună mai la timp — soneria sal- 
vatoare | Profesorii luîndu-şi cataloagele părăsiră cance- 
laria repede, încruntaţi. 


În familie, 


p rofesorul Vasiliu şi instructorul Cara Ivan se în- 
dreptară spre Uniune, unde găsiră pe tovarășul Ştefan 
Tibor gata de plecare. Rămaseră toţi trei în picioare, în 
vecinătatea ferestrei de la etajul cinci, pînă unde tot mai 
ajungea ciripitul păsărelelor, între ramurile înverzite 
proaspăt, în parcul din vecinătate. 

— 'Tovarăşe Tibor — începu liniștit, hotărît, profe- 
sorul Vasiliu — ai acum în faţa dumitale nu un profesor 
ci un om. Nu mă voi da în lături să trag toate consecin- 
ţele faptei mele. Dar mintea, conştiinţa mea refuză să 
acuze pe Andrei Hudici. Un băiat care a fost în stare 
să-şi puie viața în pericol pentru a mîntui viaţa altora 
nu se poate cobori pînă la un furt ordinar. Nici unul 
dintre camarazii, din prietenii lui nu cred că Andrei 
Hudici e vinovat de fapta ruşinoasă de la Sovata. 

— A fost găsit în holul vilei, în ajunul deschiderii 
expoziţiei, răspunse cu glas uscat tovarășul Tibor şi se 
depărtă de la fereastră, îndreptîndu-se către uşă. 

Pe scări recunoscu : 

— Desigur că nici unul din conducătorii detașamen- 
telor de la Sovata n-aveau interesul să găsească pe 
vinovat între pionierii lui şi poate că cercetările n-au fost 
atît de serioase şi stăruitoare, cum s-ar fi cuvenit. Dar 

nu mă pot îndoi de bună-credinţa nimănui şi nici de 
rîvaa, de cinstea vreunuia din conducători... 

Fapta de la Sovata trebuie neapărat scoasă la iveală, 
pentru a nu lăsa nimănui nici o îndoială asupra ei, să-i 
stîrpim astfel orice putere de molipsire. lar pionierul 
Andrei Hudici va trebui să-şi dea bine seama — chiar 
dacă e nevinovat, cum susții — va trebui să recunoască 
în faţa tuturor că a trecut, din pricina uşurinţii lui, în 
vecinătatea unei fapte rele. 

Pe stradă tovarăşul Tibor se despărţi, spre a se urca 
în tramvai. Apucă să zică repede : 

— Mai cercetează, tovarăşe Vasiliu |... Dacă asta e 
convingerea dumitale... Mai cercetează | Toţi am fi bucu- 
roşi, am fi fericiţi să ai dreptate | 

Într-o duminică dimineaţă portiţa cu nr. 17 din strada 
Poetul Neculuţă, de la marginea capitalei de .unide, între 
fabrici, şoseaua asfaltată goneşte spre livezile, spre lanu- 
rile încă verzi ale şesului dunărean, se deschise scârțîind. 
Un dulău în lanţ ieşi din coteţ și lătră puternic de două 
ori. Apoi — deşi nu mai văzuse pe profesorul Vasiliu — 
se ciuci, dînd din coadă bucuros, privindu-l cu ochi 
negri, voioşi, drept în ochi. 

Îi ieşi profesorului înainte mama lui Andrei Hudici, o 
femeie slabă, cu părul încărunţit sub un testemel înflorat, 
cam decolorat, dar cu un surîs de neobişnuită fericire în 
ochii ei mici, căprii. Părea o fetiță îmbătrînită fără să 
ştie când. După ea veni, înroşindu-se, Andrei Hudici, 
ştergîndu-se repede la gură cu o batistă mare, mare, pe 
Care o vîri gzeu în buzunar. Pe urma lor se ivi şi bătrînul 
Hudici, în mîna dreaptă cu un şerveţel, mestecînd încă. 
Era scund, cu părul scurt, alb ca vata, dar cu sprîncenele 


220 


încă negre pe chipul viguros. Şi tatăl şi băiatul erau în 
cămăşi văratice, colorate, cu mineci scurte. 

După întîile cuvinte politicoase, bătrînul îndrumă pe . 
musafir spre chioșcul din stînga, pe care se urcau grăbite 
întiile tulpine lungi, înfrunzite ale zorelelor. Abia atunci 
zări profesorul în marginea chioşcului un tînăr înalt, cu 
frizură şi ochi castanii, leit mama, dar cu privirea ageră, 
dreaptă, fără. surîs, aproape neîncrezătoare : era Vasile 
Hudici, băiatul cel mare, în al patrulea an la politeh- 
nică, unde nu trebuie să crezi decît cea ce vezi şi 
probezi, şi ca să vezi bine, aievea, neînşelat, trebuie 
să-ți duci ochii drept, încordaţi, neîncrezători. işi umfla 
roata dinapoi a bicicletei. 

— N-aţi mai fost de mult pe la noi... începu bătrînul 
Hiudici, după ce luară loc la masa din chioșc, peste care 
mama Hudici aruncă repede o peşchire albă şi puse o 
tavă cu pahare. Cred că v-aţi săturat şi dv. de isprăvile 
lui Andrei... intră bătrînul de-a dreptul în materie. 

Deci se ştia în familie de discuţiile din cancelarie. 

În jurul biciletei se încinse deodată o zarvă de 
glasuri amestecate și rămase biruitor glasul lui Vasile. 

Intră în chioşc, mofluz, Andrei Hudici. 

Studentul salută şi vru să se arunce pe bicicietă. 

— Te mai întorci ? întrebă surîzător profesorul Va- 
siliu. Aş dori să stăm niţel de vorbă. 

— Da ?... Atunci nu mai plec departe. Hai, Andrei | 

Andrei părăsi chioşcul la repezeală, alergînd înapoia 
bicicletei. O ajunse dincolo de poartă — şi cei doi fraţi 
dispărură. 

— Cum o mai duce cu matematica ? întrebă oftînd 
deodată bătrînul. 

— Ceva mai bine | Ceva mai bine ! Cred că ia notă 
de trecere. 

— Da? 

O sclipire de neașteptată bucurie scăpără în privi- 
rile bătrînului. 

— Nu cumva. îi dă mînă de ajutor frate-său mai 
mare ? întrebă profesorul Vasiliu. Se cunoaşte |... 

— Îl sileşte la matematică şi cu făgăduiala bicicletei, 
destăinui bătrînul. Altfel... Cu cine o fi semănînd 
frate, copilul ăsta ? urmă bătrînul cu năduf. Mă-sa, 
femeie muncitoare, la locul ei, eu — ce să mai spun? 
— casa şi serviciul la fabrică. Atât. Ăsta, Andrei... 
lumea toată nu-i ajunge |... 

— Ascultă, tovarăşe Hudici |... Aş da mult să ştiu ce 
v-a povestit băiatul de o întîmplare a lui în tabăra de 
astă-iarnă de la Sovata. V-a spus ceva de dispariţia 
unui desen din expoziţie, înainte de deschidere ? 

Mama Hudici aduse o sticlă cu lapte bătut, din care 
umplu două pahare, apoi dispăru ca o umbră tăcută. 

— Ne-a spus ceva... începu bătrînul vag. Dar mai 
mult ne-a istorisit de o fată maghiară din Cluj, pe care 
ar fi scăpat-o cînd era să se dea cu o sanie de-a ber- 
beleacul în prăpastie. Au rămas de-atunci, spunea, buni 
prieteni. De unde ? Lăudăroşenii de-ale lui 1... Că e şi 
mincinos ! E drept că fata aia sau mamă-sa, o doctoriţă, 
i-a trimis odată niște bani, vreo trei sute de lei — cică 
„recompensă | Dar i-am poruncit să trimită numaidecît 
banii înapoi | N-avem nevoie de pomană. |... 

Bătrînul bătu cu pumnul în masă, de se clintiră 
paharele cu lapte, mai-mai să se răstoarne. Se vedea 
bine : era furios de acei bani. 

— Nu ştiu ce-or fi făcut, el şi cu frate-său... Mie 
mi-au spus că n-au oprit banii, i-au expediat la Cluj. 
Dar crad că a mai pus ceva ăla marele şi-au cumpărat 
împreună bicicleta, aşa, mai ieftin, de ocazie. 

— Fata i-a scris lui Andrei ? El a scris fetei ? 
Bătrînul aruncă o privire piezişă profesorului, răsu- 
cind binişor în loc paharul cu lapte. 

— Dacă i-a scris ? făcu bătrînul cu necazul înăbuşit. 
Fireşte că i-a scris, dacă i-au venit toate. scrisorile 
înapoi |... 

Sorbi din pahar, îşi şterse cu dosul miîinii urmele 
laptelui rămas pe mustăţi : 

— Asta l-a mîhnit rău | adăugă bătrînul. Parcă ză- 
cea | De nimic nu-i mai ardea. Nici de şcoală. 

— Credeam că era bolnav... 

— Aşi |... De unde ?... Noroc că tocmai a pus mîna 
ăla mare pe bicicleta asta |... Cu bicicleta Andrei şi-a 
mai venit în fire... Auzeam că spunea lui frate-său: 
„Mă, Vasile, ţine bicicleta asta pîn'la Cluj ?* Dar tra- 
te-său : „Ce treabă, mă, ai tu la Cluj ?“ Iar ăl mic: „la, 
o chestie 1... O chestie cu mama fetei...“ 

Şi bătrînul adăugă, ridicînd din umeri : 

— Vorbe de copil ! Ce „chestie“ putea el să aibă cu 
mama fetei ?... Cică avea el de schimbat două vorbe cu 
ea, după care toată „chestia“ lui s-ar fi lămurit!... În- 
fumurat! Copil înfumurat, ca toţi prietenii lui de 
altfel |... 

Profesorul Vasiliu dăduse de un fir. Trebuia urmărit 
pînă la capăt. Cele întîmplate la Sovata, îşi spuse că nu 
le va putea desluşi decît aflînd toate amănuntele 
prieteniei dintre Mărişca şi Andrei. La Cluj, la mama 

fetei nu se putea duce. Nu cumva aflase ceva între 
timp instructorul Sticlete, care se mutase la Timişoara ? 

Profesorul Vasiliu plecă la Timişoara cu primul tren. 

Oraşul e o înşiruire de vaste parcuri, între care au 
poposit vechi clădiri, unele acoperite de mucegaiul 
trecutelor veacuri, altele nai, bucuroase de verdeaţa 
care le împrejmuie. Cînd și cînd bubuitul unui motor 
de autocamion străbate din depărtări liniştea grădinilor. 

Într-o astfel de tăcere de-a lungul canalului Bega, 
instructorul Sticlete, mai înalt parcă, pentru că mai slă- 
bise, cu pleoapele mai ridicate, căci voia să vadă tot, 
cu glasul mai îngroșat, căci era plin de mîhnire, măr- 
turisi profesorului Vasiliu că nu se înşelase asupra 
pionierei Ugron Mărişca atît de înzestrată. Dar biata 
copilă era urmărită de o năpastă: firea nesăţioasă şi 
crudă a mamei. El era încredinţat că fără teroarea 
mamei fata ar fi izbutit să fie şi o desenatoare şi o 
dansatoare fără pereche. Așa, sufletul fetei era zdrun- 
cinat de o neîntreruptă spaimă: Ce va spune mama? 
Ce va face mama ?... | 

— Mi se pare că Mărişca o vreme a fost în corespon- 
denţă cu Andrei Hudici. Ştii ceva de această corespon- 
denţă ? 

— Corespondenţă ? întrebă instructorul şi rîse amar. 

Se opri sub un copac secular şi îşi aprinse o ţigară — 
luase deci şi obiceiul fumatului. 

— Andrei Hudici i-a scris fetei de cîteva ori, des- 
tăinui instructorul. Nu ştiu dacă i-a răspuns şi Mărişca. 
Dar cînd.tovarăşa doctor Ugron a văzut scrisorile de 
la Bucureşti, m-a chemat şi m-a rugat să trimit 300 de 
lei băiatului, să se isprăvească odată „obligaţiile“ faţă 

ide el. Se pare că Andrei Hudici tot a mai scris fetei, 
dar scrisorile i-au fost trimise înapoi. 

Instructorul tăcu. Aruncă mînios, cu forță exagerată, 
la rădăcina unui arbore, ţigara stinsă — deci nu ştia 
încă să fumeze — şi, ridicând braţele, se opri. 

— Pe urmă m-am mutat din Cluj. 

— Ce face Mărişca ?... întrebă profesorul Vasiliu. 

— Mărişca ? şopti foarte mirat instructorul, de parcă 
abia acum i se pomenea numele fetei. A, da, Mărişca... 

Tăcu o clipă, se opri gînditor şi porni iar: 

— Nu ştiu ce nu i-a plăcut la Cluj tovarăşei doctor 
Ugron. Mi-a scris zilele trecute că şi-a retras fata de la 
şcoală, că n-o mulţumesc nici pe ea şi fireşte nici pe 
Mărişca profesorii, profesoarele, colegele, colegii, că 
totul i se pare descurajator, dezolant şi a luat hotărîrea 
să-şi trimită fiica la Budapesta, la mătuşa Gherghely, o 
fostă profesoară, acum pensionară. O fi trimis-o pînă 
acum. Aşa cred. 

Instructorul Sticlete se opri, îşi aprinse. cu greu o 
nouă ţigară şi, sorbind fumul cu nesaţ, încheie: 

— Spre norocul fetei, cred |... Căci acum a scăpat 
de teroarea acelei mame! Afară numai dacă mătuşa 
Gherghely, n-o fi tot un fel de doctoriţă Ugron... adăugă 
şi rîse îndelung, batjocoritor. 


Nu tot ce pare absurd e absurd 


Ca Andrei Hudici era nevinovat, profesorul Vasiliu 
nu s-a îndoit o clipă — nici măcar la Sovata, în acele 
zile din urmă, când toate aparențele îl acuzau pe 
năstruşnicul pionier. Spre a-l scoate însă cu totul din 
penibila atmosferă de bănuială, atît de îndelungată, spre 
a se uşura pe sine însuşi de povara cuvintelor directoru- 
lui şi a privirii multora dintre colegii profesori, pentru 
a da o satisfacţie fostului comandant al taberei, Tibor, 
fostului instructor al taberei, Sticlete, care sufereau şi ei 
în felul lor, profesorul Vasiliu avea nevoie de dovezi. 
Îi trebuiau cele mai tari dovezi: Că Andrei Hudici nu 
smulsese, nu distrusese desenul din sala expoziţiei |... 

Scrise logodnicei de la Pleniţa că cercetările lui la 
Timişoara, ca şi cele din familia Hudici, nu i-au fost 
de nici un ajutor. În aceste împrejurări, pînă la ivirea 
unei dovezi sigure, zdrobitoare, în favoarea lui Andrei 
Hudici— şi de unde se mai putea ivi asemenea do- 
vadă deplină, cînd cenuşa timpului acoperea cu fie- 
care zi evenimentele de la Sovata? — profesorul 
Vasiliu luă această hotărîre : Să dea părinţilor lui Andrei 
Hudici sfatul prietenesc să-şi mute la altă şcoală odrasla 
rău văzută. Nu mai pomeni însă logodnicei de hotărîrea 
de a cere însuşi mutarea la altă catedră, în provincie, 

dacă dovada mult așteptată a nevinovăţiei lui Andrei 
Hudici nu se va ivi. De altfel atmosfera din cancelaria 
şcolii îi era cu totul neprielnică. 

Se dete pe faţă instructorului Cara Ivan, a cărui fire 
deschisă o preţuia. 

Străbătură pe înserat micul parc al Cişmigiului. Sub 
un castan cu frunza lată şi ramurile desfăşurate asemeni 
unui candelabru, Cara Ivan se opri deodată şi, apucînd 
pe profesor de un nasture al hainei, rîse încet, cu în- 
găduinţă. 

— Unde vrei să te muţi ? Şi de ce să te muţi de-aici, 
din capitală ? Pentru o întîmplare fără urmări, atît de 
obicinuită între copii — unul fură altuia jucăria | — 
dumneata văd că eşti gata să te auto-flagelezi, să-ţi 
strici cariera, tocmai acum cînd vrei să ţi-o deschizi 
pînă sus, la o catedră a învăţământului superior. 

— Dacă aş rămîne locului ca un nesimţitor, ce ar 
gîndi despre mine tovarăşul Tibor, tovarășul Sticlete ? 
Pe mine mă socotesc desigur răspunzător de cele ce 
s-au petrecut la Sovata. 

Cara Ivan bătu mînios cu piciorul şi izbucni cu 
glasu-i subţire, acum îngroşat anume, spre a nu fi aco- 
perit de huietul difuzorului de radio din insula înve- 
cinată. 

— Dar în ce şcoală nu se petrec astfel de... fleacuri 
copilărești ? După dumneata, ar urma ca toţi profesorii 
şi învățătorii să-şi ceară mutarea în fiecare an în altă 
localitate ! E ridicol |... 

Profesorul Vasiliu porni încet înainte, luînd de braţ 
cu băgare de seamă pe noul prieten. 

--- Nu chiar atît de ridicol, dragul meu Cara Ivan... 
Şi dacă Tibor, Sticlete şi eu, Vasiliu, sîntem de neîn- 

țeles pentru excesul nostru de conştiinţă, să se afle 
între miile de conştiinţe confortabile măcar trei — trei ! 
— care nu sînt gata să treacă repede, cu uşurinţă, peste 
asemenea întîmplări. 

Cara Ivan înţelese că stăruia în zadar — şi ridică din 
umeri. | 

Mai erau cîteva săptămîni pînă la mica vacanţă 
dinaintea examenelor; cînd profesorul Vasiliu se pomeni 
cu bătrînul Hudici, cu faţa înroşită de furie, de-i părea 
părul şi mai alb, trăgînd de ureche în clasă pe lunganul 
de Andrei, acoperit de praf, strîmbîndu-se de durere. 

Copiii în bănci începură să-şi dea coate, să rîdă. 

— Ce crezi că mi-a făcut, tovarăşe profesor ? strigă 
bătrînul, dînd drumul urechii şi sumeţindu-şi mâînecile, 
ca pentru o păruială mai serioasă. 

— Meştere. Hudici, îl întrerupse profesorul Vasiliu, 
coborînd de pe catedră între părinte şi fiul vinovat. 
Părerea mea e să-şi istorisească însuşi isprava. Ce ai 
mai făcut, zănaticule ? îl întrebă cu haz. 

Şi cu o mișcare scurtă îi puse în rînduială părul prea 
zbiârlit. 

Cestul profesorului redete prestigiul, în ochii colegi- 
lor, elevului umilit — şi curaj. 

Îşi trase nasul, făcu o mişcare în lături, spre a do- 
bîndi mai mult spaţiu şi, dînd din miini, istorisind şi cu 
ele, răcni de se auzi şi în clasa învecinată : 

— Am sunat | De trei ori, de patru ori... Nul... El 
mergea pe marginea drumului, pe dreapta mea caro... 
carosa... sabilă, uite-aşa, cu tava în cap şi eu sunam- 
sunam-sunam, de credeam că rup soneria de la bicicletă. 
Dacă am văzut aşa, am început să strig: Bă, ăla cu 
tava de prăjituri | Urcă pe trotal, pe trotal, băl Ce 

umbli tu pe caro... carosabilă ? Unde te afli ?... Pe mine 
mă zorea din urmă un turism grăbit rău |... Şi am cotit 
pe stînga, s-o iau înaintea nătăfleţului ăluia care... 

Andrei îşi scoase batista mare, o trecu peste faţă şi 
o vîri iar repede în buzunarul celălalt. 

Privi clasa întreagă, apoi în ochii profesorului. 

— Şi pe urmă? 

— Pe urmă a dat cu bicicleta în băiatul cu tava cu 
prăjituri, i-o luă înainte bătrînul Hudici, şi l-a doborit 
cu prăjituri cu tot | 


Şi, făcînd cu mîna stîngă o mişcare largă la picioare, 
explică : 

— Cincizeci de prăjituri în noroi |... A trebuit să le 
plătesc. Aşa e, tovarăşe profesor ? Dreptul cofetarului | 

— Care drept ? De ce drept... strigă acum băiatul 
la bătrîn. Nu ţi-am spus, taică, cum s-a întîmplat? El 
a venit în bicicletă, că eu îl ocolisem şi suna turismul 
după mine de-mi ţiuiau urechile. Ce mai căuta cofetarul 
ăla să dea peste mine? 

— Spunea că voise tocmai să treacă drumul, vorbi 
profesorului bătrînul Hudici, cu multă subtilitate, cu o 
mişcare gingaşă a degetelor mfinii drepte. 

— N-avea drept să treacă drumul pe-acilea |... strigă 
furios Andrei şi sări într-o parte, ca să arate pe unde 
trecuse cofetarul. Mie acum cine-mi pune la loc ale opt 
spiţe rupte la roata din spate ? 

Întrebarea Andrei o puse clasei întregi, ca s-o câştige 
de partea lui. 

Profesorul reţinu pe Andrei în clasă şi întovărăşi pe 
bătrînul Hudici pînă la treptele din curte. 

— Eu sînt de părere să-i iau dreptul la bicicletă, 
tovarăşe profesor. Că, pentru paguba pe care mi-a fă- 
cut-o cu ăle cincizeci de prăjituri plătite pe degeaba, 
nu-l iert, fie ce-o fi! Am să-i trag şi o mamă de bătaie... 
Dumneata de ce părere eşti, tovarăşe profesor ? 

— Părerea mea e că pedeapsa Andrei și-a luat-o 
oricum, atunci cu tăvăleala în noroiul străzii, chiar dacă 
nu e vinovat numai el. lar dacă băiatul ţine atît de 
mult la bicicletă, de ce să-l mîhneşti, luîndu-i-o ? Ai 
cumva pentru el altă bucurie în loc ? 

Mult îi păru rău profesorului Vasiliu de aceste cu- 
vinte ; curînd, foarte curînd — în dimineaţa în care 

primi telefonul studentului Vasile Hudici. Telefonul 
venea de la spitalul Colțea unde doi medici — în urma 
accidentului de bicicletă din ajun, cînd îi sărise lui 
Andrei braţul stîng din încheietura umărului — îl ador- 
meau silnic, spre a-i pune braţul la loc. 

— Absurd! Absurd ! zise în fugă profesorul Vasiliu 
instructorului Cara Ivan, pe care-l întîlni pe scările din 
curte la amiaz, la încheierea cursului. 

Dar nu mai apucă să-i explice că absurdul se referea 
la Andrei Hudici, copilul care părea menit să tot co-. 
boare de la o vreme treptele nevăzute ale unor adîncuri. 

Cînd şi unde se va opri? 

La spital ajunse tîrziu, după plecarea mediciior. Găsi 
pe Andrei în camera de gardă, în capul oaselor pe un 
pat de campanie, cu braţul stîng înţepenit într-o eşartă. 
Profesorul mai zări în ochii băiatului ultimele mici 
talaze ale beţiei narcoticului. Limba îi umbla încă îm- 
pleticită, dar pe chipul lui plutea un surîs neîntrerupt, 
o fericire atît de mare, că surisul încerca parcă s-o 
ascundă. 

— Acum te-ai săturat de bicicletă ? întrebă mînios 
profesorul. 

— Cred şi eu că s-a săturat! zise paznicul cel 
şchiop, rămas de cu iarnă cu o căciulă jupuită în capul 
lăţos. 

Profesorul luă loc alături de Andrei, îi cuprinse cu 
braţul spatele subţirel şi în palma larg deschisă, dar 
gingaş-gingaş, umărul bandajat. 

— Hai, Andrei, spune-mi repede ce s-a petrecut şi 
mai cu seamă de ce s-a petrecut... Sîntem singuri. 

Întîmplarea era ca oricare alta şi se putea isca oricui. 

În ajun, pe-nserat, după lecţiile făcute cu ajutorul lui 
Vasile, Andrei primi bicicleta pentru o mică preumblare 
în jurul casei, drept răsplată şi încurajare. Dar nu mai 
departe de fabrica de ţevi de ciment, cu periculoasa 
răscruce |... Şi nu mai mult de o jumătate de oră... 
Andrei făgăduise solemn ! Și cînd Andrei îşi da cuvîn- 
tul, Vasile nu mai avea nici o grijă. Fu o plimbare 
minunată. Andrei încercă de cîteva ori să oprească. bi- 
cicleta, pedalînd scurt înapoi, pe torpedo. Era mai sigur 
pe ghidon ca oricînd înainte |... Şi coti spre strada 
Uranus, pe linia curbă a tramvaielor 7 şi 25, într-o 
pantă lungă, unde bicicleta pornea de la sine în viteză 


accelerată. Se scuturase un nor văratic. Aerul era răcoros 
şi mai răcoroasă adierea vitezei, pavajul spălat, lucios 
în bătaia felinarelor. Cînd îşi dete drumul cu toată 
viteza pe curba în pantă, Andrei simţi pieptul crescînd 
de o bărbătească mândrie, întîmpinat cu tot atîtea 
saluturi omagiale de constelaţiile scăpărînd din ferestre, 
de o parte şi de alta a drumului. Deodată, parcă o mînă 
nevăzută ar fi smucit roata din faţă, încit bicicleta cu 
echilibrul rupt se năpusti pe dreapta, izbindu-se de 
marginea trotuarului şi aruncând pe biciclistul uluit între 
picioarele pietonilor de pe trotuar, surprinşi, speriaţi. 

— Înţeleg !... La cotitură cauciucul a lunecat pe cal- 
darîmul umezit, lustruit de ploaie, zise profesorul Va- 
siliu, după o clipă de gîndire. Totul e foarte limpede. 
Oricui i se putea întîmpla acest accident — oricui, care 
n-ar fi micşorat viteza. Tu de ce n-ai micşorat viteza ? 

— De ce s-o micşorez ? răspunse Andrei privind 
drept în ochii profesorului. Eu pentru viteză apucasem 
pe Uranus |... Pentru viteză |... Că dacă nu era pentru 
viteză... 

Profesorul Vasiliu îşi retrase îmbrăţişarea, se ridică. 
făcu doi paşi prin strîmta încăpere, nemulţumit, nelă- 
murit. 

Tocmai intra și Vasile, studentul de la politehnică. 
aprins în obraji, gîfiind. Venise de la şcoală în fugă, 
să-şi ia acasă fratele mai mic. 

— Dar, Andrei, ce nevoie aveai pe Uranus de o vi- 
teză atît de mare ? întrebă profesorul Vasiliu, abia răs-. 
punzînd la salutul s&identului, întorcîndu-se iar către 
Andrei. 

Copilul lăsă capul în piept. Se vedea bine că pre- 
zența fratelui mai mare îl stînjenea. 

— Vrea dumnealui, îndată după examene, să dea cu 
bicicleta o fugă pînă la... Cluj! Cum, nu ştiaţi ?P făcu 
Vasile către profesor şi rîse batjocoritor. 

Apoi îşi trecu o mînă prin frezura-i bogată, în inele. 

La Cluj era familia Ugron. 

Profesorul Vasiliu nu mai avu nevoie de alte lămu- 
riri. Dar nu se putu despărți de micul bolnav şi-l 
întovărăşi, împreună cu Vasile, pînă-n strada Poetul 
Neculuţă. 

— Nu mai pupă bicicletă de-aci înainte | îi încre- 
dinţă pe toţi bătrînul Hudici, care le deschise poarta. 


Era în preziua examenelor. Profesorul Vasiliu aruncă 
la cutie o scrisoare către logodnica din Pleniţa şi se 
îndreptă repede spre tramvaiul care-l duse în strada 
Poetul Neculuţă. Intră în curte unde nu-i ieşi nimeni 
înainte. Nu zări nici dulăul fioros şi totuşi prietenos. 
Cuşca era goală. 

Profesorul nu se miră de această linişte. Bătrînul 
Hudici se afla pesemne la fabrică, Vasile studentul la 
vreun curs, Andrei la vreun prieten, pregătindu-se de 
examen. Îi păru bine că va putea discuta în amănunt 
cu mama lui Andrei, femeie liniştită şi înţelegătoare, 
căci era mai bine ca Andrei, după examene, să fie în- 
scris la altă şcoală — chiar în alt raion, dacă era cu 
putinţă. 

Dar uşa care da în cele trei odăi ale familiei, pro- 
fesorul o găsi încuiată, ba şi cu lacăt gros. 

Îl lămuri peste gard un vecin înalt, cu capul gol, 
fără cămaşă, care spărgea lemne. Fiind duminică, fa- 
milia Hudici plecase la cimitir. Cum P Profesorul nu 
ştia P Nu aflase nimic? Nenorocire mare |... Năpastă.|... 

Ceasul rău |... Bietul Andrei nu mai era de vreo opt 
zile printre cei viil Fusese călcat în apropiere, la răs- 
Crucea drumului, de un autocamion al fabricii de ţevi 
de ciment şi zdrobit cu bicicletă cu tot |... Acum vreo 
opt zile... Şi fiind duminică, familia s-a dus la cimitir, 
la mormîntul nefericitului copil 1... Of! Of[... Aşa lo- 
veşte năpasta pe omul nevinovat |... Au dat şi cîinele, 
dulăul, că gemea şi urla mereu. 

Şi trecîndu-şi mîna peste faţa nerasă, acoperită de 
sudoare, vecinul mai oftă o dată şi începu iar să spargă 
lemnele groase, cu şi mai multă furie. 

Profesorul Vasiliu, uluit de năpraznica veste, luptă 
din toate puterile împotriva ei. 1 se părea atît de ab- 
surdă, că mintea-i născoci o altă absurditate, irealitatea 
unei realități, neadevărul unui adevăr. 

Nu, nu putea gîndi, nu putea crede nimic !... Trebuia 
să vadă pe părinţii lui Andrei, pe fratele lui Andrei, să 
se încredinţeze cu ochii, că intrau în curte toţi, fără 
Andrei |... Şi să audă adeverirea lor de cîteva ori, de 
nenumărate ori, să trăiască o vreme cât mai îndelungată 
cu acest adevăr stupid — să vadă bine că nu visa, că 
mintea lui nu aiura, că absurdul adevăr exista aievea 
pentru el, profesorul Vasiliu ca şi pentru familia Hudici, 
pentru întreaga lume | Şi că nimic din ce a fost nu se 
mai poate întoarce spre a fi iar cum nu mai este 

Bătrînii Hudici, în vestminte cemite,intrară curînd 
pe poartă, urmaţi de Vasile care o închise binişor. 
Bătrînul trecu pe lîngă profesor fără a-l băga măcar în 
seamă. Călca apăsat, lătăreţ, cu capul dezgolit, încrun- 
tat, acum albit cu totul, aplecat înainte, legănîndu-şi 
braţele scurte, groase, de parcă se pregătea de o crîn- 
cenă şi hotărîtoare luptă. 

Ilama se opri dinaintea profesorului uimită, îl privi 
de parcă nu-l cunoştea, apoi, aducîndu-şi aminte, îşi 
ridică pumnii la cap şi începu a se tîngui: 

— S-a dus Andrei! S-a dus, maică 1... N-a mai vrut 
să rămîie cu noi! Că prea l-am supărat şi urmărit! Ofl 

Și întorcîndu-se către poartă, se îndoi din genunchi 
strigînd : 

— De ce ai plecat, sufleţele, şi ne-ai lăsat singuri 
pe lume ? | 

Dar se opri deodată din bocet şi cu glas blajin, 
înghițindu-şi lacrimile, îl pofti în chioșc: 

— Ia loc, tovarăşe profesor, rogu-te. Piaza real 
Ceasul rău! Că de mult ţinea frate-său bicicleta în- 
cuiată în magazie. Dar a răbdat cât a răbdat, pe urmă 


a smuls o scîndură din spatele magaziei — şi a fugit 
cu bicicleta ! Vasile, stai niţel de vorbă cu tovarăşul 
profesor |... 


Aduse curînd o față de masă şi o farfurie lată, 
uriaşă, acoperită de o colivă de grîu fiert, cu dulciuri 
colorate pe alocuri, privegheate de două lumînărele. 

— la şi gustă, tovarăşe profesor, că mult l-ai iubit 
şi mult te-a iubit, şopti bătrîna. 

Şi se depărtă domol, să nu-l mai supere cu jalea ei. 

Vasile Hudici se aşeză în faţa profesorului şi puse 
pe masă amîndouă braţele tremurătoare, cu pumnii 
strînşi. 

— Nu cred, tovarăşe profesor, începu studentul 
privind încordat în altă parte, de parcă se temea să 
nu i se vadă lacrimile, nu cred că toate absurdităţile 
sînt absurde... Mă gîndesc mereu la moartea năpraz- 
nică, stupidă în aparenţă, a fratelui meu şi mi se pare 
c-o înțeleg,,, 


236 


Privi în jur, de parcă se temea să nu-i ajungă vor- 
bele şi la auzul bătrînilor. 

— Da, o înţeleg 1... urmă îndureratul frate. Şi mi se 
părea că Andrei mergea cu paşi mari, din totdeauna, 
spre o faptă neobişnuită, spre fapte neobişnuite. Şi aşa 
cum a căzut sub autocamion, tot spre o faptă neobiş- 
nuită alerga, dar de data aceasta a trebuit s-o plă-- 
tească amamic, cu viaţa. Să fi intervenit în acea clipă 
hotărîtoare şi o scurtă uitare de sine, de care bietul 
Andrei suferea de mic ? Poate! Poate... 

Şi studentul povesti accidentul de la răscruce, cum 
ar fi explicat demontarea unei maşini sau demonstraţia 
unei teoreme, lucid, fără un tremur în glas, cu ochii 
mari, deschişi, în ochii profesorului, în care-şi veri- 
fica parcă raţionamentul. 

Patima lui Andrei pentru bicicletă, Vasile n-a în- 
ţeles-o multă vreme, că el dorise mai curînd o moto- 
cicletă.. l-ar fi dat prilejul să umble, să se ocupe, să 
se amuze tot cu un mecanism — şi încă în ce viteză| 
Dar Andrei susţinea că „ori umbli cu trenul, ori umbli 
cu motocicleta, cam tot aia el! Şi atunci de ce n-ai 
umbla mai curînd cu avionul, care bate şi motocicleta 
şi trenul, cu viteza ?“ El prefera bicicleta pentru că 
o ducea el, nu era dus! Asta eral... Înainta cu o vi- 
teză care ţinea de puterea, de făptuta lui. Nu era 
anexat unei unelte, ci unealta era încorporată energiei 
lui — de cîtă energie era în stare. Nu ?... Și cu toată 
această preferință, Andrei se uica pe bicicletă cu oare- 
care teamă. Niciodată n-a fost sigur pe ghidon, chiar 
după ce învățase destul de bine s-o ducă. Ba îi pome- 
nise odată fratelui mai mare de nevoia de a renunţa 
o vreme la bicicletă... Dar Andrei nu putea renunţa 

uşor. Şi nici fratele mai mare, Vasile, n-a stăruit, spre 
a nu lua băiatului o plăcere atît de mare, singura-i 
bucurie după rezolvarea temelor de matematică. N-a 
stăruit şi din altă pricină: să nu creadă Andrei că 
fratele mai mare dorea să-şi însușească bicicleta cu 
totul. Pînă a suferit accidentul cu luxaţia braţului, în 
str. Uranus, şi bicicleta a fost încuiată. 

Tot vorbea Andrei de o călătorie cu bicicleta la 
Cluj. Era acolo o fată pe care o cunoscuse în tabăra 
de la Sovata şi dorea — spunea — să vorbească ne 
apărat şi cu mama fetei. 

Pregătirile pentru examen i-au luat lui Andrei multă 
vreme, căci ţinea să iasă printre cei dintii, să nu se 
mai vadă întrecut de atîţia „tocilari“ — elevi cu mai 
puţină inteligenţă, credea el, dar care ziua şi noaptea! 
nu făceau decit să „tocească “ pe carte, să înveţe. Avea 
şi un motiv „secret“: Să justifice în ochii celorlalţi 
profesori simpatia deosebită pe care i-o arăta mereu 
profesorul Vasiliu. Ba se simţea îndatorat faţă de pro- 
fesorul Vasiliu. I-a 'destăinuit lui Vasile odată, după o 
lecţie mai grea, că dacă el, Andrei Hudici, va ieşi la 
examen între primii cinci, se va duce la profesorul 
Vasiliu acasă şi va discuta cu el mai îndelung despre 
fata cunoscută la Sovata, această discuţie fiind pentru 
el, Andrei Hudkci, „o chestie de onoare“. 

Andrei a depus în acest timp o muncă prea în- 
delungată pentru el — căci de obicei avea nevoie de 
pauze dese — şi nici n-a pomenit de bicicletă în acele 
zile. Abia sîmbăta trecută, pe la ora patru după amiaz, 
cînd şi-a copiat pe curat ultima temă, fratele mai mare 
l-a îndemnat să se odihnească pînă la reînceperea 
şcolii, spre a-şi împrospăta puterile. 

— Şi cum credeţi, tovarăşe profesor, că a înţeles 
Andrei să se odihnească... să-şi împrospăteze puterile ? 
Mi-a cerut bicicleta |... 

— Bine, mă |... Nu te-ai săturat? Nu-ţi ajunge ?... 
Vrei să te zdrobeşti de tot? N-ai decît! Cheia maga- 
ziei e la bătrînu, ştii bine... i-am răspuns. 

Andrei Hudici, dus însă de tainica-i rîvnă, tota 
ajuns la bicicletă | 

A fost ultima lui preumblare, căci nu s-a mai întors 
decît un morman de came adunat într-un ţol. 

Martorii care au putut fi cercetaţi numaidecît, şo- 
ferul autocamionului, miliţianul de pe trotuarul celă- 
lalt, vînzătoarea de pîine, în braţe cu cele două fe- 
tiţe, grasă şi gifîind mereu, au povestit întîmplarea 
cam în acelaşi fel: 

Cînd a ajuns la răscruce, în loc să ţie drept îna- 
inte şoseaua asfaltată, Andrei a apucat-o la dreapta, 
deşi strada era bolovănoasă. Tocmai atunci, de partea 
cealaltă, pe stînga, s-a deschis poarta cea mare a fa- 
bricii din care s-au ivit câteva autocamioane încărcate 
cu ţevi de ciment. În spatele lui Andrei, pe dreapta, 
înaintau claxonînd nerăbdătoare alte camioane goale, 
grăbite să intre şi ele în curtea fabricii. În clipa în 
care vînzătoarea cea greoaie, cu copiii în braţe, păşi 
în drum să-l treacă — mici ea nu-şi da seama de ce 
“tocmai atunci, împotriva firii ei, se grăbise! — Andrei 
nu mai avu decît o scăpare: să izbească în matahala 
uriaşă şi să răstoarne mama cu copiii. Dacă s-ar fi 
oprit, l-ar fi călcat întîiul camion gol, care n-ar fi putut 
frîna cu aceeaşi iuţeală. Andrei a cotit-o la stînga, în- 
spre şirul de camioane încărcate, din care unul ieşise 
pe poartă într-un cerc mai larg decît avea:nevoie. Dacă 

Andrei în clipa aceea ar fi sărit de pe bicicletă, poate 
ar fi scăpat neatins, între şirul de camioane care ieşeau 
şi cele care intrau pe poarta fabricii. Dar n-a sărit... 
A intrat drept între cele două camioane încărcate, şi 
al doilea l-a strivit — deşi şoferul a oprit repede. Bă- 
iatul a fost găsit zdrobit sub. roţi, amestecat cu fie- 
răria bicicletei. 

De ce n-a izbit Andrei muierea care-i tăiase dru- 
mul ? Nu mai încăpea îndoială: ca să n-o răstoarne 
pe ea şi copiii ei. Putea face altfel un băiat ca Andrei 
Hudici ?... De ce n-a sărit de pe bicicletă 2... Aici a 
intervenit din spaimă, nu mai încape îndoială, uitarea 
de sine de o clipă — tocmai clipa care i-ar fi îngă- 
duit să frîneze, să sară de pe bicicletă, să fi lăsat bici- 
cleta, dacă n-o mai putea opri, să se ducă singură sub 
roțile camionului. 

__Şi în aceste împrejurări mai poate fi socotită moar- 
tea lui Andrei Hudici o întîmplare „absurdă“ ? Totul se 
înlănţuie ca mişcările îmbinate ale roţilor ceasornicu- 
lui şi ale locomotivei. Andrei Hudici s-a urcat pe bi- 
clicletă pentru a-şi împăca setea de avînt. sau cine 
ştie ce altă năzuinţă, încă necunoscută nouă, în încor- 
darea propriei lui fiinţi. Andrei Hudici a ajuns sub 
roțile unui camion, pentru că n-a putut voi să răs- 
toarne o mamă cu doi copii — oricît de vinovată. 


Profesorul Vasiliu părăsi curtea din str. Poetul Ne- 
culuță cu gîndul să nu se mai întoarcă niciodată. 
Locuinţa familiei Hudici, adăpostind atîtea suflete 
zdrobite poate pentru totdeauna, i se părea acum un 
cimitir. Şi ce ajutor mai era el în stare să dea? Fur- 
tuna nevăzută care pustiise totul în jur îl depăşea. 

Prietenii, colegii lui Andrei Hudici, izbiţi de îngro- 
zitoarea veste în adîncul sufletului lor, discutară în- 
delung, nu înţeleseră prea mult, dar simţiră că ursita, 
o putere nevăzută, îi făcuse lui Andrei Hudici o te- 
ribilă nedreptate. Dar nu-l vor uita niciodată. Nici- 
odată | - 


Vacanţa profesorului Vasiliu începu îndată după în- 
cheierea examenelor, urmînd să se înapoieze în august. 
pentru pregătirea noului an şcolar. Înainte de a pleca 
spre Pleniţa — la logodnica a cărei vacanţă începea 
în august — lăsă o cerere la minister prin care îşi ex- 
prima dorinţa de a fi mutat la Craiova, făcînd schimb 
cu un profesor craiovean, doritor de a se muta la Bucu- 
reşti — şi mai trecu totuşi o dată pe strada Poetul. 
Neculuţă. 

Era o zi caldă, năbuşitoare de vară. Orele liniştite 
de dinainte de amiaz se perindau pe nesimţite, o dată 
cu norii mici, albi, trecînd de la o zare la alta, ase- 
menea unui şir de caice de puf. 

Şi o stranie stare sufletească, pe neaşteptate, co- 
pleşi puterea de gîndire a profesorului Vasiliu. I se 
păru că se afla cu un an înapoi, că nimic nu se în- 
tîmplase de-atunci, că evenimentele trăite fuseseră doar 
făşiile zdrenţuite ale unor năluciri — şi că de-ndată 
ce va deschide portiţa îi va ieşi înainte Andrei Hudici, 
aşa cum îl ştia : înalt, cu părul cam zbiîrlit, „lunganul', 
cu surîsul ochilor lui'atît de frumos! | 

Dar abia puse mîna pe clanţă că un lătrat furios, 
repezit, neîntrerupt, nemaicunoscut îl opri locului. Auzi 
glasul mamei Hudici potolind cîinele şi alungîndu-l 
înapoia casei, cu lanţul zornăind pe o sirmă întinsă. 

— Ce să facem, maică ? Am luat alt cîine! lămuri 
mama Hudici pe profesorul Vasiliu. Dar ia poftim la 
chioşc, la adăpost. Că s-a pus un zăpuc|... De-abia îmi 
trag şi eu sufletul cu rufele astea!... 

Şi arătă un coş mare cu rufe albe, pe care tocmai 
se pregătea să le întindă la soare. 

— Ţi-o fi şi sete, maică |... Ce doreşti 2... Că am 
două dulceţuri, şi de caise şi de vişine. Au rodit pomii 
anul ăsta... Puteam să-şi vînd|... 

Aşadar viaţa îşi luase înfăţişarea ei obişnuită. Pomii 
au rodit ca de obicei, cîinele cel nou lătra ca şi celă- 
lalt. rufele albite trebuiau întinse la uscat... 

Numai Andrei Hudici lipsea. 

Lipsea ?... Profesorul Vasiliu, în chioşc, adăstînd 
dulceaţa cu apă rece, trase cu urechea: poate va auzi 
dinapoia casei, dinapoia chioşcului, glasul copilăresc, 
care începuse uneori să se asprească, al lui Andrei 
Hudici. 

Dar nu se auzi nici un glas. Cînd şi cînd, încercînd 
parcă singurătatea, liniştea şi puterea ecoului acelei ore. 
venea de departe, de pe şoseaua asfaltată de dincolo 
de oraş, bombănitul unui motor de camion. Zgomotul se 
topea şi el pe-ncetul în acea tăcere universală, ve- 
gheată de albastrul nesfîrşit al cerului. 

Mama Hudici îndemnă pe profesor să guste amîn- 
două soiurile de dulceţi, să-şi dea cu părerea asupra 
aromei lor, şi punîndu-şi pe faţa de masă mîinile uscă- 
țive. albite, zbîrcite de săpun şi leşie, îl privi cu un 
surîs al ochilor — în care cu durere, profesorul recu- 
noscu surîsul lui Andrei. | 

Nici bătrînul Hudici, nici Vasile, studentul, nu erau 
acasă. Plecaseră, unul la băile de nămol de la Techir- 

ghiol pentru nişte afuriste de reumatisme, trimis de 
doctorii fabricei, celălalt într-o tabără studenţească, la 
munte. Numai ea, mama Hudici, care n-avea nevoie 
— precum spunea — nici de munte nici de mare, ră- 
măsese în gospodărie să se pregătească de iarnă. 

Părea fericită. Vorbi liniştită de Andrei Hudici al 
cărui mormînt îl vizita şi îngrijea în fiecare duminică, 
„de ţi-e mai mare dragul să-l vezi“... 

Ea s-a împăcat cu rînduiala | cu marea nedreptate | 
gîndi profesorul. 

Şi-i surîse şi el, necinstit — căci voia s-o lase în 
înşelăciunea ei. 

Apoi se ridică. 

— Aşa repede pleci de la noi, maică ?... Dar aşa 
e |... Dacă sînt aci numai eu... Cu Vasile ai mai fi 
putut schimba o vorbă-două. Dar mai zăboveşte un 
pic |... îi şopti repede, cu o mică viclenie. 

Intră în casă şi curînd se întoarse în amîndouă mii- 
nile c-un fel de cutie de scînduri — aşa i se păru la 
început profesorului Vasiliu. Dar nu, nu era o cutie, 
ci un teanc gros de foi de hirtie strînse bine între ca- 
pace de lemn şi legate la amîndouă cotoarele, sus şi 
jos, cu nojiţe de piele. Pe unul din capace profesorul 
citi : JURNALUL MEU şi dedesubt iscălitura ANDREI 
HUDICI — toate literele scrise mare cu un fier înroşit. 

— Dacă ar fi trăit, ştiu bine că tot dumitale ţi-ar 
fi arătat caietul ăsta, al lui, în care n-avea nimeni voie 
să citească | Nimeni |... Aşa că l-am ţinut ascuns de 
atunci şi de taică-su şi de frati-su. Ia-l, maică, ia-l! Că 
i-ai fost un fel de tată. Un tată de suflet! 

Şi bătrîna Hudici îi puse JURNALUL în braţe, ba 
îl împinse tare, nu cumva să nu-l primească. 

Profesorul rămase neclintit. Ceva în adîncuriie lui se 
cutremură. Nu ştia ce să facă... O clipă rămase fără 
gînd, fără voinţă, întocmai ca Andrei Hudici uneori. 

Dar se ridică repede şi strînse la piept ciudatul 
caiet. | 

— Îţi mulţumesc, mamă Hudici, şopti. 

Şi se plecă să-i sărute mîinile mari, casnice. 

Femeia îi cuprinse mai repede umerii, îşi lăsă capul 
pe pieptul lui şi plînse scurt de două ori, fără lacrimi, 
zguduită dinăuntru. 

Pe strada Poetul Neculuţă profesorul se opri, gîn- 
ditor. Ce va face el de-aci înainte cu acest JURNAL — 
însemnările copilăreşti ale unui copil deosebit ? Unde 
să puie el, cum să poarte el pe drumurile vieţii relic- 
vele unui atît de zbuciumat suflet? Da, da, era în- 
datorat, purtînd cu el de-a pururi JURNALUL lui An- 
drei Hudici, să ispăşească o vină — deşi însuşi nu-şi da 
seama ce vină — să nu se mai despartă niciodată de 
Andrei Hudici, rămas viu în filele lui naive. EI, pro- 
fesorul Vasiliu, va îmbătrîni cu fiecare an, va creşte 
sute şi sute de alte suflete de copii, dar pînă-n pragul 
morţii el e menit să păstreze imaginea de copil a lui 
Andrei Hudici, chipul lui atît de vorbitor, de-acum 
înainte pururi copil, copil nemuritor. 

Cîteva zile după aceea profesorul Vasiliu nu se mai 
putu apropia de JURNALUL pus într-un raft, între cărţi. 
I se părea că se afla acolo însuşi cadavrul mutilat al 
băiatului. Uneori părăsea repede odaia, hoinărea prin 
parcurile oraşului, pe străzi necunoscute, printre blocu- 
rile albe, împrejmuite de flori, ale noilor cartiere, şi 
nu se-ncumeta să se înapoieze acasă. Căci într-un raft. 
între cărţi, îl aştepta Andrei Hudici. 

Înainte de a pleca la Pleniţa, îi dete în gînd să se 
mai ducă o dată în strada Poetul Neculuţă şi cu ar- 
gumente pioase — dar cît de nesincere | — să restituie 
mamei însemnările fiului ei. Dar de o asemenea „in- 
famie““ — precum se certă apoi însuşi — nu fu în stare. 
Puse JURNALUL cu gingăşie în geamantan, între cărţi 

preferate, şi plecă la gară. Geamantanul nu i se păru mai 
greu, dar de data aceasta cu cît mai însemnat! As- 
cundea sufletul copilului atît de iubit — profesorul 
Vasiliu lua cu sine în vacanţă surîsul atît de frumos 
al lui Andrei Hudici. 


Profiriţa e supărată foci 


De la gară pînă-n satul Pleniţei, profesorul Vasiliu 
străbătu o mirişte întinsă, pe o potecă şerpuitoare ca 
un pîrîu de argint. Cărarea bătătorită în toată vremea 
secerişului, treierişului, era prăfoasă şi fierbinte. 

Găsi în cerdac numai pe maica Predescu, la umbra 
unor zorele întinse des pînă-n pod, şi ca de obicei — 
obicei de mai bine de o jumătate de veac — torcea: 
la un fus lung şi înflorat cu negru. Grasă, cu o maramă 
înfoiată şi lungă de borangic galben din creştetul pă- 
ului alb pînă la picioarele goale, părea o mireasă per- 
manentă. 

— Dar bine „domnule“, îl certă ea, cu trei zile în- 
tîrziere vii dumneata ? Nu se clinti. Îl privi odată, scurt. 

„„Dumneata“ era şi el un semn de supărare. 

— Sărut-mîna, maică, mai bine mai tîrziu decît 
niciodată | glumi logodnicul negrăbit. Dar Profiriţa ? 
Unde e Profiriţa ?... 

—— Unde să fie ?... urmă bătrîna cu glasul ei gros, 
acum şi mai îngroşat, ca să-şi arate neîmpăcarea. A 
fugit | Şi-a luat lumea-n cap|... Că decît aşa logod- 
nic... Inginerul-agronom a şi pus problema iar : Că ce-are 
de gînd Profiriţa ?... Nu vede că logodnicul a pără- 
sit-o ?.., 

Deşi soarele da în asfinţit şi logodnica trebuia de 
mult să se fi întors acasă, profesorul Vasiliu, acoperit 
de praf cum era şi ostenit, nedormit, se repezi prin sa- 
tul pustiu pînă la şcoala primară, cea nouă. Dar aci 
nu găsi pe nimeni. La Sfatul Popular învecinat află 
de la un flăcău tuns chilug, ajutor de secretar, că to- 
varăşa profesoară cu fetele şi băieţii se aflau hei! toc- 
mai în marginea luncii, unde duduie şi batoza, că 
treieră acum şirele de grîu din partea astălaltă a gospo- 
dăriei. 

— D-apoi cred că pîn'la răsăritul lunei nu se în- 
toarce dînsa, că oamenii de la treier se-ntorec numai 
după ce or termina. E zor mare| Miine batoza trebuie 
neapărat să plece |... 

— E şi tovarăşul agronom pe-acolo ? întrebă pro- 
fesorul după ce, sărind şanţul, trecu în şosea. 

— D-apoi unde să fie? Nu-i agronom? răspunse 
băiatul pe fereastra deschisă. 

Cu o muşcătură de gelozie în inimă, profesorul Va- 
siliu o luă repede către cealaltă margine a satului şi 
de-aci, de-a dreptul prin mirişte, către geana pufoasă, 
verzuie a luncii din zare, de unde vîntul de seară adu- 
cea zumzetul înăbuşit, sacadat al maşinii de treierat. 

Întîi se ivi batoza roşie, într-un nor de praf, dar în 
locul treierătorilor profesorul deosebi un joc de ciu- 
perci albe uriaşe, plutind încoace şi încolo. Ba şi pe 
batoză zări patru ciuperci, două de o parte, două de 
alta, săltînd pe marginea ei, la înălțime. 

Cînd se mai apropie, profesorul descoperi la poalele 
luncii, pe un tăpşan smălţat viu de flori de cîmp, o 
adevărată horă de ciuperci ciucite, asemeni celor de 


la batoză. 


248 


Erau pălării mari de paie, împletite din pai de grîu. 
şi întreaga şcoală în jurul învăţătoarei împletea la pă- 
lării, într-o clacă de cîntece, povestiri şi ghicitori. 

La început profesorul nu deosebi care dintre acele 
copile mai răsărite era Profiriţa lui, dar îi ieşi înainte 
o ţărăncuţă în fotă, opinci, cu iie în cusături de arnici 
negru, în dreapta c-un mănunchi de paie lungi, în 
cap cu o pălărie cît roata carului, care-i acoperea chipul 
pînă peste sprîncene : Era Profiriţa. 

— Aţi venitără 7... îi şopti ea voit mahalagește, spre 
a-l jigni. Monsieur a daigne venir voir sa fiancee? 
haha |... ciripi ea ironică, fandosit franţuzeşte, c-un pre- 
făcut rîs scurt. 

Şi-i aruncă de sub sprîncenele îmbinate de încrun- 
tare o privire iute, mai neagră decît ochii ei de mură 
coaptă. 

Apoi îi întoarse spatele şi vru să se înapoieze la 
împletitoarele de pălării uriaşe. 

Dar profesorul Vasiliu o ajunse din urmă c-un pas 
mare şi o prinse în braţe, strîngînd-o tare la piep- 
tul lui. 

— Îţi explic eu, Profiriţo, îţi explic eu! gîfîi logod- 
nicul, jalnic. 

— Da? Îmi explici ?... făcu ea batjocoritoare, 
privind drept înainte, rămînînd totuşi o clipă în bra- 
ţele lui. 

Apoi se desprinse uşor şi întrebă, privindu-l pieziş : 

— Ştii să-mpleteşti ? Poftim, ia loc între noi. Şi 
dacă nu ştii, stai lîngă mine să te-nvăţi 

La înapoiere, pe şoseaua bătută de lună, întîmpi- 
naţi de ţiterele ascuţite, ciupite repede, ale greierilor, 

cei doi logodnici nu-şi explicară mare lucru. Faptul 
că logodnicul, părăsind zgomotosul, neastîmpăratul, ispi- 
titorul Bucureşti, venise totuşi în pustnicia şesurilor şi 
luncilor dunărene, nu era oare cea mai bună explicaţie ? 
Pricina întîrzierii nu mai avea nici o însemnătate. 

Profiriţa slăbise — ceea ce logodnicul băgă de: 
seamă numaidecît. Chipul i se cam lungise şi asprimea 
arzătoare a soarelui de vară îi ascundea în cafeniu o 
paliditate care se ivea cînd şi cînd, la mişcarea iiei pe 
braţe, pe umeri, pe grumaji. Poate unde muncea prea 
mult ?... gîndi logodnicul. Nu putea crede şi în altă 
pricină — în care însă mama fetei credea şi vedea |! —- 
în absenţa logodnicului atît de dorit pe care se temea 
să nu-l piardă, precum şi în nopţile neliniştite, fără 
somn. 

Slăbise şi logodnicul — ceea ce Profiriţa băgă și 
ea de seamă. Nasul i se cam subţiase, ochii de obicei 
rîzători căzuseră la fund, cu scăpărări repezi, ca pietre 
de amnar întunecate, ciocnite, pe dinăuntru, pe nevă- 
zute. Pricina ? Greu de aflat — gîndise mama fetei. 
Uşor de aflat — îşi spunea logodnica. Şi parcă şi aflase : 
Nu cumva de dragul unei bucureştence săltăreţe ca ve- 
veriţa, sporovăind mereu ca meliţa, logodnicul venea 
poate să strice logodna ? 

Dar Profiriţa, chiar mai trasă la faţă, mai subţiată 
în betele fotei, era tot „Ţărăncuţa“ de Grigorescu — 
şi pe şoseaua albă bătută de lună, logodnicul strînse 
cu drag umerii ei subţiri. Intrară în sat. Copiii rămi- 
neau pe rînd pe la casele lor. 

— De ce te osteneşti atît, Profiriţo ? întrebă pro- 
fesorul cu oarecare îndirjire,. 

Se opriră sub cerdacul părintesc, amîndoi cu cîte 
o pălărie mare de paie în cap. 

— Cum mă ostenesc, Nicolae ? făcu fata, supărată 
deodată şi ea. Vacanţa mea începe de-abia în august. 
Ai uitat ? 

Şi cum nu mai avea clasă. iar directorul fusese tri- 
mis la Băile Herculane, învăţătoarea şi copiii au intrat 
în slujba gospodăriei colective — mai cu voia mai fără 
voia preşedintelui şi agronomului. Fetei i-a venit gîn- 
dul, aflînd de la agronom că întîrziau grapele care tre- 
buiau să adune firele de grîu de pe urma secerişului 
şi că toate acele grîne se pierdeau dacă nu ajungeau 
şi ele la batoză o dată cu celelalte clăi — batoza era 
grăbită. Cît ai bate din palme, copiii înnădiră vreo zece 
grape de lemn, rupt din luncă, şi în frunte cu învăţă- 
toarea, alergînd peste mirişte ca la oină, pe-ntrecere, 
prapele de lemn făcură aceeaşi ispravă ca şi cele de 
fier. 

— Ce plată avem, tovarăşe agronom ? întrebă în- 
văţătoarea cu pielița feţei aproape julită de arşiță, după 
cîteva zile de muncă. 

Erau în cancelaria gospodăriei. 

— Ce plată au, tovarăşe preşedinte ? întrebă agro- 
nomul. 

Tovarăşul preşedinte, pururi nemulţumit şi foarte 
zgîrcit, privi spre învăţătoare şi-şi încreţi fruntea. 

— D-apoi leafă n-ai? izbucni el cu glasu-i ră- 
guşit. 

— Am, dar nu ca să alerg pe mirişte şi să adun gos- 
podăriei cîteva clăi de grîu bun. Iar copiii n-au nici o 
leafă. 


Tovarăşul preşedinte se scărpină în chelie, se ridică 
de la masă, bocăni cu cizmele pe loc şi întrebă: 

— Mă rog, şi ce plată crezi că-ţi datorăm ?... Cîtă 
pagubă doreşti să faci agriculturii noastre socialiste ?... 

Învăţătoarea tăcu o clipă, îşi înghiţi furia şi răs- 
punse cam ciripit, ca să fie cît mai graţioasă, preşedin- 
telui care lucra totdeauna — cum spunea în şedinţe 
— „Principial“. 

— Pagubă ?... Era să fie pagubă, tovarăşe preşe- 
dinte, dacă nu alergam cu copiii pe cîmp şi nu tră- 
geam grăpile prin mirişti | Nu ?... Doresc să aduc şcolii, 
tovarăşe preşedinte, strigă fata acum fără nici o gra- 
ţie, numai atîta cîştig, cît ar fi costat grăpatul cu cei 
de la S.M.T.: Preţul benzinei şi salariul omului pe 
trei zile. | 

— Just! sări agronomul, bucuros că putea fi de 
partea scumpei lui Profiriţa, fără a fi împotriva prin- 
cipiului socialist al agriculturii şi deci al tovarăşului 
preşedinte. 

Și cu palma dreaptă îşi frecă repede obrazul, băr- 
bia, niciodată bine rase, totdeauna ghimpoase, scoţînd 
un foşnet aspru ca de perie pe scînduri. 

Preşedintele fu atît de copleşit de această neaştep- 
tată înfrîngere, că se aşeză iar în scaun, îşi propti coa- 
tele de masă şi ridică încet ochii mari deschişi asupra 
învăţătoarei — în nădejdea nesăbuită că fata poate glu- 
mise. 

— Nu cer preţul pe jumătate al cerealelor care alt- 
fel s-ar fi pierdut, urmă învăţătoarea, nu ! deşi atît ni 
s-ar fi cuvenit. Dar pun o condiţie suplimentară : Să-mi 
îngăduiţi să iau şi să folosesc paiele mai lungi. 

— Pentru dumneata ? se miră agronomul, uimit 
de simţul atît de practic al acestei fetişcane, care um- 
bla totuşi după un profesoraş de la Bucureşti şi-l re- 
iuza pe el, agronom de prezent şi de viitor. 

— O | Nu pentru mine, tovarăşe agronom, răspunse 
Profiriţa cu jumătate de zîmbet, destul de jignită de 
bănuiala curtezanului. 

Şi se întoarse iar către preşedintele gospodăriei. 

— Vreau să-nvăţ copiii să-mpletească pălării mari 
de paie, care să ferească oamenii de praf şi de po- 
vara fierbinte a soarelui. lar eu îmi iau angajamentul 
să nu vînd pălăria pe ariile noastre şi-n restul regiunii 
pe un preţ mai mare de un leu. 

Şi învăţătoarea înălță degetul arătător — unul ! 

— „Colectivul şcolar“, urmă povestirea ei Profiriţa, 
e acum în posesia a vreo două mii cinci sute de lei 
şi pînă la sfîrşitul secerişului cred că suma va trece 
de trei mii]... 

Profesorul rămase pe gînduri. Nu părea de loc în- 
cîntat. 

— Şi autorităţile de la Craiova, de la Bucureşti, 
ştiu ceva de afacerile astea ale tale ? făcu el niţel în- 
grijorat. Banul e ochiul dracului şi cine umblă cu bani 
e mai totdeauna bănuit. | 

Profiriţa îşi luase toate măsurile. Scrisese mai de 
mult la Minister şi ceruse în acelaşi timp autorizaţia 
ca în primele zile ale lunii august să-şi ducă elevele 
şi elevii într-o excursie la Calafat, pe Dunăre, şi poate 
chiar prin Vidin. Banii fuseseră adunaţi doar prin hăr- 
nicia lor! Nu se putea să nu vie răspunsul curînd... 

- Şi rîse deodată din toată inima, cu amîndouă mi- 
nuţele oacheşe de soare proptite în pieptul uluitului 
de logodnic, bătuţi amîndoi de lună. 

— Dar voi în casă nu mai intraţi ?... se auzi glasul 
gros al mamei, aplecată peste cerdac, printre zorelele 
adormite. Credeam c-aţi rămas la arie! 

Cînd ajunseră sus, urcînd scara: de lemn de cinci 
trepte, fură întîmpinaţi de bătrînă, în acelaşi vesmînt 
de mireasă uitată, în mîini cu o vastă tâvă cu dul- 
ceţuri. | 

— Musiu! strigă ea la profesor, vîrîndu-i tava în 
piept, cum împungi boul cu codirişca biciului. Dar 
mata nunta cînd ai de gînd s-o faci? 

— Mamă... se supără Profiriţa şi întoarse spatele, 
ruşinată ca o fetiţă. 

Ştia bătrîna pricina nopţilor nedormite, mai bine 
ca fata | 

La nuntă, de vreo şase luni, preocupat zi şi noapte, 
cu sau fără ştiinţă uneori de cazul Hudici, profesorul 
Vasiliu nu se mai gîndise. Profiriţa era pentru el lo- 
godnica, eterna logodnică — „logodnică de-a pururi, 
soție niciodată“ — cum spunea poetul. Surprins de 
întrebare, logodnicul 1îse forţat, ca trezit dintr-un somn 
urît la viaţa voioasă. 

— Nunta ? Cînd am de gînd s-o fac? repetă el 
întrebarea. D-apoi eu o fac şi acum | zise tare. Numai 
să vie lăutarii |... 

Şi rîse iar, singur. 

— Mi se pare însă că Profiriţa trebuie să hotărască 
ziua nunţii... adăugă serios şi-şi privi logodnica. 

— Ce te-a apucat cu nunta, maică ? zise fata cer- 
tăreţ. 

Şi scoţînd cu o mişcare violentă uriaşele pălării de 
paie din capul ei şi al logodnicului, strigă: 

— Noi murim de foame şi dumitale îţi arde de 
nuntă. Ce-ai pregătit de cină ? 

— Credeam că luaţi cina la arie cu preşedintele, cu 
agronomul, cu tovarăşii de la raion... bîigui bătrîna 
gros. Să vă fac o mămăliguţă cu lapte, cu ochiuri... 

Pînă la masă, profesorul istorisi Profiriţei — deşi 
momentul nu era de loc potrivit — despre neaştep- 
tata moarte a pionierului Andrei: Hudici, ca şi cum 
istorisind şi altora ceea ce-şi istorisise însuşi mereu 
s-ar fi mâîntuit de gîndul chinuitor. 

Fata, dinaintea unei oglinduţe proptite, îşi potrivea 
cosiţele negre, cam răvăşite de munca şi alergătura din 
timpul zilei. 

— Cum? A murit ? întrebă şoptit, înfricoşată, abia 
crezînd. 

Profesorul Vasiliu, căzut pe o laviţă, nu răspunse. 
Îşi cerceta îndelung mîinile alăturate. 

Mămăliguţa fierbinte cu lapte rece fu luată în tă- 
cere. Oare din pricina foamei celor doi logodnici ? Aşa 
credea bătrîna. La ochiuri, în vreme ce maica mai pu- 
nea rînduială alături, în odaia fetei, profesorul zise 
liniştit : 

— Am lăsat o cerere la Minister să fiu mutat la 
Craiova. 

Logodnica îl privi deodată drept, încordat, cu bu- 
zele subţiri întredeschise, cu chipul slăbit parcă şi mai 
prelung. Apoi strînse buzele, maxilarele fine, tari în 
unghiul lor drept, bine văzut acum sub urechi, de 
încleştare. Puse mîinile în poală, cu ochii în taler, gîn- 
ditoare. 

Cuvintele grave, deşi rostite atît de tihnit de lo- 
godnic, răsturnau toate planurile care-i legase, năzu- 
inţa lor de a face un pas înainte, trecînd împreună, 
mînă în mînă, prin şcolile superioare din capitală. Mu- 
tarea la Craiova însemna o rămînere pe loc, ba mai 
mult, o dare înapoi. Și era profesorul Vasiliu omul 
care să rămiie pe loc ? Îşi legase ea oare viaţa de un 
bărbat care da înapoi? Atît de cumplit se înşelase 
asupra puterilor şi voinţei lui ? 

Profesorul Vasiliu înţelese că acum începea ade- 
vărata explicaţie. Va fi înţeles? Cunoştea bine min- 
tea pătrunzătoare, sufletul neînfrînt al Profiriţei, dar 
el avea nevoie mai curînd de altceva decît de raţiunea, 
de voinţa logodnicei, spre a fi cu adevărat înţeles... De 
simţirea ei — care i-ar ghici tulburarea sufletului. 

— O! Draga mea |... urmă profesorul... Pe vremuri, 
în epoca intereselor individuale, cine n-ar fi fugit de 
răspundere şi nu s-ar fi grăbit să arunce vina asupra 
altuia P? Dar putem noi, cei care ne străduim să plăs- 
muim altfel de generaţii cu altfel de suflete, să nu fim 
atenţi la propriile noastre lipsuri ?... Voi scrie odată 
toate acestea în cartea la care cuget mereu şi care e 
cheia profesiei noastre: Copii, Părinţi. și Profesori. 
Cum aş putea rămîne nepăsător, nesimţitor ?... Sînt 
încredințat că m-ai dispreţui |! Trebuie să ispășesc par- 
tea mea de vină. ca să nu mă simt un laş tot restul 
zilelor mele, ci crescut măcar de aci înainte în me- 
nirea mea adevărată. Să-mi dau seama unde e greşeala 
mea şi cum s-o pot îndrepta... 

Ochii mari deschişi ai logodnicei asupra profeso- 
rului Vasiliu se umplură deodată de lacrimi şi lumina 
lor lăuntrică se tulbură. 

* Profesorul apucă mîna Profiriţei şi-o strînse încet. 
Fata lăsă pleoapele peste durerea care se trădase, dar 
nu-şi retrase mîna. Tăcea. Tăcea mereu. 

— Tu, draga mea, n-ai nimic de reparat, urmă 
profesorul aplecat spre paliditatea chipului ei de sfîntă. 
Sufletului tău nu-i găseşti tu, nu-i găseşte nimeni nici 
o lipsă. Dar am eu dreptul să te silesc să părăseşti 
gîndul studiilor tale superioare şi să mă urmezi în 
provincie ? Desigur că nu. Deci trebuie să ne despăr- 
im — măcar pentru o vreme. Ca să nu tulburăm su- 
fletul bătrînei, totul între noi rămîne aşa cum a fost. 
Apoi eu voi pleca. Şi tu îţi vei urma calea ta... 

— Nu! gemu fata fără voie. 

— Ştii bine că da, Profiriţo. Nu putem altfel, nici 
eu, nici tu. Căci noi nu facem parte din marea familie 
a celor care mint şi se mint. Ne cunoaștem | De aceea 
ne şi iubim, căci între miile de suflete care ne-au în- 
tîimpinat, ale noastre s-au recunoscut îndată. 

— Nu... mai gemu fata îndurerată de hotărîrea lui. 

— Toate miresele spun mereu nu şi pe urmă odată 
spun da! se auzi glasul gros al bătrînei, care intră 
gifiind în mica încăpere dintre cele două mari odăi 
ale locuinţei bătrîneşti. Hai, musiu, treci de te culcă | 
Ţi-am pregătit camera Profiriţei. Pe ea o iau la mine. 
Şi să nu te-ndemne diavolul să-i răscoleşti prin şifo- 
nier, că dai de scrisorile agronomului |! 

Riîseră toţi trei. 

— Parcă era vorba să doarmă la cramă, la vie... 
zise Profiriţa, ridicîndu-se deodată. Nu cunoşti, mamă, 
gusturile lui ?... Îl aşteaptă acolo de cîteva zile odăiţa 
cu velinţe. Moşul a şi văruit-o proaspăt. 

Profesorul privea în jos, încruntat. -* * 

— Aşadar tot la vie? se miră bătrîna. Acum, în 
ajunul nunţii ?... Măi ce oameni mai sînteţi voi, ăştia, 
de lume nouă | Al meu, Dumnezeu să-l ierte, după ce 
ne-am logodit într-un Crăciun, nici n-a vrut să se mai 
ducă acasă. Patru luni, pînă-n Paşti, a dormit în pod, 
în fîn, să nu fie departe de minel 


Via era în marginea satului pe una din colinele 
acoperite de livezi, împrejmuite de nuci bătrîni. O 
păzea. de cincizeci de ani un moşneag, rămas şchiop 
din întiul război mondial. Via fusese slăbiciunea ră- 
posatului Predescu. 

Pe drumeagul dintre vii şi livezi, abia luminat acum 
de luna în scăpătat, Profiriţa, în fotele-i de ţărăncuţă, 
sălta singură înainte tot felul de jocuri, stîrnind cu 
opincuţa pulberea, clătinîndu-şi cosiţele şi dînd chiu- 
„ituri*de haz, să nu bage bătrîna de seamă lacrimile 
trădătoare ale ochilor : 


Suie mândra pe colnic 
Răsucind la borangic 

Și pe fus n-a pus nimic 
Pe cer cătînd dup-un nor... 
Bată-te pustia de dor|... 


— Verde foaie popîlnic, 
Ce caţi mîndro pe colnic ? 
— O vacă şi-un vițel mic 
Şi-un pustiu de ibovnicl... 


— Aşa e tinereţea! Cîntă şi joacăl... oftă mama 
fericită. Dar mata nu te duci să joci cu ea... Uf, că 

uricios eşti... Eu pentru nimic în lume nu te-aş fi 
luat | 

Şi-l îmbrînci cu un pumn, prieteneşte, de era pro- 
fesorul să se răstoarne în ţepii unui gard. 

Trei zile o ploaie deasă, înteţită, învălui ţinutul în 
pînze plumburii și dete verdelui din copaci şi de pe 
pămînt o nouă prospeţime. Dar drumurile se pre- 
schimbară în fluvii de mocirlă. 

— Gineri-meu a uitat de tine de tot|l răbufni bă- 
trîna într-o dimineaţă, năvălind în odaia fetei, ame- 
nințînd c-un caier umflat de lină cenușie. 

— Cum să coboare-n sat, maică ?... îi răspunse fata 
ridicînd capul din carte. Să-l ia în cîrcă Moş-Ciamă ? 
i: şchiop. Poate să-i trimitem nişte picioroange... adăugă 
vîrîndu-şi iar nasul scurt între file. 

Cu fotele şi cămașa ridicate deasupra gleznelor, cu 
picioarele înfăşurate în clisă moale — aşa năvăli o 
dată Profiriţa în odăiţa albă de la cramă. I se aprin- 
seseră obrajii de alergătură şi opintire pe costişe, iar 
din cosiţele negre, ca dintr-un ciudat ghem de serpi, 
se ridicau parcă aburi albaştri. 

Se aşeză pe laviţă, oftînd o dată din adînc şi adăstă 
ca logodnicul să încheie fraza la care scria. 

— Ştii la ce m-am gîndit azi noapte, Niculai ? în- 
cepu fata de-a dreptul. Tu să te muţi la Ciaiova, să 
cer şi eu un post la Craiova şi să ne căsătorim. 

Aşadar fata renunţa la şcolile înalte de la Bucu- 
reşti, la paşii înainte... Piefera căsătoria, gîndi profe- 
sorul. | 

Şi Profiriţa adăugă numaidecit : 

— Dar putem noi urma aspirantura prin corespon- 
denţă ?... Asta e problema! Şi mi se pare că nu. În 

acest caz, ce rost ar avea să... să cer mutarea la Cra- 
iova lîngă tine ?... 

Aşadar nu renunţa la paşii înainte! Nu prefera că- 
sătoria | 

Profesorul Vasiliu cercetă cu atenţie vîrful stiloului, 
învîrtindu-l încet. 

Îşi da seama de zbuciumul fetei, de lupta cu sim- 
ţirea, cu iubirea ei, şi această vizită era dovada că bi- 
Tuise voinţa, menirea şi că era siguri pe sine. Îi era 
greu, dar nu putea renunţa la un ideal mai mare pen- 
tru o fericire personală. Nu cumva Profiriţa venise 
să-l ispitească, să-l înduplece ? Poate că fata vedea în 
MIC, în prea mic, marea lui problemă de conştiinţă şi 
voia să-ncerce, voia să-l ajute ca amindoi, pentru fe- 
ricirea lor, să-şi calce conştiinţa în picioare şi să ră- 
mînă amîndoi la Bucureşti. Cuprins deodată de o furie 
mută, îi veni să-njure ca la ţară. Se ridică domol, lăsă 
condeiul, ocoli masa şi apropiindu-se de fata care şe- 
dea acum pe marginea patului de fier. îi cuprinse 
umerii cu amîndouă palmele. O înălţă binişor spre sine, 
încruntat, amenințător. Ca o crîncenă răzbunare o 
strînse puternic. la piept şi o sărută lung, mînios, stri- 
vindu-i buzele. Apoi îi dete drumul. Fata se lăsă la 
loc fără răsuflare, mai palidă decât venise, cu buzele 
pocite într-o strîmbătură din care parcă nu-şi putea re- 
veni — cu ochii neclintiţi, rătăciţi asupra lui. 

— Du-te| Lasă-mă| îi strigă. Golani ca mine gă- 
seşti pe toate drumurile | 

Şi fugi în vie, cu capul gol, cu încălțările bucureş- 
tene în lutul moale şi lipicios, abia trăgînd un picior 
după celălalt, gîfiind, pînă la cei doi nuci rotaţi de pe 
culme. Aci se opri şi privi zările din jur, descumpănit. 

— D-apoi de aci înainte, dacă n-oi descărca flinta 
din ceas în ceas noaptea pînă la ziuă, nu mai apucăm 
un ciorchine în via astal... 

Era Moş-Cramă ivit pe neaşteptate dintre araci, 
proptit în piciorul de lemn. Şi paznicul se plinse că 
multe s-au schimbat, multe se vor schimba, dar viile 
nepăzite bine tot jefuite vor fi — ba chiar de paznicii 
viilor învecinate | 

Profesorul se-ntoarse tîrziu în odaie. Soarele-n as- 
finit năvălit pe fereastra mică preschimba văzduhul 
ei în văpăi de aur orbitor. 

Într-o asemenea lumină de catedrală o găsi pe Pro- 
firiţa  dereticînd încăperea lăsată în părăsire atîta 
vreme. | 

— Hai devale | îi porunci fără a-l privi, legîndu-şi 
cosițele într-un testemel verde. Ne așteaptă mama. 

Pe drumeagul dintre livezi, cum logodnicul tăcea 
îndirjit, îi zise blajin: 

— Vei face cum vei socoti de cuviinţă, Niculai. 

După o clipă adăugă: | 

— Eu la fel. 

Tăcură tot timpul. De departe auziră glasuri în 
cerdac, rîsul gros al bătrînei, glasul din cap al agro- 
nomului. Cei doi tineri se priviră o clipă uimiţi. Înţe- 
leseră : asta era viclenia, isprava bătrînei | Era încre- 
dințată că stăruința pe faţă a agronomului pentru a 
dobîndi pe Profiriţa va grăbi hotărîrea profesorului 
de a se căsători. 

Profiriţa rămase de vorbă cu agronomul, dorind să-l 
cîştige pentru lupta viitoare cu preşedintele în vederea 
alcătuirii unui fond cultural. 

În încăperea mare a bătrinei, cu ferestrele către 
şosea, profesorul Vasiliu fu silit să-i asculte şoaptele re- 
pezite, gâfiite, ţinut în picioare, țintuit de ochii ei ne- 
gri, scăpărători — ochii Profiriţei : 

— Ascultă musiu | Ce aveţi de gînd cu Profiriţa ? 

Profesorul află că agronomul, care avusese cu bă- 
trîna o discuţie scurtă, se declarase și era hotărît să se 
căsătorească. Mai rămînea ca fata să asculte de sfatul 
mamei. 

Şi va asculta, urmă bătrîna. 

Era Profiriţa o fiică denaturată ? se întrebă ea. 
Desigur că nul 

— l-am explicat Profiriţei : că deocamdată nu ne 
putem căsători. E liberă. | 

Urcînd costişea spre vie în amurgul răcorit deodată, 
profesorul, cu capul gol şi părul rar în adierea cu 
miros de fîn cosit, izbucni în gura mare: 

— Dobitocii |... Nici unul din ei nu cunoaşte, nu 
bănuieşte sufletul Profiriţei. Biata Profiriţa |... 


Jurnalul lui Andrei 


|. acea noapte lampa a ars în odaia tovarăşului 
profesor, în beznele vii, pînă spre ziuă. 

Era aproape liniştit — destul de împăcat cu sine. 
Nimeni şi nimic nu se mai ridica împotriva conştiinţei 
lui. Un tainic simţimânt îi spunea că nici pe Profi- 
riţa n-o va pierde. Cel puţin acum : Agronomul nu era 
omul care s-o poată înțoarce de la năzuinţele ei, cînd 
nu fusese în stare el, „logodnicul“. Dar cum o va re- 
dobîndi, cînd ? Nu-şi putea da seama. Și cînd îşi va 
da seama că totuşi o pierduse, va suporta atunci imensa 
durere cu mai multă uşurinţă, cu o conştiinţă stăpînă 
pe sine, împăcată. ” iu 

„Şi acum să desfacem ultimile fire încîlcite | îşi 
zise. i 

Se întinse în patul de fier cu lămpiţa în cui, la 
căpătii, şi dezlegă pe-ndelete cureluşele JURNALULUI 
lui Andrei. 

Nu se aştepta la mărturii senzaţionale în privința 
întîmplării de la Sovata. O, nul... Ce putea şti mai 
mult băiatul decît aflaseră conducătorul taberei, in- 
structorul, profesorii ? Să se acuze însuşi ? Exclus... 
Andrei Hudici nu putea fi în stare de furtul care se 

făptuise în ajunul deschiderii expoziţiei! JURNALUL 
deci nu putea cuprinde decit sufletul curat al lui Andrei 
Hudici, exemplificat în nenumăratele mici întîmplări, 
atît de cunoscute, atît de obişnuite, din care se ţes 
zilele unui băiat de paisprezece ani. 

Acest JURNAL ar fi avut un preţ deosebit numai 
pentru Andrei Hudici care s-ar fi putut urmări, la matu- 
ritate, cum a crescut, a înflorit, a dat roade copacul 
vieţii lui, sau pentru cineva care preţuia şi iubea pe: 


Andrei Hudici, pierit dintre ai lui — pînă la a-i în- 
drăgi gîndurile, simţirile trecătoare... 
Şi.cu rîvna împlinirii unei datorii — ultima dato- 


rie faţă de copilul în care crezuse, la care ţinuse — 
profesorul Vasiliu începu a citi filele scrise cu diferite 
slove, cu diferite cerneluri şi creioane, cu ştersături, 
îndreptări, expresii nepotrivite, fraze confuze, punc- 
tuaţii fanteziste, pe hârtii smulse din tot felul de ca- 
iete — de cîteva ori şi pe hîrtie de împachetat, tăiată 
cu briceagul pe măsură — la urmă cu atîtea file albe, 
pe care băiatul nu mai apucase să le învieze cu nă- 
valnica-i zmîngălitură : 


»-Marţi, Sovata, iarnă. Scriitorul Ciuperca vrea ca 
pionierul să-şi scrie JURNALUL. Dacă e pionier ade- 
vărat. ÎN JURNAL să nu mai citească nimeni. Jurna- 
lul trebuie să fie secret. Şi marele poet sovietic Tol- 
stoi a scris un jurnal în care nici soţia lui nu avea voie 
să se uite. Tolstoi scria în fiecare seară în Jurnal, pe 
urmă se culca. Vreau să ţiu şi eu un jurnal, mai cu 
seamă că e secret. 

Azi n-am ce să scriu în JURNAL pentru că nu 
mi s-a întîmplat nimic şi nici nu am ce să scriu. Poate 
mîine. Acum mă culc. 

Văd că toţi pionierii din dormitor scriu Jurnale.“ 


Profesorul Vasiliu surîde... 


Nici în ziua următoare Andrei Hudici nu are ce 
scrie şi băiatul se-ntreabă că, dacă n-are ce scrie, de 
ce să ţie JURNALUL? De altfel, în dormitor, chiar 
din a doua seară, numai cîţiva mai scriu la JURNAL. 

Ziua a treia e mai bogată: Andrei Hudici poves- 
teşte întîmplarea săniuţei pornite de-a-ndaratele cu Mă- 
rişca şi Hilda spre văgăună. Nici o fanfaronadă. Bă- 
iatul ştie bine că orice pionier, „dacă e pionier ade- 
vărat“ trebuia să sară, să scape viaţa celor două pio- 
niere, i 

Şi încheie : 


„Nu ştiu ce să fac? Să concurez la ping-pong 
sau la săniuță ? Să mă mai gîndesc. La ping-pong îi 
bat sigur pe toţi. Şi atunci ce rost are să mai con- 
curez ?... 

După cină, la vilă, cînd aşteptam cinci inşi rîndul 
la closet, burduhosul ăla de Panait din Braşov a în- 
ceput să înjure, fără să se întrerupă măcar un minut, 
în trei limbi, şi în maghiară, şi în germană şi în ro- 
mînă. Spunea că a învăţat de la un fost plutonier, 
acum pensionar de la Braşov. A înjurat al dracului 
Panait o jumătate de ceas, şi ar mai fi înjurat, dacă 
nu-i venea rîndul la closet. Am să-l rog să-mi dicteze 

şi mie înjurăturile, să le-nvăţ. Cînd i le-oi turna lui 
Vasile, acasă, în trei limbill“... 


Profesorul Vasiliu se pomeneşte rîzînd de-a binelea. 
Bietul Andrei |... Avîntul lui spre întiietate se vedea 
şi în rîvna de a învăța nişte straşnice înjurăturil... 

Mai era o foaie, din aceeaşi zi. Andrei istorisea 
cu dureroasă veselie viclenia pe care o folosise spre 
a figura şi el într-o poză, ca ceilalţi copii care, cu 12 
lei, se puteau admira în două poze. Doisprezece lei ? 
Oho | Opt lei avusese cu toţi la plecare: Cinct de la 
mama şi trei de la Vasile. Tata îl cârpise peste ceafă pă- 
rinteşte, cu axioma : „Cine are mulţi bani face şi multe 
prostii“. „Aşa şi era |...“ comenta Andrei. 

Profesorul se căină că între pionierii pe care-i vă- 
zuse înghesuindu-se în ziua aceea în jurul fotografu- 
lui celui 'nalt ca un stîlp de telegraf nu căutase şi pe 
Andrei... Uitase cu totul de el, mai cu seamă la foto- 
grafierea în grup a colectivului de conducere, dim- 
preună cu Sfatul Popular şi tuşa Marta între animalele 
de zăpadă din faţa sălii de festivități. Cum de nu-l 
zărise nimeni în fotografie pe Andrei ? Că-n JURNAL 
povestea cum se ascunsese dinapoia ursului care ţinea 
steagul taberei şi cînd fotograful cel lunguieţ dusese 
aparatul la ochi,: închizînd pe celălalt şi strigase cu 
disperare : „Surîdeţi, mă rog 1...“ Andrei scoase şi el 
capul în sus, între urechile ciunte ale ursului. Grupul 
se fotografiase nu mult după ce Andrei, pentru fapta-i 
curajoasă, primise la club felicitările solemne şi strîn- 
gerea de mînă a comandantului taberei... Profesorul 
îşi aducea bine aminte | 

Era cu putinţă ? 

Profesorul sări din pat ca ars, trase geamantanul 
de sub măsuţă, căută -printre cărţi, rufe, şi dete de un 
plic gros, ferfeniţit, doldora de scrisori, însemnări, fo- 
tografii, acte. Puse lampa din perete pe masă şi cu 
migală trecu printre degete hîrtie cu hîrtie, în bătaia 
luminii gălbui. Tîrziu găsi şi fotografia de la Sovata, 
Dar unde era Andrei ? Recunoscu uşor figura fiecăruia, 
cam afumate, chiar şi pe tuşa Marta, deşi în momentul 
hotărîtor întorsese spatele spre obiectiv, aplecată să-m- 
buneze gîscanul neastîmpărat. Da, da, era şi Andrei 
— iată-l |... niţel deasupra ursului cu steag! Dar chi- 
pu-i lunguieţ şi laţele cam zbîrlite ale capului (scosese 
pesemne căciula, ca să fie văzut şi el!) îl încorpora- 
seră ursului atît de bine, că numai cine ştia îl putea 
descoperi. Da, iată şi ochii luil... Aci cu o isteţime 
de ştrengar biruitor |... Căci se fotografiase şi ell Le 
trăsese chiulul, tuturor — fără doisprezece lei |... 


„Joi, Sovata. (Nu ştiu în cât e). M-am dus cu pulo- 
verul cel nou la Mărişca. E tot la spital sau la infir- 
merie, nu ştiu cum îi spune, în fine la vila unde e 
doctoriţa şi celelalte două fete bolnave. Cînd am in- 
trat s-au uitat toate drept la pulover. Le-a plăcut şi lor, 
mai cu seamă cerbii albaştrii cu coarne. Pe urmă fe- 
tele au plecat, că nu mai erau bolnave. Doctoriţa mi-a 
spus să nu stau mult. Pe urmă a plecat şi ea, nu ştiu 
de ce. Pe urmă am scos fişicul de bomboane şi i l-am 
dat repede... Mărişca n-a ghicit ce e înăuntru, pe urmă 
cînd a văzut bomboanele m-a întrebat că de ce le-am 
adus ? Mle nu-mi trebuie ? Şi cînd i-am răspuns că.mie 
nu-mi trebuie, ea a rîs. A rîs atît de tare, că era să 

cadă din pat. Dar s-a sprijinit de mîna mea, căci am 
întins mîna...“ 


În zadar a ridicat profesorul Vasiliu fitilul lămpii 
atîrnate iar în perete, că nici la lumina mărită n-a 
fost în stare să descifreze bine frazele începute, între- 
rupte, înnădite, caligrafia alterată, jocul straniu al ver- 
belor care uneori se potriveau altor fraze, gîndite dar 
care nu mai apucaseră să fie scrise. Schematic, profe- 
sorul izbuti pînă la urmă să-și imagineze această scenă, 
cu acest dialog: 


Mârişca : Ce noroc că am scăpat |... Nu? 

Andrei : Mare noroc | 

Mărişca : Ce te-a făcut să te arunci după mine ?P 

Andrei : Cum era să te las să mori? 

Tac amîndoi. Fata bagă de seamă că băiatul e tot 
în picioare, cu căciula în mînă, pe care o învirteşte 
încurcat. 

Mârişca : Nu şezi ? 

Andrei (Căutînd zadarnic un scaun în jur): Unde? 

Mârişca : Aici, pe marginea patului. 

Băiatul se aşază cam stingherit, pe mar- 
gine de tot. 

Andrei : De ce mai stai aici ?... Hai, vino la club 

să te-nvăţ ping-pong. | 

Mărişca nu poate uita că fără acest băiat era să-și 
piardă viaţa și gîndind uimită îşi strînge încet coadele 
de pe spate într-o cunună groasă pe cap. Apoi izbuc- 
peşte în ris, 

» Andrei care se crede caraghios, întreabă încruntat : 
De ce rîzi ? 

Mărişca : Ce ar fi spus mama dacă aş fi murit? 
Hahaha |... Pe capul cui ar mai fi stat P? La cine ar mai 
fi strigat: „„Mărişca, scoală-tel Mărișca, culcă-tel... 
Mărişca, de ce nu mănînci ? Mărişca, tu mănînci prea 
mult |... Mărişca, du-te de te joacăl Mărişca, ce în- 
seamnă atîta joc ?“... Hahaha |... Şi pe urmă, după ce 
ar fi văzut că sînt moartă şi ar fi plîns, eu să mă fi 
ridicat încet, s-o fi luat în braţe şi să-i fi spus : „Vezi ? 
N-am murit |... N-am murit | Și de acum înainte, să nu 
mai strigi toată ziua la mine!“ Ar fi fost frumos, nu? 
Dar eu ştiu bine, Andrei Hudici, că mama pe urmă 
lar ar fi strigat la mine. Căci mă iubeşte mult, o, mă 
iubeşte atît de mult |... Nici o altă mamă nu-şi iubeşte 
fata atît de mult| 

Andrei, confuz în faţa unor simţiminte atît de con- 
tradictorii, înghite o dată în sec şi ca să spună ceva 
stoarce din el această cugetare: Toate mamele îşi 
iubesc copiii mult. 

Apoi tac iar amîndoi. 

Mârişca ridică ochii ei întunecaţi acum de o greu- 
tate lăuntrică şi punînd o mînă pe braţul lui Andrei 
zice mai mult cu răsuflarea, aplecindu-se către el: 
Ştii cîntecul ăsta ? 

Andrei : Care ? 


Mârişca, face ochii mici ridicaţi în sus — două 
dungi de fulger negru spre tîmple — şi cîntă tremurat 
ca o violă: 


O! Fii mica-mi fantezie 
Mica, marea nebunie... 

Andrei o întrerupe: Nu, cîntecul ăsta nu-l ştiu. 
(Şi furios de această meştiinţă, adaugă repede). Dar 
ştiu pe ăstălalt: 


La steaua care-a răsărit 
E-o cale atit de lungă 

Că mii de ani i-au trebuit 
Luminii să ne-ajungă. 


Pe urmă vine aşa: 


Tu care eşti pierdută 
În neagra veșnicie 

Pe cînd eram în lume 
Tu singură şi eu. 


n 3 


Mârişca : Frumos cîntec, Andrei. Vrei să mi-l scrii ? 

Andrei cam încurcat: Nu-l ştiu bine, tot... Vasile, 
frate-meu, îl ştie tot. Îl cîntă şi la armonică | 

Doctoriţa înroşită de ger, năvăleşte în odaie: Ce 
faceţi voi aici ? Cîntaţi ?... (Către Andrei) Hai, ajunge | 
Acum cară-te | Repede |... 


Şi JURNALUL se încheie pe acea zi cu concluzia 
băieţească : 


„E zurlie rău, Mărişca asta !| La început a spus că 
ar vrea să moară ca s-o sperie pe mă-sa, pe urmă a 


început să cînte ? | P“ 


Înfrigurat, profesorul Vasiliu citeşte repede, citeşte 
rău. Uneori, cu mintea furată de alte gînduri, revine 

la pagini abia descifrate. I se par cam lungi descrie- 
rile din ziua de vineri, cînd a pozat ore întregi. Mă- 
rişca desena, ştergea, îl silea să stea mereu cu ceasor- 
nicul deşteptător deasupra capului. Îi istorisea tot felul 
de amănunte ale familiei din Cluj, despre o soră a 
mamei, o mătuşă de la Budapesta, care o tot cerea 
pe  Mărişca. I-a povestit şi despre sinuciderea tatălui, 
despre care profesorul Vasiliu mai auzise. 

Andrei a transcris aproape cuvînt cu cuvînt, des- 
tăinuirea fetei : 


;>+«-Mărişca mi-a spus tot, tot. Cum s-a omorit tatăl 
ei, pentru că n-a izbutit să ajungă la ce-şi pusese în 
gînd. Mama lui Mărişca n-a plins. A dat numai din 
picior şi a strigat: „Aşa-i trebuie! Aşa-i trebuie! Om 
de nimic! Nu merita să trăiască !... Mi-a mai spus 
Miărişca că tatăl ei era un om frumos şi că se juca în 
odaie cu ea, făcînd pe ursul, cu ea în cîrcă. Cînd a 
văzut pe tatăl ei mort, Mărişca a vrut să plîngă, dar 
i-a fost frică de mama. Aşa că a spus că are nevoie să se 
ducă să facă treabă mică şi acolo a plîns. Cînd se su- 
pără pe Mărişca, mama îi strigă: „„Neam prost ca tat- 
tău | Leit tat-tău | Ce-o să se aleagă de tine ?...“ I-a dat 
voie să meargă la Sovata. Dar mai întîi Mărişca a 
trebuit să plingă două zile, iar pe urmă s-o roage pe 
mama şi tovarășul instructor Sticlete, care e vecin cu 
ele. Pentru premii, de aia a lăsat-ol Dacă vii fără 
două premii, te omor, mă auzi ?... i-a strigat lui Mă- 
rişca în faţa tovarăşului instructor. Ce o să spuie tanti 
la Budapesta cînd o afla că toate proastele au luat 
premii, numai tu nu? De aia s-a şi împrietenit Mă- 
rişca cu Hilda Stein, cea mai bună desenatoare. Ca să 

se ia la întrecere cu ea şi s-o întreacă. lar tovarășul 
instructor Sticlete numaidecit a dus-o pe Mărişca la 
tovarăşa Marga Horvat, ca să joace neapărat pe Prea- 
frumoasa din Pădurea Adormită. Mare noroc a avut 
Mărişca cu tovarăşul instructor Sticlete, care ştie aşa 
de bine ce femeie ambițioasă e mama lui Mărişca. Şi 
acum Mărişca e fericită | Atît de fericită ! căci are să 
ia două premii, şi are să fie atît de fericită şi mama 
de la Cluj, care are să scrie mătușei de la Budapesta: 
»„»Mărişca nu e ca tatăl ei, Mărişca a luat premiile cele 
mai mari.“ M-a întrebat Mărişca dacă şi mama-i atît 
de ambițioasă cu mine. l-am spus adevărat, ce era să 
mint ? Că mama nu, dar Vasile, frate-meu, e foarte 
ambițios cu mine, mai cu seamă cînd mă-ntore tîiziu 
de pe stradă şi nu mi-am făcut lecţiile. Nu mă lasă 
de loc să mă culc pînă nu-mi fac lecţiile. Stă lîngă 
mine, ba uneori mă şi atinge peste scăfîrlie. Mărişca 
ride de Vasile, dar spune că mama ei de la Cluj e 
mult, mult mai ambițioasă. Îi pare rău de întîmplarea 
cu săniuţa. Eu n-am vrut s-o contrazic, ca să n-o ne- 
căjesc. Că la săniuţe sînt sigur că o să ies eu cu Marin 
Stroe. Nu i-am spus nimic despre metoda mea cu eli- 
minarea timpilor leneşi şi pe urmă mi-a fost necaz că 
nu i-am spus. Că tot nu mai concura. Am să-i spun 
sîmbătă, după întrecere |! Ca să vadă şi ea ce prieten 
are. Că băieţii de obicei, mai cu seamă faţă de fete...“ 

Profesorul, sărind cuvinte, rînduri, citi două pagini 
intregi de comentarii asupra felului cum răspund sau ar 
trebui să răspundă băieţii la prietenia fetelor şi — ex- 
presia filozofică a lui Andrei — „viceversa“. 

„Sovata, ziua întrecerilor. __ 

Azi am luat premiu la săniuţe. Dar cît-pe-aci să-l 
pierd, că tovarășul meu Marin Stroe, degeaba i-am spus 
să nu mai ţie picioarele întinse, că iar o să dea cu tocu- 
rile în zăpadă la cotituri şi o să intrăm iar în timpi 
leneşi. „Cum, mă, să stau turcește ? a strigat el. Dacă 
ameţesc şi ne răsturnăm ?“... l-am răspuns : „Şi ce dacă 
amețeşti ? Ameţeşti, dar te ţii binel“... Cînd a văzut 
tovarășul comandant cum am eliminat timpii leneşi la 
pornire şi am dat brînci săniuţei cu Marin Stroe, a stri- 
gat după mine : Bravo Hudici |... Şi au rîs toţi de lîngă 
el. M-am aruncat şi eu pe urmă în spatele lui Stroe. Dar 
el s-a speriat atît de tare cînd m-am aruncat, că iar a 
scos picioarele de sub el. Şi aşa, am alunecat cu săniuţa 
repede-repede, pînă la zidul bisericii. Dar Marin Stroe 
a şi dat cu picioarele în malul pe unde sărise săniuţa cu 
Mărişca şi Hilda Stein. Ce te faci, Andrei, cu alţi timpi 
leneşi ? mi-am spus. Se duce dracului premiu | Se duce | 
Atunci m-am rostogolit din. săniuţă şi pe urmă am dat 
iar câteva brînciuri săniuţei ca la început şi am strigat 
lui Stroe: Ţine picioarele sus |... Sus, băl... Şi m-am. 
aruncat iar în săniuţă. Şi aşa am ajuns la Sfatul unde se 
afla comisia, cu 2 minute şi 7 secunde mai repede ca 
toate celelalte săniuţe, spunea directorul Fişer, citind în 
carnetul lui, cînd s-a ţinut comisia la cantină. Bă, cînd 
mi-ai dat brînciurile de la biserică credeam că mă baţi |... 
mi-a spus Marin Stroe, la masă, la cantină, şi rîdea dei 
s-a vărsat lingura de supă peste pantaloni. Dar eu cred 
că rîdea de bucurie că am luat premiu |... Dacă ţinea 
bine picioarele sub el în dreptul bisericii, ieşeam cu 
3 minute mai înainte. Record, nu glumă |... Dar dacă 
s-a speriat prostu şi a întins picioarele...“ 

„Câteva pagini din aceeaşi zi, într-o caligrafie iritată 
şi o compoziţie confuză, cu repetiţii, reţinură atenţia pro- 
fesorului. Trecu iar la masă, cu lampa de petrol alături 
şi căută să le descifreze rînd cu rînd, ajutîndu-se, co- 
piind pe altă foaie frază cu frază, completîndu-le, pe 
măsură ce dobîndeau sau le putea da un înţeles. Pînă la 
urmă, profesorul îşi putu alcătui o desfăşurare a eveni- 
mentelor cam în felul următor : 

În sala de festivități, înainte de începerea baletului 
pantomimă „Frumoasa din pădurea adormită“, Ugron 
Mărişca, în costumul de Prea-frumoasă, a coborit repede 
dintre culise către grupul de băieţi de la fereastra mare 
şi l-a luat deoparte pe Andrei Hudici. Mai mult cu răsu- 
flarea, cu ochii măriţi de spaimă, i-a destăinuit că pre- 
miul la expoziţia de desene şi pictură nu-l va mai lua. 
Aflase de la tovarăşul instructor Sticlete că desenul Hil- 
dei Stein e cel mai izbutit din întreaga expoziţie. Noroc 
că ea, Ugron Mărişca, va lua premiul la balet, de vreme 
ce nici o dansatoare nu are un rol atît de însemnat 
ca al ei. 

— Sigur c-ai să-l iei, Mărişca! Sigurl a încredin- 
ţat-o Andrei Hudici care nu-şi putea închipui că de 
vreme ce el luase premiul la săniuţe, iar Hilda Stein era 
pe cale de a-l lua pe cel de la expoziţie, Mărişca să ră- 
mînă fără nici un premiu | O asemenea nedreptate i se 
părea băiatului împotriva firii, ceva tot atît de absurd 
ca un răsărit de soare dinspre apus sau ca soarele să 
uite într-o dimineaţă să răsară şi să fie noapte, o noapte 
şi o zi şi încă o noapte. 

Obrajii fetei 'se aprinseră de un foc ascuns la ase- 
menea cuvinte, ochii i se micşorară ca de un haz nemai- 
pomenit, două dungi negre clipind repede în linia lor 

către tîmple. De fericire, ar fi îmbrăţişat pe Andrei Hu- 
dici. Dar se ruşină de grupul băieţilor, căci se uitau 
mereu spre «i. 

— Altfel mă omor, Andrei Hudici ! Auzi ?... îi şopti 
fata repede, fierbinte, peste ochi. Ca tata 1... Mai bine 
să mor ca tata, decît să mă întorc fără nici un premiu |... 
Ce ar spune mătuşa de la Budapesta ?... Mama s-ar îm- 
bolnăvi sau poate ar muri de ruşine |... Sînt sigură că 
ar muri | Şi atunci mai bine să mor eul... Dar dacă şi 
tu spui că la balet eu iau premiu... 

Şi fără a mai adăsta un răspuns, fata îi întoarse spa- 
tele — lui Andrei i se păru prea mare şi prea rotund 
pentru o baletistă — şi fugi înapoi, pe scărița de lemn, 
între culise. 


s>...Mărişca n-a luat premiu la balet. De ce? Nu 
ştiu. Că era atît de frumoasă | Nu-mi puteam lua ochii 
de la ea ca să văd cum joacă ceilalţi. Nu înţeleg de loc 
de ce n-a luat premiu ! De ce nu votăm noi, detaşamen- 
tele, cine a dansat mai frumos ?... Atunci toţi băieţii am 
fi votat pe Ugron Mărişca. Trebuie să întreb pe tova- 
răşul profesor Vasiliu de ce a luat premiu Făt-Frumos, 
că nici nu ştiu bine cum îl cheamă şi mai mult a mers 
decît a dansat. Ce-o fi găsit la el tovarăşa Marga Hor- 
vat de n-a vrut să dea premiu bietei Mărișca ?... Nu 
mai înţeleg nimic. Şi nimeni, la cină, nu ştie de ce. Nici 
măcar Stroe, care mereu spune că el ştie orice |... Ştie 
pe dracu |... Şi am văzut pe Mărişca tot timpui la masă 
cu capul în jos. N-a mîncat nimic. Îşi strîngea gura. Îi 
picau lacrimi în pfine. Pe urmă, după felul întîi, am 
văzut-o că se ridică deodată de la locul ei şi iese pe 
ușa din dos. Credeam că s-a dus pînă afară, cum se în- 

tîmplă şi la fete, nu numai la băieţi în timpul mesei, dar 
a întârziat atât de mult că n-am mai ştiut nimic. S-a adus 
felul doi şi eu l-am mîncat repede. Nu se putea să nu se 
întoarcă Mărişca după felul doi | Dar la fete felul doi 
s-a servit mult mai tîrziu. Am mai aşteptat niţel, dar 
Mărişca tot nu s-a întors. Atunci am vrut să mă duc 
după ea, tot pe uşa din dos, dar mi-a fost ruşine. Am 
început să tremur. Să ştii că Mărişca Ugron se omoară |... 
Se omoară că n-a luat nici un premiul... Aşa mi s-a 
părut. Şi m-am ridicat să mă duc la tovarăşa Marga Hor- 
vat, de la masa fetelor, să-i spun să se ducă repede pînă 
afară, dar repede |... Tocmai atunci a intrat Mărişca pe 
uşa din față, cu părul şi umerii ninşi de zăpadă. Era 
foarte albă la faţă, poate tot de zăpadă. A ris, a dat din 
cap la celelalte fete şi tocmai s-a adus şi la fete felul 
doi. Am văzut-o că mănîncă repede-repede, că înghite 
aproape fără să mestece şi eram sigur că acum are să 
fie iar bolnavă, ca să moară | Căci dacă ea a spus odată 
că mai bine să moară decât să...“ 


Textul următor, profesorul Vasiliu fu din nou silit 
să-l reconstituie cu amănunte și observaţii proprii, spre 
a obţine un oarecare sens : 


Carnavalul era în toi. Mandarini cu pălării de pai 
şi coade lungi pe spate se izbeau în joc de cavaleri me- 
dievali cu săbii de lemn. În costum de cavaler, ascuns 
sub o mască neagră cu barbă şi în creştet cu o căciulă 
asemănătoare cu a lui Mihai-Viteazul, Andrei Hudici 
se-nvîrtea în tot felul de dansuri, cînd cu băieţi, cînd cu 
fete. Fu tras deodată de mînecă şi se-ntoarse furios, căci 

i se dezlipise barba, iar cuşma grea îi alunecase pe nas. 
Cum de-l ghicise ? Era Mărişca, fără mască, în costumul 
ei de Prea-frumoasă, cu văluri de borangic de aur din 
creştet la călcîie. Băiatul fu izbit de paloarea chipului, 
de jocul neliniștit al ochilor, de rînjetul voit, care arăta 
şirul întreg al dinţilor. 

— Andrei Hudici, am să-ţi spun ceva | îi strigă fata, 
ca să-i audă glasul în larma fanfarei şi a risetelor. 

— Spune! 

— Nu aici | Nu aici |... se împotrivi fata. 

— Atunci hai să dansăm şi-mi spui în dans... 

Andrei Hudici, ca mai toţi băieţii, nu învățase nici 
un dans, dar într-o asemenea înghesuială şi ciocnire 
orice învârtire putea ţine loc de dans. 

Fata şovăi o clipă, apoi îl trase de mînă după ea. 
Băiatul se lăsă dus de-a lungul peretului de lemn verde 
al sălii, se poticni şi urcă scările mici între culise şi 
de-aci se pomeni afară, coborînd, mai mult alunecînd 
pe câteva trepte largi, ninse. Se aflau în spatele sălii, 
sub doi brazi uriași, nu departe de piaţă, de pavilion 
şi de lac. Cu răsufletul tăiat, băiatul, care mai mult 
alergase, se rezemă de coaja aspră a copacului și-și po- 
trivi cușma strîmbată din mers. 

— Nu mă mai omor | Nu mă mai omor, Andrei Hu- 
dici | gâfii fata cu mîinile împreunate, strînse peste piept, 
ca la o rugăciune fierbinte, ca la un jurământ. 

Băietul nu putut îngăima decit : 

— Foarte bine... 

Şi iar îşi potrivi cușma. Dar îşi scoase masca repede, 
căci se simţea ridicol înfăţişîndu-se travestit cu barbă 
la asemenea destăinuire. 

Fata nu-şi mai lua ochii din ochii lui, de parcă aci 
trebuia să-şi înfigă ancora siguranţei ei, în marea nesi- 
guranţă a tot ce se petrecea în jur. 

— Numai ţie îţi spun, Andrei Hudici, numai tu mă 
înţelegi. Auzi ? Nu mă mai omor, pentru că dacă nu iau 
premiul la expoziţie, nu mai ia nimeni altcineva premiul. 
La expoziţie nu mai ia premiul nimeni | 

Şi rîse deodată ascuţit, scuturată toată, cu mfinile 
strînse ca-n spasm, împreunate pe piept. 

Obrajii fetei ardeau, ochii oblici, strîmtaţi cu răutate 
necruțătoare, scăpărau asupra lui Andrei Hudici, care 
speriat, fără a şti de ce anume, începu să tremure. 

— De ce tremuri ? 

—. Mi-e frig,... bîigui el. 

Şi dinţii îi clănţăniră într-adevăr cîteva secunde. 

— Mi-a venit aşa deodată, Andrei Hudici, pe cînd 
eram la cină... îşi urmă fata destăinuirea, cu vocea şi mai 
îngroşată, aproape de faţa lui. ” 

Şi îi cuprinse umerii cu amîndouă mîinile, ca pe o 
pradă care ar fi putut să-i scape în clipa cea mai peri- 
culoasă. 

— Înţelegi ?... şopti ea gfifiind. Dacă nu ia premiul 
Hilda Stein şi nu iau premiul nici eu, atunci nu mai ia 
premiul. nimeni | Aşa e? Nimeni... Şi înseamnă că la 
expoziţie nu s-a dat nici un premiu |! Şi dacă nu s-a dat, 
cum era să-l iau eu?... 

Băiatul nu înţelegea nimic din această năvală de 
fraze cu întrebări, şi care fetei i se păreau atît de 
limpezi. 

— Aşa că m-am dus la vilă cînd erau toţi la cină, 
m-am prefăcut că intru în odaia noastră a fetelor, dacă 
m-az fi văzut cineva, apoi m-am strecurat la plecare în 

sala de desene, am smuls din perete mutra scriitorului 
ăluia, am mototolit hârtia şi în hol am aruncat-o în sobă. 
Pe urmă am venit iar la cină... 

— Te-am văzut... îngîimă băiatul. Te-am văzut toc- 
mai cînid te întorceai. 

— Da? M-ai văzut ?... făcu fata fericită. Şi acum 
tu nu mă spui, Andrei Hudici |... Aşa e că nu mă spui ?... 
zise fata repede. 

Şi ca şi cum s-ar fi temut să nu-i scape, să nu-i fugă, 
fata îi strînse şi mai tare umerii. 

Băiatul se simţi împins în scoarţa aspră a copacului. 

— Cum ai rupt ?... De ce ai rupt... ? bîigui băiatul, 
uluit, îngrozit de fapta fetei. Mărişca, nu cred... Nu se 
poate... 

Şi vru să se desprindă. 

Dar în aceeaşi clipă, fata, istovită deodată de încor- 
darea neobişnuită şi atît de lungă, se muie din genunchi, 
închise ochii şi ar fi căzut dacă băiatul n-ar fi prins-o 
repede de subsuori. 

— Mărişca ! Mărişca |... îi şopti el în auz, în zadar. 

Sprijinind-o cu mâna stîngă de mijloc, abia ţinîndu-se 
sub povara ei, izbuti totuşi să apuce cu dreapta un pumn 
de zăpadă proaspătă, pe care i-o strivi pe ochi, pe nas, 
pe gură. 

Fata îşi veni în fire, oftă adînc, deschise ochii mari. 

— : Acum, hai în sală să dansăm, Mârişca |... zise bă- 
iatul cu voioşie exagerată, neputînd totuşi crede în ceea 
ce auzise. 

Şi o lăsă în sală, într-un grup de prietene mascate, 
între care Hilda Stein, în costum de pitică, se trăda prin 
micimea şi subţirimea făpturii şi mai cu seamă prin clo- 
poţelul cristalin al rîsului. 

- Dar ceea ce făcuse Mărişca — dacă totul nu era o 
născocire | — i se păru lui Andrei Hudici atît de fan- 
tastic, încât multă vreme fu uluit, îngrozit. Nu putea 
crede. Ceea ce făcuse Mărişca i se păru o crimă — tot 
atît de odioasă dacă fata ar fi luat viaţa unei fiinţe vii. 
Era Mărişca atît de hidoasă în adîncurile ei, ascunsă în- 
tr-un înveliş atît de fermecător P Cu neputinţă |... 

Spre a se încredința că Mărişca nu era un monstru, 
ci tot încîntătoarea fată, Andrei Hudici se repezi în acea 
noapte însuși la vilă, pătrunse în expoziţie — şi se în- 
credinţă. 

La ieşire fu întîmpinat pe. trepte de comandantul 
taberei, înconjurat de profesori. 


Îndelung privi profesorul Vasiliu paginile acestei 
destăinuiri. 

Cît era de sinceră, de adevărată, se vedea din tot 
ceea ce a parcurs în acest JURNAL de copil. 

Era aici mărturia totalei nevinovăţii a lui Andrei 
Hudici | | 

Cine se mai putea îndoi ? El, profesorul Vasiliu nu 
se înșelase deci | Nimeni nu-l mai putea acoperi de-aci 
înainte de hulă, că stăruise ca Andrei Hudici să fie 
luat în tabăra de la Sovata | 

De ce însă păstrase băiatul taina ? De ce se lăsase 
bănuit şi înfruntase o bănuială atît de gravă? De ce 
îngăduise ca profesorul lui să fie socotit complice sau 
total neînţelegător ? 

Oricât de puternică ar fi fost înrîurirea şi farmecul 
fetei de la Cluj, Andrei Hudici se dovedea de o nesim- 
țire grosolană. Şi faţă de profesorul Vasiliu — mai cu 

seamă faţă de profesorul Vasiliu | — această nesimţire 
era tot atît de gravă ca fapta din sala expoziţiei. 

Dar profesorul Vasiliu nu putea crede în nesimţirea 
lui Andrei Hudici... 

Andrei Hudici complice ? Nu era de crezut! 

Şi desigur că JURNALUL îi va da curînd şi dezle- 
garea acestor întrebări... 

Profesorul urmă cu nerăbdare descifrarea : 


După ce se întoarse în sala de festivități Andrei Hu- 
dici, tulburat peste măsură că fusese surprins pe scă- 
rile vilei tocmai în ajunul deschiderii expoziţiei, o căută 
pe Mărişca. Trebuia neapărat s-o previe. O găsi jucînd 
cu Hilda Stein — pitica adusă parcă din basmul „Albă- 
ca-Zăpada“ — un dans ardelenesc în doi, una cu miinile 
pe umerii celeilalte. 

Zărindu-l, Hilda Stein strigă băiatului în larma asur- 
zitoare a carnavalului : 

— Nacţi-o | Că ştiu că vrei să joci cu ea 

Și i-o împinse pe Mărişca aproape în braţe. 

— M-au prins, gffîi el, trăgînd-o de mînă în mar- 
ginea rampei, în dosul fanfarei. M-au prins în vilă ! Vo- 
iam să văd dacă ai rupt într-adevăr desenul... 

— Cine te-a prins ? şopti fata, Tăcând ochii mari. 

— Comandantul taberei... profesorul meu... profe- 
sorii toţi... 

Fata păstră o clipă tăcerea, privi în jos încruntată, 
apoi ridicînd ochii severi asupra lui Andrei Hudici, în- 
trebă cu o linişte stranie: 

— Şi acum ai să mă spui? 

— Să te spun ? gemu Andrei şi surîse dureros cu în- 
găduinţă, ştiind bine că Mâărişca s-ar fi omorât. 

Ca în basmul în care fătul creşte într-o clipă cit 
alţii într-un an, Andrei Hudici trebuie să fi trecut în 
acea clipă deodată în altă vîrstă, căci el răspunse: 

— Cum să te spun, Mărişca ? Ţi-am scăpat o dată 
viaţa ca a doua oară să ţi-o-iau. ?... 

Tăcură amândoi o vreme, fără a se privi. 

Băiatul îşi simţi mîna apucată de degete fierbinţi, 
tremurătoare şi auzi glasul adînc al fetei : 

— Andrei, eşti un băiat minunat... Aş fi vrut să am 
un frate ca tine! 


Scrisori de dragoste 


T zecuse de miezul nopţii. Se auzeau de departe 
cocoşii din sat chemîndu-se, răspunzîndu-şi. 

Obosit, profesorul Vasiliu se ridică de la masă şi se 
îndreptă spre uşă, dar se răzgîndi. Nu, nu-şi putea în- 
gădui nici un răgaz. Rămăsese Andrei complicele fetei 
la acea infamie, pînă la capăt? Trebuia să afle! Cît 
mai curînd |... 

Şi cum de nu băgase de seamă Andrei, băiat atît de 
inteligent, toată absurditatea, toată stupiditatea faptei 
pe care o ascundea ?... Mărişca distrusese desenul Hildei 
Stein într-o clipă de spaimă nebună. Mărişca nu lua 
premiul, ştia bine, nici prin înlăturarea prietenei. S-ar 
fi putut ca premiul să fie acordat altui pionier, altei pio- 
niere — iar Mărişca se înapoia la Cluj tot fără nici un 
premiu. Dar spaima, nebunia nu gîndesc... De ce n-a 
gîndit Andrei în locul fetei ? De ce nu i-a deschis ochii, 
de ce n-a îndrumat-o să mărturisească fapta, de ce n-a 
dat-o pe faţă măcar lui, profesorului Vasiliu ?... 

Tuturor acestor întrebări, profesorul Vasiliu nu le 
păsi atunci nici un răspuns. Nu-l mulţumi nici părerea 
lui Makarenko, niţel glumeaţă : „Cînd apare dragostea, 
pedagogia nu mai face doi bani...“ 

Îşi aminti de tăcerea încăpăţinată a lui Andrei, de 
răspunsurile lui obraznice, mincinoase, de lăudăroşenia, 
tinismul lui, după înapoierea la Bucureşti. 

Nici în JURNAL nu mai găsi vreo însemnare despre 
Mărişca, despre cele petrecute la Sovata, în paginile pe 
Care le cercetă totuşi cu luare-aminte încordată. Zile 
şi săptămîni JURNALUL fu aproape gol de orice în- 
semnare. | 

Abia prin martie, profesorul dete de această pagină 
cu numele fetei : 


;..-.Marinică, ungătorul de la fabrica de ţevi m-a 
chemat aseară la poartă. Sîntem prieteni că-i arăt la 
limba română şi limba rusă, că urmează un curs seral. 
Vrea să ajungă inginer de motoare. Mi-a arătat o scri- 
soare pe care vrea s-o trimită fetei maistrului, Ştefania, 
aia oacheşă, care lucrează la ţesătorie unde e şi tata. 
M-am mirat. Scrisoarea lui Marinică era în versuri, pe 
o hîrtie mînjită de ulei, pentru care i-am făcut obser- 
vaţie. Apoi am citit versurile sub felinarul electric din 
stradă : 

Pe lîngă salcîmii fără soţ 
Adesea am trecut 

M-au cunoscut vecinii toţi 
Tu mu m-ai cunoscut |] | 


I-am explicat lui Marinică prieteneşte, să nu-l supăr, 
tă versurile sînt de Eminescu. 

— Şi ce, nu sînt bune ? m-a întrebat. Că mai bune 
ca astea nici n-am găsit! 

— Atunci de ce n-ai copiat întocmai, Marinică ? 
Versul întîi e aşa: 


Pe lingă plopii fără soț 


n-ai văzut ? 
— Am văzut, cum să nu văd! Dar pe strada Ştefa- 
niei sînt salcîmi, nu sînt plopi. Ştii şi tu... 


Să fie scrisoarea mea tot atît de caraghioasă ? Să 
văd ce o să răspundă Mărișca. Îmi pare rău că n-am 
scris-o întîi în JURNAL, ca să pot pe urmă s-o compar 
cu răspunsul ei. Dar voi primi vreun răspuns ?... „lată 
chestiunea |“ vorba directorului Popescu. 


Alte zile cu pagini întregi fără vreo însemnătațe 
deosebită. Cîteva se ocupă, în stil mai îngrijit, mai curgă- 
tor, de psihologia amorului : 


13 april, cînd au înflorit prunii şi merii. Niciodată. 
nu ştii ce să faci: S-o iubeşti? Să n-o iubeşti ?... Pe 
urmă te pomeneşti că o iubeşti. Pe V. o salut în fiecare 
dimineaţă cînd ne încrucişăm pe trotuar ca să mergem 
repede la şcoală. Nu ştiu cum şi cînd am salutat-o în- 
tii. Dar mi-a venit aşa, s-o salut. Și ea mi-a suriîs şi a 
lăsat capul în jos. S-o iubesc ?... Să n-o iubesc? Să mă 
mai gîndesc. Să vedem ce-o să răspundă Mărişca“... 

Răspunsul fetei, lipit în JURNAL, a sosit cam târziu, 
la sfîrşitul lunii şi, cu tot cuprinsul lui dezamăgitor, a 
descătuşat în sufletul băiatului un şuvoi de simţăminte 

atît de entuziaste, într-un stil atît de ditirambic, că pro- 
fesorul fu silit să le dea glas, citindu-le tare. 
Mâărişca, vai | scrisese totuşi numai atît: 


„Dragă Andrei, şnama îţi trimite trei sute de lei pen- 
tru frumoasa ta faptă de la Sovata, care mi-ai salvat 
viața odată cu.a Hildei Stein. Mama îmi spune să-ţi 
scriu că nu e frumos ca fetele să primească scrisori de 
la băieţi. Așa că te rog să nu mai îmi scrii. Afară nu- 
mai dacă lai să-mi scrii ceva despre o materie şcolară. 


Te salut cu stimă pionierească 
UGRON MĂRIŞCA. 


P.S. Adresa le pe plic. Vezi să n-o rupi, că pe urmă 
nu poți să mai îmi scrii. Despre secretul nostru mama 
nu ştie încă mimic. Mi-e atît de frică să-i spun |] Ştii cit 
e de ambițioasă | Să mai aşteptăm, da ?... Nu mult, null 
lartă-mă, Andrei, băiat minunat | Pa, Andrei]... 


MĂRIŞCA 


Se vedea bine, după culoarea cernelei schimbată, că 
ultimele rînduri fuseseră adăugate după ce mama con- 
trolase scrisoarea. 


Aşadar Andrei înţelesese bine fapta fetei Îşi dă- 
duse seama de caracterul neobişnuit al acelei fapte, din- 
tr-un brusc îndemn al fricii demente| Aşadar, Andrei 
purta în sufletul lui lespedea complicităţii în spe- 
ranţa unei apropiate mântuiri a fetei iubite, a lui însuși, 
printr-o mărturisire |! Întîia scrisoare, cea mai însemnată, 
n-avusese desigur alt cuprins : taina trebuia destăinuită, 

sufletele lor trebuiau uşurate, purificate| El ceruse şi 
aştepta o mărturisire deschisă |... 

— Andrei, minunat băiat! şopti profesorul Vasiliu. 

Şi lovind cu pumnul în masă, se ridică repede. Îşi 
simţi ochii în lacrimi. 

„Lacrimi de oboseală, de mare încordare a ochilor, 
fără îndoială... 

Un pocnet de puşcă sparse deodată, sub fereastră, 
tăcerea nopţii de vară. Profesorul tresări. De afară veni 
glasul lui Moş-Cramă : 

— Nu vă supăraţi, tovarăşe profesor... Dacă am 
văzut că nu dormiţi... 

Dintr-un tufiş de araci înalţi, de sub ciorchini, se 
ivi în lumina palidă a nopţii chipul încreţit al paznicu- 
lui, părul zbirlit sub pălăria de pîslă ca un coperiș dedat 
cu ploile. | 

— Nu, nu dorm, Moş-Cramă... îi zîmbi profesorul. 

— Atunci mă duc sus, la nuci, că de-acolo se vede 
via toată şi poate mai trag un foc!... 


„1 Mai, cu trandafiri agățători la fereastra mea. De 
ce e sentimentul iubirii atît de deosebit de toate cele- 
lalte lucruri înconjurătoare şi de celelalte sentimente 
Chiar ?... Nimeni nu se gîndeşte la acest lucru. Nici mă- 
car Marin Stroe, care mi-a spus că a început să scrie un 
roman. Mi se pare chiar că e o nepotrivire, o duşmănie 
între iubire şi celelalte obiecte. Aş putea spune foarte 
uşor: Mârişca mi-eşti dragă, mi-eşti atît de dragă | Dar 
cum să spun, fără ca Mărişca să rîdă de mine: Mi-ești 
foarte dragă Mârișca şi aş vrea să ...mîncăm împreună 
brînză cu ceapă | Sau: Nu-mi mai pot lua gîndul de la 
tine, deşi... mi s-a umflat falca din pricina măselii. Cred 

şi eu acum că iubirea e asemenea florii albe de nufăr 
cu rădăcinile înfipte adînc în noroi, cum mi-a spus Ma- 
rin Stroe că a scris în roman.“ 


„3 mai. După ce Vasile s-a culcat, am copiat pe cu- 
rat această scrisoare pentru Mârişca : 


„Dragă prietenă, la scrisoarea ta îţi răspund cu 
această materie școlară. Şi te rog să transmiţi mamei tale 
salutul meu respectos, în speranța de a-i prezenta per- 
sonal omagiile mele şi anume foarte curînd. Fratele meu 
Vasile, student la politehnică, mi-a dat ieri această amu- 
zantă problemă s-o rezolo : 

Să presupunem că ne aflăm la ora 12 fix. Care este 
intervalul de timp cel mai scurt după care cele două 
ace arătătoare, orarul şi minutarul, sînt suprapuse ?... 

La început am rîs, cezînd că Vasile îşi bate joc de 
mine şi i-am răspuns că la ora 1 şi 5 minute arătătoarele 
sînt iar unul peste celălalt... De unde ?... La 1 şi cinci 
minute, arătătorul orar e ceva mai înainte de 1 — şi 
anume cu cinci minute, așa e P Deci nu e perfect supra- 
pus. Încît — îmi spune Vasile — e nevoie de un calcul. 

Dar ce fel de calcul P 

Îţi dau, dragă Mârişca, procedeul aici mai jos. În- 
cearcă însă a-l găsi tu însăţi şi după aceea, abia, con- 
trolează calculul meu. 

Există două soluţii, wna prin mecanică cinematică, 
cealaltă prin calcul aritmetic. Folosesc calculul aritme- 
tic, mai simplu. Deci : 

Este clar că vor exista suprapuneri în 12 ore, la în- 
tervale de timp egale, şi că ele vor avea loc în jurul ore- 
lor 1,5 minute, 2,10 minute etc., deci în total vor fi 

11 suprapuneri în 12 ore. Din cele patru operaţii, arit- 
metice, numai împărțirea ne poate fi aici de folos, ca să 
aflăm de cîte ori întră 11 în 12, adică tocmai de cîte 
ori arătătoarele se suprapun exact. 

Deci : 11 intră în 12 o dată (1) şi mai rămîne o 0Tă, 
adică 60 de minute. De cîte ori intră 1l în 60? 
60 : 11 — 5 minute. Aceste cinci minute le înmulțim 
cu 60. spre a afla şi secundele, care sînt astfel 300 și pe 
care, împărțindu-le iar la 11, 'aflăm cifra 27 şi fracţia 3. 

În rezumat, iată formula şi rezultatul : 


12 


X = 'ȚI = 1 oră, 5 minute, 27 secunde. 


Adică la acest cel mai apropiat timp arătătoarele se 
suprapun iar exact ca la 12 fix. 

Aşa e că e amuzant ? 

Scrie-mi, tu la ce rezultat ai ajuns ? 

Află că iau lecţii de bicicletă. Crezi că ar fi de mt- 
rare ca după examen să mă vezi la Cluj cu bicicleta ?, 
(E mai ieftin decît cu trenul). 


Cu salut pionieresc 
ANDREI HUDICI.“ 


Dar cine nu vede aici țelul băiatului ?... El nu putea 
îngădui ca teama ei halucinantă să-i mai ţie pe amîndoi 
într-o atît de înjositoare stare ca cea în care căzuseră 
la Sovata|l Şi cum nu credea că Mărişca va avea 
vreodată cutezanţa de a înfrunta orgoliul bolnav al ma- 
mel, își pusese în gînd s-o vadă, să-i vorbească însuşi. 

Mama fetei trebuie să fi bănuit ceva, căci a înapoiat 
băiatului scrisorile. 

19 — Jurnalul lui Andrei Hudici 

În zadar |... Mărişca începuse a se desprinde din ti- 
rania întunecată şi sinistră a mamei. Sufletul ei năzuia 
tot mai mult către „minunatul băiat“ care, nu mai în- 
căpea îndoială, ar fi mîntuit-o |! s-ar fi mîntuit amîndoi |... 

Căci în JURNAL, profesorul gțăsi această ciudată 
scrisoare : 


Stimate şi iubite pretene | Mârișca mă roagă mereu 
să-ți scriu eu, că am mai scris la băieţi, că pe ea mama 
ei n-o mai lasă de loc să-ţi scrie. Eu ştiu ce-nseamnă 
asta pentru o fată şi-un băiat care s-au făcut preteni şi 
de aceea: îţi scriu. Nu i-a plăcut de loc scrisoarea ta cu 
problema şi nici mie. De 'gia îţi trimit „Suferințele tină- 
rului Werther“ de marele poet Goethe, ca să înveţi cum 
să iubeşti cu adevărat şi să faci şi tu o scrisoare la fel 
“pentru Mârişoa. Fratele meu, Ioji, primeşte şi el o mul- 
țime de scrisori de la fete, aşa că scrii pentru Mârişca 
pe adresa fratelui meu. Ne-am înţeles cu el şi Mâărişca 
şi eu. Mâărişca mi-a spus că nu eşti frumos, ceea ce eu 
nu pot să cred cînd eşti atît de curajos şi de preten bun. 
Scrie-mi şi mie. Vreau să ştiu ce părere ai despre iubirea 
lui Werther | 


Cu stimă şi salutări de viitoare pretenă 
IUȚI POCROVSCHI 
pretena lui Mârişca. 


P.S. — Eu sînt blondă. 
În JURNAL, răspunsul lui Andrei nu poartă nici o 


dată. Se vedea că era grăbit, nervos, nemulţumit. Citise 
„Suferințele tînărului Werther“ dar nu înţelesese de ce 

s-a sinucis, căci Lotte îl iubea. De ce n-a cerut-o Wer- 
ther în căsătorie ? Căci poate atunci Lotte nu l-ar fi 
respins. 

Din scrisorile nefericitului erou, el, Andrei. Hudici, 
şi-a însuşit mai cu seamă aceste rînduri: |, 

„O! Cînd totul năluceşte în ochii mei şi lumea din 
jur şi cerul întreg se lasă atît de paşnic în sufletul meu, 
ca făptura unei iubite, atunci rîvnesc adesea şi cuget: 
A! De-aş putea exprima toate acestea, de aş putea 
aşterne pe hîrtie ceea ce trăieşte în mine atît de plin, 
atît de cald, încît să devie o oglindă a sufletului meu, 
precum sufletul e oglinda infinitului divin |... 


„O! De cîte ori am dorit ca pe aripile unui cocor, 
zburînd deasupra mea, să ajung pînă la ţărmul nesfirşi- 
telor ape, să beau din cupa spumoasă a infinitului acea 
zbuciumată voluptate a vieţii şi să simt numai o clipă, 
cu puterea nemărginită a sufletului meu, o picătură din 
fericirea Forţei care zămisleşte totul în sine şi prin 
sine |...“ 


Profesorul înţelese preferința : Andrei Hudici își gă- 
sea aci propriul lui suflet avîntat. 

— Nu, JURNALUL lui Andrei nu putea fi plin nu- 
mai de aceste mici şi neîntrerupte hărjoneli ale întiilor 
simțăminte de curiozitate şi iubire, gîndi profesorul Va- 
siliu, cam iritat de neînsemnătatea filelor următoare. 

Dar le citi:cu aceeaşi luare-aminte. Andrei Hudici 
ascundea adînc în sufletul lui taina mistuitoare — se 
vedea bine | — dar ea trebuia să răzbească neapărat. 


—— 

Ceea ce se şi întîmplă în zilele următoare, la o în- 
tilnire cu vechii prieteni : Stroe cel încruntat şi „Bufti“, 
Vasilescu cel îndesat, cîrnul. 


„Duminecă, 19 mai, cînd trebuia să primesc un Tăs- 
puns de la Mârişca prin Ioji, fratele lui luţi. 


Toată dimineaţa am aşteptat factorul în poartă. Al 
dracului, parcă anume întîrzia, să mă necăjească. Că 
altădată bătea în poartă cu noaptea în cap. Cînd a venit 
el eram la masă cu toţii. Noroc că a adus numai abona- 
mentu de radio şi taica i-a spus că-l plăteşte Vasile săp- 
tămîna viitoare, cînd încasează bursa. Ce noroc... Mai 
bine-mi aducea mie răspuns | Că odată şi odată trebuie 
să se hotărască Mărişca ori laie ori bălaie că a trecut 
aproape o jumătate de an de atunci. Nu e de ajuns ? Ce 
ar fi să vorbesc în chestia asta cu Stroe? O cunoaşte 
şi el pe Mărişca, ehei | o cunoaște bine, că a fost coman- 
dantul echipei noastre la Sovata. Sau o fi uitat-o, că pe 
el îl interesa mai mult Aurora Piperescu de la Pictură.“ 


„Luni, după întîlnirea cu Stroe şi Bufti. 


Eri mă gândeam la Stroe şi Bufti — şi cine intra pe 
poartă după amiază la mine ? Stroe şi Bufti. Tocmai 
îşi umfla Vasile camerele bicicletei care mereu se de- 
sumflă afurisitele, de parcă le-nţeapă cineva. I-am spus 
şi lui Vasile, nea Vasile trebuie schimbate, sînt prea 
peticite şi nu ţin nici pînă la Otopeni darmite pîn' la 
Moscova unde vrei să te duci ca inginer sau chiar pîn' 
la Cluj (comparaţia din urmă nu i-am mai spus-o). Pe 
urmă Vasile a plecat cu bicicleta nu ştiu unde că nici- 
odată şmecheru nu spune | 

— Ce am auzit, bă, că ai dat cu bicicleta peste uh 
cofetar şi l-ai răsturnat în noroi cu toate prăjiturile |! | |... 
Hohoho |... 

Aşa a început Bufti, că aşa caraghios şi burtos cum 
e Vasilescu ăsta, pînă nu rîde de alţii nu se lasă. Dar 
nici eu nu m-am lăsat 

—— Îţi pare mai rău de prăjituri decît de cofetar, aşa 
e bă, mîncăule ? 

— Ce am eu cu cofetarul, eu am cu prăjiturile, a 
rîs Vasilescu, al dracului şi el. 

După ce au şters-o şi bătrînii, mi-am dus prietenii în 
fundul livezii unde mai era un cireş necules. După ce 

am mâncat cireşe ne-am întins pe iarbă. 


„Reportajul lui Andrei Hudici din acea după amiază 
era lung, nespus de lung şi de încâlcit. Băiatul încurca 


întîmplări, gînduri rostite atunci cu unele meditații din 
timpul scrisului, încît profesorul, spre a înţelege precis 
de ce era vorba, fu silit din nou să împlinească însuşi 
unele fraze, să sublinieze unele fapte, să le numeroteze 
pe alocuri, spre a vedea mereu ordinea... 

Întinşi pe iarbă, au mai glumit copiii asupra unor 
profesori şi asupra unor elevi de la alte şcoli, apoi Marin 
Stroe, înroşindu-se deodată, scoase un caiet de matema- 
tică făcut sul din buzunarul pantalonilor şi, rezemîn- 
du-se de trunchiul neted al cireşului, propuse : 

— Vreţi, bă, să vă citesc un roman ? Că eu de aia 
am venit. 

Cum Vasilescu-Bufti, cu pleoapele îngreunate de căl- 
dura începutului de vară, de liniştea din jur şi de belşu- 
gul cireşelor prea dulci, părea că aţipeşte, răspunse nu- 
mai Andrei : 

— Vreau, cum nu, dar nu tot... 

Și Marin Stroe, cu glasul mai îngroşat, încît prie- 
tenii abia-l recunoscură, le citi numai două capitole, 
începutul şi sfârşitul. Romanul se intitula FIRE SLUTĂ. 
Autorul voia să arate suferinţele unui tînăr plin de în- 
suşiri dar şchiop, care e părăsit de prietena lui din co- 
pilărie din pricina acestui beteşug. „Căci femeia pre- 
ţuieşte numai ceea ce vede nu şi darurile sufleteşti, 
care nu se văd şi n-au formă concretă.“ declară odată 
însuşi eroul principal, cu adîncă mâîhnire. Din pricina 
acestei abateri toţi îl cred o „fire slută“ — de unde şi 
titlul romanului. Din numeroase peripeții se vede că 
fata necredincioasă 'e pedepsită pentru uşurinţa ei, căci 
noul prieten, un campion la floretă, preferă: curînd o 
tovarăşă de sport, o floretistă (sau floreteasă ?). Tînărul 


294 


cu însuşiri sufleteşti dar şchiop oferă din nou prietenei 
sentimentele sale, dar fiind din nou refuzat îşi dă 
seama că nu mai are pentru ce trăi. La o serbare cîm- 
penească, în timp ce lăutarii şi păsărelele se iau la 
întrecere, tînărul se trage mai în adîncul luncii, unde 
se spînzură. Abia atunci prietena necredincioasă regretă 
că n-a prețuit adevăratele însuşiri, pe cele nevăzute, 
şi a prețuit pe nedrept o floretă nestatornică. 

Deşi au ascultat numai începutul şi sfîrşitul roma- 
nului, cu acţiunea în lunca din marginea oraşului în 
amîndouă capitolele, ascultătorii s-au declarat enjuzias- 
miaţi. | 
»— Un singur lucru nu mi-a plăcut... a mărturisit 
cu şovăială Vasilescu, pregătindu-se de plecare, căci era 
aşteptat — spunea — la nişte verişoare. 

— Ce nu ţi-a plăcut ? făcură în același timp Marin 
Stroe şi Andrei Hudici. 

— Atunci cînd Fire Slută scoate limba din gură, 
după ce s-a spînzurat. Şi Bufti, scuturat de un fior 
scurt, se strîmbă. | ” 

—- Altfel nu se poate, Vasilescule, nu se poate | Aşa 
e, Andrei ? Toţi spînzuraţii trebuie să scoată limba. 

— Păcat... a mai comentat Vasilescu — şi apoi a 
rupt-o de fugă să apuce tramvaiul, pe care-l auzise 
oprindu-se în vecinătate. 

Rămas singur cu Marin Stroe, Andrei, întins pe 
iarbă, smulse un fir şi mărturisi nostalgic, ducîndu-l 
la gură: 

— Ştii ce mi-a plăcut mai mult, bă Stroe, la ro- 
manul tău? Atunci cînd fac păsărelele în luncă: 
Cirip-cirip |... Cirip-cirip 1... Parcă le auzi bă, zăul.. 

Din discuţia mai amănunţită asupra eroilor roma- 
nului, cei doi prieteni se ridicară în regiunile teoretice 
şi stăruiră asupra unei tehnici a expresiei sentimen- 
telor : Se cuvine ca tînărul să cuteze a săruta fata, sau 
să aştepte ca fata să-i îngăduie dacă nu chiar să-i dă- 
ruiasă sărutarea ? Pînă la urmă, romancierul, care se 
pricepea la jocurile de societate în familiile cu multe 
fete şi băeţi, i-a explicat şi lui Andrei cîteva, minunate 
într-adevăr, căci fie că pierzi sau cîştigi, tot trebuie să 
dai sau să primeşti o sărutare, încît pînă la urmă notro- 
coşi sau ghinionişti, sînt cu toţi norocoşi şi fericiţi | 

Andrei se posomorî. Stroe îi făgădui să-l ia şi pe 
el la un joc de societate cu fete multe. 

— Tu ai sărutat-o pe Mărişca ? întrebă Stroe de-a 
dreptul. 

— Pe Mărişca ? se miră Andrei. Desigur | Mai în- 
trebi ? 

— De multe ori ? 

— 0Ohol... 

— Chiar pe gură? 

Întrebarea zăpăci şi încurcă pe Andrei. 

— Nu mai mi-aduc aminte..., făcu el gânditor. Dar 
ştiu că odată, sub un brad, în noaptea carnavalului, am 
sărutat-o atît de mult şi atît de tare... că a leşinat, 
zău | Şi abia am trezit-o. că i-am frecat obrazul cu 
zăpadă. 

După aceste mărturisiri atit de mincinoase şi totuşi 
atît de adevărate, Andrei sări de pe iarbă şi, apucînd 
mîna lui Stroe, îi şopti privindu-l drept în ochi: 

— Bă Stroe, eşti tu sincer ? Vreau să spun: Eşti tu 
în stare să ţii un secret? 

„„Pagina următoare â JURNALULUI era atît de or- 
ganizată, iar frazele atît de scurte, atît de limpezi, că 
profesorul le descifră fără nici o greutate. Andrei tre- 
buie să se fi gîndit mult pînă să se fi hotărît să aso- 
cieze tainei lui şi pe Marin Stroe, şeful grupei, tova- 
răşul de săniuță de la Sovata. Gîndul lui, hotărîrea 
lui fiind clare, şi scrisul — cu toate micile naivităţi — 
nu suferă aci aproape nici o poticnire. 


„.„..„Dacă eşti sincer, dacă eşti în stare să ţii un 
secret, bă Stroe, altfel nu-ţi spun nimic. — Cum să 
nu fiu sincer? a strigat la mine Stroe. Dacă n-aş fi 
sincer, aş fi venit la tine să-ţi citesc romanul ? — Avea 
dreptate Stroe şi mi-a fost foarte ruşine că l-am bănuit. 
L-am întrebat pe urmă, aşa, mai departe : — Bă Stroe, pe 
ce facem prinsoare că tu nu ştii cine a furat desenul de 
la Sovata ? Aşa e că nu ştii? — Nu ştiu bine dar bă- 
nuiesc, mi-a răspuns Stroe, înroşit şi el de necaz că 
mu ştia sigur. Pe urmă mi-a spus: — Şi să ştii şi tu 
ide la mine că ce bănuieşte un scriitor de romane e 
totdeauna adevărat. — Hai să te vedem, ştii? i-am 
mai spus şi am rîs că n-avea de unde să ştie. — Tu 
l-ai furat, bă, tu! Ce crezi că n-am ghicit? De-atunci 
am ghicit, de la Sovata, că ai vrut să ia premiul de- 
senul cu mutra ta, făcută de Mărişca. 

Marin Stroe striga atît de tare, că mi-a fost frică 
să nu audă şi alţii. 

— Ce strigi aşa bă, ce strigi ? i-am dat un pumn 
în piept, că m-am înfuriat. Şi atunci a vrut să plece cu 
capul gol, că-şi uitase şapca pe iarbă, dar l-am chemat 
îndărăt, i-am dat şapca şi pe urmă i-am spus cine a 
furat desenul şi tot ce s-a întîmplat. N-a mai fost ne- 

voie să-i explic de ce am ţinut secretul, că a înţeles 
tot şi a dat din cap, că e romancier. Numai atît mi-a 
spus: — Acum eu, ca şef de grupă, trebuie să spun 
tot tovarăşului instructor sau tovarăşului profesor Vasi- 
liu, aşa e? Că ţie nu-ţi fac nici un rău, că n-ai nici 
o vină. Dar ce a făcut Mărişca, trebuie să se ştie| Tre- 
buie, bă Andrei !... Gîndeşte-te şi tu, n-ai face la fel 
ca mine dacă ai fi şef de grupă? Mă mir chiar că ai 
ascuns-o atîta vreme pe hoaţa aia. Nu trebuia, bă An- 
drei. mai cu seamă pentru Vasiliu care a tras pe degeaba 
toate ponoasele în cancelarie. Am aflat de la Cara Ivan 
că Vasiliu vrea să se mute de la şcoala asta, a noastră, 
cred că tot din pricina aia, de la Sovata... 

Cînd am auzit vorba asta a lui Stroe cu demisia iui 
Vasiliu, n-am putut să mai mă ţin şi i-am spus şi partea 
doua a secretului, că Mărişca voia să se omoare şi i-am 
explicat ce fel de mamă are ea, care e singură vino- 
vată la Cluj de tot ce s-a întîmplat cu fata ei şi cu 
noi toţi la Sovata, cu premiile şi desenul furat. Atunci 
Stroe n-a mai spus nimic, ba a oftat ca un adevărat 
romancier. Pe urmă a mai mîncat cîteva cireşi din pom 
şi m-a întrebat că ce am de gînd să fac de-aci înainte ? 
Cînd l-am văzut pe Stroe atît de sincer i-am spus tot: 
Că el să ţie bine secretul pînă la începutul şcolii, după 
vacanța mare. Învăţ cu bicicleta şi îndată după exa- 
mene mă duc la Cluj, că trenul costă o groază de bani, 
iar cu bicicleta n-o să mă coste mimic, că-mi iau de 
mâncare de-acasă în ghiozdanul din spate. Acolo mă 
duc drept la mama lui Mărişca care, ca o doctoriţă ce 
e, va înţelege numaidecît situaţia mea, a ta, a lui 
Vasiliu, aşa e? Şi ea să nu mai sperie fata cu neno- 
rocitu ăla de tat-su, că-ţi spun eu pe urmă ce a fost şi 

cu ăla, şi dacă nu ştie, să afle de la mine ce s-a pe= 
trecut atît de ruşinos şi cu cinism(?) la Sovatall Şi 
Mărişca nu trebuie să se omoare! N-am s-o las eu să se 
mai omoare ca o sinucigaşă ! |! Că ce vină are ea dacă 
are o mamă nebună şi exaltată, mai rea ca o viperă. Şi 
am să strig la ea: Viperă! Numaidecît-să scrii la 
şcoală, lui Vasiliu că fata n-are nici o vină şi dacă a 
furat şi a rupt desenu l-a furat numai de frica tal Și 
dacă n-ai să scrii aşa, Scorpie, am să scriu eu şi am să 
depun şi o cerere la Regiune, ca să ştie toţi! Îţi con- 
vine ? Aşa am să-i spun, bă Stroel Aşa e că n-are să-i 
convie ? Şi pe urmă o să mă duc cu Mărişca în parc, 
am să-i spun şi ei că mama ei şi-a recunoscut vina de 
la Sovata şi are să șcrie lui Vasiliu şi pe urmă am s-o 
întreb dacă vrea să fie soţia mea după ce isprăvesc 
şcoala de aviatori. 

lar Stroe a rămas ţuţ cu ochii pe mine, că nu ştia 
că vreau să mă fac aviator. Ce m-a mirat şi n-am înţeles 
la el, deşi e romancier, e că m-a întrebat: — De ce 
mi-ai spus tocmai mie, şeful tău de grupă, secretul 
ăsta ? De ce nu l-ai spus lui Vasilescu, că şi el ţi-e 
prieten sincer ? 
"Atunci am rîs supărat şi pe urmă i-am explicat lui 
Stroe : 

— Lui Bufti ? Lui Bufti, bă ? Dacă-i spuneam se- 
cretu ăsta lui Bufti, a doua zi îl ştia toată şcoala!| 

Dar Stroe, furios deodată nu ştiu de ce, a bătut 
iarba cu tocul şi a strigat la mine că ce nevoie aveam 
să-i spui tocmai lui ? Şi atunci a trebuit să-i explic şi 
partea cea din urmă a secretului, că n-are nevoie să 
ție multă vreme secretu ăsta care-l supără, ci numai 
pînă când începe iar şcoala. Ca să mă pot duce repede 

la Cluj şi nimic să nu mă împiedice, aveam nevoie, ca la 
Sovata la săniuţe, de un brînci, ca să elimin timpii le- 
neşi şi toţi timpii să fie în viteză. Dacă ştie secretu și 
şeful meu de grupă, asta: înseamnă că el înseamnă 
pentru mine un brînci, ca să ajung mai repede acolo 
unde trebuie să ajung. Nimeni să nu mă oprească! 
Nimic să nu mă întîrzie! Că dacă mă opresc şi în- 
Mîrzii — mai e cineva care curînd va da totul pe faţă. 
— Această parte a secretului mi se pare că e împotriva 


va, Andrei... mi-a spus Marin Stroe. — Dar ce, eu sînt 
perfect ? — i-am răspuns. Ce, eu n-am nevoie de 
brînci ? 


Pe urmă ne-am despărţit. Pe urmă mi-am adus 
aminte de Vasiliu și am fugit după Stroe. L-am ajuns 
la staţia de tramvai şi l-am tras deoparte să-l întreb că 
Vasiliu când avea de gînd să-și dea demisia — acum, 
după examene, sau la începutul anului viitor? Mi-a 
răspuns că nu ştie.“ 


„Marţi seara, după ce am venit de la spital. 

Vasile m-a certat şi pe drum şi acasă că ce am 
Căutat cu bicicleta pe Uranus, valea cu multe tramvaie 
și automobile, şi încă în viteză. — În viteză, mă, în 
viteză ? Ai înnebugit ? a strigat la mine, că abia învă- 
țasem s-o ţiu drept pe caldarim. 

Lui Stroe i-aş fi spus, că ştia acum secretu, dar cum 
era să-i spun lui Vasile, care habar n-avea de secret ? 
Am tăcut şi am început să scriu în JURNAL ca Vasile 
să mă lase în pace. Şi au început nişte junghiuri în 
umăr... Îmi venea să strig| Să urlul| Să ridic casa în 
sus |||! Că doctoriţa îmi spusese ea că are să se re- 
tragă morfina, dar n-am crezut...“ 

Caligrafie încâlcită, idei încurcate din pricina umă- 
rului rănit, nu mai încăpea îndoială. Profesorul Vasiliu, 
din cât putu descifra, din cît ghici, înţelese că după 
discuţia cu Marin Stroe, Andrei Hudici nu mai trăia 
decît pentru a ajunge la Cluj, pentru a elibera de po- 
vară pe toţi cei nevinovaţi de la Sovata. În ajunul acci- 
dentului, băiatul nu închisese ochii pînă spre ziuă. Deşi 
chibzuită îndelung, deşi dată pe faţă cu precauţii, des- 
tăinuirea făcută lui Marin Stroe, tocmai lui Marin 
Stroe, îl tulburase după aceea mai mult decît şisar fi 
putut închipui. Căci taina lui devenise dintr-o dată 
„numai o jumătate de taină, de moment, căci dată în 
vileag avea un termen fix de explodare: Un termen 
atît de apropiat. Și atunci va deveni o mântuire sau o 
catastrofă | Situaţia profesorului Vasiliu pe de altă 
parte începu şi ea să-l ckinuiască de-a dreptul: lată 
răsplata pe care o dobîndea pentru sprijinul dat, pentru 
bunătatea inimii lui | Şi Andrei Hudici, de cuvîntul că- 
ruia ţinea un destin, tăcea | Lăsa ca totul să se desfă- 
şoare ca şi cum nimic nu ştia. El care ştia totul, îngă- 
duia ca profesorul Vasiliu să fugă în chip ruşinos — pe 
urmele lui cu ocările tuturor... 

În cele cîteva ore de somn, Andrei se zvîrcoli în- 
tr-un vis oribil. Se făcea că profesorul Vasiliu, pe o 
săniuţă cu Mâărişca, alunecau pe scăpărătoarea potecă 
de zăpadă de la Sovata. El, Andrei Hudici, în mînă cu 
ceasornicul deşteptător deasupra capului, le făcea semne 
desperate să nu cotească spre uluca bisericii. Dinapoia 
ei, cu un drug de fier pe umăr, îi aștepta directorul 
Fişer să le dea la cap şi să-i arunce în prăpastia înve- 
cinată. Dar Mărişca şi profesorul Vasiliu, rîzînd fericiţi, 
trecură fulgerător pe dinaintea băiatului. Cînd directo- 

rul Fişer întîmpină săniuţa şi ridică fierul —- băiatul 
se trezi într-un țipăt groaznic, trezind pe toţi ai casei. 

În zilele următoare, Andrei luă hotărîrea să aștepte 
pe profesorul Vasiliu la ieşirea din şcoală şi să-l roage 
„„să nu-şi dea demisia“, că ştie el, că a aflat de undeva 
„ceva foarte important“, care va lămuri curînd, foarte 
curînd toată „ruşinea“ de la Sovata, tot „,cinismul“ (P) 
şi se va da pe faţă „adevăratul vinovat“. Îl aşteptă, 
dar profesorul Vasiliu părăsea școala întovărăşit mereu 
de alţi profesori. Băiatul dete ocol locuinţii profesorului, 
în blocul de lîngă Cişmigiu — şi cînd intră nu avu 
curajul să se urce în ascensor. Abia deschise uşa grea 
de fier forjat şi-şi dete seama de navitatea întreprin- 
derii lui. Înţelese că profesorul Vasiliu nu putea fi 
îmbrobodit cu vorbe nesigure, cu viitoare întîmplări 
vagi, că pînă la urmă Andrei ar fi trebuit să se dea pe 
faţă — şi renunţă, chinuit totuşi de remuşcări. Căută 
mâîngîiere în presupunerea că „ce e, dacă demisionează ? 
o să-şi retragă singur demisia la începutul anului viitor. 
cînd totul se va lămuri“. 


Ultimile cuvinte ale JURNALULUI: 

„„.Rău mai e uneori şi taica |... Îşi închipuie că 
dacă a spus că n-o să mai pup bicicleta, am să mă dau 
bătut | Şi ce dacă o încuie în magazie ? Rup o scîndură 
două şi scot bicicleta|l Dar mă-nţeleg eu cu Vasile. 
Împrumută el o bicicletă de la un prieten şi mergem 
împreună la Cluj !“ 

Băiatul găsise într-o revistă ilustrată făptura în 
vestminte a unei dansatoare khmer, din extremul orient, 


o copiliță cu picioarele în pas diform, cu braţele parcă 

rupte şi lipite de umeri, cu capul ţeapăn, niţel întors, 
cu idegetele ridicate în dreptul pieptului abia înmu- 
gurit şi strimbate într-un misterios alfabet. Era fotogra- 
fia unei sculpturi din grota templului budist. 
Profesorul Vasiliu fu izbit numaidecît de asemăna- 
rea chipului dansatoarei cu al pionierei din Cluj. De- 
desubt, Andrei Hudici scrisese cu litere mari de tipar 

cuvînt al cărui înţeles trebuie să-l fi aflat de la fratele 
cel mare. 

Asemănarea dintre Mărişca şi mica zeiţă dansatoare 
era într-adevăr uimitoare. 

Dar din nici un cuvînt al ultimilor pagini nu s-ar 
fi putut trage încheierea că Andrei ştia sau bănuia că 
Mărişca fusese trimisă în grabă la mătuşa din Buda- 
pesta. 

Măsurile drastice ale doctoriţei Ugron, care simţea 
că fata-i scapă din gheare, au fost de altfel de prisos... 
gîndeşte acum profesorul Vasiliu. Căci Andrei Hudici, 
minunatul băiat, n-a mai apucat să plece cu bicicleta 
la Cluj („„mai ieftin decît cu trenul“). 

„„Se lumina de ziuă. - 

Două pocnete înfundate se auziră din culmea viei, 
apoi lătratul furios al dulăului, repezit către portiţa 
dinspre sat. 

Cine putea fi ? 

Era Profiriţa care, cu răsuflarea aproape tăiată, 
năvăli în odăiţă şi se aşeză obosită pe marginea patului, 

îşi scoase pălăria mare de pai şi zise, privindu-și logod- 
nicul drept în ochi: 

— Nu mai e nevoie să ne despărţim |... zise ea. des- 
tul de sfiită. 

Pe masă, lampa mică ardea încă, fără nevoie. 

— De ce ? întrebă profesorul uimit. De unde ştii ? 

— Ţi s-a respins transferarea la Craiova. Îţi tele- 
grafiază instructorul Cara Ivan să te întorci numaidecît 
la Bucureşti. 

Şi scoase un petic de hîrtie din sîn. 

— Da ? făcu el, de data aceasta fără vreo. surprin- 
dere. 

Apoi zise încet, luînd telegrama din mîna Profiriţei : 

— Foarte bine |! Telegrama a picat la timp. Trans- 
ferarea de altfel nu mai are nici un rost... 

Și arătă pe masă JURNALUL lui Andrei Hudici. 

— Adevărat ?... zise logodnica sărind deodată de la 
locul ei. Pleci la Bucureşti ? 

Şi îmbrăţişîndu-l, îi şopti: 

— Să-mi scrii repede, repede |... 


Peste cîteva zile Profiriţa primi din' Bucureşti urmă- 
toarea scrisoare : 


Scumpa mea încăpăţinată | Află că transferarea 
de la Craiova a fost respinsă pe motivul că profesorul 
Vasiliu a fost numit directorul şcolii. Aşa că a trebuit 
să primesc această sarcină care, te rog să crezi, -mă Co- 
pleşeşte... Cînd voi mai avea răgazul de aci înainte 
să-mi scriu cartea Copii, părinţi şi profesori ? 

Tot atît de încurcată cred că este situaţia ta, dacă 
nu şi mai încurcată. Comisiile ministerului au aflat, nu 
ştiu de unde, încă înainte de primirea referatului tău, 
de fabrica autonomă de pălării de pai pe care ai înte- 
meiat-o la Pleniţa şi de felul cum ai jefuit gospodăria 
colectivă, pe motivul că vrei s-o sileşti să întemeieze 
un fond cultural. S-a propus să fii chemată la Bucu- 
reşti, într-un serviciu special, la minister, şi să predai 
fabrica altcuiva. Cunoscînd eu însă sentimentele mă- 
micăi tale precum şi ale tovarăşului agronom din Ple- 
nița, am pus în vedere comisiilor să-ţi ceară întîi avizul 
— ceea ce și fac acum, din însărcinarea ministerului. 
Răspune-mi deci telegrafic: Eşti gata să părăsești 
Pleniţa ?... Poţi lăsa în desperare pe tovarășul agronom 
alături de mămica ? Al tău încăpăţînat 

VASILIU. 

P.S. — Sînt hotărît să deschid noul an şcolar cu o 
cuvîntare neașteptată, anume despre : „Viaţa şi faptele 
pionierului Andrei Hudici, băiat minunat“. 

Ce părere ai ? Eşti de acord? 

V. 


La toate întrebările de mai sus, profesorul Vasiliu 
a primit peste cîteva zile, de la Pleniţa, cea mai scurtă 
telegramă cu putinţă : 


Tov. Profesor Vasiliu — București 


Da 
Profiriţa 


CUPRINS 


Un profesor „original“ 
Petrecere neașteptată 

Un program fără program . 
Scrisoare tulburătoare 
Tabăra în activitate . 
Ridicarea pavilionului 

O întîmplare de demult . 
Ciudata propunere 


Săniuţele zboară ca vîntul, ca gândul 


Cine e vinovatul ? 

În iureşul întrecerilor 

O întîlnire neașteptată . 

Bal mascat . 
Furtună între profesori 

În familie 
Nu tot ce pare absurd e absurd 
Profiriţa e supărată foc 
Jurnalul lui Andrei 

Scrisori de dragoste . 

CONSTANTIN NONEA : COPII, BABE ŞI MOŞNEGI 


Prin intermediul paginilor acestei cărţi scriitorul 
Constantin Nonea vă poartă cu ani în urmă, în alte 
vremuri, povestindu-vă în limbajul său cald şi plin de 
umor despre lumea copilăriei pe. meleagurile satelor 
moldovene. 

Aspectele triste din viaţa celor mici, caracteristice 
acelor timpuri, se împletesc cu fermecătoarele imagini 
ale sufletului de copil trăit în mijlocul naturii. 

Aşa cum voi, dragi cititori, vă jucaţi în fel şi chip, 
răscoliţi în jurul vostru să aflaţi lucruri noi, învăţaţi trep- 
tat să vă purtaţi, să deosebiți binele de rău şi începeţi 
să deprindeţi o seamă de îndeletniciri care vă dau mul- 
țumire şi încredere în propriile voastre puteri, tot aşa, 
copiii, despre ale căror peripeții veţi afla în acest volum, 
se joacă şi fac ştrengării, încearcă să fie folositori şi tră- 
iesc o copilărie bogată, deşi umbrită de nedreptăţile din 
trecut. 

Dacă vreţi să-i cunoaşteţi şi să vă împrieteniţi cu ei, 
să colindaţi împreună pe uliţi, prin pădure după cuiburi 
de păsări şi la rîu după peşte, întoarceţi cu încredere 
filele cărţii lui Constantin Nonea. 

